
CAPITOLUL 1 


Beretele Verzi în Vietnam, 1961-1965 


Calitățile multiple şi motivaţia individuală a 
soldaţilor SF au fost exploatate la maxim de 
mediul de luptă al Detaşamentului A, în 
zonele dominate de Vietcong... 


Comandant, Grupul 5 Forțe Speciale 
(Aeropurtat), Vietnam 


Unităţile de Forțe Speciale au, de obicei, momentele lor 
definitorii, cel puţin în imaginaţia publicului. Pentru Regimentul 22 
SAS a fost finalul asediului Ambasadei lranului din Londra, în 
1980. Pentru infanteriştii Marinei Regale din Brigada 3 Comando a 
fost „marele marş”, traversarea insulelor Falkland spre victoria de 
pe dealurile din jurul portului Stanley, în 1982. Pentru Regimentul 
2 Paraşutişti a fost bătălia de la Goose Green, în aceeaşi 
campanie, iar pentru trupele de paracomando belgiene, saltul cu 
paraşuta în Léopoldville, în 1960. Acestea au fost momente în 
care publicul a aflat de existenţa acestor unităţi şi a început să le 
urmărească cu interes acţiunile. Pentru Forţele Speciale ale SUA - 
Beretele Verzi - momentul definitoriu a fost mai traumatic şi a 
durat mai mult decât cele enumerate înainte. Ele au ajuns în 
atenţia publicului în agonizantul război din Vietnam, care a durat 
zece ani. 

Războiul din Vietnam a fost unul dintre cele mai neobişnuite 
războaie din istorie. Cicatricele acestui conflict există încă în 
Statele Unite şi în Asia de Sud-Est, şi vor continua să existe până 
când ultimul veteran al acelei tragedii se va odihni în mormântul 
lui onorabil. Chiar şi atunci, rezultatele, strategia şi tacticile 
războiului din Vietnam vor continua să fie discutate. Este un 
război care aproape că nu suportă comparaţie. Cea mai apropiată 
paralelă este oferită de campania din Peninsula Iberică, dusă de 
generalul lord Wellington şi de luptătorii de gherilă spanioli 
împotriva armatei lui Napoleon Bonaparte, între 1808 şi 1814, 


când combinaţia dintre armata mică şi impecabil instruită a 
soldaţilor de carieră britanici şi portughezi şi a unui număr mare 
de „neregulaţi” spanioli a oprit, învins şi, în cele din urmă, respins 
o forţă mult mai mare de trupe franceze, conduse de generali 
care câştigaseră bătălii în toate colţurile continentului. 

Înlocuiţi Armata nord-vietnameză (NVA 1) şi Vietcongul cu 
armata peninsulară a lui Wellington şi trupele de gherilă 
portugheze, şi forţele SUA şi ale Vietnamului de Sud cu cele ale lui 
Napoleon, şi veţi putea obţine o comparaţie estimativă. Lecţia ce 
trebuie desprinsă este că, împotriva unei combinaţii de forţe 
regulate şi de gherilă, conduse cu îndemânare, nici cea mai mare 
şi mai bine echipată armată nu poate obţine victoria. Omul care a 
condus NVA şi Vietcongul în Vietnamul de Sud a fost generalul 
Giap, un fost profesor devenit militar, care-i învinsese deja pe 
francezi, un om care ştia tot ce se putea şti despre războiul de 
gherilă, un general care îşi poate ocupa locul printre marii 
conducători ai istoriei militare. SUA au încercat să lupte în acel 
război cu mobilitate şi putere de foc, dar lecţiile istoriei dictau că 
americanii urmau să piardă războiul din Vietnam şi, în cele din 
urmă, aşa s-a şi întâmplat. 

În Vietnam, au fost încălcate toate regulile de câştigare a unui 
război neregulat. În SUA, sprijinul public faţă de război a fost 
foarte mic sau inexistent, şi a dispărut total atunci când au 
început să sosească acasă primele cadavre. Preşedintele Johnson, 
a cărui carieră politică a fost distrusă de război, a fost notat 
spunând: „Cea mai slabă verigă din armura noastră este opinia 
publică americană”. Aceasta este probabil adevărat, dar războiul 
a fost purtat fără nişte ţinte politice clare şi realizabile, şi nu a fost 
sprijinit nici măcar de masa poporului vietnamez. O altă problemă 
cronică a fost aceea că războiul din Sud nu a putut fi dus până la 
capăt, în timp ce Nordul se afla la adăpost de invazie şi putea 
instrui, aproviziona şi adăposti luptătorii din NVA şi Vietcong la 
nord de DMZ € (Zona demilitarizată), linia de demarcaţie dintre 
Vietnamul de Sud şi Vietnamul de Nord, trasată la plecarea 
francezilor, în 1955. 

Pentru trupele SUA era imposibil, din punct de vedere politic, 


U NVA = North Vietnamese Army = Armata nord-vietnameză. 
U DMZ = Demilitarized Zone = Zona demilitarizată. 


să traverseze DMZ şi să urmărească NVA până la bazele lor, iar 
simpla bombardare nu putea opri rutele de aprovizionare ale NVA- 
ului, prin care era alimentată rebeliunea din Sud, rute de genul 
faimoasei Ho Şi Min Trail prin Laos, astfel încât aprovizionarea cu 
oameni şi armament a Vietcongului şi din ce în ce mai mult şi a 
trupelor regulate ale NVA ce acționau în Sud a continuat practic 
necontrolată pe durata întregului război. Astfel, cele două cerinţe 
pentru câştigarea unui război: obiectivul politic şi victoria pe 
câmpul de luptă nu puteau fi atinse de americani. 

De asemenea, au existat o mulţime de greşeli în modul în care 
a fost dus războiul, greşeli ce vor fi amintite, pe scurt. Dar, deşi 
problemele strategice enumerate mai sus au jucat un rol în aceste 
erori, ele ar fi putut fi reduse dacă eşaloanele superioare ale 
armatei SUA şi diversele administrații politice de la Washington ar 
fi reuşit să stabilească exact ce încercau să obţină în Vietnam şi 
ce trebuiau să facă pentru a obţine asta. Prima eroare a fost una 
politică, eşecul de a accepta natura războiului şi a motiva armata 
sudistă prin oferirea unui ideal pentru care să lupte. SUA au 
încercat ani de zile să sprijine ARVN! - Armata Republicii Vietnam 
- şi să o facă să lupte aşa cum trebuia: dar motivaţia de a lupta şi 
a învinge lipsea. În cele din urmă, Statele Unite au devenit direct 
implicate. 

După 1965, armata SUA a încercat să ducă un război 
convenţional, cu putere de foc şi tehnologie, cheltuind miliarde de 
dolari în încercarea de a nimici armata de gherilă, care însă nu se 
lăsa învinsă. Armatele din Nord erau conduse de generalul Giap, 
un militar de geniu, iar soldaţii lui, atât cei din Vietcong, cât şi din 
NVA, erau extrem de bine instruiți, foarte experimentați şi 
puternic motivaţi. Ei luptau de ani de zile, împotriva japonezilor, a 
francezilor şi apoi a sud-vietnamezilor, înainte să intervină 
americanii, şi îşi cunoşteau meseria. Când erau trimişi împotriva 
soldaţilor americani, om la om, experienţa lor superioară îşi 
spunea cuvântul, fapt subliniat de sergentul artilerist în Infanteria 
Marină americană, Charles H. Owens: „Una dintre numeroasele 
greşeli în războiul din Vietnam a fost cea a turului de un an de 
serviciu. Intr-un an, un soldat abia învăţa cum să lupte cu 


1 ARVN = The Army of the Republic of Vietnam = Armata Republicii 
Vietnam. 


inamicul. În al doilea război mondial, nici nu te puteai gândi să 
părăseşti lupta înainte de împlinirea a cel puţin doi ani. Cred că 
politicenii ar fi trebuit să predea războiul în mâinile generalilor, 
aşa cum a făcut preşedintele Bush în războiul din Golf. Mai cred 
că războiul din Vietnam a fost un război drept şi onorabil, iar cei 
care se pronunţă împotriva lui se tem doar de propriile lor păcate. 
Eu cred că trebuie să-mi servesc ţara, indiferent dacă are 
dreptate sau nu”. 

Războiul din Vietnam a fost foarte complicat şi explicarea 
complicaţiilor acestei lupte ar putea umple câteva cărţi. Poate fi 
susţinut - şi chiar a fost - că armata SUA nu a pierdut războiul, iar 
dacă se ţine cont de faptul că armata americană a învins NVA ori 
de câte ori a reuşit s-o atragă în luptă, această afirmaţie este 
chiar adevărată. Problema este că aceste victorii nu i-au adus pe 
nord-vietnamezi la masa tratativelor şi nici nu a dus la o slăbire a 
capacităţii de luptă a NVA sau a aliaţilor din Vietcong, în timp ce 
pierderile suferite de armata americană - peste cincizeci de mii 
de morţi şi aproape jumătate de milion de răniţi - plus distrugerile 
suferite de poporul vietnamez, din Nord şi Sud, transmise în 
casele americane la jurnalele de ştiri televizate, au produs o mare 
suferinţă publicului din ţară, suferinţă deseori exprimată, în mod 
nedrept, prin furia împotriva armatei şi a soldaţilor care se 
întorceau din război. 

Există ceva adevărat în convingerea că războiul din Vietnamul 
de Sud a fost pierdut în campusurile universitare şi în saloanele 
din Statele Unite, dar asta ar însemna o privire simplistă asupra 
situaţiei. Inainte de discutarea rolului forţelor SF şi SOF în 
Vietnam, este necesar să privim cauzele războiului şi 
circumstanţele în care s-a desfăşurat el. Această examinare va 
dezvălui natura războiului din Vietnam şi faptul că aproape toate 
lecţiile referitoare la modul în care trebuia dus un astfel de război 
au fost ignorate. Rezultatul a fost o înfrângere zdrobitoare, nu 
numai pe câmpul de luptă, dar şi în „sufletele şi minţile” 
americanilor, înfrângere în urma căreia ei nu şi-au mai dorit să 
rişte din nou un astfel de conflict. 


Cele mai multe războaie pornesc din cauza unor probleme 
rămase nerezolvate sau create de un conflict anterior, şi aşa a 


fost şi în Vietnam. Vietnamul era doar unul dintre teritoriile 
ocupate de francezi în Indochina, celelalte fiind Cambodgia şi 
Laos. Ultimele două au devenit şi ele scene ale unor războaie 
îndârjite post-coloniale la sfârşitul anilor '40, dar nu la nivelul celui 
îndurat de vietnamezi, înainte ca francezii să fie alungaţi de Viêt- 
Minh, în 1955. După înfrângerea francezilor la Dien Bien Phu, în 
mai 1954, posesiunile coloniale din Vietnam ale acestora au fost 
împărţite între cele două republici, Vietnamul de Nord, care era 
comunist, şi Vietnamul de Sud, care era democratic de ochii lumii, 
în fapt fiind vorba de un regim despotic condus de premierul Ngo 
Dinh Diem. Cu toate acestea, ca anticomunist fervent, care ştia să 
ţină discursuri potrivite, Diem s-a bucurat de sprijinul 
preşedintelui american Dwight D. Eisenhower, care a stabilit un 
Grup Militar de Asistenţă pentru Vietnam (MAGV }), la Saigon, în 
iulie 1954. 

Ho Şi Min, preşedintele Vietnamului de Nord, s-a opus cu 
putere împărțirii Vietnamului. lar susţinătorii lui, printre care Viêt- 
Minh, au continuat să fie activi în Sud, inspirând şi sprijinind 
rezistenţa împotriva guvernului lui Diem. Ho Şi Min era eroul 
luptei  anticoloniale şi un naţionalist vietnamez mult mai 
proeminent decât obişnuiţii clovni comunişti din lumea a treia. 
Principala cerere a lui Ho erau alegerile pe întreg cuprinsul ţării 
unite, alegeri pe care le-ar fi câştigat, cu siguranţă. Cum 
preşedintele Diem cunoştea foarte bine acest lucru, el a refuzat 
desfăşurarea unor alegeri libere în Sud, şi cele două republici, 
Vietnamul de Nord, sprijinit de China şi de Uniunea Sovietică, şi 
cel de Sud, sprijinit de SUA, au intrat în scurt timp în război. Aici 
apare prima greşeală a SUA, în încercarea, eşuată, de a înţelege 
rădăcinile politice ale acestui război. „Noi consideram că luptăm 
împotriva comunismului”, spunea Robert McNamara, secretarul 
Ministerului Apărării al SUA, între 1961 şi 1968, „în timp ce, de 
fapt, luptam împotriva naţionalismului”. 

Acest fapt a susţinut rezistenţa dârză în faţa americanilor a 
forţelor din Nord, lupta tenace a luptătorilor de gherilă comunişti 
din Vietcong şi sprijinul doar cu jumătate de inimă oferit de 
armata sud-vietnameză şi de populaţia din Sud. In Vietnamul de 


1 MAGV = Military Assistance Group, Vietnam = Grup Militar de Asistenţă 
pentru Vietnam. 


Sud, guvernul era corupt şi nepopular. Sud-vietnamezii nu îl 
sprijineau, iar ARVN nu dorea să lupte pentru el. Pe de altă parte, 
nord-vietnamezii erau hotărâți să reziste agresiunilor străine, iar 
pe câmpul de luptă se dovedeau a fi luptători neobosiţi. Una 
dintre surprizele constante ale soldaţilor americani din Vietnam a 
fost diferenţa dintre performanţele slabe ale soldaţilor din ARVN şi 
capacităţile de luptă fanatice ale celor din Vietcong şi NVA. 
Făceau parte din acelaşi popor. Diferenţa consta în motivaţie. 

Poporul din Vietnam era sătul de intervenţia din afară. El mai 
suportase aşa ceva din partea francezilor şi japonezilor. Totodată, 
era sătul de corupţie, dar asta era tot ce primea din partea 
regimului lui Diem şi a regimurilor care au urmat asasinării 
acestuia - de către propriii generali - în 1963. În esenţă, 
vietnamezii vroiau să fie lăsaţi în pace, să-şi urmeze propriul 
destin şi să-şi rezolve singuri problemele. Este discutabil dacă o 
astfel de desfăşurare a evenimentelor ar fi dus la un control de 
lungă durată al ţării de către comunişti. 

Implicarea americană a avut la bază convingerea că 
Vietnamul va fi următoarea piesă care avea să cadă în faţa 
expansiunii comuniste, conform  aşa-numitului principiu al 
dominoului, al lui Eisenhower. Principiul dominoului susţinea că 
ţările vor cădea una după alta sub controlul comuniştilor, până 
când întreaga lume va ajunge sub controlul Moscovei şi 
Beijingului. Preşedintele Eisenhower era hotărât să se opună 
acestei expansiuni şi a ales Vietnamul de Sud pentru sublinierea 
tezei sale. Prima implicare a trupelor Statelor Unite în Vietnam a 
avut loc în 1954. Prima acţiune a Beretelor Verzi s-a petrecut în 
1957, când Grupul 1 al Forţelor Speciale a fost activat în Okinawa 
şi „consilierii” din acest grup au format un centru de instruire 
comando - Şcoala „Recondo” MACV pentru ofiţerii şi subofiţerii 
ARVN de la Nha Tang, pe coasta de nord a Saigonului („recondo” 
este un termen provenit din combinaţia cuvintelor „recunoaştere” 
şi „comando”). Cei instruiți acolo aveau să devină primii membri 
ai unităţilor de Forțe Speciale vietnameze. 

Forţele Speciale s-a constituit ca o frăţie şi mulţi dintre 
instructorii americani de la Nha Tang participaseră înainte la un 
curs la British Jungle Warfare School !, în Malaiezia, aşa cum îşi 


l British Jungle Warfare School = Şcoala britanică de război în junglă. 


aminteşte sergentul-major Ray Garofalo, din Grupul 5 al Forţelor 
Speciale, din cadrul programului-proiect Delta: „La începutul 
războiului din Vietnam, Grupul 5 al Forţelor Speciale trimitea 
oameni de la Okinawa la British School, deoarece, sincer vorbind, 
acela era cel mai bun curs de acest gen din lume. Oamenii de 
acolo nu numai că deprindeau o bună cunoaştere a regiunii, dar îi 
înțelegeau istoria, politica şi care e cea mai bună abordare a 
operaţiunilor contra-revoluţionare. Totodată, erau cei mai civilizaţi 
soldaţi de operaţiuni speciale pe care i-am cunoscut vreodată... 
categoric printre cei mai buni. Instructorii noştri de teren erau din 
SAS, din Marea Britanie, Australia sau Noua Zeelandă. Ei efectuau 
instructaje, cercetarea terenului la răsăritul soarelui şi la apus, 
amplasarea poziţiilor defensive la fiecare oprire... lar dacă 
pătrundea cineva în aceste poziţii, deschideau focul... În acea 
perioadă se desfăşura un război în Malaiezia, cel puţin în lungul 
frontierei. Mai scoseseră şi o carte, Jungle Warfare, pe care am 
luat-o cu mine în Vietnam. Am făcut copii după ea şi am împărţit-o 
în rândurile soldaţilor mei, devenind Biblia noastră. De obicei, 
trimiteam câte şase oameni o dată la şcoala de la Kota Tingi, iar 
după câţiva ani aveam o serie de oameni care puteau transmite 
mai departe ceea ce învăţaseră, în programele noastre Delta, 
Sigma şi Omega... E destul de probabil ca o parte dintre oamenii 
noştri să datoreze faptul că au rămas în viaţă celor învăţate de la 
englezi, în Malaiezia”. 

In acest punct, o dată cu începutul implicării Forţelor Speciale 
în Vietnam, trebuie clarificate două aspecte. Primul este că din 
1955 şi până în 1965, războiul din Vietnam a fost un război 
contrainsurgenţei. Abia după desfăşurarea unui mare număr de 
trupe ale SUA, începând cu 1965, războiul din Vietnam a căpătat 
o formă convenţională. Al doilea aspect se referă la faptul că 
Forţele Speciale ale SUA au fost implicate la început numai pentru 
funcţia de instruire şi consiliere. Beretele Verzi trimise în Vietnam 
trebuiau să instruiască şi să sfătuiască pe colegii lor vietnamezi, 
nu să preia comanda unităţilor neregulate şi, categoric, nu să 
conducă misiuni ofensive împotriva Vietcongului. Statele Unite 
aveau intenţia să poarte acest război de la distanţă, dar armata 
sud-vietnameză s-a dovedit incapabilă, iar în unele cazuri, 
nedorite, să lupte şi să câştige în faţa oponenților lor duri şi 


extrem de motivaţi din Vietcong. Vrând-nevrând, soldaţii SF au 
fost nevoiţi să preia comanda operaţiunilor defensive şi de 
patrulare, şi aceste circumstanţe au dus la atragerea şi mai 
profundă a Forţelor Speciale americane în conflict. 

Înainte să intrăm în detalii referitoare la acţiunile Beretelor 
Verzi în Vietnam şi la acţiunile multor altor unităţi SF şi SOF care 
au luptat acolo, trebuie expuse din nou, comentate şi reţinute, în 
acest capitol şi în următorul, regulile războiului de contra- 
insurgență, aspect care a fost neglijat de toate guvernele care au 
urmat. 

Prima regulă a unui război de contra-insurgenţă, observată de 
britanici în Malaiezia, este că trebuie să existe un obiectiv politic 
clar. În caz contrar, soldaţii luptă într-un vid. În al doilea rând, 
acest obiectiv trebuie să fie cunoscut şi sprijinit de majoritatea 
populaţiei locale. Nici unul dintre aceste puncte nu a fost aplicat 
în cazul populaţiei sud-vietnameze şi cu atât mai puţin al 
populaţiei Statelor Unite. Acest punct nu a fost inoculat nici 
eşaloanelor superioare din armata SUA. General-locotenentul 
Shoup, comandant al USMC ! şi deţinător al Medaliei de Onoare, 
câştigată la Tarawa, în campania din Pacific în cel de-al doilea 
război mondial, un om care nu se temea de nimic, nici pe câmpul 
de luptă, nici în afara acestuia, declara, după retragerea sa: 
„Statele Unite nu aveau ce să caute în Vietnamul de Sud... Toată 
acea ţară nu merita viaţa sau mutilarea nici măcar a unui singur 
soldat american”. 

În al treilea rând, războiul trebuie să fie controlat, iar inamicul 
să fie forţat să lupte pe terenul ales de apărători. Această regulă a 
fost ignorată în Vietnam şi nu a fost realizabilă din punct de 
vedere politic. Aşa cum am subliniat deja, NVA putea opera din 
baze sigure aflate în Nord, iar Vietcongul putea fi antrenat şi 
aprovizionat cu arme depozitate acolo, la adăpost de orice atac. 
Încercările de a bloca din aer principala rută de aprovizionare a 
Vietcongului, cea de pe Ho Şi Min Trail, au adus noi probleme 
Statelor Unite în Cambodgia, iar campania de bombardare 
„Rolling Thunder” împotriva bazelor NVA din Nord nu a adus nici 
un câştig militar semnificativ, conducând în schimb la o 
escaladare nedorită a războiului, la condamnarea internaţională şi 


l USMC =US Marine Corps = Corpul de Infanterie Marină al SUA. 


la ajungerea într-o captivitate lungă şi dură a unui număr 
important de membri ai echipajelor aeriene americane. 

În al patrulea rând, în timpul unui război, forţele democratice 
nu trebuie să-şi înstrăineze populaţia civilă neluptătoare. Războiul 
din Vietnam a încălcat această regulă în aproape toate modurile 
posibile, începând chiar cu faptul că era purtat pentru susţinerea 
unui guvern nepopular şi până la rezultatul inevitabil al utilizării 
unei mari puteri militare în rândul populaţiei rurale, în încercarea 
de a învige un inamic priceput şi neînfricat. 

Giap a urmat principiile stabilite în China, cu o generaţie 
înainte, de Mao Zedong, „decanul” luptătorilor de gherilă. Aceste 
reguli erau următoarele: 

. Nu trebuie să iei nimic fără permisiune. 

. Nu trebuie să fii dezordonat. 

. Trebuie să înveţi şi să respecţi obiceiurile locale. 

. Trebuie să trăieşti alături de ţărani şi să-i ajuţi în munca lor. 
. Trebuie să faci propagandă tot timpul. 

. Trebuie să participi la întruniri deschise şi să formezi grupe 
de studiu în rândul ţăranilor. 

Armata SUA a făcut diverse încercări de a urma nişte principii 
similare, şi această activitate de câştigare a „sufletelor şi 
minţilor” a fost funcţia majoră a Beretelor Verzi şi a echipelor de 
infanterişti marini americani din CAP ! (Programul de Acţiune 
Combinată), dar asta nu a fost suficient ca să scutească populaţia 
vietnameză de ororile unui război total. 

Localnicii au fost împuşcaţi, bombardaţi, chinuiţi cu napalm, 
hărţuiţi de ARVN şi forţele americane, şi-au văzut recoltele şi 
animalele distruse, pădurile distruse de defolianţi chimici, de 
genul „Agentului Orange” - care se spunea că avea efecte 
cancerigene - culturile erodate, soțiile şi fetele devenind 
prostituate. Până la sfârşitul războiului, aproape o jumătate de 
milion de femei vietnameze aleseseră calea prostituţiei, neavând 
alt mijloc de a supravieţui şi a-şi întreţine copiii. Populaţia din 
Vietnamul de Sud a suferit teribil în timpul războiului, iar 
suferinţele lor au reprezentat o parte importantă a motivelor 
pentru care lumea în general, şi Statele Unite în particular, au 
dorit să pună capăt războiului. 


DU BUNH— 


l CAP = Combined Action Program = Programul de Acţiune Combinată. 


A cincea regulă este aceea că apărătorii trebuie să controleze 
şi să câştige bătălia propagandistică. Regula aceasta implică o 
aderenţă strictă la adevăr, oricât ar fi de dureroase faptele şi de 
limitată informaţia. Bătălia propagandistică, pentru sufletele şi 
minţile poporului din Vietnamul de Sud şi din Statele Unite, avea 
să fie foarte dificilă, din cauza orientării „liberale” sau de stânga a 
majorităţii presei lumii libere, dar această problemă a fost 
accentuată de înclinația personalului american de la Relaţiile cu 
Publicul de a da o anumită strălucire războiului, care nu era 
susţinută nici de fapte, nici de experienţa corespondenţilor de 
război trimişi să relateze lupta. Rapoartele despre situaţia militară 
din Vietnam, prezentate la Saigon la ora 17:00 în fiecare zi, erau 
deseori departe de realitate, în pretenţiile lor referitoare la 
numărul mare de victime produse şi de victorii de pe teren, aşa 
încât erau cunoscute drept „Nebuniile de la ora cinci”. Impresia 
generală era că Vietcongului şi NVA câştigau războiul şi că victoria 
avea să aparţină acestora, în final. Această impresie avea un 
efect demoralizator asupra publicului şi politicienilor din SUA, în 
special în sprijinul lor faţă de trupele de pe câmpul de luptă. 

Aceste realităţi dure nu trebuie să mascheze alte aspecte 
importante. Regimul comunist din Vietnamul de Nord era o 
dictatură expansionistă şi totalitară, înclinată spre controlarea 
populaţiei chinuite din Sud, căreia i se refuzau dreptul la 
exprimare liberă şi alte drepturi civile de către conducătorii lor din 
Saigon, forţaţi de terorismul comunist, de brutalitatea lui, de 
execuțiile rapide şi torturi, să asculte ordinele Vietcongului şi ale 
stăpânilor lor nord-vietnamezi. Adevărata victimă a războiului din 
Vietnam a fost poporul vietnamez, şi acest fapt reiese din 
numărul mare (zeci de mii) de „refugiaţi în bărci”, care au riscat 
totul şi au suferit teribil atunci când războiul s-a încheiat şi 
comuniştii au preluat puterea. 

Acesta este fundalul războiului din Vietnam. Pentru a urmări 
campaniile Forţelor Speciale în această bătălie trebuie să ne 
întoarcem în 1961, când John F. Kennedy şi-a început mandatul lui 
regretabil de scurt ca preşedinte al Statelor Unite şi a descoperit, 
când s-a mutat la Casa Albă, că în Indochina se desfăşura un 
război care absorbea tot mai mulţi soldaţi americani. 


La nouă luni după ce Kennedy a devenit preşedinte, în 1960, 
Grupul 5 de Forțe Speciale a fost activat la Fort Bragg şi însărcinat 
cu executarea tuturor misiunilor SF din Vietnam. Numărul 
personalului SF trimis în Vietnam crescuse deja la peste 500 de 
oameni, majoritatea angajaţi în antrenarea unităţilor ARVN în 
operaţiuni contra-insurgenţă şi speciale. In septembrie 1961, 
Kennedy a ordonat extinderea unităţilor SF şi crearea Centrului de 
Război Special la Fort Bragg. 

Primul rezultat al acestui lucru a fost începutul eforturilor SUA 
de lărgire a bazei acţiunii vietnameze împotriva Vietcongului, prin 
trimiterea de trupe SF în Vietnam, însărcinate cu dezvoltarea 
activităţii contrainsurgente în triburile de montagnarzi: Nung, 
Ruarde şi Jarai, ca parte a programului ce a devenit cunoscut 
drept Grupul de Apărare Civilă Neregulată (CIDG 1). Această 
sarcină a Forţelor Speciale se presupunea că se va desfăşura ca 
una separată de lupta activă. Soldaţii Forţelor Speciale americane 
trebuiau să antreneze, să sfătuiască şi să asiste programele de 
acţiune civilă, nu să-i conducă pe montagnarzi în operaţiuni de 
luptă. Şi, într-adevăr, ei nu trebuiau să facă altceva decât să 
asigure bani şi expertiză, căci toate instrucţiunile trebuiau 
transmise montagnarzilor prin intermediul ofiţerilor şi subofiţerilor 
ARVN. 

Această intenție meritorie a fost distrusă încă din start de 
disprețul şi neîncrederea dintre montagnarzi şi vietnamezi. Era, 
de fapt, o operaţiune „Suflete şi minţi... cu dinţi”, aceea de a 
obţine sprijinul triburilor montane, care nu se înțelegeau deloc 
bine cu vietnamezii de pe coastă şi care erau pe faţă împotriva 
îndoctrinării comuniste. Montagnarzii, un popor tribal nesofisticat, 
foarte diferit de vietnamezii occidentalizaţi, numărau aproape un 
milion de oameni, răspândiţi în treizeci şi trei de triburi, cei mai 
mulţi dintre ei trăind în Munţii Annamite din Vietnam - lanţul 
muntos central acoperit de junglă şi extrem de important din 
punct de vedere strategic. Cum terenurile triburilor ocupau o 
mare parte din zona de interior a Vietnamului de Sud, sprijinul 
montagnarzilor era vital, dar întregul concept de „suflete şi minţi” 
era necunoscut soldaţilor ARVN. 


U CIDG = Civilian Irregular Defense Group = Grupul de Apărare Civilă 
Neregulată. 


Montagnarzii respinseseră întotdeauna încercările 
vietnamezilor de a le controla pământurile sau de a le degrada 
culturile. Pe de altă parte, soldaţii ARVN, ca majoritatea 
vietnamezilor, îi priveau pe montagnarzi ca pe nişte sălbatici 
primitivi şi considerau că era sub demnitatea lor militară să 
construiască poduri, drumuri şi şcoli, ca să-i ajute şi să-i atragă 
„de partea lor”. Poporul montagnard a fost în curând prins între 
Vietcongul comunist şi ARVN, şi a suferit teribil în acest război. 
Peste douăzeci de mii de oameni au fost ucişi şi cea mai mare 
parte a triburilor - se estimează aproximativ optzeci şi cinci la 
sută - au fost în cele din urmă alungate din munţi, după ce 
câmpurile, satele şi animalele au fost distruse în lupte. 

Acest antagonism surd dintre montagnarzi şi ARVN a culminat 
cu o revoltă a oamenilor din triburi în septembrie 1964, care s-a 
soldat cu uciderea a treizeci de soldaţi ai ARVN de către luptătorii 
CIDG montagnarzi. Revolta a fost înăbuşită fără dificultate sau 
brutalitate de soldaţii SF americani ce lucrau în sate, dar Forţele 
Speciale americane au întâmpinat o rezistenţă crescândă încă de 
la început în Vietnam, chiar şi fără opoziţia crescândă faţă de 
eforturile lor, desfăşurată de Vietcong. Chiar natura misiunii lor 
era neobişnuită. Forţele Speciale ale SUA fuseseră instruite să 
antreneze şi să sprijine luptători de gherilă dintr-un teritoriu 
inamic, nu să lupte cu ei pe un teren prieten, şi totuşi cu asta 
aveau de a face împotriva Vietcongului, în Vietnamul de Sud. 
Sarcina de a forma unităţile CIDG şi de a organiza un program de 
lucrări publice era, de asemenea, departe de imaginea lor publică 
din America şi din alte părţi ale lumii, care îi priveau pe soldaţii 
din Beretele Verzi ca pe nişte simple maşini de ucis, superior 
antrenate. 

Sarcina Forţele Speciale, mai ales între 1961 şi 1964, nu era 
să pornească în grupuri mici şi să ucidă inamicul, ci să sporească 
încrederea poporului montagnard în guvernul sud-vietnamez şi să 
obţină sprijinul lor. Pentru a realiza aceasta, Beretele Verzi vroiau 
să ofere sătenilor mijloacele şi antrenamentul necesar ca să se 
apere pe ei înşişi şi satele lor de atacurile Vietcongului. Modul de 
realizare a acestui obiectiv a fost învăţat şi îmbunătăţit în primul 
sat ce a beneficiat de asistenţa Forţele Speciale, Buon Enao, în 
provincia Dar Lac din Vietnamul de Sud, unde consilierii SF 


americani s-au dus şi au muncit alături de săteni, dormind în 
colibele lor, mâncând aceeaşi mâncare, înfruntând aceleaşi 
pericole. Soldaţii SF au descoperit că localnicii semănau mult cu 
cei de acasă şi că erau foarte dornici să lupte cu Vietcongul, dacă 
simțeau că prin asta luptau pentru o viaţă mai bună pentru ei şi 
copiii lor. Când acest proiect a avut succes şi populaţia locală a 
devenit puternic anti-Vietcong, programul CIDG s-a extins. 

Atragerea „de partea lor” a sătenilor montagnarzi era vitală. 
Fără sprijinul lor în Munţii Centrali, războiul era pierdut, de aceea 
mulţi bani, timp şi efort au fost investite într-un program de 
lucrări publice în munţi, cu scopul de a asigura sprijinul continuu 
al montagnarzilor. Cum ARVN nu vroia să ajute, această sarcină a 
revenit Beretelor Verzi şi mai târziu CAP-urilor (Programele de 
Acţiune Civilă !) Corpului de Infanterie Marină al Statelor Unite. 
Această implicare faţă de localnici a condus în curând, poate 
inevitabil, la acţiuni militare directe împotriva Vietcongului, 
desfăşurate de diversele grupuri SF în teritoriul montagnard. 
Aceste grupuri, o forţă combinată de soldaţi SF şi voluntari CIDG, 
au fost până la urmă trecute în război total şi aprovizionate cu 
echipament, uniforme şi armament greu. 

Grupul 5 al Forţelor Speciale (Aeropurtat) care a început 
această operaţiune a fost organizat cu o companie HQ şi o 
companie de transmisiuni, plus trei companii SF - care erau mai 
mult nişte companii gen batalion de infanterie, dar mai bine 
înarmate - şi un detaşament de aviaţie. O companie SF era 
comandată de un locotenent-colonel şi era divizată în trei 
elemente. Elementul administrativ, C, era format din HQ şi 
personalul administrativ.  Detaşamentul C comanda trei 
detaşamente B, fiecare comandat de câte un maior, care la rândul 
lui controla patru detaşamente A, vârful de lance al Beretelor 
Verzi în Vietnam, cunoscute popular sub numele de echipele A. 
Fiecare echipă A era formată din doisprezece oameni, numai 
soldaţi de mâna întâi, bine antrenați, cu talente individuale de 
specialişti în cercetare, lunetişti, recunoaştere, semnalizare şi 
patrulare, precum şi medici şi translatori. 

Când trupele SF au fost desfăşurate în Vietnam, Vietcongul 
domina regiunile montagnarzilor şi în curând au început să se 


l CAP = Civil Action Programmes = Programe de Acţiune Civilă. 


opună infiltrării soldaţilor din Forţele Speciale şi eforturilor 
acestora de a crea forţe eficiente CIDG în satele montagnarde. Cu 
toate acestea, până în decembrie 1963, Beretele Verzi 
antrenaseră în jur de patruzeci şi patru de mii de montagnarzi în 
utilizarea armelor şi tactici minore şi îi organizaseră în miliții 
săteşti, în timp ce alţi optsprezece mii de vietnamezi fuseseră 
antrenați şi echipați ca forţe de reacţie rapidă - forţe de 
intervenţie - care se puteau deplasa şi ajuta orice sat atacat de 
Vietcong. 

Vietcongul întâmpina acum rezistenţă la îndoctrinarea lor 
comunistă, din partea populaţiei montagnarde, care înainte fie îi 
sprijinise, fie fusese indiferentă. In consecinţă, Vietcongul, 
combativ ca întotdeauna, a hotărât să lovească direct bazele SF- 
CIDG din sate. Aceste atacuri erau executate întotdeauna noaptea 
şi constau, de obicei, într-un foc violent de mortiere şi mitraliere, 
urmat de infiltrare şi atac de infanterie. Ele erau sprijinite de 
membri ai Vietcongului care se alăturaseră programului CIDG şi 
serveau în garnizoanele taberelor. Două tabere mici, de la Polei 
Krong şi Hiep Hoa, au fost atacate şi cucerite în 1964, iar în luna 
iulie a aceluiaşi an, un batalion al Vietcongului de şapte sute de 
oameni a atacat tabăra SF de la Nam Dong, care era apărată de 
neregulaţi CIDG nung şi de o echipă A de doisprezece oameni, 
condusă de căpitanul Roger Donlon. 

La ora 02:30, un foc precis de mortiere de 82 mm asupra 
taberei a distrus clădirile şi a ucis mai mulţi oameni prinşi în câmp 
deschis, dar operatorul radio SF a reuşit să transmită un mesaj, 
cerând întăriri, înainte ca primul dintre cele trei asalturi de 
infanterie ale Vietcongului să treacă de sârma ghimpată, după ce 
se târâse până la sistemele de apărare exterioare, la adăpostul 
ierbii netăiate. In acest moment, garnizoana se afla deja în 
tranşee şi era gata să riposteze, dar, după ce trecuseră de 
perimetrul de sârmă ghimpată, cei din Vietcong s-au implicat într- 
un schimb de focuri în jurul poziţiei unei mortiere de 82 mm. 
Această poziţie a fost pierdută şi recucerită de câteva ori de 
căpitanul Donlon, care i-a împins înapoi pe inamici cu grenade, 
salvând un membru rănit al echipei mortierei şi suferind el însuşi 
câteva răni, acţiune pentru care a fost răsplătit mai târziu cu 
Medalia de Onoare. 


Bătălia de la Nam Dong a continuat până în zori, când sosirea 
întăririlor i-a forţat pe cei din Vietcong să se retragă. Aceasta a 
fost o acţiune tipică a Vietcongului, un atac puternic, ce a fost 
întrerupt atunci când raportul de forţe s-a întors împotriva 
atacatorilor. Ideea că Vietcongul avea să rămână şi să lupte 
împotriva unui inamic mai puternic, până la distrugerea totală, s-a 
dovedit total falsă: lupta numai atunci şi acolo unde vroia, şi 
păstra întotdeauna iniţiativa. 

Aceste trei bătălii nocturne au fost doar primele dintr-un şir 
lung de confruntări asemănătoare. Beretele Verzi erau în acţiune 
în Vietnam în timpul anilor '60 şi nu s-au retras decât abia în 
1971, dar, în perioada în care războiul se înteţea, au început să se 
formeze alte unităţi de Forțe Speciale, multe dintre ele conduse şi 
antrenate de personal SF. Forţele iniţiale SF-CIDG se concentrau 
asupra aspectului „suflete şi minţi”, dar, din cauză că colegii lor 
din ARVN nu păreau dornici să o facă, ei s-au implicat în curând în 
unităţi de recunoaştere pe distanţă mare, folosite pentru 
urmărirea trupelor Vietcong, precum şi în crearea altor unităţi 
anti-Vietcong. Printre acestea, se numărau şi Forţele de Atac 
Mobile! - Forţele MIKE. 

Gerald (Bob) Bunnell a servit în Forţele Speciale ale SUA în 
Vietnam, din 1963 până în 1971, şi descrie o acţiune a unei Forțe 
MIKE: „Am sosit prima dată în Vietnam în 1965, şi la începutul 
anului 1968 eram în Nha Trang. Ca medici, trebuia să ne 
prezentăm la biroul chirurgilor grupului, unde am auzit că «Forţa 
Mike» tocmai pierduse un medic primar, ucis în acţiune. M-am dus 
acolo şi am cerut să vorbesc cu sergentul echipei. Mai târziu, am 
descoperit că am trecut un interviu la care nici nu ştiam că eram 
supus şi că am găsit o nouă casă - Detaşamentul A-503, Forţa 
MIKE. 

Această echipă îşi crease o adevărată reputaţie de la 
formarea ei, în 1965. Una dintre primele ei acţiuni importante a 
fost desfăşurarea în tabăra Forţelor Speciale de la A Shau, când 
aceasta era pe cale să fie cucerită, în martie 1966. Un prieten 
bun, cu care încă mă întâlnesc periodic, a fost unul dintre 
americanii care au participat la această acţiune, unde colegul lui 
de cameră în Forţa MIKE fusese un tip înalt din Oklahoma, numit 


l MIKE = Mobile Strike Force = Forţă de Atac Mobilă. 


Billy Hall, medicul primar mort. Câteva săptămâni mai târziu am 
aflat cum a fost ucis Billy. Amândouă picioarele îi fuseseră 
retezate de un proiectil de mortieră. A refuzat evacuarea şi a 
comandat personalului să-l care în buncărul medical, unde a 
acceptat îngrijirile de bază, dar a continuat să conducă 
tratamentul  „micuţilor”, cum îi numea el cu afecţiune pe 
montagnarzi şi pe nungii chinezi. A continuat să facă asta până 
când, în cele din urmă, a murit din cauza pierderii de sânge, în 
ciuda tuturor eforturilor făcute pentru salvarea lui. 

Prima luptă la care am participat în Vietnam şi în care s-a tras 
asupra mea a avut loc lângă un dom uriaş de granit, lângă baza 
Nui Coto. Ultima mea operaţiune de luptă în Forţa MIKE a fost un 
asalt cu paraşute de luptă, cu întregul batalion, tot lângă baza Nui 
Coto, aşa încât ultimul foc ostil care s-atras asupra mea în Forţa 
MIKE a fost în apropierea aceluiaşi dom unde primisem botezul 
focului, cu mai mult de trei ani înainte. Conduşi de căpitanul Joe, 
intrasem în această vale largă şi plată, cu aproape douăsprezece 
ore înainte, într-o patrulare de rutină, ca să localizăm trupele 
Vietcong. Valea era de un verde frumos şi moale, mărginită pe 
ambele laturi de verdele mai întunecat al vegetației de pe dealuri. 
Rarele zone libere formau un model de iarbă aurie, care se legăna 
în adierea slabă a vântului, ca şi cum ar fi fost mişcată de o mână 
nevăzută. Valea se numea oficial Dong Bo. Mai târziu, am ajuns să 
ne referim la ea cu numele pus de noi: Valea Morţii. 

Căpitanul Joe nu ar fi trebuit să fie în această operaţiune. 
Primise ordinul să se transfere înapoi «în lume», pentru doi ani de 
studii postuniversitare, urmate de o perioadă de trei ani ca 
instructor geograf la West Point. «Cinci ani cu soţia şi fiicele 
mele!» strigase el. Deci, căpitanul Joe nu trebuia să fie acolo, dar 
el şi-a exercitat atribuţia de comandant pentru o ultimă misiune. 

Alte patrulări în acea vale fuseseră relativ lipsite de 
evenimente. Vreun lunetist ocazional care ne hărţuia sau vreo 
luptă rapidă, gen «loveşte şi fugi». Dar de data aceasta era diferit. 
Trăgeam şi se trăgea asupra noastră de aproape trei ore, 
intensitatea înfruntării crescând. Pe lângă câţiva pacienţi cu răni 
uşoare, aveam de tratat doi cu răni grave. Incercam să menţinem 
ordine printre soldaţii noştri vietnamezi şi să ne ducem răniții 
înapoi în tabără, când am ajuns la un luminiş uriaş. Noi, 


americanii, ne-am opus cu vehemenţă la intrarea în acea zonă 
expusă, dar soldaţii vietnamezi, la limita panicii, au pornit spre 
centrul câmpului, încercând să scape de pârâiturile şi bubuiturile 
zgomotoase ale focurilor de armă tot mai intense. 

Luminişul era drumul cel mai direct spre tabără, dar era 
complet dezgolit şi plat. Singura acoperire, şi aceea relativă, erau 
bolovanii şi movilele rare. Era o acoperire înşelătoare, totuşi, căci 
forţele Vietcongului se infiltrau în jurul nostru, printre copacii de la 
lizieră. «Dumnezeule», mi-am spus, «vom fi înconjurați». 
Strigătul: «Doctorul!» se auzea mai des acum. Când cineva 
încerca să se ridice de pe burtă şi să se repeadă în faţă, copacii 
din dreapta, din spate şi din stânga erupeau în rafale puternice de 
foc. 

În timpul întregii acţiuni, îl zăream din când în când pe 
căpitanul Joe. Avea prelata de camuflaj peste ochi şi casca staţiei 
radio aproape de ureche, în timp ce chema baza, cerând ajutor. 
Apoi, într-o clipă, dispărea, întins pe burtă, când o nouă rafală de 
foc mătura zona. lar după aceea se ridica din nou în genunchi, 
examinând împrejurimile, strigând ordine, încercând să obţină un 
miracol. «Stai întins pe burtă!», mi-a strigat el. Acum eram cinci, 
lipiţi de un muşuroi mare de furnici. Un sergent vietnamez, lângă 
mine, şi un translator, în cealaltă parte a mea, tocmai suferiseră 
răni uşoare la cap. «Doctorul!» a strigat căpitanul Joe. «Nu fac 
vizite la domiciliu», am zis eu. 

Apoi, ca întotdeauna, cartuşul pe care nu-l auzi şi-a atins ţinta. 
«Am dat-o-n bară», a murmurat căpitanul Joe, prăbuşindu-se în 
faţă, pânza de pe capul lui devenind roşie-purpurie deasupra 
tâmplelor. M-am târât acolo şi am început să-l tratez. Ceilalţi spun 
că l-am târât după mine o vreme, până când am ajuns la linia 
copacilor, în întuneric. Eu nu ştiu. Ceilalţi spun că Dumnezeu nu 
ascultă rugăciunile muribunzilor. Nu ştiu nici asta. Dar ştiu că el, 
căpitanul Joe, nu trebuia să se afle acolo”. 

Războaiele sunt un catalizator grozav pentru Forţele Speciale, 
şi în timpul războiului din Vietnam au fost create zeci de unităţi 
SF, fiecare umplând un gol în ordinul de luptă SUA-ARVN, fiecare 
reprezentând o încercare de a anihila un element al Vietcongului 
sau NVA. Printre ele se numără cercetaşii lui Kit Carson - soldaţi 
vietnamezi care, pentru bani sau din convingere, fugiseră în sud şi 


se înrolaseră în forţele ARVN-ului. Mai erau Lac Luong Dac Beit, 
sau LLBD, Forţele Speciale vietnameze, apoi forţa Apache, o 
unitate compusă din neregulaţi SF şi CIDG, însărcinaţi cu 
instruirea unităţilor americane, înainte ca acestea să fie trimise pe 
câmpul de luptă, dar care se alăturau deseori batalioanelor 
respective în primele lor misiuni. 

Eagle Scouts erau o altă unitate de recunoaştere, ataşată la 
unităţile de luptă pentru patrulare, înainte să fie formate unităţile 
LRRP de către diviziile convenţionale nou-sosite. Mai existau şi 
alte unităţi, mai clandestine, cum era Phoenix, care s-a implicat în 
asasinate, precum şi unităţi sponsorizate sau sprijinite de CIA, 
care începeau „celălalt război”, în Laos. Exista chiar şi un program 
numit Fighting Fathers!, un grup de preoţi catolici militanţi anti- 
comunişti, care erau antrenați de Beretele Verzi şi îi conduceau 
pe membrii parohiilor lor în patrule împotriva Vietcongului. 

Forţele MIKE şi alte vlăstare ale CIDG-ului erau total 
operaţionale în 1964 şi însărcinate cu acţiuni în zonele sigure ale 
Vietcongului sau cu încercări de a bloca rutele pe care Vietcongul 
intra şi ieşea din Vietnamul de Nord. În octombrie 1964, Grupul 5 
al Forţelor Speciale din Vietnam se extinsese la peste o mie două 
sute de oameni, împrăştiaţi în vreo opt tabere CIDG şi în satele ce 
punctau zonele rurale, de obicei în zone dominate, cel puţin după 
căderea întunericului, de Vietcong. Această forţă controla, în 
perioada de vârf, aproximativ patruzeci şi două de mii de oameni 
ai CIDG şi PF (Forţa Populară), totodată acţionând drept 
„consilieri” ai LLDB-urilor, care, cel puţin în teorie, se aflau sub 
comanda companiilor CIDG. 

Pe lângă Beretele Verzi, în această perioadă erau active în 
Vietnam trupe SEAL ale Marinei SUA, parţial angajate în 
recunoaşteri pe plajă, parţial executând munca de patrulare şi 
strângere a informațiilor în mlaştinile şi golfurile Deltei 
Mekongului, din jurul Saigonului. Echipa 1 SEAL a fost trimisă în 
Saigon în martie 1962 şi doi membri au fost detaşaţi să petreacă 
şase luni instruind trupe de comando vietnameze în operaţiuni 
maritime. Era în principiu un curs de scufundători, şi şaizeci şi doi 
de vietnamezi din trupele de comando au fost pregătiţi şi au 
absolvit până în luna octombrie a acelui an. 


U Fighting Fathers = Părinţii luptători. 


În 1963, a revenit pe scenă un vechi cal de luptă, submarinul 
transportor de trupe USS Pearch, faimos din războiul coreean, 
care a fost reactivat şi pregătit pentru operaţiuni SEAL în Vietnam. 
lar în aprilie 1964, un nou for, Comandamentul de Asistenţă 
Militară, Vietnam - Grupul de Studii şi Observaţii, sau MACV-SOG 
W, a preluat responsabilitatea pentru toate operaţiunile 
clandestine, navale sau militare, din Vietnamul de Sud. SOG era 
o organizaţie a Comandamentului Reunit, acoperind operaţiuni 
ale Armatei, Forţelor Aeriene, Marinei şi Corpului de Infanterie 
Marină, şi era destul de mare. Numai personalul HQ-ului totaliza 
2 000 de oameni, desfăşuraţi în trei centre HQ în zonele Corpului 
I şi II. Trupe SEAL au sosit oficial în Vietnam ca parte a echipei 
SOG şi au atins punctul maxim în 1968, când aproximativ o sută 
de membri ai SEAL erau răspândiţi în mlaştinile şi deltele 
râurilor din Vietnamul de Sud sau în raiduri în lungul coastei 
Vietnamului de Nord. 

Cei mai mulţi dintre ei au fost ataşaţi Forţei 116, o unitate 
însărcinată cu patrularea râului în zona Deltei Mekongului. 
Misiunile SEAL aveau foarte puţină legătură cu „suflete şi minţi”. 
Sarcina lor era blocarea tuturor căilor acvatice de aprovizionare 
din Vietnamul de Nord şi Cambodgia, prin ambuscade, patrulări, 
sabotaje - plasarea de mine - şi raiduri asupra bazelor 
Vietcongului. Această muncă nu era numai periculoasă - patruzeci 
şi trei de membri ai SEAL au fost ucişi în misiune -, ci şi extrem de 
neplăcută, mlaştinile fiind pline de lipitori, țânțari şi şobolani. 
Zonele de operare obişnuite ale echipelor SEAL erau mlaştinile 
adânci şi hăţişurile de manglieri atinse de maree, în care ei trăiau 
şi acționau, de obicei, săptămâni întregi. 

Echipele SEAL erau echipate cu o ambarcaţiune de patrulare 
rapidă, de construcţie norvegiană, numită barca „Nasty”, folosită 
pentru patrule de coastă şi raiduri împotriva grupurilor 
Vietcongului ce operau în Delta Mekongului. Cea mai mare parte a 
acestor acţiuni, inclusiv raidurile pe coasta Vietnamului de Nord, 
erau făcute de soldaţi ai Forţelor Speciale vietnameze, căci 
trupele SEAL americane se presupunea că acționau în calitate de 


W MACV-SOG = Military Assistance Command, Vietnam-Studies and 
Observations Group = Comandamentul de Asistenţă Militară, Vietnam-Grupul 
de Studii şi Observaţii. 


consilieri, dar nu e nici o îndoială că personalul SEAL participa la 
aceste operaţiuni. Participarea directă a SEAL a început în 1965, 
după escaladarea războiului produsă de „incidentul din Golful 
Tonkin”. 

Adunarea forţelor convenţionale americane începuse deja la 
începutul anului 1965, când comanda şi controlul forţelor CIDG a 
trecut de la ARVN direct sub controlul MACV-ului, printr-un proces 
numit Operaţiunea Switchback. MACV a înscărcinat forţele CIDG şi 
consilierii lor SF cu patrulări de contact şi, în primul rând, cu 
strângerea de informaţii despre taberele şi forţa Vietcongului. 

Antrenarea  montagnarzilor pentru această sarcină a 
continuat, în timp ce Operaţiunea Switchback avansa simultan cu 
un alt program, numit Leaping Lena, care antrena unităţile de 
Forțe Speciale vietnameze şi oamenii din CIDG în tehnici de 
recunoaştere pe distanţă mare. Acest program a evoluat ulterior 
în proiectul Delta, care, în forma lui finală, consta în echipe de 
recunoaştere însărcinate cu strângerea de informaţii prin patrulări 
pe distanţă mare, ce durau două săptămâni sau chiar mai mult, 
adânc, în interiorul zonelor Vietcongului sau NVA, sprijinite de o 
forţă de reacţie - care avea rolul să salveze echipa de 
recunoaştere, dacă aceasta avea probleme, sau putea fi 
transportată cu elicopterul ca să sprijine elementul Recon în 
atacarea vreunei posibile ţinte. Cuvântul „Proiect” nu este prea 
clar. În esenţă, proiectul Delta era o forţă de comando de mărime 
mică, însumând un număr de vreo şase sute de oameni. 

Din toate acestea se vede că în primii ani ai implicării SUA în 
Vietnam, Forţele Speciale erau angajate pe scară largă, în 
formarea şi antrenarea unităţilor CIDG. Toate acestea s-au 
schimbat în 1965, când a început concentrarea de forţe 
convenţionale americane, o mişcare declanşată de incidentul din 
Golful Tonkin. 

Fundalul incidentului din Golful Tonkin este următorul. Pe la 
mijlocul lui iulie 1965, războiul din Vietnamul de Sud nu mergea 
bine pentru guvern şi pentru susţinătorii lui americani. ARVN nu 
arăta nici un entuziasm pentru luptă şi, deşi SUA continua să 
asigure arme şi consilieri, războiul avea să fie pierdut şi încă o 
tară avea să cadă în mâinile comuniştilor, dacă nu se făcea ceva 
care să crească puterea de luptă a forţelor sud-vietnameze. 


Preşedintele Statelor Unite ale Americii, Lyndon B. Johnson, vroia 
să angajeze forţe de sol regulate americane în număr mare, dar 
Congresul SUA nu ar fi sprijinit nici o declaraţie de război 
împotriva Vietnamului de Nord şi nici o desfăşurare a unui număr 
mare de soldaţi americani. Trebuia găsit o modalitate pentru 
ocolirea acestui obstacol şi, în august 1964, nord-vietnamezii au 
oferit unul. 

Distrugătorul american Maddox se afla în Golful Tonkin, în 
apele internaţionale, lângă coasta Vietnamului de Nord, ascultând 
semnalele radio dintre Hanoi şi unităţile Vietcongului din sud. Pe 2 
august 1964, USS Maddox a întâlnit o flotă de jonci nord- 
vietnameze şi, temându-se că acestea erau înarmate şi aveau să 
atace nava, căpitanul, John J. Herrick, a luat legătura cu „Cartierul 
Genera!” şi a trimis un semnal de ajutor către Flota 7 a SUA. Până 
la urmă, în noaptea aceea nu s-a întâmplat nimic, dar în ziua 
următoare, când USS Maddox se afla la numai şaisprezece 
kilometri de delta Râului Roşu, au apărut trei şalupe torpiloare 
nord-vietnameze, care au început să urmărească nava americană. 
Maddox a deschis focul împotriva urmăritorilor şi cererile ei de 
ajutor au adus un avion de pe portavionul american Ticonderoga, 
care a atacat ambarcaţiunile nord-vietnameze cu focuri de tun. 
După o înfruntare de douăzeci de minute, un singur glonţ a lovit 
USS Maddox şi două bărci nord-vietnameze au fost scufundate. 
Acest incident mărunt, lipsit de importanţă şi necesitate, a fost 
pretextul necesar pentru extinderea războiului din Vietnam. 

Guvernul american a hotărât să profite de incidentul din Golful 
Tonkin şi a trimis alte nave în zonă. Maddox s-a apropiat din nou 
de coasta nord-vietnameză şi se spune că a fost supus unui atac 
cu torpile, deşi, din nou, fără nici un rezultat. Acest ultim atac nu 
a putut fi verificat - poate nici nu a avut loc -, dar SUA au hotărât 
să riposteze împotriva acestei „agresiuni” şi a trimis bombardiere 
să atace golful nord-vietnamez de la Haiphong, scufundând peste 
douăzeci de nave şi aruncând în aer rezervoarele de combustibil 
din port. Avioanele SUA au zburat în şaizeci şi patru de misiuni 
împotriva Vietnamului de Nord. Înainte să se retragă, două 
aparate au fost doborâte de focul de la sol. Unul dintre piloţii care 
au supravieţuit, locotenentul de marină Everett Alvarez Jr., a avut 
onoarea îndoielnică de a fi primul aviator american capturat în 


Vietnamul de Nord, şi a petrecut următorii opt ani într-o 
închisoare nord-vietnameză. 

Investigaţiile ulterioare par să confirme că nu a existat un al 
doilea atac asupra lui USS Maddox, dar incidentul a fost exagerat 
de armată şi de presă şi s-a dovedit un dar ceresc pentru 
administraţia americană. Nord-vietnamezii puteau fi prezentaţi 
drept agresori, care atacaseră nave americane în ape 
internaţionale. A fost înaintată o rezoluție Congresului, 
propunându-se ca preşedintele să fie autorizat să „ia toate 
măsurile necesare pentru a preveni astfel de agresiuni viitoare”. 
Preşedintele Johnson a spus mai târziu că această rezoluţie a fost 
„ca o cămaşă de noapte a bunicii... acoperea totul”. Mai exact, îi 
permitea să extindă războiul. 

Ca şi participarea iniţială, această nouă extindere a început 
încet. Din august 1964, sud-vietnamezii au fost încurajați să 
execute raiduri de comando asupra coastei nord-vietnameze şi să 
folosească nave americane ca să ajungă acolo. Nord-vietnamezii 
nu se speriaseră de bombardamentul din august sau de 
avertismentele SUA, şi participarea lor la campania Vietcongului a 
crescut. În decembrie 1964, Vietcongul a năvălit în satul Binh Gia, 
un cătun din apropierea Saigonului şi au menţinut controlul 
asupra lui timp de patruzeci şi opt de ore, înainte să dispară din 
nou în junglă. Cinci zile mai târziu, când rangerii ARVN, sprijiniți 
de tancuri, au venit în Binh Gia, a izbucnit o bătălie importantă, 
după o ambuscadă mare a Vietcongului, care s-a terminat cu nu 
mai puţin de şapte batalioane ARVN distruse de Vietcong. În 
această înfruntare au fost ucişi cinci consilieri americani. În ajunul 
Crăciunului anului 1964, o bombă aruncată asupra hotelului 
„Brinks” a ucis doi ofiţeri americani şi a rănit rău alţi patruzeci şi 
opt. Şi a continuat astfel, forţele Vietcongului - „Charlie” pentru 
soldaţii americani (după „Victor Charlie”, transcrierea fonetică 
pentru Vietcong) - lovind unde şi când vroiau. 

In februarie 1965, în absenţa unei îmbunătăţiri a situaţiei 
militare, SUA au început să bombardeze Nordul, şi în martie 1965, 
o forţă expediţionară a Infanteriei Marine a venit la țărm, 
debarcând pe plajele de lângă Da Nang. Primii soldaţi care au 
debarcat, întâmpinați de nişte fete vietnameze încântătoare, 
purtând la gât coliere de flori, proveneau din Regimentul 3 de 


Infanterie Marină, Divizia 3 Infanterie Marină, deşi recunoaşterea 
plajei fusese executată de un grup de scufundători din UDT 12, o 
unitate SEAL. Aceşti primi infanterişti marini aveau sarcina - cel 
puţin aşa se spune - de a proteja baza aeriană Da Nang, care era 
pe atunci în construcţie. Charles D. Owens, acel subofițer veteran 
al Infanteriei Marine, a sosit un an mai tărziu ca să lupte în cel de- 
al treilea război al lui, dar atunci deja totul se schimbase: „In 
1962, m-am retras din Corpul de Infanterie Marină, după douăzeci 
de ani de serviciu, dar în 1966 mi s-a cerut să mă întorc la viaţa 
activă pentru doi ani, datorită implicării acestuia în războiul din 
Vietnam... Până la urmă am făcut încă doi ani şi jumătate. 

Am fost trimis să mă alătur Diviziei 2 Infanterie Marină, în 
Vietnam. Am zburat via Okinawa şi apoi cu un avion de linie 
comercial în Vietnam, ceea ce ne-a dat timp să ne aclimatizăm cu 
arşiţa şi umiditatea, înainte să sosim în Da Nang. Aerodromul era 
deja mare pe vremea aceea şi ne-a oferit o primă impresie falsă 
despre Vietnam. Lângă câmpul de aterizare al forţelor aeriene, 
stăteam în cazarme cu aer condiţionat iar mâncarea era bună. 
Atât mâncarea cât şi condiţiile de trai aveau să se schimbe când 
am pornit spre nord, ca să ne alăturăm unităţilor noastre din 
Divizia 3 Infanterie Marină la Phu Bai, în apropierea oraşului Hue, 
şi apoi la Dong Ha. La nord de Dong Ha puteai fi ucis rapid, 
oriunde te aflai...” 

Din momentul în care USMC a debarcat la Da Nang, războiul 
din Vietnam s-a schimbat dintr-un conflict contra-insurgenţă într- 
un război total, folosind tot armamentul şi tehnologia din dotarea 
armatei americane. Numărul de soldaţi trimişi în războiul din 
Vietnam a crescut vertiginos, ajungând în final la o jumătate de 
milion, dar aceşti soldaţi erau deseori recrutaţi pentru o perioadă 
de un an şi nu erau deloc pregătiţi să lupte într-un astfel de 
război. 

Chiar şi forţele SOF au fost silite să înţeleagă că natura acestui 
război era diferită de războiul pentru care erau ei pregătiţi, că 
NVA şi Vietcongul nu aveau de gând să ducă un război 
„convenţional”, că acest război nu avea nici o „linie întâi”, nici 
„zone sigure” şi nici o formă definită. Vietcongul era peste tot şi 
niciunde, iar NVA venea în sud ca să-i sprijine. Pentru a-i învinge 
pe comunişti în Vietnam, armata americană trebuia să găsească 


noi modalităţi de a o face, şi răspunsul, sau o parte a lui, a fost 
găsit în anii grei de după 1965, prin două noi unităţi de luptă, 
LRRP şi Force Recon. 


CAPITOLUL 2 


LRRP, SEAL şi Force Recon, Vietnam, 1965-1973 


Nici un fel de antrenament, oricât de intens, 
nu ne-ar fi putut pregăti pentru încercările şi 
necazurile efective ale luptei; războiul este 
propria lui şcoală finală. Însă noi învăţam 
încet, dar sigur. 


Gary Linderer, Compania L, 
Rangers, Vietnam, 1969 


Războiul din Vietnam a reprezentat o solicitare extraordinară 
pentru toate unităţile implicate, dar mai ales pentru unităţile 
„convenţionale” ale armatei americane, care începură să 
sosească în număr mare în 1965. Aceste unităţi - şi comandanții 
lor - fuseseră antrenate să acţioneze şi să gândească în termenii 
războiului convenţional pe scară mare, împotriva unor forţe 
chinezeşti şi semnatare ale Pactului de la Varşovia, la fel de mari 
şi de convenţionale. Lupta pe care o cunoşteau ei, pe care o 
înțelegeau şi la care se pricepeau, era genul de luptă pe care o 
purtaseră în Europa, în timpul celui de-al doilea război mondial, şi 
în Coreea, unde existase o linie definită a frontului, unde tancurile 
şi artileria se puteau desfăşura în număr mare şi unde puterea de 
foc şi armamentul greu american, copleşitoare, puteau fi folosite 
cu un efect grăitor. 

Din nefericire, războiul din Vietnam nu era deloc aşa. Era un 
război de gherilă, un război neregulat, purtat mai mult de 


infanterie, pe teren montan, în junglă şi mlaştini, locuri unde 
tancurile şi camioanele erau inutile - şi baza se punea pe 
elicoptere -, un război purtat în mijlocul unei populaţii de 
agricultori, care a suferit teribil în timpul conflictului. Toţi aceşti 
factori creau probleme. În plus, cei mai mulţi dintre soldaţii 
americani care luptau în Vietnam erau recruți, trimişi pentru o 
durată de un an, tineri care nu vroiau să fie soldaţi şi care 
numărau zilele pe care le mai aveau de petrecut „în teritoriu”, 
înainte să se întoarcă în „lume”. Ei făcuseră un antrenament de 
trei-patru luni la recrutare, dar nu erau în nici un fel pregătiţi sau 
instruiți pentru războiul de gherilă, în junglă. 

Nu trebuie condamnat nimeni pentru lipsa lor de pregătire. 
Pur şi simplu, nu era timp ca aceşti recruți să fie instruiți mai 
serios şi să fie trimişi în luptă înainte ca timpul pe care-l aveau de 
petrecut în armată să expire. Această situaţie a oferit însă un 
mare avantaj inamicului. Luptătorii nord-vietnamezi şi din 
Vietcong erau veterani, luptând pe un teren pe care-l cunoşteau 
bine şi cu metode pe care le perfecţionaseră în lupta împotriva 
francezilor. Era un război în care inamicul putea fi oriunde şi se 
afla, de obicei, acolo unde te aşteptai mai puţin. În consecinţă, 
cea mai mare problemă era să ştii unde se afla inamicul şi cum 
trebuia înfruntat. Pentru asta, erau necesare informaţii de valoare 
şi asta însemna recunoaştere („recon”), dar diviziile americane 
care s-au revărsat în Vietnam în 1965 aveau o capacitate foarte 
mică de astfel de trupe. 

Diviziile convenţionale şi componentele lor regimentale erau 
foarte puţin pregătite pentru munca de recunoaştere şi, iniţial, nu 
au înţeles necesitatea acesteia. Comandanții lor, de la generalul 
William C. Westmoreland în jos, credeau că existau suficiente 
trupe americane ca să nimicească Vietcongul, după care inamicul 
să poată fi adus la luptă şi să fie distrus printr-o serie de atacuri 
regionale vaste, cunoscute drept misiuni „Caută şi distruge”. 

Prin urmare, începând cu 1965, SUA au divizat sarcina de 
luptă cu Vietcongul şi NVA în două părţi. Armata SUA urma să 
îndeplinească misiunile „Caută şi distruge” la nivel de batalion, 
brigadă sau unităţi mai mari, ca să găsească şi să repereze forţele 
inamice şi să le atragă într-o luptă în care Vietcongul şi NVA să fie 
distruse. Aceasta era doctrina militară clasică a SUA, datând încă 


din timpul generalului Grant şi al strategiei acestuia de după 
bătăliile din Wilderness, din războiul civil american, dar esenţa 
acestei doctrine necesita ca inamicul să accepte să stea şi să 
lupte sau să se lase manevrat într-o poziţie în care să fie forţat să 
facă asta. 

În timp ce armata SUA acţiona astfel, sarcina de protejare a 
populaţiei rurale vietnameze revenea ARVN. Cât despre Forţele 
Speciale americane, ele puteau lăsa acum programul CIDG în 
controlul Forţelor Speciale ale ARVN şi să înceapă să se ocupe de 
blocarea liniilor de aprovizionare ale Vietcongului, să asigure 
informaţii şi să execute raiduri, adică genul de sarcini pentru care 
erau antrenate. Această diviziune a responsabilităţilor părea 
raţională, planul a fost implementat şi a existat o singură 
problemă: nu a funcţionat. 

Vietcongul şi NVA au continuat să lupte în locurile şi 
momentele alese de ei şi au păstrat iniţiativa, în timp ce 
infanteria americană răvăşea zona, producând şi mai multe 
suferinţe nefericiţilor ţărani vietnamezi. Când NVA şi Vietcongul 
hotărau să lupte, o făceau pe terenul ales de ele şi, deşi sufereau 
pierderi îngrozitoare, în special din cauza barajelor aeriene, a 
bombardamentului intens şi a napalmului, o făceau cu entuziasm, 
ştiind că şi pierderile mai mici pe care le produceau forţelor 
americane urmau să aibă un efect puternic în SUA. Nord- 
vietnamezii jucau într-un meci de durată şi nu făceau un secret 
din asta. „Dacă războiul trebuie să durezi douăzeci de ani, atunci 
aşa să fie”, spunea Ho Şi Min, „iar dacă vom pierde douăzeci de 
soldaţi pentru fiecare american mort, vom accepta asta... dar nu 
cred că o vor accepta şi americanii”. 

În scurt timp, a devenit evident că simplele marşuri şi lupte 
prin mlaştini nu afectau Vietcongul şi NVA. Dar americanii mai 
aveau o altă armă, elicopterul, despre care se credea că le va 
oferi avantajele vitale ale mobilităţii şi reacției rapide. Elicopterul 
oferea armatei americane mijlocul de a aduce rapid întăriri pentru 
orice grup sau zonă periclitate şi posibilitatea de a ţine pe loc 
inamicul până putea fi adusă forţa aeriană, artileria sau alte trupe 
americane, care să-l termine. Elicopterele parcurseseră un drum 
lung din 1956, când infanteriştii Marinei Regale zburaseră pentru 
prima dată cu ele pe ţărmul din Port Said, iar americanii aveau să 


desfăşoare mii de astfel de aparate de zbor în Vietnam. În scurt 
timp, Vietcongul a găsit punctele slabe ale elicopterelor şi a 
început să le doboare în număr mare, amplasând ambuscade în 
posibilele LZ [-uri şi atrăgând elicopterele în bătaia mitralierelor 
lor grele. Elicopterul „Bell Huey” a devenit un simbol, emblema 
războiului din Vietnam, dar, în final, la fel ca în toate războaiele de 
gherilă, sarcina principală a revenit omului de la sol, 
infanteristului, care putea găsi soldaţii Vietcongului şi îi putea 
bate pe propriul lui teren. 


Aşa cum am descris în capitolul precedent, principala 
activitate a unităţilor de Berete Verzi în perioada 1961-1965 a fost 
crearea companiilor CIDG şi recuperarea zonelor dominate de 
Vietcong de sub controlul comunist. Pe măsură ce această sarcină 
continua şi avea succes, companiile CIDG au fost preluate de 
ARVN şi majoritatea lor au fost transferate la rangerii ARVN. 
ARVN - cu un ajutor important financiar şi militar american - a 
format un contingent mare de rangers şi Forțe Speciale, de o 
eficacitate variată, dar războiul era, în continuare, pierdut. Acest 
fapt a avut ca efect implicarea tot mai multor forţe americane, 
implicare ce însemna trimiterea tot mai multor soldaţi, fără o 
îmbunătăţire simţitoare a situaţiei militare. Acest rezultat a fost 
întrevăzut de preşedintele Kennedy în 1961, când a respins prima 
sugestie referitoare la o implicare pe scară largă a trupelor 
americane în Vietnam: „Soldaţii vor mărşălui, orchestra va cânta, 
mulţimea va aclama... şi peste patru zile toată lumea va uita asta. 
Apoi ni se va spune că trebuie să trimitem mai multe trupe. E ca 
şi cu băutura. Efectul dispare rapid şi trebuie să mai bei un 
pahar”. 

În scurt timp a devenit clar că simpla trimitere a unor noi 
trupe nu era răspunsul la problemele tactice cu care se înfrunta 
armata în Vietnam. Pentru a obţine un impact asupra situaţiei 
militare, era necesară găsirea trupelor potrivite şi a tacticilor 
corecte. Cum SUA nu putea invada Nordul, ca să termine războiul 
acolo, cel puţin nu fără riscul grav de a provoca un al treilea 
război mondial, singura modalitate de obţinere a victoriei era 
decimarea Vietcongului şi NVA prin uciderea în număr mare a 


U LZ = Landing Zone = Zonă de aterizare. 


oamenilor lor, până când devenea clar - chiar şi pentru Ho Şi Min 
şi generalul Giap - că vietnamezii nu puteau câştiga războiul. Şi 
poate că atunci Ho Şi Min avea să vină la masa tratativelor şi să 
negocieze pacea. 

Vietnamul nu era un război „convenţiona!”, iar faptul că erau 
implicate nave, avioane de toate tipurile, artilerie şi toată gama 
de arme moderne, nu putea ascunde realitatea. Vietcongul şi NVA 
alegeau unde şi când să lupte, iar atunci când o făceau, erau 
foarte buni. Luptau bine, ucideau mulţi soldaţi americani, iar când 
lupta se întorcea împotriva lor, se retrăgeau din bătălie şi 
dispăreau. Totodată, reuşeau să limiteze efectele puterii aeriene 
americane, atacând în cea mai mare parte noaptea, rezultatul 
fiind acea regulă acceptată în rândul forţelor americane din 
Vietnam: „Noaptea îi aparţine lui Charlie”. 

În acelaşi timp, comuniştii se bucurau de avantajele unor 
informaţii bune, asigurate de ţărani, fete din baruri - şi de presa 
occidentală. lar Vietcongul şi NVA luau de obicei iniţiativa în 
organizarea atacurilor. Pentru ca războiul să poată fi câştigat sau 
nord-vietnamezii să fie aduşi la masa tratativelor, toate acestea 
trebuiau să se schimbe, şi primul pas în sensul acestei schimbări 
era îmbunătăţirea activităţii de strângere a informaţiilor şi de 
recunoaştere. Până la sfârşitul războiului, cincisprezece divizii 
americane luptaseră în Vietnam şi nici una dintre ele nu sosise cu 
vreun element propriu de recunoaştere. Această lipsă a creat o 
nevoie urgentă de patrule de recunoaştere în batalioanele din 
linia întâi, şi în acest scop au fost create unităţile LRRP (Patrule de 
Recunoaştere pe Distanţă Lungă !). LRRP-urile erau patrule mici, 
formate din soldaţi bine instruiți în cercetarea terenului mult în 
faţa unităţilor lor, adânc în teritoriul Vietcongului sau NVA, în 
localizarea inamicului şi asigurarea de informaţii prin contact 
pentru comandanții lor de batalion sau regiment. Nu era o sarcină 
pentru nepricepuţi sau oameni cu inima slabă. 

Într-o lume ideală, aceste informaţii ar fi fost asigurate de 
unităţile CIDG sau de soldaţii SF vietnamezi, detaşaţi la 
batalioanele americane, aşa cum cercetaşii iban sau dyak ajutau 
batalioanele britanice ce luptau în Malaiezia sau Borneo. Acest 


l LRRP = Long-Range Recon Patrol = Patrule de Recunoaştere pe Distanţă 
Lungă. 


lucru s-a întâmplat efectiv, pe scară mică, în momentul ataşării 
companiilor CIDG la unităţile americane, în anii 1964-1965, în 
cadrul programului Leaping Lena, dar integrarea capacităţilor 
americane şi vietnameze nu a avut loc într-un grad în care să fie 
cu adevărat utilă. Poate din cauză că nivelul şi violenţa războiului 
din Vietnam se opuneau unei astfel de integrări, dar cauza mai 
probabilă era aceea că armata SUA - deseori pe bună dreptate - 
nu avea încredere în capacitatea vietnamezilor şi ezita să 
încredinţeze acestora rolul vital de recunoaştere şi cercetare, 
nereuşind să înţeleagă folosul pe care-l puteau aduce unităţile 
CIDG, dacă erau utilizate corespunzător. Americanii au preferat să 
creeze propriile lor unităţi de recunoaştere, şi principalul rezultat 
al acestei decizii a fost crearea a două dintre formaţiile de Forțe 
Speciale care au dus cele mai grele lupte în Vietnam: LRRP-urile 
armatei, sau /urp, şi Force Recon, pentru diviziile USMC. 

LRRP-urile erau formaţii de tip ranger şi majoritatea /urp-ilor 
au devenit rangers la sfârşitul războiului. Antrenamentul ranger 
ilor continuase în armata SUA în anii de după războiul coreean şi 
fusese creat un curs de rangers la Fort Benning, unde voluntarii 
învățau timp de opt săptămâni vechile talente ale rangeriilor: 
lucrul cu harta şi busola, patrularea nocturnă, arta ţintaşului, 
acţiunile în unităţi mici, antrenamentul cu amfibii, montan şi în 
junglă, plus multă activitate fizică şi de rezistenţă. Emblema de 
ranger a devenit o mândrie pe orice uniformă şi orice ofiţer, care 
îşi merita gradul şi care vroia să promoveze, trebuia să aibă la 
dosar încheierea cu succes a cursului de rangers. 

In consecinţă, cunoaşterea tacticilor şi tehnicilor rangerilor 
era răspândită pe scară largă în rândurile unităţilor care mergeau 
în Vietnam, dar nu exista nici o unitate de rangers efectivă. Şi 
atunci, forţate de necesitate, unităţile din linia frontului au creat 
LRRP-urile. Sarcina LRRP-urilor era, pe de o parte, să strângă 
informaţii şi, pe de altă parte, să execute raiduri şi ambuscade, 
dar mai ales să adulmece terenul pentru operaţiunile viitoare ale 
unităţii lor de bază. Ei erau diferiţi de patrulele obişnuite trimise 
de unităţile americane şi ARVN, pentru că patrulele de infanterie 
convenţională acționau în raza de acoperire a artileriei şi nu se 
îndepărtau prea mult de bază. LRRP-urile şi patrulele Force Recon 
acționau în foarte mare măsură pe cont propriu şi se bazau pe 


ajutorul forţei aeriene sau al elicopterelor omniprezente, pe care 
le foloseau pentru introducerea şi extragerea din teren a 
patrulelor lor. 

Pentru LRRP-uri nu exista o structură de comandă centrală, 
dar curând s-a format o echipă pe model SAS la nivel local, şi 
unele unităţi, cum ar fi Divizia 1 Cavalerie, şi-au format companii 
LRRP la scurt timp după ce au sosit în Vietnam, în 1965. 
Companiile LRRP erau ataşate la divizii pentru scopuri de 
patrulare şi strângere a informaţiilor - în jargonul militar, erau 
„trupe divizionare” - şi o patrulă de bază LRRP însemna o echipă 
de şase oameni, condusă de un şef de echipă care era, de obicei, 
un ofiţer inferior sau un subofițer, fiecare patrulă cuprinzând o 
gamă variată de specialişti, inclusiv lunetişti şi transmisionişti 
radio, precum şi un cercetaş montagnard. 

Beretele Verzi, care ar fi putut realiza recunoaşterile pe 
distanţă mare, erau implicate total în programul CIDG şi aveau de 
făcut faţă unui număr tot mai mare de atacuri asupra bazelor lor 
din junglă şi asupra taberelor Forţei MIKE, dar prima unitate LRRP 
- deşi nu era numită astfel - a fost o unitate SF, Detaşamentul B - 
proiectul Delta, creată în martie 1964 din ordinul direct al 
generalului Westmoreland, comandantul american din Vietnam, şi 
comandată de un ofiţer al Forţelor Speciale, maiorul Charlie 
Beckwith. 

Beckwith petrecuse un an alături de SAS-ul britanic, reuşise 
chiar să lupte alături de ei în Malaiezia, la sfârşitul stării de 
urgenţă, şi se întorsese acasă plin de entuziasm faţă de 
conceptele SAS-ului şi hotărât să creeze o unitate americană pe 
principiile unităţii britanice. Beckwith a găsit proiectul Delta într-o 
oarecare dezorganizare la sosirea lui, la sfârşitul lui 1964, aşa că 
a pus pe liber mai mulţi oameni şi a luat-o de la început, 
organizând unitatea în douăsprezece echipe, formate din 
aproximativ o sută de soldaţi SF şi peste o mie de vietnamezi. O 
altă inovaţie a proiectului Delta erau echipele „Road-Runner”, 
care aveau sarcina principală de a descoperi rutele de 
aprovizionare ale Vietcongului şi NVA şi a crea ambuscade pe ele. 
Totodată, Beckwith a condus Delta în apărarea taberei SF de la 
Plei Me, când aceasta a fost atacată de o forţă mare a 
Vietcongului, şi a comandat mai multe misiuni de patrulare pe 


distanţă mare, înainte să fie lovit de o rafală de mitralieră şi să fie 
rănit grav. A fost evacuat în SUA, unde a petrecut mai multe luni 
în spital. Rănirea lui a oprit imediat dezvoltarea conceptului SAS 
în armata americană, dar fusese făcut un start şi vom mai auzi de 
Beckwith. Următoarea unitate, proiectul Omega, era similară lui 
Delta, la fel ca şi proiectul Gamma. Toate aceste proiecte erau 
unităţi de dimensiunea unui batalion, de şase sute până la o mie 
de oameni, un amestec de personal american şi vietnamez, 
însărcinat cu patrularea pe distanţe mari. 


Forţele Speciale australiene au luptat de asemenea în 
Vietnam, şi în rândurile lor se afla şi căpitanul Mike Wells, din, pe 
atunci, Noul Regiment 1 Regal South Wales, care a sosit în 
Vietnam, în mai 1966, şi a mers la Baria, provincia Phuoc Tuy, în 
calitate de consilier pentru operaţiuni: „In noiembrie 1966, am 
organizat câteva operaţiuni rapide în decursul a două săptămâni 
şi am prins o bandă serioasă a Vietcongului. Eu am mers în toate 
operaţiunile şi am fost în câteva situaţii grele, aşa încât 
ajunsesem un adevărat expert al părăsirii jeep-ului în viteză. 
Prima misune a durat două zile şi am reuşit să fac rost de 
douăzeci şi opt de APC-uri (transportoare blindate de personal) de 
la forţa de atac, care să lucreze cu noi, căci mobilitatea pe care o 
câştigam folosindu-le ne ajuta să acoperim o zonă mult mai largă 
şi să avem la îndemână o forţă de foc serioasă. In prima zi, nu am 
găsit nimic, aşa că am sugerat o schimbare spre est de Long Tan 
şi am ridicat în aer FAC-ul (controlorul aerian avansat), ca să 
ghideze APC-ul pe drum. El a reperat trei vietnamezi din Vietcong 
ascunşi într-un tufiş, aşa că am coborât infanteria din blindate şi 
am pornit după ei. l-am prins pe aceia trei, plus alţi nouă. După ce 
i-am bătut zdravăn, una dintre femei ne-a condus la o bază a lor, 
unde am mai dat peste câţiva. Am ucis doi şi am capturat 
cincisprezece. Apoi ne-am întors prin Dat Do, la sud de Long 
Phuoc, unde am prins încă nouă luptători din Vietcong şi am ucis 
unul. Aceştia alcătuiau o gaşcă dură. Chiar şi după ce i-am legat, 
continuau să dea cu pumnii în soldaţii ARVN. 

În lunea următoare, pe la ora 02:20, un batalion din Vietcong 
a lovit câteva dintre avanposturile noastre. La un moment dat, 
complexul districtului şi şase dintre avanposturile noastre erau 


atacate cu mortiere. Unul dintre avanposturile de la Phuoc Hai a 
fost cucerit. Vietcongul trăsese cu mortiere şi grenade de 57 mm 
în el, după care aruncase în aer sârma ghimpată şi atârnase 
grenade în jur. Dintre cei douăzeci şi cinci de oameni din 
avanposturi, numai trei au scăpat neatinşi, şaisprezece au fost 
ucişi, iar şase răniţi. E clar că şi ei au ripostat zdravăn, căci din 
dârele de sânge, măruntaiele şi hainele pe care le-am găsit, mi- 
am dat seama că şi garnizoana lovise serios Vietcongul. Am 
chemat ajutor aerian şi foc de artilerie naval de pe un distrugător 
de lângă țărm şi cred că am ucis destul de mulţi dintre ei, dar, ca 
de obicei, când ne-am dus acolo, nu am găsit nici un cadavru. 
Dacă am fi văzut unele rezultate, poate am fi ajutat la ridicarea 
moralului vietnamezilor. Un lucru e sigur - toţi cei din jur ştiau ce 
înseamnă o Beretă Verde şi sunt sigur că se temeau de ea”. 


Singura excepţie de la o situaţie convenţională, în care 
diviziile soseau în teritoriu fără o capacitate proprie de 
recunoaştere, a fost Brigada 173 Aeropurtată, care a sosit în 
Vietnam în mai 1965, dar începuse să se pregătească pentru 
războiul în junglă, neregulat, încă de când se afla în baza din 
Okinawa. Comandantul lui 173, generalul maior Ellis Williamson, 
spunea, mai târziu: „Eram în teritoriu numai de câteva zile când a 
devenit clar că unităţile mici puteau ieşi şi aduce informaţii mult 
mai bine decât misiunile «Caută şi distruge» la nivel de batalion 
sau mai mari. Noi ne antrenasem deja oamenii pentru operaţiuni 
în unităţi mici, cu numere variind de la trei la o companie 
întreagă, trimiţându-i în junglă în patrulări ce durau între câteva 
zile şi o lună întreagă, timp în care îi aprovizionam în teren prin 
aruncări cu paraşuta sau cu ajutorul elicopterului”. 

173 a format unităţi de patrulare mici, numite echipe Delta, 
câte cinci pentru fiecare batalion, şi aceste echipe au pornit 
curând la lucru, executând recunoaşteri în zonele de operaţiune, 
înainte să avanseze întreaga brigadă. Următoarea unitate 
aeropurtată care a sosit, Divizia 101 Aeropurtată, a urmat un 
traseu similar, creând rapid unităţi LRRP, cunoscute în brigadă 
sub numele de echipe Hatchet. 

Brigada 173 Aeropurtată, „Turma”, a fost prima unitate de 
luptă a armatei americane care a fost desfăşurată în Vietnam, 


intrând în teren în mai 1965 şi luând sub comandă un regiment 
regal australian şi o baterie din Artileria Regală neo-Zeelandeză. 
Totodată, 173 era una dintre puţinele unităţi care au executat un 
salt de contact cu paraşuta în Vietnam, în timpul Operațiunii 
Junction City, în 1967, şi au dus o luptă foarte grea împotriva NVA, 
în bătălia de la Dak To, în acelaşi an. Totuşi, eficacitatea în luptă a 
acestei brigăzi se datora în mare măsură faptului că comandanții 
ei anticipaseră necesitatea recunoaşterii pe distanţe lungi încă 
înainte să sosească „în teritoriu”, şi alte unităţi desemnate pentru 
Vietnam le-au urmat rapid exemplul. 

Nu există nimic deosebit în această necesitate a 
recunoaşterilor pe distanţe lungi. Fără să ştie ce se întâmpla 
acolo, dincolo de liziera junglei, unităţile americane ar fi fost 
nevoite să se năpustească orbeşte în tufişuri, sperând să dea 
peste inamic, pierzând astfel atât elementul surpriză, cât şi 
iniţiativa, două ingrediente vitale în orice campanie militară. 
Singurul lucru extraordinar este că după aproape cinci ani de 
experienţă în Vietnam, armata SUA nu anticipase o astfel de 
necesitate, atunci când au fost trimise primele forţe 
convenţionale. Din fericire, unităţile care soseau au realizat 
această nevoie şi au acţionat rapid pentru rezolvarea ei, creând 
ad-hoc unităţi de strângere a informaţiilor şi de recunoaştere - 
LRRP-urile - care nu existau pe ordinul de luptă standard al 
diviziei americane. Generalul Westmoreland, comandantul 
american în Vietnam, i-a trimis pe comandanții unităților nou 
sosite la Brigada 173, ca să studieze formula unităţilor LRRP şi 
modul de utilizare al lor în teren. Totodată, Westmoreland a dat 
un ordin prin care autoriza oficial formarea unităţilor LRRP în iulie 
1966, şi din acel moment au început LRRP-urile să existe oficial. 

In acelaşi timp, în dosare a fost adăugată o definiţie oficială a 
LRRP-urilor: „O patrulă de recunoaştere pe distanţă lungă este o 
unitate special antrenată, organizată şi echipată pentru 
strângerea de informaţii şi răspunde cerinţelor comandantului 
tactic. Unităţile LRP (sau LRRP) cuprind personal special antrenat, 
capabil să execute recunoaştere, supraveghere şi identificare de 
ţinte, în cadrul zonei de interes a unităţii de bază”. Mai simplu 
spus, o unitate LRRP intra adânc în teritoriul ocupat de Vietcong, 
ca să găsească inamicul, să raporteze numărul, poziţia, direcţia 

de deplasare şi intenţiile probabile, să îl atace, dacă situaţia era 
favorabilă sau, în caz contrar, să cheme forţe mai mari, inclusiv 
lovituri aeriene, care să se angajeze în luptă. Aceasta necesita 
oameni speciali şi antrenament special, aşa că a fost creată o 
şcoală, Recondo School, la Nha Tang, în septembrie 1965, unde 
candidaţii potriviţi, americani sau vietnamezi, puteau fi trimişi să 
înveţe elementele tacticilor de recunoaştere - sau, cum le spun 
americanii, recon - şi să-şi dezvolte îndemânarea în activitatea în 
unităţi mici. Absolvenţii de la Recondo School au început curând 
să acţioneze ca instructori pentru unităţile nou-sosite. 

În aprilie 1966, acestor echipe americane li s-a alăturat o 
unitate australiană, Escadronul SAS australian, şi o echipă de 
patruzeci de oameni SAS din Noua Zeelandă, care au executat 
sarcini similare de recunoaştere în zona forţei de atac australiene, 
unde au fost desfăşuraţi cam nouă mii de soldaţi ANZAC, până în 
1968. Conform unui raport publicat în 1975 de Departamentul 
Armatei american: 


Australienii şi neo-zeelandezii sunt foarte populari printre 
vietnamezi şi sunt respectaţi pentru disciplina lor şi pentru 
calităţile lor de soldaţi. O explicaţie pentru succesul australienilor 
în Vietnam este experienţa lor în războaiele de gherilă din 
Malaiezia şi Borneo şi faptul că armatele mici australiană şi neo- 
zeelandeză s-au antrenat exclusiv pentru exact tipul de război cu 
care se confruntă - războiul de gherilă în mlaştinile şi junglele Asiei 
de Sud-Est... mai mult, aceasta este o armată compusă din 
voluntari. 


Până în 1967, fiecare batalion american avea - sau ar fi 
trebuit să aibă - câte un pluton LRRP şi, pe măsură ce aceste 
unităţi se răspândeau în cadrul armatei, numărul sarcinilor lor 
creştea. Beretele Verzi erau şi ele active, şi relatarea următoare, 
făcută de James E. Butler, descrie o acţiune tipică, în spatele 
liniilor în Laos, de genul celor făcute de multe unităţi SF, LRRP şi 
Force Recon în Asia de Sud-Est: „Când a venit vremea să mă 
înrolez, am optat pentru infanterie şi m-am oferit voluntar pentru 
antrenamentul trupelor aeropurtate, Ranger School (pe care am 
iubit-o) şi Forţelor Speciale. Am urât majoritatea salturilor tactice 
şi activităţile cu trupe mari; eu vroiam să fiu în unităţi mici, de 


elită. Între 1968 şi 1971 am fost numit la MACV-SOG. Mai târziu, 
m-am întors în Vietnam într-o misiune secretă, în iunie 1972, şi 
am plecat de acolo în noiembrie 1973. Apoi am mers la Special 
Ops Europa, unde am fost trimis să lucrez cu SAS-ul britanic. 

Pe 16 ianuarie 1972, echipa de recunoaştere Python (eu eram 
Python) a fost introdusă în Laos ca să evalueze dacă o aşteptată 
incursiune laoţiană, numită Lam Son 719, era compromisă sau nu. 
Am petrecut cinci zile la sol, ferindu-ne de concentrările mari de 
trupe inamice, care păreau să se retragă spre nord-est. Eu am 
primit ordinul să încerc să iau un POW. Am avut succes, prinzând 
un sergent NVA, care, mi s-a spus mai târziu, că a confirmat că 
atacul masiv din Laos fusese compromis cu aproape două 
săptămâni înainte. Din nefericire, la extragerea din Laos am fost 
rănit în partea din spate a capului. (Ulterior aveam să primesc o a 
doua «Silver Star» şi o a treia «Purple Heart», pentru această 
acţiune.) 

După tratamentul medical de urgenţă în spitalul din Phu Bai, 
care a fost o adevărată istorie, căci soldaţii mei de comando, 
înarmaţi până în dinţi, au refuzat să părăsească sala de operaţii în 
timp ce doctorii şi asistentele se ocupau de mine, m-am întors la 
datorie. Luptătorii de comando indigeni de sub comanda mea 
erau de diferite naţionalităţi. Erau thailandezi, chinezi, laoţieni şi 
vietnamezi. RT Python era singura echipă integrată etnic de la 
CCN. Petrecusem aproape doi ani împreună şi prezenţa lor în 
spital i-a speriat zdravăn pe doctori şi asistente. 

Am fost dus cu avionul la Da Nang şi mi s-a făcut instructajul 
la cartierul meu general de la CCN. Din cauza durerilor de cap pe 
care le aveam, ofiţerul meu comandant a hotărât că trebuia să fiu 
trimis într-un spital mai mare, pentru teste. M-am dus la Spitalul 
Kue, în Okinawa, unde mi-au deschis din nou capul, au mai scos 
nişte schije şi l-au cusut la loc. Înainte să mă poată trimite înapoi 
în State, pe motive medicale, m-am dus la baza aeriană a 
Infanteriei Marine de la Futima şi m-am suit într-o cursă spre Da 
Nang. Nu eram încă pregătit să plec acasă. In acelaşi timp, aveam 
la cap treizeci şi opt de cusături. M-am prezentat la CCN Recon şi 
am redevenit imediat operaţional, cu tot cu cusături. 

La începutul lui februarie 1971, scena era pregătită pentru o 
înaintare pe flanc similară la Khe Sahn, zona de acţiune a lui Lam 


Son 719, ceea ce însemna invazia Laosului. Dar, de data aceasta, 
nu mai exista nici o tabără a Forţelor Speciale Lang Vei, care să 
acţioneze ca tampon. În consecinţă, şase echipe SOG Recon mici, 
de câte şase oameni, urmau să fie introduse pe dealuri, mult 
deasupra Văii An Shau. Aveam echipament foarte sofisticat, 
inclusiv staţii de radio sigure şi transpondere specializate pentru 
direcționarea întregii Forțe Aeriene 7/13 ca forţă de blocare, dacă 
nord-vietnamezii încercau să atace din spate tabăra-bază de la 
Khe Sahn. Echipa mea şi RT Intruder, comandată de căpitanul Ron 
(Doc) Watson, erau primele două echipe ce trebuiau introduse. 

Echipa lui Doc a coborât prima pe terenul văii şi a încercat să 
înainteze spre înăţimile de unde urma să dirijeze operaţiunea. 
Echipamentul pe care-l căra el era echipamentul normal pe care 
trebuia să-l aibă o echipă, pentru o misiune de recunoaştere de 
şapte zile. Părerea mea despre această misiune era oarecum 
diferită de cea a lui Doc. Eu vedeam misiunea de observare 
statică a drumurilor ca pe o misiune de «Rege al muntelui». 
Natura misiunii ne văduvea de două dintre cele mai mari atuuri 
ale noastre: caracterul secret şi mobilitatea. (Acestea au fost 
primele şi singurele misiuni de supraveghere a drumurilor la care 
a participat vreodată CCN-ul.) Eu nu plecam nicăieri, aşa că am 
aranjat ca tonele de echipament să-mi fie livrate pe poziţie cu 
ajutorul elicopterelor, imediat după ce asiguram perimetrul. O 
parte din acest echipament includea patru mitraliere M60 cu 
douăzeci de mii de cartuşe suplimentare, cincizeci de mine, 
douăzeci de rachete LAW, o mortieră de 60 mm şi cincizeci de 
obuze, peste două sute de proiectile pentru cele trei lansatoare 
de grenade M79, zece kilograme de explozibil, gaz CS pudră, 
peste o sută de mine M14 sau mine mici, saci de nisip şi o antenă 
radio, pentru a putea menţine contactul cu Intruder şi cu celelalte 
echipe care urmau să fie introduse la nord de poziţiile noastre, în 
zilele următoare, precum şi cu Forţa Aeriană 7/13. Acest 
echipament nu era obişnuit pentru o echipă de recunoaştere. 
Eram pregătit pentru ce era mai rău, pentru că misiunea avea 
toate semnele că era ultima mea veghe. 

Apropierea de LZ-ul nostru a fost „fierbinte” (elicopterele au 
luat foc) şi acesta a fost numai începutul problemelor noastre. 
Elicopterele care ne-au dus nu vroiau să aterizeze, pentru că din 


hărţile lor rezulta că locul spre care ne îndreptam era un vechi 
teren minat. Eu ştiam că aveam singurul echipament care putea 
face legătura între toate echipele şi că o echipă fusese deja 
introdusă în teritoriu, aşa că trebuia să coborâm. Am evaluat 
terenul şi am sărit de la cinci metri înălţime din elicopter la sol, cu 
tot echipamentul meu, după care am alergat în faţa şi în jurul 
elicopterelor, sărind în sus, ca să le arăt că nu era minat. (Ulterior, 
am descris asta drept tehnica de deminare a Corpului de 
Infanterie Marină.) Elicopterele au aterizat şi au plecat, după care 
noi am început să ne aranjăm echipamentul. Am curăţat zona de 
doi  observatori/lunetişti NVA şi am primit elicopterele de 
aprovizionare, am preluat echipamentul suplimentar şi am 
început să săpăm. După patruzeci şi cinci de minute, am urmărit 
cum RT Intruder prindea în ambuscadă un segment mare al NVA 
şi am reuşit să direcţionăm ajutoarele aeriene spre poziţia lor. 
Acesta era începutul unui coşmar. 

Din cauza compromiterii lui Intruder şi a faptului că ei nu 
ajunseră în zona bazei lor primare, s-a decis ca echipa lor să fie 
extrasă şi dusă înapoi la Phu Bai şi să fie reintrodusă în dimineaţa 
următoare. Eu am urmărit toate aceste mişcări şi am recomandat 
ca, dată fiind deteriorarea condiţiilor climaterice, să fie aduşi în 
poziţia mea. Era un drum de numai zece minute, mi-ar fi întărit 
poziţia şi, aşa cum am spus, noi eram deja sub foc, aşa că Doc şi 
cu mine puteam coordona împreună activitatea celorlalte echipe. 
Nu s-a ţinut cont de recomandarea mea. Intruder urma să fie 
extrasă şi dusă înapoi tocmai până la Phu Bai, un drum de trei 
ore. Următoarea problemă a apărut atunci când elicopterele au 
ajuns la Intruder, căci era prea sus şi nu puteau fi extraşi toţi 
membrii echipei „pe sfoară”, de la prima ridicare. (Una dintre 
metodele pe care le foloseam ca să ieşim din zone puternic 
împădurite era utilizarea «sforilor». Sforile erau frânghii de 
patruzeci de metri, ataşate de podeaua elicopterelor prin inele D, 
care erau aruncate jos, către echipe. Acestea se agăţau de 
capetele frânghiei cu inele, în genul harnaşamentelor de 
paraşută, ataşate de corpurile noastre. Frânghiile aveau un factor 
de întindere de treizeci la sută, în funcţie de greutatea omului de 
la capătul lor. Membrii echipei rămâneau suspendaţi sub elicopter 
până când acestea aterizau. Se întâmpla deseori ca membrii 


echipei să fie împuşcaţi în timpul extragerii, când atârnau sub 
elicopter.) 

Cererea mea a fost din nou refuzată. Trei dintre membrii 
echipei Intruder urmau să rămână la locul ambuscadei, aşteptând 
pentru o extragere la apus. Nu mai e nevoie să spun că acea 
extragere de la apus a fosţ un dezastru, membrii echipei - Lloyd, 
Watson şi Hernandez - erau în legătură radio cu mine în timp ce 
atârnau la capătul frânghiilor de patruzeci de metri sub elicopter, 
când acesta s-a prăbuşit. Numărând şi echipajul elicopterului, 
căzuseră acum opt americani, şi nu exista nici o şansă de a 
ajunge la ei până dimineaţă. Nu aveam idee dacă trăiau sau erau 
morţi. 

Am organizat o urmărire a staţiei radio şi am coordonat ca 
acţiunea de căutare să înceapă dimineaţă, la primele raze ale 
soarelui. La căderea nopţii, am început să observăm unităţi mari 
de trupe inamice urcând valea pe ambele părţi ale poziţiei 
noastre (Sub noi erau aproximativ opt sute de metri.) Am chemat 
imediat Moonbeam şi am cerut sprijin aerian. Au trimis nişte 
avioane Stinger (C119), dar acestea au renunţat, când au realizat 
că noi eram în Laos. Moonbeam a luat legătura cu un Specter (AC 
130). A fost prima dată când Specter-ul a fost folosit în rolul de 
sprijinire a trupelor în timpul contactului cu inamicul. Specter-ul 
are patru tunuri Vulcan de 20 mm, două tunuri Balfour de 40 mm 
şi o mortieră de 105 mm montată lateral. Iniţial, a fost folosit 
pentru distrugerea camioanelor şi tancurilor. Am direcționat 
tunurile Specter-ului pe traiectorie, deasupra trupelor NVA, care 
nu bănuiau nimic. Credeţi-mă, am aprins toate luminile din vale. 
Carnagiul a fost incredibil. Am continuat să auzim urletele trupelor 
NVA ore întregi, după ce Specter-ul a părăsit poziţia. 

La răsăritul soarelui, RT Habu, cu Chuck Danzer, Cliff Newman 
şi Jimmy Horton, a fost introdusă în LZ-ul lui RT Intruder şi a 
început să urmărească direcţia de marş a echipei. Aveau un OV10 
Bronco (Covey) deasupra lor, pentru comunicaţii şi indicaţii. Au 
ajuns la locul prăbuşirii în jurul orei 13:00 şi au început să adune 
corpurile. Incredibil, Sammy Hernandez a supravieţuit, căci 
frânghia lui se rupsese la prăbuşirea elicopterului. Staţia lui radio 
de supravieţuire o urmărisem eu în noaptea precedentă. El a fost 
recuperat în LZ-ul iniţial al lui RT Intruder. 


Eram încă sub foc inamic sporadic şi auzeam zăngănituri 
metalice din sud. În acel moment, aveam trei oameni uşor răniţi. 
Când am raportat asta, mi s-a spus că ei vor fi extraşi mai târziu, 
în acea după-amiază. Am refuzat, spunându-le acelaşi motiv ca şi 
înainte, dar ei mi-au spus că nu aveau nevoie de mine, datorită 
echipei RT Covey. La ora 16:00, Cliff Newman mi-a comunicat că 
Covey-ul se prăbuşise. Am transmis asta imediat la Phu Bai, şi 
căpitanul Freddie „Fulgerul” Wunderlich şi RT Moccasin au fost 
trimişi imediat să salveze echipa Covey. Pilotul era mort, la fel şi 
Jose Fernandez, unul dintre ai noştri, care stătuse pe scaunul din 
spate. „Fulgerul” mi-a transmis că pădurile erau pline de NVA. RT 
Habu trebuia să petreacă noaptea într-o poziţie foarte 
periculoasă. 

La 19:30, s-a încercat un atac serios dinspre sud-est. Din 
fericire, văzusem asta ca una dintre slăbiciunile poziţiei noastre şi 
plasasem numeroase  bombe-capcană, mine individuale şi 
claymore, care acopereau acea zonă de apropiere. Soldaţii din 
NVA au ajuns până la cincizeci de metri de poziţia noastră, când 
au întâlnit sistemele noastre defensive. Nu a fost nevoie să 
tragem nici măcar un foc cu armele individuale şi, deci, nu ne-am 
trădat poziţia reală. Gemetele celor din NVA, răniţi în acest atac, 
au durat ore întregi. 

La 22:30 am observat din nou elemente mari de trupe inamice 
urcând din vale şi am contactat iar Moonbeam, care a trimis din 
nou spre noi un avion Specter. Din cauza acoperişului de nori 
intermitent, Specter-ul avea probleme în reperarea 
stroboscoapelor în infraroşu şi a transponderelor noastre. Am 
decis să marchez poziţia NVA trăgând direct în ea cu trasoare ale 
mitralierelor M60 şi cu cartuşe de mortieră de 60 mm din fosfor 
alb. Aceste proiectile au acţionat ca semne de marcaj pentru 
avionul Specter şi, după ce acesta şi-a ocupat poziţia, carnagiul 
trupelor NVA a fost incredibil. 

La 00:30, a început să se tragă asupra noastră de către cel 
puţin două armate deservite de echipe. Presupun că erau 
carabine fără recul de 90 mm. Schijele acestor proiectile au lovit 
antena noastră radio şi au zdrenţuit micul steag american pe care 
îl pusesem pe ea. Un al doilea Specter a reuşit să repereze armele 
şi să tragă direct în poziţia lor. În timp ce se întâmplau toate 


acestea, o forţă inamică mare ataca din nou poziţiile noastre. 
Lupta era aproape. Am pus Specter-ul care doborâse tunurile să 
tragă la cincizeci de metri de poziţia noastră (foloseam 
stroboscoape în infraroşu şi transpondere laser ca să ne marcăm 
poziţia). l-am spus să se apropie cu proiectilele până la zece metri 
de poziţia noastră. Din când în când, lupta era corp la corp, în 
timp ce încercam să ne menţinem perimetrul. Alte două Specter 
s-au alăturat spectacolului. Ele au tras asupra trupelor pe care 
NVA încerca să le strecoare pe lângă noi, în timp ce noi eram 
ocupați cu atacul. Asta a continuat până la 03:30, când acţiunea a 
încetat pentru o vreme. Aveam acum şase răniţi, inclusiv un 
american, care fusese izbit în faţă de ţeava fierbinte a unui AK47. 
Atât de strânsă fusese lupta. 

Am verificat echipa, am întărit câteva poziţii, am redistribuit 
unele arme şi muniţia, am făcut verificări radio cu exteriorul şi am 
cerut o formaţie de AL-E la răsărit. Huruitul unui alt Specter, mult 
deasupra capetelor noastre, ne dădea un sentiment foarte 
liniştitor. Pilotul mi-a spus că vor rămâne cu noi pe tot restul 
nopţii. In acel moment, eram treaz şi în luptă efectivă de peste 
patruzeci de ore. Eram epuizat şi am luat una dintre pastilele 
Green Hornets (Dexemil) primite, ca să rămân treaz şi alert. (A 
fost singura dată când am folosit aşa ceva.) La 05:30, am primit 
un atac minor în faţa poziţiei mele, dinspre est. Tot timpul 
considerasem că acela era drumul pe care urma să atace NVA 
poziţiile noastre. l-am respins cu ajutorul LAW-ului şi proiectilelor 
M79. 

La 06:30, cei din RT Habu au luat legătura cu noi şi ne-au spus 
că petrecuseră o noapte lipsită de evenimente şi că se pregăteau 
să iasă din poziţia lor defensivă de peste noapte, să recupereze 
corpurile americanilor şi să plece de acolo. Totuşi, la 06:45, am 
primit un mesaj de urgenţă de la Habu. Erau atacați puternic. Lui 
Danzer, şeful echipei, îi fusese zburată din spate staţia radio, iar 
Cliff Newman cerea ajutor cu staţia lui de supravieţuire. RT Python 
era unicul lor punct de comunicare. 

La 06:50, formaţia de Al pe care o comandasem a apărut 
deasupra poziţiei lui RT Python. Le-am spus ce se întâmpla cu RT 
Habu şi le-am dat indicaţii referitoare la direcţia şi frecvențele pe 
care le folosea Habu. Au plecat imediat şi s-au îndreptat spre 


poziţia lui Habu. Cliff Newman i-a coordonat perfect şi a cerut 
practic lovituri directe la numai zece metri de poziţia lor. (Unul 
dintre soldaţii de comando indigeni a fost rănit de focul de 
rachetă, care a fost cu adevărat aproape de ei.) Toată această 
forţă de foc nu era suficientă, iar inamicul decima echipa Habu. 
Se părea că nu aveau cum să scape. Danzer lupta rănit, Jimmy 
Horton avea piciorul drept practic smuls, iar, în tot acest timp, 
Cliff Newman era calm ca o stâncă şi direcţiona loviturile aeriene 
din ce în ce mai aproape de poziţia lui. Când totul părea pierdut, 
Cliff (1,95 metri de muşchi) l-a înhăţat pe Jimmy Horton, l-a 
aruncat pe un umăr şi a ordonat echipei să-l urmeze. Apoi a sărit 
de pe o creastă, cincisprezece metri, spre jungla de dedesubt. 
Restul echipei Habu l-a urmat. În acest moment, am pierdut 
contactul cu RT Habu, pentru că la 07:42, RT Python a fost lovit 
de un element inamic foarte numeros, care urca pe panta estică. 
NVA persista în eforturile de anihilare a echipei Python. Indiferenţi 
la avioanele orbite care se învârteau deasupra, ei au lansat un 
atac masiv la 08:30, într-o încercare finală de a cuceri poziţia 
echipei. 

Deşi au suferit pierderi majore, au reuşit totuşi să urce dealul 
spre tranşeele RT, părând indiferenți la armada aeriană de 
deasupra lor. NVA a început să se repeadă asupra perimetrului, 
folosind rachete B40 şi arme automate şi trăgând direct asupra 
poziţiei echipei noastre. Ajutoarele aeriene au folosit, toate, 
muniţia în încercarea de a salva echipa. Folosind mini-tunuri, 
rachete, bombe cu fosfor alb şi grămezi CBU32, ei au secerat 
inamicul de pe înălţimi şi toţi soldaţii NVA din lungul perimetrului 
estic. O oră mai târziu, la 10:38, cei din RT Python, încă sub foc 
inamic puternic, au consimţit să fie extraşi. Erau în contact 
continuu cu inamicul de peste şaptezeci şi două de ore. 

În rapoartele şi informările de după bătălie, RT Python a fost 
creditată oficial cu uciderea a patruzeci şi doi de oameni din NVA 
în această operaţiune, precum şi ca jucând un rol crucial în 
direcționarea ajutoarelor aeriene, ceea ce a dus la un total 
estimativ de trei sute cincizeci de soldaţi NVA ucişi din aer”. 

Aşa cum indică relatarea de mai sus, în afară de curaj şi 
capacitate de luptă, patrulele LRRP implicau deseori folosirea unui 
echipament electronic sofisticat. În consecinţă, era nevoie de 


pregătire, şi un mare număr de LRRP-uri, dacă nu o făcuseră 
înainte, au urmat un curs aeropurtat, în teritoriu sau la Fort Bragg, 
sau au participat la Cursul ranger, la Cursul de război în junglă din 
Malaiezia sau la Şcoala americană de antrenament în junglă din 
Panama. În 1967, a fost formată o unitate LRRP a Gărzii Naţionale 
(Teritoriale), Compania D din Indiana 151 Infanterie. LRRP-urile au 
fost incluse în ordinul de luptă al armatei, unitatea lor de bază 
fiind Regimentul 75 Infanterie. Astfel, LRRP-urile au ajuns să facă 
parte din tradiţia lungă şi onorabilă a rangerilor americani. 


Armata americană nu a fost singura care a descoperit 
necesitatea recunoaşterii. Prima unitate SOF mare care a sosit în 
Vietnam făcea parte din Divizia 3 a USMC. Infanteristul marin 
american Ed Wyn Nicholls a servit de două ori în Vietnam şi îşi 
aminteşte eforturile lui de a ajunge acolo: „Am părăsit şcoala în 
inauarie 1955 şi m-am înrolat ca soldat în Corpul Infanteriei 
Marine al Statelor Unite. Am absolvit la Boot Camp la începutul lui 
iunie 1955, după patru luni de instruire, şi am executat perioada 
de serviciu, înainte să plec ca să mă înrolez în Departamentul de 
Poliţie din Los Angeles, unde am lucrat timp de cinci ani ca ofiţer 
de poliţie. In 1962, am auzit la ştiri că o escadrilă de elicoptere a 
Infanteriei Marine primise ordinul să pornească spre un loc numit 
Vietnam. Mi-am amintit de zilele de demult şi de zicala 
tradiţională: «Infanteriştii marini au debarcat şi situaţia este sub 
control». Pe măsură ce trecea timpul, nu-mi aminteam de alte 
ştiri care să spună că «situaţia era sub control» în Vietnam. Se 
părea totuşi că tot mai mulţi infanterişti marini debarcau, şi asta 
continua la nesfârşit. 

Îmi doream să mă întorc acolo unde era locul meu, în „Corp”, 
aşa că, pe 17 septembrie 1964, m-am înrolat din nou în Corpul de 
Infanterie Marină al Statelor Unite. De obicei, infanteriştii marini 
nu te întreabă unde vrei să te duci sau ce vrei să faci. Nu o făceau 
nici în 1964, dar eu le-am spus că vroiam să merg în Vietnam şi 
să lupt cu Vietcongul. Bineînţeles, după asta m-au trimis la Camp 
Pendelton şi apoi am executat o perioadă de treizeci de zile la 
popotă la Camp Del Mar. După acest chin, am fost transferat la 
Baza Secţiunii Legale, ca ordonanţă a curţii. Când am ajuns la 
Secţiunea Legală, am cerut imediat transferul în Vietnam. Ca 


rezultat, am fost transferat la cazarma Infanteriei Marine din 
Whidbey Island, statul Washington, în serviciu de gardă! 

Am făcut imediat o nouă cerere de transfer în Vietnam şi în 
sfârşit - fericit ca un porc în nămol - am primit ordinul pentru 
'Nam. Eram deja în 1965 şi oamenii purtau ochelari rotunzi şi 
fumau țigarete cu capetele răsucite, cântau mult despre ucigaşi 
de copii, despre incendieri şi răstigniri etc. Mi-am spus că vor 
creşte şi ei într-o zi. Acum ştim că au crescut şi s-au făcut avocaţi. 

Procesul de a ajunge pe terenul de război nu era uşor. Nu 
ajungi acolo din statul Washington. Mai întâi pleci într-o mică 
permisie. Apoi mergi la faimosul Batalion de Repartizare, de la 
Camp Pendelton. De acolo, la un aeroport, la alt aeroport, şi la 
încă un aeroport, apoi în Japonia, Okinawa, Guam sau Wake, sau 
în altă parte. Când ajungi în Okinawa, ţi se iau toate lucrurile şi ţi 
se pun într-un loc unde este foarte probabil să putrezească. Apoi 
eşti urcat din nou în avion, pentru Da Nang. 

Pe 27 iunie 1965, am sosit, în sfârşit, în teritoriul Vietnamului, 
într-un loc mirositor, cu aspect urât şi aburind, numit Da Nang. 
Praf, miros de excremente umane, cimitirul şi copii cu dosul în 
zdrenţe, peste tot. Categoric, nu la asta mă aşteptasem! Şocul nu 
m-a atins, ci m-a plesnit ca un baros! Când soseai prima dată, ţi 
se dădeau lucrurile pentru război: căşti, cartuşiere, bidoane, 
rucsacuri, bretele şi o serie de alte prostii, plus o carabină M-14 
uzată. Unele dintre aceste lucruri nu fuseseră curățate prea bine. 
Pe unele dintre ele erau pete. Ştiam ce erau acele pete, dar nu 
am comentat. Pe carabina mea M-14 era încă sânge uscat, care 
se infiltrase bine în patul armei. 

Totul mergea repede. Am auzit ceva gen: „Nopțile îi aparţin 
'Cong-ului”. Noi, cei nou-veniţi, eram separați şi trimişi în diverse 
unităţi. Eu am mers în 3/3 (Batalionul 3, Regimentul 3 de 
Infanterie Marină), la sud de Chu Lai, ca să ajut la protejarea 
aeroportului. 

Sosirea mea la cartierul general al lui 3/3 este impregnată de 
impresii confuze. Cred că eram în stare de şoc, atât psihic, cât şi 
fizic. Şocul a dispărut când am fost trimis la Compania Kilo din 
3/3. Un individ solid, scund, vânos şi transpirat m-a readus în 
simţuri. Era ferocele „Ray Gun” Whitten, un sergent artilerist din 
Infanteria Marină. Gy-Sgt (sergentul artilerist) Whitten reprezenta 


„Vechiul corp” al Infanteriei Marine. Toţi infanteriştii erau nişte 
adevărate apariţii. Fără nici un pic de carne pe oase, doar muşchi, 
muşchi puternici, sârmoşi. Ochii lor nu aveau odihnă nici o clipă. 
Intorceau capul şi ochii în toate direcţiile - «cu privirea de o mie 
de metri» - privind, dar fără să vadă. Aşa am ajuns eu în 
Vietnam”. 

În cele din urmă, în Vietnam au luptat două divizii întregi 
USMC, 1 şi 3, împreună cu mai multe brigăzi USMC. Aceste unităţi 
au înţeles curând necesitatea recunoaşterilor pe distanţă mare. 
Corpul de Infanterie Marină avea experienţa batalioanelor Raider 
din al doilea război mondial şi şi-a format propria unitate de 
recunoaştere, acum faimoasă în istoria USMC, sub numele de 
Compania Forţei de Recunoaştere a Infanteriei Marine, Force 
Recon. 

Force Recon a fost descrisă ca „elită fără o elită”. Acţionând 
ca şi LRRP-urile, în echipe de patru sau şase oameni, ele aveau 
aceleaşi sarcini ca acestea: patrularea pe distanţe mari, 
strângerea de informaţii şi lupta de aproape. O statistică făcută 
după război susţine că Force Recon a Infanteriei Marine a ucis 
treizeci şi patru de soldaţi din Vietcong şi NVA pentru fiecare 
membru al lor ucis. Media era de opt oameni din Vietcong ucişi 
pentru fiecare infanterist marin mort. Principala folosire - şi 
utilitate - al lui Force Recon era reprezentată de avantajul pe 
care-l oferea ea unităţilor convenţionale prin asigurarea de 
informaţii de contact precise şi recente. Nouăzeci şi cinci la sută 
din contactele Infanterie Marină-Vietcong aveau la bază o 
informaţie adusă de Force Recon, fapt subliniat după război de 
generalul-locotenent G. Davis, care comandase Divizia 3 de 
Infanterie Marină în Vietnam: „Cele mai bune informaţii veneau de 
la patrulele de patru sau de şase infanterişti marini. În zona 
noastră de operaţiune acționau vreo patruzeci de astfel de unităţi 
şi ele asigurau mijloace precise şi rapide de verificare a activităţii 
inamicului. Rezultatul era că noi aflam cu precizie unde se afla 
inamicul, ce făcea acesta şi, la fel de important, unde nu era el”. 

USMC-ul mai experimentase patrulele cu unităţi mici cu cel 
puţin zece ani înainte ca acest corp să fie trimis în Vietnam. Un 
pluton de recunoaştere, compus dintr-un ofiţer şi douăzeci şi 
patru de oameni, majoritatea sergenţi, fusese format în 1955, toţi 


membrii lui fiind voluntari, extrem de bine dotați fizic şi posedând, 
după spusele primului lor comandant, colonelul Rydalch, 
„iniţiativă, încredere în sine şi interes faţă de corp”. Acest pluton 
de recunoaştere a efectuat o gamă largă de cursuri de 
specializare, inclusiv cursul de rangers şi sărituri cu paraşuta, la 
Şcoala de aeropurtate a armatei de la Fort Benning, Georgia. Doi 
ani de antrenamente şi execuţie corectă a exerciţiilor au convins 
Corpul că plutonul de recunoaştere îşi putea găsi locul în ordinul 
de luptă al USMC-ului, şi plutonul fusese ridicat la nivel de 
companie. O a doua companie a fost formată şi antrenată, după 
care a fost ataşată Corpului la nivel de Forţă: Compania Forţei 
Întâi de Recunoaştere a mers în Pacific, iar Compania Forţei a 
Doua de Recunoaştere, în Atlantic. 

Companiile de recunoaştere erau organizate în trei plutoane; 
recunoaştere paraşutată, recunoaştere cu amfibii şi cercetaşi 
paraşutaţi. Sarcina lor era să asigure oricărei divizii de debarcare 
informaţii rezultate din patrulări în adâncime, la distanţe de până 
la o sută cincizeci de kilometri de capul de pod. Totodată, Forţa 
executa recunoaşteri ale plajei, folosind acel submarin veteran al 
Forţelor Speciale, USS Perch, deja în serviciu cu trupele SEAL ale 
Marinei SUA, şi, ca şi SEAL, infanteriştii din Force Recon au 
devenit în curând adepţii diveselor tehnici de „privire spre interior 
şi privire spre exterior”, necesare pentru plecarea şi revenirea pe 
submarin, în timp ce acesta era scufundat şi în mişcare. 

Toate acestea aveau rolul de a completa şi întări scopul 
principal al Corpului, războiul cu amfibii, dar capacitatea, 
antrenamentul şi experienţa adunate de aceste companii de 
recunoaştere au fost foarte utile atunci când Corpul s-a trezit 
trimis în războiul din munţii şi junglele din Vietnam. Totuşi, deşi 
acest război avea să fie diferit de orice alt război în care luptaseră 
infanteriştii marini, ei măcar au intrat în zona de luptă în modul 
lor tradiţional. 

Primele elemente ale Corpului Infanteriei Marine al SUA au 
fost duse la țărm lângă Da Nang pe 8 martie 1965, după ce plaja 
şi zona de debarcare fuseseră verificate şi curățate de o echipă a 
Force Recon şi de trupe SEAL ale Marinei. O altă recunoaştere în 
apropiere de Chu Lai, trei săptămâni mai târziu, nu avea să fie la 
fel de uşoară. Echipa Recon a fost întâmpinată cu focuri de armă 


când a ajuns la țărm, iar când s-a întors a doua zi, echipa a fost 
prinsă în ambuscadă de un pluton al Vietcongului, care îşi săpase 
adăposturi în spatele plajei. Trei infanterişti marini au fost ucişi 
înainte ca echipa să poată fi extrasă, şi cu aceste morţi a început 
războiul lui Force Recon în Vietnam. 

Force Recon şi-a început cariera în Vietnam cu un mare 
avantaj şi cu un mic dezavantaj. Avantajul era că aveau companii 
gata-formate, antrenate în patrularea pe distanţe lungi şi în 
strângerea de informaţii. Dezavantajul era că toţi comandanții lor, 
ca şi comandanții de armată, nu înţeleseseră complexitatea 
războiului din Vietnam şi aveau doar o idee vagă despre cum 
trebuiau să folosească Force Recon. lată ce spune locotenent- 
colonelul Roy Van Clebe, din Batalionul 3 Recon: „Recon era 
folosită pentru orice misiune apărea. Dacă nu aveai pe cine să 
trimiţi, indiferent despre ce era vorba, trimiteai Force Recon. 
Astfel am primit unele misiuni tip raid şi altele tip atac de 
infanterie”. 

Un fapt puţin cunoscut despre activitatea Infanteriei Marine în 
Vietnam este activitatea legată de „suflete şi minţi”, o sarcină 
îndeplinită în zonele USMC-ului de Plutoanele de Acţiune 
Combinată - CAP. Steve Richmond era locotenent în Infanteria 
Marină, într-un CAP din Vietnamul de Sud: „Când experţii militari 
se adună să discute eficienţa diverselor aspecte de strategie şi 
doctrină militară, ei vorbesc despre unităţi «experte» sau «de 
elită», care au executat operaţiuni ca la carte, folosind tactici 
extraordinare. Dar există un grup hibrid, care probabil că nu va 
apărea proeminent într-o astfel de relatare, iar unitatea în care 
luptam eu s-ar putea să nu atragă nici o menţiune. 

Această formaţie unică a Infanteriei Marine americane 
reprezenta antiteza unei unităţi militare antrenate «special» sau 
de «elită». Cu toate acestea, era formată din infanterişti marini, şi 
timp de aproape şapte ani ei au fost probabil unitatea de luptă cu 
succesul cel mai consistent din Vietnamul de Sud. Majoritatea 
oamenilor, inclusiv unii istorici militari foarte documentaţi, nu au 
auzit niciodată de această unitate - Forţa de Acţiune Combinată. 

Conceptul ce stătea în spatele Forţei de Acţiune Combinată 
era simplu: ia o echipă a Infanteriei Marine, amestec-o cu un 
pluton al Forţei Populare Vietnameze (cunoscută sub numele de 


PF, o «miliţie» locală sătească) şi staţionează permanent Plutonul 
de Acţiune Combinată (CAP) rezultat în satul de unde provenea 
PF-ul. Scopul era să-i înveţe pe localnici tehnicile de bază de luptă 
individuală şi tacticile pentru unităţi mici, luptând alături de ei, în 
apărarea satelor lor şi a locuitorilor lor de varietatea incredibilă de 
bandiți ai guvernului - cadrele locale Vietcong (VC) şi diverse 
unităţi VC, NVA, precum şi ARVN, care puteau fi foarte dure. 
Oamenii locuiau în cătune, fără electricitate, fără buncăre, fără 
tranşee sau gropi individuale şi fără semne pe care să scrie 
«Interzis - Nu intraţi» în vietnameză. Infanteriştii marini din CAP 
erau deseori invitaţi să doarmă şi să mănânce, să trăiască în 
casele sătenilor. Ei stăteau de gardă şi ajutau la muncile satului în 
timpul zilei, şi în fiecare noapte patrulau şi amplasau ambuscade. 
Plutoanele de Acţiune Combinată şi infanteriştii marini din ele au 
devenit o parte componentă a vieţii din satele împrăştiate de la 
Peninsula Batangan în nord, spre DMZ. 

Infanteriştii marini desemnaţi să comande şi să administreze 
acest program au purtat o permanentă bătălie birocratică pentru 
a menţine infrastructura şi caracterul operaţional al Forţei de 
Acţiune Combinată la un nivel la fel de simplu ca şi conceptul ei 
tactic, dar erau legaţi de harababura politico-militară care a 
caracterizat războiul din Vietnamul de Sud.  Inţelegerea 
operaţiunilor CAF şi CAP oferă o percepere generală a 
complexităţii bizantine şi a fratricidului machiavellic practicat la 
toate nivelele guvernului civilo-militar din Vietnamul de Sud. 
Întotdeauna poţi înţelege de ce un efort atât de mare al 
americanilor în Vietnam a fost în cel mai bun caz inutil. Din punct 
de vedere politic, ţara era divizată în provincii, provinciile în 
districte, districtele în sate şi acestea în cătune. Oraşele mari, ca 
Saigonul, Hue sau Da Nang, reprezentau entităţi diferite. 

În fiecare sediu al guvernului se afla câte un cartier general 
militar. Acestea erau divizate în patru zone de operaţiuni 
geografice, fiecare fiind în responsabilitatea unuia dintre cele 
patru corpuri numerotate (|, II, IHI şi IV), Corpul I (sau „Eye Corps”) 
fiind cel mai nordic, până la aşa-numita Zonă demilitarizată (DMZ) 
dintre Vietnamul de Nord şi Vietnamul de Sud, apoi Corpul Il, 
urmat de III şi, în fine, de Corpul IV, în jurul Deltei Mekongului, din 
sud. 


Exista un personal de consilieri americani la fiecare cartier 
militar general. Exista un personal de consilieri americani şi la 
fiecare nivel de guvernare, până la district, uneori chiar până la 
sat. Aceşti «consilieri» erau împărţiţi în patru categorii mari, care 
deseori se întrepătrundeau: militarii regulaţi, guvernul civil, 
informaţiile militare şi «spionii» (în principal CIA), dar exista o 
varietate năucitoare de organizaţii, uneori intervenind şi MACV- 
SOG-ul. Infanteriştii marini din Forţa de Acţiune Combinată nu 
lucrau pentru nici unul dintre ei. 

CAP-urile nu aparţineau nici efortului de luptă în teritoriu al 
Corpului regulat al Infanteriei Marine. Acest efort era direcționat 
de Forţa Ill Amfibii, Infanteria Marină (numită şi „Ill MAF”). 
Aceasta, având cartierul general în Da Nang, acţiona aproape 
exclusiv în jumătatea nordică a Corpului |, între Chu Lai şi DMZ. III 
MAF era comandată de un general-locotenent. Acesta avea 
Diviziile 1 şi 3 Infanterie Marină, două «forţe de debarcare 
speciale», mult prea numeroasa Aripă Aeriană 3, Infanteria 
Marină, o Forţă Regiment de Serviciu sau două şi alţi «câini şi 
pisici» asortaţi (Force Recon, Batalionul Radio etc.). 

Totodată, el avea Forţa de Acţiune Combinată, o organizaţie a 
infanteriştilor marini care exista numai în Vietnam, care nu se 
putea mişca sau manevra (CAP-urile erau fixate în satele lor), nu 
lucra pentru nici una dintre celelalte unităţi ale lui şi nici în 
colaborare cu ele şi, în general, îngreuna orice operaţiune 
americană sau vietnameză ce intra în contact cu ea. 

Eu nu ştiam ce era un CAP, atunci când mi s-a oferit ocazia să 
mă transfer de la 7 Infanterie Marină la Acţiuni Combinate. Eram 
un locotenent destul de experimentat, un «mustang» (ofiţer 
avansat de la rangurile inferioare), intrat în al doilea an «în 
hăţişuri» şi tocmai mă întorsesem la regiment după o a doua 
perioadă de stat în spital. Înainte să mă ridic în picioare, atunci 
când ar fi trebuit să mă lungesc pe burtă, servisem în calitate de 
comandant de pluton, ofiţer executiv al companiei şi comandant 
de companie. Fiind un grad inferior, posibilitatea de a primi 
conducerea unei alte companii de trăgători ar fi însemnat un 
adevărat noroc, prima schimbare apărând datorită pierderilor în 
luptă. Aşa că, atunci când CO-ul mi-a oferit şansa să dau interviu 
pentru comanda unei companii din Forţa de Acţiune Combinată, 


am spus da. Abia după aceea am întrebat: «Ce naiba este o forţă 
de acţiune combinată?». 

Am aflat rapid singur, la cursul de orientare ţinut la Cartierul 
General al CAF-ului, din Da Nang. CAF-ul încerca să introducă în 
CAP-uri numai infanterişti marini cu experienţă de luptă, dar 
oricine a fost într-un război ştie că infanteria duce întotdeauna 
lipsă de oameni. Dintre cei opt infanterişti marini care au 
participat la cursul de o săptămână împreună cu mine, numai eu 
şi un tânăr sergent petrecusem un timp în teritoriu. Eram singurul 
care participasem efectiv la acţiune. Ceilalţi şase erau FNG 
(eufemism anglo-saxon pentru un individ care-şi începe primul tur 
de luptă), iar doi dintre ei erau «cizme» (un infanterist marin care- 
şi începe primul tur de serviciu direct după antrenamentul de 
recrutare, de la Boot Camp). 

Orientarea consta în informaţiile obişnuite despre inamic, 
despre armele lui, capacităţi şi altele de acest gen. Totodată, îi 
introduceau pe neiniţiaţi în viaţa zilnică a ţăranilor vietnamezi, şi 
exista un scurt (foarte scurt) curs al limbii. Ei petreceau aproape o 
zi întreagă vorbind despre obiceiurile şi religiile locale, dar 
informaţia de care am fost cel mai interesat era unde mergeam, 
cu cine urma să lucrez şi cum aveam să acţionez. Asta forma cea 
mai mare parte a cursului. 

CAF-ul opera în cele patru provincii aflate în partea cea mai 
nordică a Corpului I. Fiecare capitală a provinciilor avea un cartier 
general al Grupului de Acţiune Combinată (GAP) în sau în 
apropierea oraşului. Lângă DMZ, în provincia Quang Tri, CAG 4 îşi 
avea cartierul general pe Autostrada 1, exact la sud de oraşul 
Quang Tri. Mai la sud, oraşul Hue era capitala lui Tinh Thua Thien. 
În această provincie opera CAG 3. Tinh Quang Nam se întindea de 
la trecătoarea Hai Van, care avea vedere spre portul Da Nang, 
spre sud, până sub oraşul capitală Hoi An. CAG 2 avea un 
complex la aproape cinci kilometri sud de oraş, lângă fortăreaţa 
coreeană din districtul Dien Ban. 

Înainte să intru în CAF, CAG 1 acţionase în interiorul şi în jurul 
lui Chu Lai şi a Peninsulei Batangan. Dar divizia armatei SUA 
preluase controlul asupra acelei părţi a ţării şi ei îi invitaseră 
foarte clar pe cei din CAP-uri să plece. Aşa că CAG 1 îşi mutase 
locul. Există un aspect interesant aici. Satul Son My era foarte 


aproape de un sat CAP din vechea zonă de operaţiuni a lui CAG 1. 
Unul dintre cătunele din Son My este un loc mic, numit My Lai. Un 
pluton condus de locotenentul Calley din Brigada 11 Infanterie a 
diviziei americane şi-a practicat propriul program «om la om» 
acolo, într-o după-amiază, când au masacrat un număr mare de 
femei şi copii. 

Fiecare CAG controla un număr diferit de Companii de Acţiune 
Combinată (CACO, întrucât «Cac» avea o conotaţie neplăcută în 
scrierea vietnameză), fiecare dintre acestea operând în câte unul 
dintre districtele provinciei. CACO îşi aveau de obicei posturile de 
comandă în acelaşi loc cu cartierul general al districtului. Fiecare 
CACO avea în compunere un număr divers de CAP-uri, localizate 
în diverse sate din întreg districtul. Dacă toate acestea par 
complicate - ei bine -, erau şi mai complicate decât par. 

Când am sosit la CAF pentru orientare, mi-au dat un duş, o 
trusă nouă de bărbierit şi un set nou de utilităţi. Acestea 
reprezentau avantaje preţioase pentru un om experimentat, în 
special şosetele şi pantalonii noi (apă şi haine noi, alte două 
lucruri care lipsesc întotdeauna infanteriştilor, atunci când se 
trage în ei în mod regulat). Aşa că, atunci când mi-am făcut 
bagajul să plec spre nord, mi-am «împachetat» cu grijă hainele 
noi, mi-am scos însemnele gradului (ca să supravieţuieşti «în 
hăţişuri» ca ofiţer, trebuie să nu anunti cine eşti cu piese de metal 
strălucitor - în filme măcar acest lucru a fost surprins corect), mi- 
am luat «cizmele», care făceau parte din echipamentul lor nou şi 
am pornit spre terminalul aerian al bazei Forţei Aeriene de la Da 
Nang, unde ne aşteptau liniile aeriene Teeny Weeny 
(nomenclatură nonstandard pentru o escadrilă de C130 a 
Infanteriei Marine). 

Quang Tri se schimbase puţin faţă de ultima dată când 
fusesem acolo, ca proaspăt locotenent al doilea, cu 26 Infanterie 
Marină. Cea mai mare schimbare era că armata preluase controlul 
total. Baza de luptă era condusă acum de un batalion MP al 
armatei, Charlie Med (Spitalul Marinei) era acum un spital al 
armatei. Am făcut semn primului vehicul al infanteriei marine pe 
care l-am văzut şi le-am cerut să ne ducă la CAG. S-a dovedit că 
era chiar un vehicul al CAG-ului, aşa că am ajuns cât ai clipi în 
faţa clădirii Administraţiei (S-I). După ce m-am prezentat la CO-ul 


CAG-ului, am fost luat în remorcă de ofiţerul de operaţiuni (S-3) 
pentru o lecţie asupra modului de operare de CO al unei Companii 
de Acţiune Combinată”. 

Lucrând în grupuri mici, în teritorii dominate de Vietcong, CAP- 
urile au suferit pierderi mari, dar aproape şaizeci la sută din 
infanteriştii marini care au servit în CAP-uri s-au oferit voluntari 
să-şi extindă tururile de serviciu şi să rămână în satele „lor”, 
lucrând cu localnicii, împărțind pericolele cu ei. Aceasta însemna 
„minţi şi suflete” la cel mai periculos nivel al ei, dar infanteriştii 
marini din CAP au acceptat cu plăcere sarcina şi în scurt timp au 
căpătat o mare afecţiune şi respect pentru localnicii vietnamezi 
aflaţi în grija lor. 


Războiul din Vietnam s-a intensificat după 1965, şi Forţele 
Speciale au fost în mijlocul lui. Taberele Beretelor Verzi - CIDG de 
la Au Shau şi Bang Vei - au fost scena unor bătălii crâncene în 
mai 1967, când Vietcongul a atacat cu infanterie şi tancuri, iar 
Con Thien şi Bo Dop au fost de asemenea atatate de forţe 
puternice Vietcong-NVA. Echipele proiectului Delta au avut succes 
în detectarea unor concentrări mari ale Vietcongului şi NVA-ului, 
care au condus la operaţiuni „Caută şi distruge” de genul 
Operațiunii Attleboro şi a Operațiunii Blackjack 41, iniţiată de 
CIDG-proiectul Sigma. Operaţiunea Crazy Horse, din mai 1966, 
prima acţiune majoră dusă de Divizia 1 Cavalerie Aeriană - o 
formaţie de elicoptere - a fost iniţiată de informaţiile furnizate de 
o patrulă CIDG-SF. În întreg Vietnamul, unităţile SF şi SOF îşi 
dovedeau valoarea. 

Principalele acţiuni ale războiului, cum ar fi asediul de 
şaptezeci şi şapte de zile al infanteriştilor marini americani de la 
Khe Sahn, o încercare a NVA-ului de a reface succesul lor de la 
Bien Phu din 1954 şi ofensiva Tet din 1968, când luptătorii de 
gherilă ai Vietcongului au lovit toate oraşele din Vietnamul de 
Sud, invadând chiar şi sediul ambasadei americane din Saigon şi 
realizând un atac de o săptămână împotriva infanteriştilor marini 
americani în Hue, au tendinţa să mascheze faptul că operaţiunile 
SF, LRRP, SEAL şi Force Recon au continuat în permanenţă, 
încercând să stăvilească incursiunile tot mai dese ale NVA-ului şi 
atacurile Vietcongului. 


Câteva exemple pentru fiecare unitate a Forţelor Speciale ar 
trebui să fie suficiente în acest moment, începând cu atacul 
asupra bazei Echipei A SF de la Con Thien, din 8 mai 1967. Tabăra 
era apărată de Beretele Verzi şi de Forţele Speciale vietnameze, 
cu un batalion de Infanterie Marină în apropiere, iar atacul nu a 
mai fost un raid de mică anvergură al Vietcongului. Atacatorii 
proveneau din două batalioane ale Regimentului 812 NVA, cu 
genişti ca anexă, şi atacul lor a fost susţinut de artilerie, foc de 
rachete, mortiere şi aruncătoare de flăcări. Atacul a început la ora 
02:10 şi, după cincizeci de minute, NVA pătrunsese prin 
perimetrul de sârmă şi începuse să arunce grenade în buncărul de 
comandă şi în gropile pentru arme din jur. Soldaţii SF rezistau, 
ripostând la toate atacurile, până când NVA a adus un aruncător 
de flăcări şi a început să ardă buncărele infanteriei. Atunci, 
personalul HQ-ului s-a retras la buncărul Sea Bees (CB - 
Batalionul de Construcţii) şi a continuat lupta de acolo. Lupta se 
desfăşura pe toată lungimea perimetrului batalionului de 
infanterişti marini americani, care trebuiau să fie realimentaţi cu 
muniţie, trimisă în transportoare de personal blindate Amtrac. La 
ora 04:00 situaţia era sub control, dar lupta continua în întreaga 
tabără, şi abia la apus, în jurul orei 07:00, NVA s-a retras. In acea 
bătălie crâncenă de cinci ore au fost ucişi peste două sute din 
NVA. Pierderile americane au fost de patruzeci şi patru infanterişti 
marini ucişi şi o sută zece răniţi, paisprezece CIDG răniţi şi patru 
soldaţi ai Forţelor Speciale răniți. 

Unităţile SEAL luptau încă în războiul lor mic şi nefericit în 
mlaştinile din Delta Mekongului. În iulie 1968, o unitate SEAL a 
încercat să execute un raid asupra unui sat din Delta Mekong, cu 
scopul de a captura un comandant bine-cunoscut al Vietcongului. 
Această patrulă era condusă de SEAL Frank Bomar, un gigant de 
doi metri înălţime. Echipa lui Bomar a fost prinsă într-o 
ambuscadă când se apropia de sat, unul dintre ghizii lor 
vietnamezi fiind rănit serios. Frank Bomar l-a ridicat pe rănit şi a 
alergat două sute de metri prin focul inamic, ducându-l în 
siguranţă, în afara ambuscadei. Apoi s-a întors şi a condus un 
contraatac pentru a respinge inamicul, după care au năvălit în 
sat, unde comandantul din Vietcong şi opt dintre oamenii lui au 
fost lichidaţi. Pentru această acţiune, Frank Bomar a fost decorat 


cu Silver Star, deşi echipa lui considera că acest comportament al 
lui ar fi meritat o Medalie de Onoare. 

Pentru o operaţiune a rangerilor, iată o relatare a lui Ben 
Dunham, despre Echipa 75 Infanterie Alabama, în Dragon Valley, 
în octombrie 1969: „Dragon Valley era o zonă unde era dificil să 
te joci «v-aţi ascunselea» cu Vietcongul, chiar şi într-o zi 
frumoasă. Nici o echipă nu rezistase mai mult de trei ore în teren 
în partea spre care ne îndreptam noi, ceea ce reprezenta un gând 
reconfortant, dar noi ne-am camuflat - ne-am vopsit feţele - şi ne- 
am pregătit echipamentul. 

Am fost introduşi cu elicopterul şi această parte a mers fără 
probleme. Apoi am dat ordinul de înaintare spre un punct de 
observare dintr-un crater de bombă, aflat aproape de vârful 
muntelui şi, în timp ce huruitul elicopterului se îndepărta, am 
putut auzi zgomotele junglei ce se trezea la viaţă... Eram singuri 
acum, neavând altceva în jurul nostru decât pe noi înşine şi 
inamicul. În timp ce înaintam, era greu să nu lăsăm o dâră prin 
iarba umedă în urma noastră, iar eu trebuia să ştiu dacă «piticii» 
ne urmăreau, aşa că i-am spus lui Steve «Crabs» Crabtree să 
întindă o sârmă de avertizare, o sârmă întinsă peste cărare, la 
nivelul pieptului, ataşată de o conservă cu o piatră în ea. Poate că 
nu reprezenta cine ştie ce avertisment, dar era mai bun decât 
nimic. 

Ne-am stabilit punctul de observare în vârful muntelui şi am 
întins minele claymore pe toate direcţiile de apropiere posibile - 
după care a început aşteptarea de trei zile până la extragere. 
După puţin timp, am început să reperăm «pitici» mişcându-se pe 
pantele de mai jos şi am decis că trebuia să coborâm şi să luăm 
un prizonier, înainte de extragere. Zărisem deja peste cincizeci de 
soldaţi din Vietcong-NVA în prima oră, unii la numai cinci sute de 
metri de poziţia noastră. Trebuia să aflăm motivul acestei 
activităţi, şi un prizonier era cel mai bun mod ca să facem asta. 

A doua zi, am coborât cam şase sute de metri pe munte şi am 
ajuns la o cărare largă pe sub cupola junglei, suficient de largă 
pentru camioane mici. Am găsit buncăre şi colibe, într-una aflând- 
se cinci bărbaţi vietnamezi şi două femei, iar într-o alta zece 
bărbaţi, şase femei şi un câine mare. Era prea multă activitate în 
acea zonă ca să mai rămânem acolo. Era evident că ne aflam în 


mijlocul unei baze mari şi era doar o problemă de timp până să 
fim reperaţi - iar atunci am fi fost cu adevărat în rahat. Pe de altă 
parte, majoritatea celor din Vietcong erau neînarmaţi, aşa că 
aveam şansa să prindem unul, şi am hotărât să facem asta în ziua 
următoare. 

Ne întorsesem la punctul nostru de observare, când s-a 
întâmplat. Fish, care era de pază la poziţia noastră de bază, l-a 
strigat pe Crabs: «Piticii!» (soldaţi vietnamezi) şi Wright a introdus 
un proiectil HE (super-exploziv) în lansatorul lui de grenade M79. 
Apoi, Fisher a spus din nou: «Crabs, sunt pitici în spatele tău». 
Crabs a crezut că este o glumă, până când Wright a tras cu 
lansatorul exact pe deasupra capului lui. Un soldat inamic încerca 
să scoată conserva de pe sârma pe care o întinsesem la sosire, şi 
zgomotul mic făcut de el a fost sesizat de urechea lui Crabs. 
Crabs s-a rostogolit, şi-a luat mitraliera M60 şi a tras, lichidându-l 
pe piticul care ţinea în mână conserva. Un al doilea pitic din NVA 
a deschis apoi focul asupra noastră din spatele unui copac, dar 
Crabs şi-a rotit mitraliera şi a retezat efectiv trunchiul şi pe 
vietnamezul din spatele lui. 

Pogo şi cu mine eram în punctul înaintat de observare, 
urmărindu-i pe «piticii» din vale, când s-au petrecut toate 
acestea. Ne-am înhăţat echipamentul şi ne-am întors în tabără în 
goană. Când am ajuns noi acolo, focurile de armă încetaseră, dar 
era clar că trebuia să plecăm. M-am întors spre Pogo şi i-am spus 
să transmită un raport al situaţiei la bază şi să ceară extragerea 
imediată. Apoi m-am dus să mă uit spre zona de contact, dar eu şi 
Crabs nu mersesem mai mult de cincisprezece metri când s-a tras 
din nou asupra noastră. 

În acest moment am ştiut că o încurcasem. Eram separați de 
LZ şi nu aveam unde să mergem fără să dăm de alţi băieţi răi. 
Totuşi, aveam o şansă, să ajungem la baza patrulei, unde era o 
zonă liberă, şi să plecăm printr-o extragere pe scară. 
Deocamdată, se părea că era numai un grup inamic de 
recunoaştere mic pe munte, iar acum ei ştiau că erau «oameni cu 
faţa vopsită» acolo sus, aşa că am presupus că şeful NVA se va 
retrage şi va trimite după întăriri, înainte să atace din nou. In 
consecinţă, am urcat la punctul de observare şi am ajuns acolo 
exact când «păsările» de extragere erau deasupra capetelor 


noastre. Am cerut o extragere cu dispozitiv McGuire şi le-am spus 
lui Pogo, Wright şi Dane să plece în prima tură, în timp ce eu şi 
Crabs ne-am întors la baza patrulei. Pe drum, am văzut o mulţime 
de picioare alergând prin tufişuri, ceea ce nu era un semn bun. 
Erau cam la cincisprezece metri de poziţia noastră. 

Apoi am primit sprijin de la elicopterele Cobra, care au tras cu 
rachete în jurul nostru, dându-i o temă de gândire lui Charlie. 
Pilotul nu prea vroia să plutească acolo, în timp ce noi urcam pe 
McGuire, de fapt, nici noi nu vroiam asta, aşa că i-am spus să se 
apropie şi să încercăm de acolo. Era riscant, din cauza pantei 
abrupte. Când atingea cu patina pământul, avea mari şanse ca 
elicea să se izbească de versantul muntelui. Dar el a venit totuşi, 
şi Crabs a tras foc de acoperire, în timp ce elicea se învârtea la 
numai jumătate de metru de capul lui. 

Şeful echipajului din elicopter i-a ajutat pe primii doi băieţi să 
se urce la bord. Era o încântare să priveşti cum pilotul manevra 
elicopterul acela, compensând greutatea sporită, în timp ce noi 
săream la bord. Se hotărâse să ne recupereze sau să moară 
încercând s-o facă. În cele din urmă, am ajuns cu toţii la bord şi, în 
timp ce noi strigam cu toţii «Gata, gata, gata!», pilotul a întors 
elicopterul Huey greoi şi s-a repezit spre vale, încercând să scape, 
în timp ce câştiga viteză... şi apoi Cobra s-a apropiat ca să 
termine treaba, cu rachete. Aşa ne-am întors. Nu-mi amintesc 
cine a cumpărat primul rând de băuturi şi, categoric, nu mai ştiu 
cine l-a cumpărat pe ultimul. Tot ce ştiu e că Echipa Alabama 
petrecuse treizeci de ore în Dragon Valley, un record care nu a 
fost depăşit niciodată”. 

Recunoaşterea şi strângerea de informaţii rămâneau primele 
priorităţi, aşa cum se vede în relatarea următoare, despre Echipa 
Recline. Echipa Recline, o unitate de şase oameni, comandată de 
locotenentul USMC Richard E. Miller, primise sarcina să captureze 
un prizonier inamic şi să-l aducă la bază pentru interogare. 
Introduşi cu elicopterul, ei au găsit zona de aterizare goală, dar 
plină de cărări folosite des şi înconjurată de tranşee pregătite cu 
grijă. Echipa s-a adăpostit în nişte tufişuri dese şi a descoperit 
curând că zona era plină de soldaţi regulaţi NVA. 

În primele douăzeci şi patru de ore, echipa a remarcat peste o 
sută cincizeci de soldaţi ai NVA care se mişcau pe lângă poziţia 


lor, dar au rămas nedetectaţi, deşi planul de prindere a unui 
prizonier trebuia abandonat. În loc de asta, au decis să rămână în 
zonă alte patru zile, ca să strângă informaţii despre inamic şi să 
dirijeze un atac al bombardierelor, după plecarea lor. Dintr-un 
punct de observare de lângă o cărare, au numărat o mie două 
sute douăzeci de soldaţi ai NVA trecând pe lângă ei, a doua zi, şi 
apoi au venit veştile rele. Când a venit momentul ca echipa să fie 
extrasă, nu era disponibil nici un elicopter. Misiunea s-a extins 
încă o zi şi în acea zi a numărat alţi o sută treizeci şi nouă de 
soldaţi ai NVA pe cărările din jurul LZ-ului. Locotenentul Miller şi 
oamenii lui începuseră acum să recunoască o parte dintre soldaţii 
NVA şi şi-au dat seama că se ascundeau într-o zonă ocupată de 
cel puţin un batalion NVA. 

Echipa Recline nu mâncase de trei zile, dar o ploaie puternică 
le-a permis să se retragă puţin şi să mănânce ceva, înainte să se 
îndrepte spre punctul de extragere cu elicopterul. Cum era clar că 
LZ-ul original fusese pregătit pentru o ambuscadă a elicopterului, 
Miller i-a dus pe oamenii lui într-o zonă cu cratere de bombe, 
trecând nedetectaţi prin baza NVA. Elicopterul a sosit, şi 
infanteriştii marini au fost scoşi pe scară la ora 06:00, după cinci 
zile în care stătuseră ascunşi într-o zonă ocupată de un batalion 
inamic. La o oră după plecarea lor, o concentrare de bombardiere 
B52 făcea bucăţi zona NVA. 

Extragerea „pe scară” era o metodă obişnuită, deşi oarecum 
periculoasă, de scoatere a trupelor SF din junglă, dacă elicopterul 
nu putea ateriza. Scara era asemănătoare celei folosite pentru 
alpinism, compusă din cabluri flexibile de oţel, care se rula în 
compartimentul trupei, în elicopter, atunci când nu era folosită. 
Pentru extragere, şeful echipajului elicopterului derula scara, în 
timp ce elicopterul cobora sau făcea o trecere lentă pe deasupra 
punctului de extragere, iar echipa de jos se agăța de treptele 
scării, folosind cârlige gen carabinieră. Apoi, elicopterul se 
îndepărta, oamenii atârnând sub el ca un ciorchine de struguri, şi 
oprea la o anumită distanţă de LZ, pentru ca echipa să poată urca 
la bord. În timpul unei extrageri pe scară, oamenii se puteau tăia 
sau zgâria, dar era mai bine decât să fie lăsaţi în urmă, la mila 
puţin probabilă a soldaţilor din NVA sau a celor din Vietcong. 

Pentru o operaţiune LRRP, iată relatarea lui Gary Linderer din 


perioada petrecută de el în Compania F LRRP, 101 Aeropurtat, 
descriind o zi de muncă, cea de 3 noiembrie 1968: „Am primit un 
ordin de pregătire pentru o misiune de patru zile într-o centură de 
rachete din jurul Munţilor Nui Ke. Sarcina noastră era să localizăm 
rachetele NVA care loviseră tabăra noastră şi Hue în ultima 
săptămână şi să le distrugem, chemând artileria sau Tac-Air ca să 
bombardeze terenul. Introducerea noastră a mers conform 
planului şi am aterizat la o bază abandonată de pe Nui Ke. Pilotul 
elicopterului a hotărât să zboare deasupra plăcilor de metal ale 
platformei elicopterului şi să ne lase să sărim, iar asta ne-a salvat 
vieţile. Am coborât şi am descoperit o bombă USAF de o sută de 
kilograme, amorsată şi îngropată, cu botul în sus, sub platforma 
elicopterului. 

Am ieşit din bază pe la ora 09:00 şi am început să coborâm cu 
prudenţă muntele, trecând din bolovan în bolovan, profitând de 
fiecare ridicătură a terenului ca să ne adăpostim. leşisem pe un 
platou şi eram nerăbdători să ne întoarcem la adăpost, când am 
auzit bufniturile înfundate ale mortierelor care ţâşneau din 
tuburile lor. Am aruncat o privire rapidă spre restul echipei, am 
ridicat degetul ca să semnalez pericolul şi ne-am răspândit printre 
stânci. 

Prima salvă a aterizat în faţa noastră, a doua, în spate. Ne 
încadraseră, dar Zo a găsit poziţia mortierei şi a luat legătura cu 
tunul nostru de 105 mm de la baza de artilerie Brick. După câteva 
minute au început să sosească obuzele, Zo semnalând corecţiile. 
A doua serie de explozii a erupt sub noi, şi Zo a aruncat o privire 
în spate, cu un zâmbet larg întipărit pe faţă. Apoi am văzut câţiva 
soldaţi inamici, NVA, urcând dealul spre vechea bază de artilerie. 
l-am strigat această informaţie lui Zo şi el mi-a spus să-i iau pe 
ceilalţi şi să ne întoarcem în vârful dealului. Am câştigat cursa 
spre culme şi am ocupat poziţii defensive, aşteptându-l pe Zo şi 
pe transmisionist, care au apărut curând, gâfâind, pe deal. Eram 
răspândiţi destul de slab, fiind doar şase oameni, care apăram o 
zonă ce ar fi putut adăposti o companie. 

Apoi am auzit bubuitul puternic al elicei aparatului Huey şi am 
ridicat privirile, pentru a vedea elicopterul de comandă şi control 
al comandantului  învârtindu-se deasupra noastră. El ne-a 
transmis prin radio că avea patru elicoptere de atac Cobra la 


staţie, gata să atace zona imediat ce noi dădeam ordinul de 
încetare a artileriei. Zo a cerut încetarea focului tunurilor, şi 
elicopterele Cobra au început să fărâmiţeze terenul. Exact când 
utimul Cobra îşi lansa armamentul, am văzut trei soldaţi ai NVA 
îmbrăcaţi în verde, ţâşnind înainte de explozia rachetelor şi 
alergând pe o culme chiar sub mine. Erau la o sută de metri 
depărtare când primele mele două focuri l-au izbit pe unul în 
spate, făcându-l să se rostogolească. Am tras alte trei focuri 
rapide în următorul, aruncându-l cu picioarele răşchirate în junglă. 
Ultimul a dispărut înainte să apuc să trag în el. 

Elicopterele Cobra au plecat, dar comandantul ne-a transmis 
prin radio că avioanele de vânătoare-bombardiere F4 Phantom 
erau pe drum şi că trebuia să ne ţinem capetele la adăpost. L-am 
văzut pe primul venind din est, deasupra lui Perfume River. 
Avionul şi-a aruncat bomba de o sută de kilograme şi apoi, când a 
ieşit din vale, urcând brusc, am văzut clar interiorul carlingei, 
pilotul şi scaunul din spatele lui. La a doua trecere, avioanele 
Phantom au obţinut câteva explozii secundare bune din afara văii, 
dar acum era aproape 16:30 şi TL-ull a hotărât că ne distrasem 
destul şi că cheltuisem destul din banii Unchiului Sam. Noi a 
trebuit să aşteptăm extragerea, căci o altă echipă fusese 
detectată şi trebuiau să plece primii, dar, după vreo jumătate de 
oră, când NVA începuse să urce din nou spre noi, a venit un 
elicopter. l-am spus să nu se apropie de platforma minată, care a 
fost distrusă prin foc de artilerie la scurt timp după plecarea 
noastră, şi el s-a apropiat de sol, fără să aterizeze, ca să ne ia, 
după care a virat la dreapta, ducându-ne înapoi la Camp Eagle. 
Imediat ce am aterizat, ni s-a comunicat că în noaptea aceea 
trebuia să ne întoarcem în vale...”. 

Scăparea şi evadarea erau două dintre sarcinile SF-ului, şi 
cum guvernul SUA era îngrijorat, pe bună dreptate, din cauza 
numărului în creştere al soldaţilor americani închişi în lagărele de 
prizonieri ale NVA, în noiembrie 1970, şaizeci de voluntari SF, sub 
comanda colonelului Arthur Simons, au pregătit Operaţiunea 
Kingpin, împotriva lagărului de prizonieri al NVA de la Son Tay, 
chiar lângă Hanoi. Voluntarii au fost antrenați şi au repetat 
operaţiunea în Florida şi, după trei luni de pregătire a raidului, 

acesta a fost declanşat în noaptea de 21 noiembrie. În lagărul de 
la Son Tay se aflase un număr mare de prizonieri, dar aceştia 
fuseseră mutaţi înaintea raidului, aşa că închisoarea era goală 
când au aterizat elicopterele americane şi şi-au debarcat trupele. 
Câţiva dintre atacatori au coborât din greşeală într-un alt 
complex, dar au ucis câţiva paznici ai NVA, înainte să se retragă, 
fără nici o pierdere. Ca rezultat al acestui raid, nord-vietnamezii 
au strâns toţi prizonierii la un loc, într-o închisoare din Hanoi - 
numită mai târziu Hanoi Hilton - unde condiţiile, deşi deloc 
confortabile, erau mult mai bune decât cele din lagărele 
împrăştiate în exterior. 

O altă activitate laterală a SF-ului în Vietnam a fost programul 
Phoenix. Acesta avea scopul să descopere reţeaua de informaţii şi 
infrastructura operaţională a Vietcongului din interiorul oraşelor şi 
satelor din Vietnamul de Sud, prin depistarea agenţilor acestuia şi 
uciderea lor. Braţul operaţional şi de execuţie al programului 
Phoenix au fost unităţile contra-teroriste PRU, compuse din 
mercenari vietnamezi, gangsteri care ar fi ucis pe oricine, dacă 
preţul era bun. Cei mai mulţi erau nişte criminali, care au 
acceptat misiunea fie ca să scape din închisori, fie pentru că li se 
plătea o recompensă pentru fiecare om ucis. Se spune, de 
asemenea, că ei participau activ la interogarea şi torturarea 
prizonierilor. 

Categoric, era necesar să fie distrusă reţeaua Vietcongului din 
Sud, dar operaţiunea Phoenix-PRU a fost un instrument cu 
consecinţe nefericite. Este foarte probabil ca un număr mare de 
oameni total nevinovaţi să fi suferit în închisori, să fi fost torturați 
şi omorâţi de criminalii din PRU, iar numărul de oameni ucişi - sau 
executaţi fără proces, ceea ce reprezintă acelaşi lucru - a fost 
estimat variat, între şase şi douăzeci şi cinci de mii. Dar este 
corect să adăugăm că, după ce războiul s-a încheiat, Vietcongul a 
declarat că programul Phoenix-PRU le-a afectat serios reţeaua de 
strângere a informaţilor din Sud. 


Pe măsură ce SUA au început să se retragă din război, în 
1969, lăsând lupta în seama ARVN, diverse unităţi de SF şi SOF au 
fost trimise acasă. Ofensiva Tet din ianuarie 1968 a fost poate un 
eşec militar, costând pe cei din NVA şi Vietcong mai mult decât au 


câştigat, dar faptul că ei reuşiseră să organizeze o astfel de 
ofensivă la nivel naţional, cu o jumătate de milion de soldaţi 
americani în ţară, a convins SUA că războiul din Vietnam nu putea 
fi câştigat. Aşa stând lucrurile, singura opţiune era să obţină ce 
concesii puteau şi să se retragă. Noul preşedinte al SUA, Richard 
Nixon, a început negocierile cu Vietnamul de Nord la Paris, şi, în 
mai 1969, acestea ajunseseră la un punct în care retragerea 
americană putea începe. 

Divizia 3 Infanterie Marină s-a retras în Okinawa în noiembrie 
1969, moment în care Compania 3 Force Recon se retrăsese deja, 
oamenii ei fiind extraşi din poziţiile lor în martie 1969. Grupul 5 al 
Forţelor Speciale a început încetarea operaţiunilor şi s-a retras la 
Nha Trang în ianuarie 1971, plecând definitiv din Vietnam în 
martie acelaşi an. Unităţile SEAL au mai rămas un an, plecând în 
cele din urmă spre sfârşitul anului 1972, când majoritatea forţelor 
americane se retrăseseră deja, iar armata nord-vietnameză 
înainta inexorabil spre Saigon, măturând în cale ARVN. 

Războiul nu s-a încheiat o dată cu retragerea armatei 
americane. Ultimul soldat american a părăsit Vietnamul în martie 
1973, dar luptele au continuat încă doi ani până când, pe 30 
aprilie 1975, soldaţii NVA au intrat în Saigon. Cu o zi înainte de 
sosirea lor, în timp ce unităţile ARVN rezistau la periferiile 
oraşului, personalul ambasadei americane a fost luat cu 
elicopterul de pe acoperişul clădirii şi dus la portavioanele care 
aşteptau. Războiul durase peste zece ani şi costase milioane de 
vieţi, inclusiv ale celor peste cincizeci de mii de americani. Mulţi 
dintre soldaţii care s-au întors acasă în timpul războiului sau după 
terminarea lui, au rămas cu amintiri amare despre modul în care 
au fost întâmpinați de populaţia americană. 

Sergentul-major Charles Owen, veteran din al doilea război 
mondial şi Coreea, s-a întors în SUA din Vietnam şi a fost 
întâmpinat într-un mod total diferit, la sfârşitul celui de-al treilea 
război al lui: „Nu-mi place să vorbesc despre această parte a vieţii 
mele în Corpul Infanteriei Marine, din cauza lipsei de sprijin a 
poporului american. Când s-a întâmplat asta, am fost rănit grav, 
la fel ca şi camarazii mei. Când eram infanterist marin, aceasta 
era ţara mea, la bine şi la rău”. Curios, soldaţii care s-au întors în 
Vietnam la mai mulţi ani după încheierea războiului, au fost 


primiţi cu căldură de populaţia locală. Arus Whillhite, un fost 
infanterist marin din CAP, s-a întors în Vietnam cu câţiva dintre 
camarazii lui, în 1989. „Când au aflat că suntem americani şi nu 
ruşi, vietnamezii ne-au făcut o primire emoţionantă. M-am dus în 
satul meu, Nuoc Ngot - Hotelul 4, pe vremea războiului -, dar 
rămăseseră puţine semne că noi fusesem acolo, totuşi am întâlnit 
oameni de care îmi aminteam şi care îşi aminteau de mine. Am 
întâlnit-o pe Ho, care avea vreo treisprezece ani pe vremea 
războiului, şi familia ei a gătit pentru noi. Ea a spus că îşi amintea 
noaptea în care am fost atacați şi cuvinte de genul: «VC! VC! Foc! 
Grenadă!». Mi-aş dori să fi primit măcar pe jumătate un astfel de 
«bun venit» în State, când m-am întors din Vietnam”. 

Tom Harvey, un alt infanterist marin din CAP, care a organizat 
această vizită de întoarcere în Vietnam, îşi aminteşte o 
conversaţie pe care a avut-o cu un coleg, Phil Ovelman: „Ne 
întorceam cu maşina în Hue şi se întuneca. Mintea mi s-a dus 
brusc în urmă cu douăzeci de ani, căci acesta era momentul când 
ieşeam şi ne ocupam poziţiile pentru noapte, şi când pregăteam 
ambuscadele. l-am spus asta lui Phil şi am fost cuprinşi amândoi 
de aceeaşi senzaţie, din cauza terenului, a climei, a vegetației, a 
oamenilor, care erau la fel. Apoi au urmat un sentiment de 
nelinişte, o senzaţie de durere şi uşurarea că toate acestea se 
terminaseră şi că nu trebuia să o mai facem din nou. l-am spus lui 
Phil că modul în care fusesem primiţi în ziua aceea în Ba Lang mă 
făcea să-l uit pe cel în care fusesem primiţi la întoarcerea în SUA, 
după război. 

— Da, a răspuns Phil. Mă întreb cum ar fi fost dacă am fi 
câştigat.” 


CAPITOLUL 3 


Terorism şi contraterorism, 1970-1997 


Scopul terorismului este să terorizeze. 
Vladimir Ilici Lenin, 1917 


Terorismul trebuie definit. Cel care pentru unii este terorist 
pentru alţii este luptător pentru libertate, motiv pentru care în 
această carte am folosit frecvent termeni neutri, de genul 
„lupători de gherilă” sau „neregulaţi”. Un terorist poate fi definit 
astfel: „Cineva care ignoră sau sfidează procesul democratic, 
electoral sau voinţa majorităţii, şi care omoară sau răneşte 
oameni nevinovaţi, cu scopul de a-şi impune propriile credinţe şi 
crezuri politice asupra populaţiei”. 

Această definiţie, deşi nu prea succintă, acoperă cea mai 
mare parte a situaţiilor de terorism de la sfârşitul secolului XX. 
Atunci când nu este posibil nici un proces democratic, s-ar putea 
ca singura soluţie să fie ridicarea armelor, dar de obicei terorismul 
nu este unica opţiune. Ca să dăm un exemplu, palestinienii erau 
în război cu statul Israel de cincizeci de ani, înainte de începerea 
procesului de pace, în 1955. Dacă şi-ar fi redus „eforturile 
armate” la atacuri împotriva armatei israeliene sau în lungul 
graniţelor Israelului, ei ar fi putut pretinde un anume sprijin, căci 
aspiraţiile lor de creare a unui stat palestinian ar fi avut o bază 
legitimă. Dar atunci când au început să deturneze avioane, să 
plaseze bombe în capitale străine şi să ucidă oameni nevinovaţi în 
încercarea de a atrage atenţia asupra cauzei lor, palestinienii au 
atras un oprobriu şi dispreţ bine meritate. 

În deceniile ce au urmat anului 1970, cuvintele „palestinian” şi 
„terorist” erau aproape sinonime, dar terorismul este acum un 
fenomen răspândit la scară mondială. Pentru a se împotrivi 
acestei calamităţi, forţele speciale din multe state studiază acum 
tehnici antiteroriste sau formează secţiuni antiteroriste. Două 
astfel de exemple sunt unităţile de „război contrarevoluţionar” 
(CRW !) ale Regimentului SAS şi echipele Delta Force americane, 
antrenate în salvarea ostaticilor, iar Terorismul este inclus în 
această carte tocmai pentru că activitatea antiteroristă a devenit 
o sarcină a Forţelor Speciale. 

Terorismul secolului XX îmbracă diferite forme. Terorismul 


U CRW = Counter Revolutionary Warfare = Război contrarevoluţionar. 


naţionalist este practicat de către Armata Republicană Provizorie 
Irlandeză (PIRA ™®) în Irlanda de Nord, de ETA, teroriştii basci din 
Spania şi, posibil, de unele „miliţii” americane. Terorismul urban 
este sau a fost practicat de grupuri subversive de genul Armatei 
Roşii Japoneze, a bandei Baader-Meinhof din Germania, a 
Brigăzilor Roşii italiene, a Acţiunii Directe din Franţa, a Hamas- 
ului din interiorul Israelului şi a imitatorilor sau succesorilor lor 
din întreaga lume. Apoi mai există şi „terorismul internaţional”, 
care poate fi definit ca un terorism naţionalist în afara teritoriului 
naţional şi care este practicat sau suţinut de „state teroriste”, ca 
Iranul, Irakul şi Libia, care folosesc terorismul drept instrument al 
politicii lor şi angajează grupări teroriste internaţionale - cum a fi 
Septembrie Negru (Black September) - sau indivizi izolaţi - ca Abu 
Nibal sau Carlos, „Şacalul”, aflat acum în închisoare - care să 
execute atacuri în favoarea lor. 

La o estimare moderată, la sfârşitul secolului XX există peste 
opt sute de grupări teroriste în lume, palestinienii singuri 
însumând peste optsprezece grupări separate, deşi, în momentul 
în care sunt scrise aceste rânduri, cele mai multe dintre ele şi-au 
întrerupt operaţiunile. Numărul total pare să fie în creştere, la fel 
ca şi numărul oamenilor ucişi în atacuri teroriste. In cincisprezece 
ani, din 1970 până în 1985, atacurile teroriste au produs peste 
patruzeci de mii de victime, şi ritmul nu s-a redus de atunci. IRA, 
de exemplu, a ucis peste trei mii două sute de oameni şi a rănit 
peste o sută de mii în Irlanda de Nord, de la începutul campaniei 
lor teroriste, în 1969, şi violențele continuă. 

Multe dintre organizaţiile teroriste au legături unele cu 
celelalte, prin faptul că fac schimb de arme, antrenament şi 
experienţă cu alte grupări teroriste, indiferent de convingerile lor 
politice. „Terorismul internaţional” poate aparţine, din punct de 
vedere conceptual, lumii lui James Bond, dar „internaţionalizarea” 
terorismului este în plină desfăşurare, iar unităţile de Forțe 
Speciale - militare, ale poliţiei sau paramilitare - trebuie să fie 
pregătite şi gata să se înfrunte cu el. Dar terorismul are şi o 
dimensiune politică. 

Terorismul internaţional nu poate funcţiona fără fondurile şi 

ajutorul asigurate de statele teroriste. De exemplu, la mijlocul 
anului 1996, un grup de terorişti islamici a plănuit să arunce în 
aer douăsprezece avioane de linie occidentale în diferite părţi ale 
lumii, în aceeaşi zi. Fiecare atac urma să implice cel puţin trei 
oameni, care să se urce la bordul avioanelor respective în diverse 
puncte, să asambleze bomba în toaleta avionului, să o ascundă 
sub scaune şi să coboare înainte ca aceasta să explodeze. Numai 
costul biletelor de avion ar fi depăşit o sută de mii de dolari SUA, 
iar o astfel de sumă de bani nu este uşor de găsit. Echipele 
teroriste mai aveau nevoie de paşapoarte şi de o acoperire, 
pentru a se putea deplasa nestingherite. Este clar că acest ataca 
fost sprijinit şi finanţat de unul dintre statele „tâlhare”, probabil 
Iranul sau Siria. Incercarea a fost contracarată atunci când şefii 
bandei au fost arestaţi la New York, dar nu există nici o îndoială 
că ceva similar va fi încercat din nou. 

Pentru membrii acestor grupuri, ca şi pentru cei din ETA şi 
IRA, terorismul a devenit un mod de viaţă. Pentru alţii este o 
cauză, o profesiune, chiar un mod de a se distinge. Putem cita 
cuvintele lui Mehmet Ali Agca, care l-a împuşcat şi rănit pe Papa 
loan Paul al II-lea în 1980: „Singurul lucru care contează este să fii 
terorist internaţional”. Ali Agca era membru al Lupilor Cenugşii 
turci (Turkish Grey Wolves), dar fusese pregătit pentru atacul 
împotriva Papei în taberele palestiniene din Liban. Acţiunea lui, 
deşi deplânsă pe scară largă, a atras totuşi comentarii favorabile 
în anumite cercuri. In anii '60 şi '70, unele segmente ale lumii 
liberale, în special în SUA sau Franţa, considerau că era şic să 
aibă un terorist sau doi pe lista de invitaţi. Che Guevara era un 
idol al studenţilor, posterul lui fiind expus în multe campusuri, iar 
în anii '70, Panterele Negre (Black Panthers) erau deseori văzute 
la petrecerile din Manhattan. 

Răspunsul la provocarea terorismului a fost lent şi treptat. Mai 
multe ţări, în special Marea Britanie şi Germania, menţin unităţi 
antiteroriste active, britanicii având Escadronul CRW al SAS-ului, 
iar germanii unitatea paramilitară GSG 9, două unităţi care au 
lucrat împreună şi care sunt pregătite să intre în acţiune imediat 
ce este raportat un incident terorist. Această practică nu este 
totuşi răspândită, şi cele mai multe ţări au unităţi de poliţie sau 
armată antrenate pentru acţiuni antiteroriste, pe care le folosesc 


şi pentru alte scopuri, astfel încât, de obicei, sunt luate prin 
surprindere de loviturile teroriste. Şi acesta este într-adevăr unul 
dintre atuurile importante ale teroristului. El - sau, de foarte 
multe ori, ea - hotărăsc unde, când şi pe cine să lovească şi 
unitatea care are iniţiativă şi avantajul surprizei este foarte 
aproape de victorie. 

Totuşi, victoria nu este un apanaj al teroriştilor. De obicei, 
terorismul nu are nici un scop politic important. Multe grupări, 
cum ar fi Kikuyu în Kenya, cu Mau Mau, sau ciprioţii greci, cu 
EOKA, au încercat terorismul fără succes, au fost învinse în bătălie 
de armata britanică - indiferent ce ar pretinde astăzi istoricii 
revizionişti -, dar până la urmă au obţinut ceea ce au dorit, în 
întregime sau parţial, prin procesul democratic. Numai în Aden, 
unde politica a eşuat, terorismul a dat rezultate, dar acela era un 
loc pe care britanicii nu doreau să-l păstreze. Campania IRA din 
Ulster nu va duce niciodată la o lrlandă unită, decât dacă 
majoritatea protestantă din nord va vota pentru asta, iar ETA a 
obţinut tot ce se putea obţine de la guvernul din Madrid. Totuşi, 
lupta continuă. 

O caracteristică notabilă a terorismului este aceea că el apare 
rareori în ţările totalitare. Terorismul nu era o formă a activităţii 
de rezistenţă în Germania nazistă, în Uniunea Sovietică sau în 
statele din Europa de Est, după al doilea război mondial, dar a 
crescut şi a înflorit pentru o vreme în statele democratice, 
Germania de Vest, Franţa, Italia, Belgia şi Marea Britanie, la 
sfârşitul anilor '60. Principalul motiv al absenței terorismului în 
statele totalitare este acela că guvernele nu l-ar tolera şi, 
neexistând o presă liberă sau electorat pentru care să-şi facă 
probleme, ar putea lua măsuri severe de suprimare a 
nemulțumirilor sau de eliminare a disidenţilor, de obicei înainte ca 
aceştia să pună mâna pe arme. Detenţia, internarea fără proces 
în lagăre de muncă, tortura şi crima erau mijloace folosite 
împotriva dizidenţilor în colţuri total diferite ale lumii, cum ar fi 
România şi Nicaragua. Adăugaţi Argentina, Indonezia, Brazilia, 
Chile, El Salvador... Lista ţărilor unde „suprimarea terorismului” 
este o scuză pentru înăbuşirea nemulțumirilor politice legitime 
este foarte lungă. 

Acesta este unul dintre pericolele terorismului, chiar şi în 


democraţie. Activităţile teoriste şi antiteroriste sunt ambele 
potenţial corupătoare. În cele din urmă, dacă terorismul pare să 
aibă succes, statele şi guvernele amenințate vor acţiona brutal 
pentru suprimarea lui, dar legile pe care le vor încălca şi paşii pe 
care-i vor face pentru a ajunge la acest final pot fi folosite apoi 
pentru zdrobirea oricărui gen de opoziţie. Franţa, de exemplu, a 
suferit o pierdere a drepturilor civile şi o răspândire a acţiunilor 
ilegale, inclusiv folosirea torturii de către serviciul de securitate 
francez, DST-ul, în timpul campaniei teroriste OAS din anii '60. În 
anii următori, Franţa nu a ezitat să ia măsuri extreme împotriva 
tuturor celor pe care-i considera o ameninţare, ajungând chiar să- 
şi trimită oamenii ca să scufunde o navă Greenpeace într-un port 
neo-zeelandez, acţiune care a avut ca rezultat moartea unui 
lucrător din Greenpeace, din cauză că guvernul francez nu vroia 
activităţi care să stânjenească testele nucleare de pe atolul 
Muraroa. 

Marea Britanie a fost, de asemenea, acuzată de folosirea unor 
metode brutale de interogare, ajungând foarte aproape de 
tortură, în Irlanda de Nord, întrucât pierderea vieților unor civili în 
cursul acţiunilor antiteroriste este întotdeauna o posibilitate. Un 
alt pericol în folosirea unor acţiuni antiteroriste extreme este 
acela că oferă teroriştilor şi susținătorilor lor un motiv să declare 
că democraţia este o minciună, că ordinea împotriva căreia luptă 
ei este atât de rea cât spun ei şi că presa şi guvernul nu au baze 
morale pentru discreditarea acţiunilor violente întreprinse în 
timpul „luptei armate”. Toate acestea formează fundalul luptei 
împotriva terorismului, care durează de peste treizeci de ani şi nu 
dă nici un semn că ar scădea în intensitate. 


Terorismul postbelic a început la sfârşitul anilor '60, iar anii 
'70 au început printr-un act spectaculos de terorism al PFLP-ului - 
Frontul Popular pentru Eliberarea Palestinei. În septembrie 1970, 
câţiva membri ai PFLP-ului au deturnat trei avioane de linie 
occidentale, obligând echipajul să zboare pe Dawson's Field, o 
pistă aeriană din lordania şi, după eliberarea pasagerilor, au 
chemat presa mondială ca să vadă urmarea şi le-au aruncat în 

aer. Deturnarea avioanelor, deja răspândită în America, unde mai 
multe avioane fuseseră îndreptate spre Cuba, s-a răspândit rapid 
în Orientul Mijlociu şi a devenit mult mai violentă. 

A durat câţiva ani până când s-a găsit un răspuns la 
deturnarea avioanelor. O dată cu creşterea securităţii din 
aeroporturi, spre iritarea majorităţii călătorilor şi fără să-i 
deranjeze în vreun fel pe terorişti, până la urmă au fost introduşi 
„Şerifii cerului”, poliţişti înarmaţi, îmbrăcaţi în civil sau soldaţi ai 
Serviciului Special. Prezenţa acestora în avion a dus cel puţin la 
creşterea preţului terorismului aviatic şi i-a convins pe terorişti că 
deturnarea avioanelor nu era o ocupaţie fără riscuri. Chiar şi aşa, 
deturnările au continuat, şi terorismul aviatic a luat noi forme prin 
acte de genul bombardării zborului 103 PanAm deasupra lui 
Lockerbie, în decembrie 1988. Această atrocitate a fost pusă pe 
seama libienilor, dar nimeni nu a fost arestat încă pentru acel 
atac. 

O acţiune teroristă şi mai oribilă, şi mai spectaculoasă a avut 
loc în timpul Jocurilor Olimpice de la Munchen, din 1972, când 
teroriştii palestinieni din gruparea Septembrie Negru au apărut în 
Satul Olimpic şi au luat ca ostatici cea mai mare parte a echipei 
de atletism israeliene. Doi atleți israelieni au fost lichidaţi şi alţi 
nouă, împreună cu atacatorii lor, au fost ucişi când încercarea de 
eliberare a lor a fost executată de mântuială de către poliţia 
germană pe aeroportul Munchen, când teroriştii şi ostaticii lor se 
pregăteau să plece. Acest incident şi altele mai puţin dramatice 
au convins în cele din urmă diverse puteri occidentale că trebuiau 
create unităţi speciale, echipate şi antrenate pentru rezolvarea 
unor astfel de incidente, pentru că strângerea unei forţe de 
reacţie atunci când incidentele teroriste erau deja în desfăşurare 
era prea riscantă şi - ca la Munchen - putea conduce la dezastre. 
Cei mai mulţi dintre teroriştii care au plănuit şi executat 
operaţiunea de la Munchen au fost în final depistaţi şi ucişi de 
serviciul secret israelian, Mossad, dar această operaţiune a avut şi 
un rezultat negativ, atunci când Mossad a lovit greşit şi a ucis un 
cetăţean norvegian absolut nevinovat. 

In Marea Britanie, rolul antiterorist a fost atribuit SAS-ului, 
care a început să ţină un escadron în stare permanentă de 
aşteptare la baza lor din Hereford, gata să intervină în orice 


incident terorist, atunci când li se cerea ajutorul. Această sarcină 
era executată prin rotaţie de diverse escadroane, aşa încât 
întregul regiment SAS să cunoască rutina. Toţi soldaţii repetaseră 
intens acţiuni de genul pătrunderii într-un avion deturnat - au fost 
examinate toate tipurile de avioane civile în funcţiune - şi a fost 
găsită o metodă rapidă de intrare. O altă idee a fost construcţia 
„casei morţii” („Killing House”), o replică la scară naturală a unei 
case moderne, dar cu pereţi mobili. În „Killing House” putea fi 
reprodusă arhitectura efectivă a casei asediate, aşa încât soldaţii 
să-şi poată repeta mişcările înainte să atace clădirea. Regimentul 
mai era echipat şi cu o gamă mare de echipamente de 
supraveghere, folosite pentru identificarea exactă a poziţiilor 
teroriştilor în interiorul clădirii, iar echipele de asalt purtau diverse 
arme şi echipament special pentru doborârea uşilor sau pentru 
surprinderea teroriştilor în momentul pătrunderii, în vederea 
lichidării lor. 

Informaţiile prelabile sunt cheia acţiunilor antiteroriste cu cel 
mai mare succes. Regimentul SAS a inspectat şi a obţinut 
planurile arhitectonice pentru diverse locuri din Marea Britanie - şi 
foarte probabil şi din străinătate - locuri care reprezintă ţinte 
posibile pentru activitatea teroristă: Casa Parlamentului, Palatul 
Buckingham şi alte case regale, Centrul Televiziunii BBC, staţii 
radio, toate aeroporturile din Marea Britanie, ambasadele şi 
consulatele britanice din străinătate. Aici, ca şi în alte forme ale 
activităţii forţelor speciale, pregătirea, anticiparea şi asigurarea 
de informaţii la zi sunt considerate vitale. 

Englezii au avut un motiv bun de examinare a dispozitivelor 
lor antiteroriste, căci campaniile post-coloniale şi ameninţarea 
constantă a IRA după 1970 le-au oferit o amplă experienţă 
practică în activitatea antiteroristă. Alte naţiuni au urmat repede 
exemplul lor, cu metode şi rezultate variate, unele folosind unităţi 
ale forţelor lor speciale, altele dezvoltând unităţile de poliţie 
existente, cum ar fi echipele Departamentului de poliţie american 
SWAT (Tactici şi Arme Speciale [). Francezii şi germanii au creat 
unităţi de poliţie paramilitare în scop antiterorist: primii formând 
GIGN-ul (Grupul de Intervenţie al Jandarmeriei Naţionale Œ), iar 
ceilalţi Grenzesshutzgruppe 9 (GSG 9, Contraterorism). GSG 9 şi- 

a ascuţit colții în campania teroristă împotriva grupării Baader- 
Meinhof şi lucrează în strânsă colaborare cu israelienii, cu SAS- 
ul britanic şi cu Delta Force americană. 

Delta Force este atât de secretă, încât până şi existenţa ei 
este negată. Întrebările adresate Departamentului Apărării din 
Washington au primit un răspuns scurt: „Delta este o linie 
aeriană, domnule”. Dar Delta, o creaţie a colonelului Charlie 
Beckwith, acel ofiţer al Beretelor Verzi întâlnit în Vietnam, există 
cu adevărat, ca unul dintre cele trei grupuri CT (contraterorism) 
menținute de guvernul federal. Delta recrutează oameni din 
unităţile de rangers şi SF ale armatei SUA şi are baza la Fort 
Bragg, unde se spune că există cam două mii cinci sute de 
membri activi, care acţionează sub ordinele directe ale 
Departamentului Apărării. Principala funcţie a Delta Force este 
salvarea ostaticilor şi, după ce au trecut prin momente teribile în 
încercarea de salvare a diplomaților reţinuţi în ambasada 
americană din Teheran în 1980, şi-a îmbunătăţit considerabil 
tehnicile şi s-a dovedit extrem de eficientă în salvarea oamenilor 
de afaceri americani ţinuţi în captivitate în Somalia, în timpul 
Operațiunii Restore Hope. 

Canada a ales întâi opţiunea poliţiei, cu poliţia călare regală 
canadiană SERT (Echipa Specială de Răspuns de Urgenţă 1), ca 
unitate contrateroristă. Aceasta a fost desfiinţată în 1993, dar 
apare încă pe lista unităţilor paramilitare canadiene. Nu sunt 
diponibile prea multe detalii, iar dimensiunea, localizarea şi rolul 
acestei unităţi nu pot fi decât presupuse. Se crede că unitatea 
este comandată de un locotenent-colonel, că are vreo două sute 
de oameni aleşi din toate cele trei servicii şi că a fost folosită în 
Bosnia. Australia are APS-ul (Serviciul de Protecţie Australian WŒ), 
care îl păzeşte pe primul-ministru, ambasadori şi VIP-uri, precum 
şi AFPC-TU (Unitatea Contrateroristă din Poliţia Australiană 
Federală), despre care nu sunt disponibile nici un fel de detalii. 
Mai există, de asemenea, Regimentul SAS australian, care a servit 


U GIGN = Group d'Intervention Gendarmerie Nationale = Grupul de 
Intervenţie al Jandarmeriei Naţionale. 

în Vietnam şi care, pregăteşte acum oameni pentru activităţi 
antiteroriste. 

Folosirea trupelor SF pentru acţiuni contrateroriste este o 
temă interesantă, care necesită o atenţie specială. O explicaţie 
pentru care forţele speciale au fost îndreptate spre acest rol 
paramilitar este necesitatea ca ele să continue să existe ca forţă 
de luptă, atunci când nu există alţi inamici. SAS-ul britanic a 
supravieţuit numeroaselor controale financiare, continuând să 
găsească şi să exploreze roluri noi, iar comandanții SAS au 
identificat clar terorismul ca noul câmp de luptă al SAS-ului în anii 
'70, când au început să-şi antreneze oamenii în tehnici 
antiteroriste, în plus oferind oameni antrenați în utilizarea armelor 
mici, ca gărzi pentru ambasade. De asemenea, SAS-ul pregăteşte 
gărzi pentru potentaţii străini şi şi-a creat o reputaţie răsunătoare 
pentru acţiunile antiteroriste, deşi această implicare într-o funcţie 
poliţienească nu a fost realizată fără o publicitate nefavorabilă, 
mai ales în cazul acţiunilor SAS-ului împotriva PIRA. 

Poliţia irlandeză, Gardai, are o ramură specială şi poate apela 
la unitatea de rangers a armatei. Israelul are câteva unităţi 
Sayaret şi pe extrem de secreţii - şi de ucigătorii - membri ai 
Mossadului şi Shin Bet-ului, două dintre cele mai bune servicii de 
informaţii din lume. Italia are „Leatherheads”, NOCS (Nucleo 
Operativo Centrale di Sicurezza), o unitate antiteroristă, şi GIS 
(Gruppo di Intervento Speciale) pentru salvarea ostaticilor. Olanda 
are BBE, care este asemănător lui GSG9 german, iar Africa de Sud 
are o unitate numită nefericit SAPS, în timp ce Garda Civilă 
Spaniolă a creat GEOS (Grupos Especiales de Operaciones), care 
acţionează împotriva ETA în ţinutul basc. Acelaşi lucru se întâmplă 
acum în multe alte state, democratice sau dictatoriale. Terorismul 
este o afacere înfloritoare, iar statele naţionale şi-au format forţe 
pentru combaterea lui. Conducerea în activitatea antiteroristă a 
fost preluată de Israel - securitatea zborurilor cu El Al este 
legendară printre călători - şi nici o operaţiune antiteroristă nu a 
mai fost desfăşurată cu atâta îndrăzneală ca salvarea ostaticilor 
de la Entebbe, din 1976. 


UI! AFPC-TU = Australian Federal Police Counter-Terrorist Unit = Unitatea 
Contrateroristă din Poliţia Australiană Federală. 


Povestea de la Entebbe a început pe 29 iunie 1976, când un 
avion Air France, en route din Israel spre Paris, a fost deturnat la 
scurt timp după plecarea din Atena de un grup de palestinieni din 
PFLP şi de germani din gruparea Baader-Meinhof, conduşi de doi 
germani, Wilfried Boese şi însoţitoarea lui, Gabrielle Tiedemann. 
Căpitanului i s-a ordonat să zboare spre Benghazi, unde avionul a 
fost realimentat şi apoi a zburat spre o destinaţie stabilită 
anterior, aeroportul civil de la Entebbe, din Uganda. 

Uganda, fostă colonie britanică, era condusă în 1976 de un 
fost subofițer în armata ugandeză, Idi Amin, acum autoproclamat 
mareşal doctor preşedinte Ildi Amin Dada VC, cuceritor al 
Imperiului Britanic. Amin se afla la Entebbe ca să-i salute pe 
răpitori la sosire, având alături de el alţi câţiva terorişti. Au fost 
amplasați soldaţi din armata ugandeză, pentru a-i ajuta pe 
terorişti să apere ostaticii, care au fost duşi în clădirea principală 
a aeroportului, în aşteptarea finalului acestei afaceri. Teroriştii au 
cerut ca cincizeci şi trei de palestinieni reţinuţi în Israel să fie 
eliberaţi până pe 1 iulie. Altfel, toţi pasagerii ar fi fost ucişi şi, ca 
prim pas pentru acest final, pasagerii evrei au fost separați de 
ceilalţi. Spre cinstea lor, căpitanul avionului Air France şi echipajul 
lui, au protestat împotriva acestei măsuri şi au insistat să fie ţinuţi 
la un loc cu pasagerii evrei. În ciuda protestelor din întreaga lume, 
preşedintele Idi Amin a refuzat să intervină şi a trimis un batalion 
din soldaţii lui să apere aeroportul împotriva amenințării unui atac 
israelian. 

Lumea era fie şocată de această deturnare, fie dornică să 
tragă de timp, dar guvernul israelian stabilise de mult o regulă 
pentru astfel de incidente, denumită deseori, a „Unsprezecea 
Poruncă” - „Să nu cedezi niciodată terorismului” - şi a comandat 
armatei să facă planurile unei misiuni imediate de salvare. 
Sarcina a fost preluată de şeful de Stat-Major israelian, generalul 
Gur, şi pentru ea au fost aleşi o sută de oameni ai Brigăzii 35 
Paraşutişti şi ai Infanteriei Golani condusă de locotenent-colonelul 
Jonathan Netanyahu, cunoscut de către oamenii lui sub numele de 
„Yonni” - fratele mai în vârstă al actualului prim-ministru 
israelian, Benyamin Netanyahu. 

Dificultăţile realizării acestei operaţiuni erau uriaşe. Entebbe 
se afla la patru mii de kilometri de Tel Aviv, dincolo de spaţiul 


aerian al câtorva state ostile, timpul era scurt şi, chiar dacă forţa 
de atac reuşea să zboare până în Uganda, cum aveau să se 
întoarcă? Treptat, toate dificultăţile planului au fost depăşite. 
Israelienii construiseră terminalul aeroportului de la Entebbe, aşa 
că dispuneau de planurile clădirii. Guvernul kenyan a aprobat ca 
avioanele israeliene să se realimenteze pe teritoriul lui, iar 
teroriştii, încrezători în succesul lor, extinseseră termenul limită 
cu trei zile, până pe 3 iulie. Israelienii au pregătit o machetă la 
scară de 1 la 1 a aeroportului pe unul dintre aerodromurile lor 
militare, unde Yonni şi oamenii lui au exersat atacul de 
nenumărate ori şi, cu opt ore înaintea expirării termenului limită, 
patru avioane Hercules au decolat din Israel şi s-au îndreptat spre 
Uganda. 

Aceste avioane au aterizat la Entebbe pe întuneric, la un 
minut după miezul nopţii, în dimineaţa de 4 iulie 1976. Primul a 
rulat direct spre turnul de control şi din el a coborât un grup de 
paraşutişti care a ocupat turnul fără să tragă nici un foc de armă. 
Totodată, ei au descărcat un Mercedes şi trei maşini Land-Rover 
care, pline cu oameni, s-au îndreptat direct spre terminalul 
aeroportului. Amin îşi făcuse obiceiul să viziteze terminalul în 
Mercedes-ul lui şi s-a considerat, pe bună dreptate, că teroriştii 
vor fi liniştiţi de imaginea familiară a maşinii lui Amin apropiindu- 
se. 

Atacul a decurs conform planului. Soldaţii ugandezi, surprinşi 
şi năuciţi, au opus foarte puţină rezistenţă când grupul principal 
de paraşutişti israelieni a năvălit în clădirea terminalului. Un alt 
grup de paraşutişti a atacat şi a distrus toate avioanele Forţei 
Aeriene ugandeze, ca să le împiedice să pornească în urmărire, în 
timp ce un al treilea grup a plasat o ambuscadă pe drumul de 
intrare, în eventualitatea că alte trupe ale armatei ugandeze 
încercau să intervină. 

Această apariţie bruscă a trupelor israeliene, năvălind în 
terminal în miezul nopţii, l-a năucit pe Wilfried Boese, care mai 
întâi a fugit să-şi împuşte ostaticii, dar apoi s-a întors să tragă în 
paraşutişti. El a fost împuşcat mortal, ca şi Gabrielle Tiedemann, 
care se arătase foarte nerăbdătoare să ucidă ostaticii israelieni, 
chiar înainte de expirarea termenului limită. Doi dintre teroriştii 
palestinieni au fost şi ei ucişi în schimbul de focuri, ca şi trei 


ostatici. Alţi câţiva au fost uşor răniţi, dar lupta s-a încheiat în 
câteva minute şi ostaticii au fost strânşi şi urcați în avionul care 
aştepta. Acesta a fost momentul în care colonelul Yonni, care 
supraveghea evacuarea, a fost ucis de un lunetist ugandez. La 
00:45 avionul a decolat, cu ostaticii la bord, ca să realimenteze la 
Nairobi, iar la 00:54 operaţiunea de la Entebbe, o operaţiune de 
salvare ca la carte, s-a încheiat. În numai cincizeci şi trei de 
minute, israelienii au ocupat aeroportul din Entebbe şi au salvat o 
sută trei ostatici, pierzând un singur om. 

A existat şi o urmare. O pasageră în vârstă, doamna Dora 
Bloch, se îmbolnăvise pe 3 iulie şi fusese transferată la un spital 
din Uganda. Înfuriat din cauza atacului, în care fuseseră ucişi 
peste douăzeci de soldaţi ugandezi, Amin a ordonat ca bătrâna 
bolnavă să fie luată din spital şi ucisă. A existat şi o dezbatere la 
ONU între mai multe ţări, care, după ce se împotriviseră 
condamnării acţiunilor lui Amin, acum s-au grăbit să condamne 
atacul de salvare din Uganda, executat de paraşutiştii israelieni. 
Restul lumii a aclamat, iar comunitatea Forţelor Speciale s-a 
bucurat de o atenţie specială când s-a aflat că israelienii fuseseră 
însoţiţi în acel raid de colonelul Ulrich Wegener, comandant al lui 
GSG9 german. 

Probabil că GSG9 a considerat utilă această experienţă când, 
un an mai târziu, în octombrie 1977, un alt grup germano- 
palestinian a deturnat un avion Lufthansa, en route din Palma de 
Mallorca, spre Frankfurt, ordonând pilotului, Jurgen Schumann, să 
zboare la Roma. Apoi, avionul a zburat la Larnaca, în Cipru, şi apoi 
la Beirut, dar vestea se aflase deja. Avionului i s-a refuzat 
permisiunea de aterizare şi pista a fost blocată. Acelaşi lucru s-a 
întâmplat la Bahrain, în Golf. În scurt timp, avionul a rămas fără 
combustibil şi în cele din urmă i s-a permis să aterizeze la Dubai. 
A rămas acolo, în timp ce teroriştii, care se părea că nu aveau nici 
un fel de cereri politice, au anunţat intenţia lor de a arunca 
avionul în aer, cu tot cu echipaj şi pasageri. Totuşi, în acea zi, mai 
târziu, după ce realimentase, avionul a decolat şi a zburat spre 
Aden. Dar acum, fără ca teroriştii să ştie, oamenii din GSG9 şi SAS 
erau deja pe urmele lor. 

În avionul Lufthansa se aflau un echipaj format din cinci 
oameni şi peste optzeci de pasageri, mulţi dintre ei bătrâni şi de 


acum într-o stare foarte proastă. Răpitorii erau patru, doi bărbaţi 
şi două femei, toţi din Red Army Faction, o ramură secundară a 
bandei Baader-Meinhof, dar comandantul lor, care îşi spunea 
„căpitanul Mahmoud”, a fost ulterior identificat drept un „terorist 
internaţional” notoriu, Zohiar Yussef. La Aden, Yussef l-a ucis pe 
pilot, căpitanul Jurgen Schumann, ordonându-i pilotului să 
îngenuncheze în uşa deschisă a avionului, înainte să-l împuşte în 
cap. Apoi, corpul pilotului a fost aruncat pe pistă, iar copilotului, 
Jurgen Victor, i s-a ordonat să decoleze şi să ducă avionul la 
Mogadiscio, în Somalia. 

Trăgând de timp, autorităţile germane au luat legătura cu 
Yussef şi s-au oferit să elibereze câţiva terorişti aflaţi în închisorile 
germane, dacă ostaticii erau eliberaţi nevătămaţi. Yussef a 
acceptat să amâne distrugerea avionului, în timp ce un alt aparat 
s-a strecurat în Mogadiscio, având la bord o echipă a GSG9, 
formată din treizeci de oameni, conduşi de Ulrich Wegener şi 
însoţiţi de doi membri ai SAS-ului britanic. 

La Mogadiscio, negocierile cu răpitorii au continuat, conduse 
acum de Jurgen Wischnewski, un ministru de stat vest-german. 
Apariţia lui în scenă l-a convins pe Yussef că germanii puteau fi 
crezuţi în legătură cu eliberarea teroriştilor şi el a acceptat să 
aştepte, cerând totuşi eliberarea imediată a unsprezece terorişti 
din Germania şi aducerea lor cu avionul la Mogadiscio. Până în 
acel moment, GSG9 evaluase deja situaţia şi, la ora 02:05 în acea 
noapte, echipa de asalt a trecut la acţiune. 

Tactica de salvare era simplă şi eficientă. Pentru a distrage 
atenţia teroriştilor, a fost aprins un foc în faţa avionului, la o 
distanţă oarecare, pe pistă. Teroriştii s-au adunat în cabina 
pilotului, ca să vadă ce se întâmplă şi, în timp ce ei se aflau acolo, 
o echipă a GSG9 şi cei doi oameni din SAS s-au urcat pe aripile 
avionului şi au aruncat în aer uşile de ieşire de urgenţă. 

Teroriştii s-au repezit pentru a ieşi din carlingă, dar au fost 
întâmpinați cu mai multe grenade „flash-bang” de putere mare - 
care i-au şocat şi orbit - în timp ce salvatorii strigau pasagerilor să 
se întindă pe jos. Yussef a aruncat două grenade în 
compartimentul pasagerilor, dar acestea au explodat sub nişte 
scaune goale. El a fost împuşcat mortal, ca şi cel de-al doilea 
terorist bărbat şi una dintre femei. A doua femeie, Suhaila Seyah, 


îmbrăcată cu un tricou decorat cu o fotografie a lui Che Guevara, 
a fost rănită şi capturată. Trei ostatici au fost uşor răniţi. Au 
supravieţuit cu toţii. 

Ca şi Entebbe, Mogadiscio a fost o operaţiune antiteroristă 
clasică, dar, spre deosebire de prima, aceasta a fost o operaţiune 
ad hoc, organizată în grabă de trupe de elită şi a reuşit datorită 
îndrăznelii şi surprizei. Echipa GSG9 de la Mogadiscio fusese 
antrenată cu atenţie pentru exact o astfel de operaţiune, oamenii 
avuseseră echipamentul adecvat, parte din el obţinut de la SAS, şi 
fuseseră conduşi de un militar care avea o experienţă practică 
recentă pentru astfel de operaţiuni. Acesta este genul de echipă 
care execută bine astfel de operaţiuni. 


Deturnarea de la Mogadiscio a produs o alarmă puternică în 
lumea occidentală. In Washington, unde colonelul Charlie 
Beckwith se luptase ani de zile ca să obţină aprobarea proiectului 
de formare a unei unităţi Delta Force stil SAS, afacerea 
Mogadiscio a adus necesitatea unei astfel de forţe în atenţia 
tuturor. Obiecţiile au scăzut în intensitate, fondurile au devenit 
disponibile şi lui Beckwith i s-a ordonat să îşi antreneze unitatea şi 
să o pregătească pentru operaţiuni antiteroriste în cea mai mare 
viteză. In consecinţă, Beckwith a avut grijă ca Delta Force să fie 
pregătită, atunci când a sosit primul apel. Acest lucru s-a 
întâmplat pe 4 noiembrie 1979 când, după alungarea şahului, mai 
mulţi iranieni au pătruns în ambasada americană din Teheran, l- 
au prins pe ambasadorul american şi pe cei peste cincizeci de 
oameni din personalul lui, ţinându-i ostatici. Pretinzând scuze din 
partea imperialismului american, ei au cerut încheierea sprijinului 
acordat de SUA Israelului - deşi principalul lor scop era umilirea 
preşedintelui Jimmy Carter şi demonstrarea neputinței americane 
în faţa fundamentalismului islamic. 

Prin Convenţia de la Viena, naţiunile se obligau să protejeze 
ambasadele străine de pe teritoriul lor, dar noul guvern al lranului 
a ignorat total această prevedere. Obţinerea eliberării ostaticilor a 
devenit o problemă extrem de importantă pentru administraţia 
Carter. Când ayatollahii care conduceau Iranul au refuzat 
categoric să acționeze Împotriva  „studenţilor” şi Gărzii 
Revoluţionare care-i ținea prizonieri pe diplomaţii americani, a 


fost chemată Delta Force. 

Operaţiunea Eagle Claw, salvarea ostaticilor americani din 
Teheran, prezenta mult mai multe dificultăţi decât salvarea de la 
Entebbe, cu care a fost deseori comparată. În primul rând, 
ambasada americană se afla în centrul Teheranului, la sute de 
kilometri de mare, unde aştepta flota SUA. Prima dificultate 
majoră era chiar intrarea în Teheran fără a fi detectaţi, 
adăugându-se faptul că ostaticii fuseseră divizați şi nu se aflau 
toţi în acelaşi loc. Un salt cu paraşutele ar fi putut permite 
pătrunderea salvatorilor, cu condiţia ca avioanele să nu fie 
reperate, dar oamenii nu aveau cum să mai fie recuperaţi după 
aceea. 

Singura modalitate de a intra şi a ieşi era cu elicopterul. 
Aceasta era soluţia pe care a propus-o Beckwith, iar Pentagonul a 
aprobat-o. Totuşi, era o operaţiune extrem de dificilă şi el nu a 
ascuns faptul că eliberarea ostaticilor şi aducerea lor în siguranţă 
prezentau riscuri mari. 

Planul de bază era ca Delta Force să vină cu avionul în Oman, 
un protectorat britanic de la baza Golfului Persic, în timp ce opt 
elicoptere ale Marinei urmau să fie îmbarcate pe USS Nimitz, un 
portavion staționat în Golf, care avea să se deplaseze lângă 
coasta iraniană. Când totul era gata, Delta Force urma să se 
îmbarce în şase avioane Hercules, trei transportând trupe şi trei 
combustibil de elicopter, şi să zboare la o bază - nume de cod 
Desert One - aflată la vreo cinci sute de kilometri sud-est de 
Teheran. Acolo urmau să se întâlnească cu cele şase elicoptere de 
pe Nimitz, numărul minim de elicoptere considerat necesar pentru 
scoaterea din ambasadă a ostaticilor şi a echipei de salvare. 
Elicopterele trebuiau să sosească exact la treizeci de minute după 
Delta şi, după ce realimentau, să o ducă într-un punct din 
apropierea  Teheranului, unde aparatele urmau să aştepte 
întoarcerea echipei cu ostaticii. 

Delta trebuia să intre în oraş, în camioane deja închiriate de 
agenţii din oraş, să învingă rezistenţa iraniană de la ambasadă şi 
Ministerul de Externe, unde erau ţinuţi restul ostaticilor, şi să 
respingă orice atac până când puteau fi chemate elicopterele care 
să-i ia pe toţi cei implicaţi în acţiune. În tot acest timp, o forţă de 
rangers, îmbarcată în avioane transportoare C141 Stairlifter 


decolate din Oman, urma să aterizeze şi să atace baza aeriană 
iraniană de la Manzarieh, aflată la şaizeci şi cinci de kilometri sud 
de Teheran. Ostaticii urmau să fie duşi acolo cu elicopterul şi 
urcați în C141, sub acoperirea avioanelor de vânătoare ale Flotei 
a Şasea. 

Nu sunt greu de imaginat dificultăţile unei astfel de operaţiuni 
şi şansele ei mici de succes. Chiar şi numai durata misiunii o făcea 
riscantă. La Entebbe, salvatorii se aflaseră la sol mai puţin de o 
oră. În Iran, ei trebuiau să stea la sol cam o zi şi jumătate şi 
şansele de detectare erau, evident, foarte mari. Beckwith era 
conştient de asta, dar, după ce luptase ani de zile pentru crearea 
acestei unităţi, nu putea refuza prima misiune încredinţată de 
preşedinte. 

Prima parte a misiunii, transportarea cu avionul a lui Delta 
Force la Desert One, a mers bine. Toate aparatele au aterizat în 
siguranţă şi drumul din apropiere era blocat. Apoi a apărut prima 
problemă, când un autobuz plin cu iranieni a dat peste blocajul 
rutier. Pasagerii au fost reţinuţi, dar a apărut o cisternă de petrol. 
Şoferul, văzând avionul şi soldaţii americani, a încercat să se 
îndepărteze în viteză, dar s-a tras în cisternă, aceasta a sărind în 
aer. Surpriza dispăruse deja şi nu se vedea nici urmă din cele opt 
elicoptere ale Marinei. Unul fusese deja obligat să aterizeze în 
deşert şi fusese abandonat, iar restul intraseră după aceea într-o 
furtună de nisip. Apoi alt elicopter şi-a pierdut sistemele de 
navigaţie şi s-a întors pe Nimitz. Numai şase, minimul necesar 
pentru salvare, au sosit efectiv la Desert One, şi ele cu o oră şi 
jumătate întârziere. 

Elicopterele realimentau, când lui Beckwith i s-a spus că unul 
dintre ele avea scurgeri la sistemul hidraulic şi că nu putea fi 
folosit. Acest fapt a forţat o decizie neplăcută pentru el: şase 
elicoptere erau minimul necesar şi, având numai cinci disponibile, 
misiunea trebuia abandonată. Beckwith, fierbând, nu avea altă 
opţiune decât anularea şi, în consecinţă, a ordonat retragerea. 
Această decizie a fost comunicată Washingtonului şi de acolo s-au 
făcut imediat presiuni asupra lui să continue cu numai cinci 
elicoptere. Beckwith ştia că asta însemna să lase douăzeci de 
oameni în urmă în deşert şi a refuzat categoric. Apariţia altor 
probleme a făcut decizia lui irevocabilă. În timp ce unul dintre 


elicoptere decola, elicea acestuia a atins unul dintre avioanele 
Hercules care realimenta, şi amândouă aparatele de zbor au 
explodat. Opt oameni au fost ucişi în focul care a izbucnit şi, în 
timp ce cerul din jurul bazei Desert One era luminat de flăcări şi 
de muniţia care exploda, Delta şi echipajele elicopterelor s-au 
îmbarcat în avionul Hercules rămas şi au pornit înapoi spre Oman. 
Operaţiunea Eagle Claw fusese un dezastru. 

A doua zi, la răsăritul soarelui, iranienii au găsit elicopterele 
abandonate, corpurile calcinate şi epava avionului ars. Triumful 
lor a fost răsunător şi umilirea americanilor totală. Era clar că 
fuseseră făcute nişte greşeli. Şansele de succes ar fi fost poate 
mai mari dacă ar fi fost trimise mai multe elicoptere, dar adevărul 
este că operaţiunea Eagle Claw nu fusese niciodată viabilă. 
Distanţele erau prea mari, duratele de timp prea lungi, 
probabilitatea de detectare prea mare. In plus, era vorba de o 
forţă ad hoc, constituită special pentru acea misiune, nu de o 
unitate bine antrenată, omogenă, cu echipament complet. 

Autorităţile de la Washington aşteptaseră prea multe de la 
Delta şi trebuiau să înveţe - sau să reînveţe - că Forţele Speciale 
nu pot face orice. De asemenea, era clar că integrarea dintre 
elicoptere şi Delta trebuia întărită, iar dacă Delta avea să 
folosească elicoptere în vreo misiune ulterioară, acestea trebuiau 
să fie ale ei, aflate în stare permanentă de aşteptare, aşa cum se 
proceda în SAS sau GSG9. De atunci, aceste deficienţe au fost 
remediate. În 1997, ordinul de luptă al unităţii Delta include un 
pluton de aviaţie, cu propria lui flotă de elicoptere, vopsite în 
culori civile, această forţă integrată devenind extrem de eficientă. 

Complexitatea situaţiei din Iran este subliniată şi de asediul 
ambasadei iraniene din Londra, în mai 1980, pentru salvarea 
ostaticilor reţinuţi acolo, operaţiune realizată de SAS-ul britanic la 
mai puţin de zece zile după dezastrul unităţii Delta de la Desert 
One. Atacarea ambasadei era un simptom al situaţiei nesigure din 
Iran şi din alte ţări din Orientul Mijlociu, demonstrând cum o astfel 
de instabilitate poate genera probleme Occidentului. Ambasada 
din Prince's Gate nr.16, o zonă mondenă a Londrei, din apropiere 
de Hyde Park, a fost cucerită în dimineaţa zilei de 30 aprilie de 
şase oameni înarmaţi puternic, care s-au declarat membri ai 
Mişcării Democratice Revoluţionare pentru Eliberarea 


Arabistanului. Aceasta era o organizaţie marxistă, cu baza în 
Libia, care sprijinise revoluţia iraniană care-l alungase pe şah, în 
speranţa că revoluţia avea să ducă la independenţa Arabistanului, 
o provincie a Iranului. Atunci când au descoperit că ayatollahul 
Khomeini şi clica lui nu erau cu nimic mai buni decât şahul, 
DRMLA ! s-a întors împotriva lor. Aproape o sută de membri ai 
DRMLA sufereau interogatorii severe în închisorile din Teheran, iar 
teroriştii care au atacat ambasada cereau eliberarea lor. 

Atitudinile diferite faţă de incidentele de la cele două 
ambasade sunt interesante. Când fusese atacată ambasada 
americană de la Teheran, guvernul iranian refuzase să intervină şi 
se bucurase evident de situaţia stânjenitoare a Americii. Când 
ambasada lor de la Londra a fost atacată, iranienii au invocat 
prompt Convenţia de la Viena şi au cerut englezilor să facă ceva 
în această privinţă. Englezii, forţaţi de protocolul diplomatic 
internaţional, s-au grăbit să asculte. In afară de personalul 
ambasadei, în sediul acesteia se mai găseau patru englezi, 
inclusiv un poliţist. Deşi trei oameni din personal au reuşit să 
scape la scurt timp după atacul ambasadei şi alţi doi au fost 
eliberaţi în ziua următoare, negocierile pentru încetarea asediului 
nu au mers bine. Două zile după ce începuse totul, nervii celor din 
ambasadă începuseră să cedeze şi, trei zile mai târziu, luni, 5 mai, 
şeful teroriştilor, un individ numit Oan, a împuşcat un membru al 
personalului ambasadei şi a dispus să fie aruncat corpul acestuia 
pe treptele de la intrare. În acest moment, poliţia metropolitană, 
care conducea asediul sub direcţia Ministerului de Interne, a 
solicitat serviciile SAS-ului. 

SAS-ul urmărise incidentul încă de la început, trupa lui CRW 
aflându-se deja la Londra, aşteptând într-o cazarmă din apropiere. 
Ambasada fusese ţinută sub supraveghere încă din primele 
momente şi, după ce-i interogase pe ostaticii eliberaţi, SAS-ul ştia 
deja arhitectura interioară a clădirii şi localizarea probabilă a 
captivilor şi a paznicilor lor. Planul SAS-ului prevedea un atac cu 
doisprezece oameni, în trei echipe. Două echipe urmau să 
coboare în rapel de pe acoperiş, una în partea din spate şi una în 


U DRMLA = Democratic Revolutionary Movement for the Liberation of 
Arabistan = Mişcarea Democratică Revoluționară pentru Eliberarea 
Arabistanului. 


faţă, şi să pătrundă pe ferestrele de la parter şi de la etajul întâi. 
A treia echipă trebuia să traverseze pe terasa de la nr.15 şi să 
atace ferestrele de la etajul doi. Odată pătrunşi înăuntru, teroriştii 
trebuiau năuciţi cu grenade „flash bangs” şi apoi eliminaţi. 

Atacul a început la ora 19:30, sub ochii uimiţi ai echipelor 
camerelor de televiziune, care ocupaseră poziţii vizavi de 
ambasadă cu zile înainte şi fuseseră preveniţi să nu transmită 
imediat imaginile cu oamenii din SAS îmbrăcaţi în negru, 
coborând în rapel pe frânghii, de pe acoperiş. Teroriştii au fost 
distraşi din faţa ecranelor televizoarelor de un telefon al poliţiei. 
Apoi, cu zgomote de sticlă spartă şi în mijlocul bubuiturilor 
grenadelor şi focurilor de mitralieră, SAS a năvălit înăuntru. 
Teroriştii şi-au întors armele spre ostatici, dar nu au rănit decât 
câţiva, înainte să fie doborâţi. 

SAS-ul a „periat” ambasada, curăâţind etaj după etaj şi 
împuşcând toţi teroriştii întâlniți în cale. Unul a scăpat de moarte 
pretinzând că era membru al personalului ambasadei, fiind 
protejat până la încheierea atacului, după care identitatea lui a 
fost dezvăluită. Ceilalţi terorişti au fost ucişi. Întreaga acţiune a 
durat numai zece minute şi, când poliţia îi scotea pe ostatici din 
clădire, SAS-ul era deja pe drumul de întoarcere la Hereford. 
Aceasta este acţiunea care defineşte cel mai bine SAS-ul, el fiind 
privit ca numărul unu în rândurile forţelor contrateroriste. 


Americanii au fost ţintele preferate pentru atacurile teroriste 
din anii '70 şi '80. Următorul incident major a avut loc în 1982, 
când un grup terorist urban, Brigăzile Roşii italiene, l-a răpit pe 
comandantul NATO în Italia, generalul James L. Dozier, şi l-a ţinut 
captiv timp de şase săptămâni. Brigăzile Roşii erau un grup 
marxist-leninist, anarhic şi antidemocratic, format mai mult din 
studenţi şi progenituri de bogătaşi, care declaraseră război 
sistemului capitalist, imperialismului american şi oricărei alte ţinte 
le venea în minte. Multe ţări europene au avut parte de agitaţii 
studenţeşti în anii '60 şi '70, majoritatea alimentate, de ochii 
lumii, de părerile contradictorii referitoare la implicarea Americii 
în războiul din Vietnam, deşi multe dintre elementele extremiste 
urmau calea politicii revoluţionare şi a terorismului doar pentru a-i 
înfuria pe părinţi, pentru a-şi satisface orgoliul, pentru a atrage 


atenţia sau - să recunoaştem - pur şi simplu din amuzament. 

Anumite cercuri au profitat curând de acest entuziasm 
tineresc, în special în fostele state fasciste, Italia şi Germania, 
unde banda Baader-Meinhof şi Brigăzile Roşii au devenit curând o 
adevărată ameninţare. Aceste grupuri şi susţinătorii lor din 
politică şi presă făceau numeroase declaraţii sforăitoare, spunând 
că ei existau ca să-i reprezinte pe cei oprimaţi, să îndrepte 
nedreptăţile, să obţină dreptate sau să formeze o societate mai 
decentă. Toate acestea erau doar vorbe goale. Baader-Meinhof, 
Brigăzile Roşii şi alţii erau doar nişte terorişti, şi nimic mai mult, 
nişte anarhişti auto-amăgiţi, care se complăceau în crime, torturi 
şi distrugeri. Totodată, ei au avut un succes deosebit de mare, cel 
puţin pentru o vreme. 

În 1978, Brigăzile Roşii au răpit un fost prim-ministru al Italiei, 
Aldo Moro, şi l-au ţinut prizonier aproape două luni, în timp ce 
poliţia şi forţele de securitate răvăşeau Italia în căutarea lui. Apoi, 
Brigăzile Roşii l-au ucis pe signor Moro şi au spus poliţiei unde să 
caute cadavrul. După aceea, au continuat să ucidă directori de 
fabrici şi poliţişti, profesori universitari, judecători şi politicieni, să 
jefuiască bănci şi să distrugă uzine, să atace personalul de 
conducere al companiilor mari sau pe oricine, aşa cum le dicta 
fantezia lor. Majoritatea acestor crime au rămas nepedepsite. În 
1980 s-a estimat că existau peste cinci sute de terorişti activi ai 
Brigăzilor Roşii, în Italia, şi alţi zece mii de susţinători în înalta 
societate şi în universităţi, care îi ajutau cu bani, informaţii sau 
ascunzători. O astfel de organizaţie reprezenta o adevărată 
provocare pentru stat, dar autorităţile italiene păreau 
neputincioase în stoparea activităţilor ei. Totuşi, între timp, 
italienii s-au organizat şi atunci când a dispărut generalul Dozier 
erau gata să acţioneze. 

Dozier a fost răpit din apartamentul lui din Verona şi dus în 
apartamentul unui student din oraşul universitar Padova. Acolo a 
fost ţinut înlănţuit de pat şi legat la ochi, în timp ce urechile îi 
erau acoperite cu căşti la care cei care-l păzeau îi puneau muzică 
pop - o gălăgie despre care Dozier a susţinut după aceea că 
fusese cel mai chinuitor aspect al captivităţii lui. Răpitorii au 
anunţat că el urma să fie dus în faţa unui „tribunal al poporului”, 
unde urma să înfrunte „justiţia proletară” pentru „crimele” lui din 


războiul din Vietnam, unde servise în calitate de comandant de 
tanc. Era clar că viaţa lui Dozier era în pericol şi că nu era timp de 
pierdut, dacă se dorea să mai fie găsit în viaţă. 

Răpirea lui Dozier a declanşat întreaga forţă a statului italian 
şi a fost lansată o acţiune masivă împotriva Brigăzilor Roşii. În 
sfârşit, au fost scoase mănuşile şi acţiunea în forţă a început să 
dea rezultate, după scurt timp. Apartamentele şi birourile 
studenţilor erau percheziţionate, sute de suspecți au fost arestaţi 
şi cei interogaţi au început să vorbească. Nu după mult timp, 
unitatea contrateroristă italiană, NOCS, „Leatherheads !”, numită 
astfel din cauza căştilor de piele pe care membrii ei le purtau în 
acţiune, şi-a făcut o idee destul de clară despre locul în care era 
ţinut Dozier. Urma a condus până la urmă la un mic apartament 
din Via Pindemonte, în Padova. 

„Leatherheads” au hotărât să atace apartamentul la amiază, 
când era puţin probabil ca teroriştii să fie în stare de alertă. Pe la 
ora zece dimineaţa, membrii tineri, zvelţi şi nepieptănaţi ai NOCS- 
ului au început să se infiltreze în Via Pindemonte, şi la ora 11:30 
strada a fost curăţită. Apoi, o echipă de zece oameni a intrat în 
clădirea-ţintă şi a urcat în viteză scările până la apartamentul de 
la etajul doi. Ostaticul era păzit de cinci terorişti din Brigăzile 
Roşii, dar cel din faţa uşii a fost atacat rapid şi neutralizat. După 
aceea, echipa de salvare s-a năpustit prin uşă, exact la timp ca 
să-l împiedice pe un al doilea terorist să-l împuşte pe generalul 
Dozier. Acest om a fost lipit de podea şi ultimii trei terorişti s-au 
predat repede. 

Salvarea generalului Dozier s-a dovedit un punct de cotitură în 
lupta împotriva Brigăzilor Roşii. Teroriştii eşuaseră. În timpul 
investigaţiilor, mulţi dintre ei vorbiseră şi îşi trădaseră camarazii. 
Organizaţia a început să se destrame şi, pe măsură ce primea tot 
mai multe informaţii, NOCS-ul a început să aibă succese tot mai 
numeroase. Mulţi dintre activişti aflându-se în închisoare sau în 
exil, Brigăzile Roşii s-au prăbuşit. Italia suferă şi azi din cauza 
terorismului urban, dar, cel puţin pentru moment, se pare că 
excesele au fost stopate. 

Italia - sau, mai curând, o navă italiană - oferă ultimul nostru 
exemplu de acţiune teroristă şi antiteroristă. In octombrie 1985, 


U Leatherheads = Capete de piele. 


şase palestinieni au atacat nava de croazieră Achille Lauro, în 
Marea Mediterană. Teroriştii au cerut eliberarea a cincizeci de 
terorişti palestinieni ţinuţi în închisorile israeliene şi au ameninţat 
cu uciderea celor optzeci de pasageri de la bord, începând cu 
evreii şi continuând cu americanii, dacă cererea lor nu era 
satisfăcută. După ce au terorizat pasagerii mai în vârstă timp ce 
câteva zile, teroriştii au împuşcat până la urmă un american de 
şaizeci şi nouă de ani, Leon Klinghoffer, care era handicapat şi 
țintuit într-un cărucior cu rotile. Corpul lui a fost aruncat în mare. 

Israelul nu a tratat cu teroriştii şi, atunci când Achille Lauro a 
ajuns în Egipt, răpitorii s-au predat autorităţilor acestei ţări, care 
au venit la bord ca să-i liniştească pe ostatici. Teroriştii nu au fost 
reţinuţi mult timp, iar eliberarea lor a fost atribuită prezenţei în 
Egipt a lui Abdul Abbas, un oficial al PLO-ului, care era bănuit de 
americani ca fiind creierul din spatele întregii operaţiuni Achille 
Lauro. Guvernul SUA, furios din cauza uciderii lui Klinghoffer, a 
cerut ca Abbas şi ceilalţi terorişti să fie prinşi şi deferiţi justiţiei, 
dar a fost informat de egipteni că palestinienii părăsiseră deja 
ţara. Totuşi, agenţii CIA din Egipt ţinuseră sub observaţie situaţia. 
CIA a informat Washingtonul că teroriştii erau încă în Egipt şi că 
se aşteptau să plece în scurt timp, cu un zbor spre o destinaţie 
din Algeria. In consecinţă, americanii au hotărât să intercepteze 
avionul. 

Această sarcină a fost dată vasului USS Saratoga, un 
portavion din Flota a şasea americană. Nava s-a apropiat de 
coasta egipteană şi, atunci când teroriştii - acum urmăriţi de CIA - 
au urcat la bordul aparatului egiptean spre Algeria, a lansat o 
formaţie de avioane de vânătoare Tomcat şi un interceptor 
electronic de război Prowler. Teroriştii abia se aşezaseră la o 
masă sărbătorească în cabina de clasa întâi, când patru Tomcat 
au apărut lângă aripile avionului de linie şi au ordonat acestuia să 
aterizeze în Italia. 

La bordul avionului s-a instaurat o panică considerabilă. Pilotul 
a încercat să ceară instrucţiuni prin radio de la Cairo, dar Prowler- 
ul bruiase staţia. Atunci, s-a îndreptat spre baza aeriană 
americană de la Sigonella, în Sicilia, dar aici au apărut alte 
probleme. Controlorul de trafic aerian italian, pus la curent cu 
situaţia, a refuzat avioanelor americane şi captivului lor egiptean 


permisiunea de aterizare. Toate ingredientele unui incident 
diplomatic major erau acum pregătite, dar, în cele din urmă, s-a 
permis aterizarea avionului de linie, iar pasagerii au fost luaţi în 
custodie de poliţia italiană. Guvernul SUA dorea ca cei patru 
terorişti şi Abbas să fie judecaţi în Italia sau extrădaţi pentru 
judecată în Statele Unite, dar italienii nu vroiau să se implice, în 
principal de teamă faţă de represaliile arabe. Abbas a fost eliberat 
pe cauţiune şi a fugit din Italia spre Belgrad după câteva zile, dar 
ceilalţi au fost în cele din urmă judecaţi pentru uciderea lui Leon 
Klinghoffer şi au fost condamnaţi la ani lungi de închisoare. 


Rezultatul intervenţiei în cazul Achille Lauro nu a fost în 
întregime satisfăcător, dar a demonstrat calitatea serviciilor de 
informaţii americane, braţul lung al guvernului SUA şi hotărârea 
acestuia de a nu tolera acte de violenţă împotriva cetăţenilor 
americani şi alte guverne vor trebui să fie la fel de hotărâte, 
pentru ca situaţia terorismului să fie ţinută sub control. Aceste 
incidente oferă lecţii importante referitoare la modul în care poate 
fi redusă sau combătută ameninţarea teroristă. 

In primul rând, trebuie să existe o hotărâre fermă de a nu face 
compromisuri şi de a nu trata cu teroriştii, indiferent care ar fi 
cererile lor. Terorismul nu trebuie plătit şi nu trebuie să se vadă 
că ar fi plătit. În al doilea rând, teroriştii trebuie urmăriţi, judecaţi 
şi închişi cu sentinţe mari, sau ucişi, dacă opun rezistenţă. In 
acest scop, guvernele democrate trebuie să creeze, să antreneze, 
să menţină şi să sprijine echipe antiteroriste superior instruite. 
Aceste echipe trebuie nu numai să răspundă la incidentele 
teroriste, ele trebuie să le anticipeze, ceea ce necesită infiltrarea 
- atât în aripile lor armate, cât şi în cele şi politice - şi „plantarea” 
de informatori în grupurile teroriste. În fine, trebuie înlăturată 
acea aură strălucitoare a teroriştilor, iar grozăviile incidentelor 
teroriste trebuie aduse la cunoştinţa publicului de peste tot. De 
exemplu, prezentarea efectului unei bombe IRA în faţa unui lobby 
irlandezo-american sau a rezultatelor acţiunilor teroriştilor arabi, 
în ţările arabe. Acele ţări care sprijină terorismul ar trebui şi ele 
penalizate. Convenţia de la Viena, prin care se acordă imunitatea 
ambasadelor, nu a avut drept scop să permită acestora să 
opereze ca baze pentru terorism în cadrul naţiunii-gazdă sau să 


folosească „servieta diplomatică” - un termen care poate acoperi 
conţinutul unui camion sau al unui container - pentru 
introducerea prin contrabandă a armelor sau explozivelor. 

Incidentele teroriste nu au încetat şi probabil nici nu o să 
înceteze. Revendicări noi apar tot timpul, iar oamenii care susţin 
aceste revendicări par înclinați să caute rezolvarea în acte de 
terorism. Au fost încercate diverse acţiuni împotriva sprijinitorilor 
teroriştilor, dar nu a fost găsită nici o soluţie care să descurajeze 
eficient statele „tâlhare” în ceea ce priveşte finanţarea sau 
sponsorizarea grupurilor şi atacurilor teroriste. Trebuie găsite 
metode de stopare a acestor fapte şi probabil că acestea constau 
în creşterea costului terorismului pentru ţara gazdă prin acţiune 
directă, inclusiv expulzarea cetăţenilor ei din ţara victimă, sau 
prin sancţiuni comerciale, inclusiv de interzicere a curselor 
aeriene spre sau dinspre statul terorist. 

Terorismul va continua probabil sporadic. Nu a fost găsită încă 
nici o soluţie pentru cea mai lungă campanie antiteroristă din 
Europa, cea împotriva IRA în Irlanda de Nord, o campanie care a 
început în 1969 şi este încă în floare, treizeci de ani mai târziu. Un 
număr mare de unităţi britanice SOF şi SAS s-au implicat de mult, 
experienţa lor oferind unele exemple de tactici teroriste moderne 
şi de război antiterorist în interiorul graniţelor unui stat democrat. 


CAPITOLUL 4 


SAS contra IRA, 1969-1997 


Orele sunt lungi şi comportamentul urât pe 
care-l suporţi într-o patrulă e îngrozitor, iar 
apoi vezi cum unul din camarazii tăi e aruncat 
în aer de o bombă de o sută de kilograme... şi 
asta te poate înnebuni, dar băieţii suportă, 


aşa cum au făcut-o mereu şi cum o vor face 
întotdeauna. 


Sergent Eric Blythe, 40 Comando, 
Infanteria Marinei Regale, 1985 


Războiul Marii Britanii împotriva IRA durează de vreo treizeci 
de ani, fiind considerat unul dintre cele mai lungi războaie 
antiteroriste din istorie, iar această perioadă amară este doar 
ultima fază a unei lupte între două comunități aflate în conflict, 
care se desfăşoară încă de la sfârşitul secolului al XVI-lea, când 
Elizabeta, din dinastia Tudor, regina Angliei, a hotărât să-şi 
asigure flancul din spate al regatul ei protestant, „plantând” 
colonişti englezi în Irlanda catolică. Cei care cred că problemele 
actuale din Irlanda de Nord sunt de dată recentă sunt teribil de 
ignoranti în privința faptelor. 

În timpul domniei reginei Elizabeta, războiul din Irlanda a fost 
permanent, iar Cromwell a continuat să „planteze” coloniştii 
protestanți, în secolul următor. Cum coasta Antrim a Irlandei de 
Nord este la numai douăzeci de kilometri de coasta Scoției, mulți 
scoțieni protestanți au traversat marea şi s-au stabilit în provincia 
Ulster, unde au devenit în curând populaţie majoritară, ceea ce 
este valabil şi pentru descendenţii lor. In secolul al XIX-lea, au fost 
făcuţi primii paşi în acţiunea de a li se oferi irlandezilor acea 
independenţă dorită de atâta timp, dar orice soluţie era din ce în 
ce mai mult compromisă de problema populaţiei protestante din 
cele şase districte din nord, care nu accepta să trăiască într-o 
Irlandă dominată de catolici. Refuzul protestanților a subminat 
diversele încercări de rezolvare a situaţiei, încât soluţia finală a 
fost divizarea, realizată prin Tratatul anglo-irlandez din 1920, prin 
care insula Irlanda era împărţită în două porţiuni inegale: cele 
douăzeci şi şase de districte din sudul catolic, devenite acum 
Republica Irlanda, şi provincia de şase districte a Irlandei de Nord, 
care face parte din Regatul Unit. 

Tratatul anglo-irlandez a fost urmat de un război civil îndârjit 
în Irlanda de Sud, între guvernul legitim ales, care acceptase 
tratatul, şi IRA, Armata Republicană Irlandeză, care respingea cu 
vehemenţă atât tratatul, cât şi divizarea. Prima revoltă a IRA a 


fost zdrobită de guvernul irlandez, care a dispus judecarea şi 
împuşcarea unui număr considerabil de oameni ai IRA, pentru 
trădare şi răzvrătire împotriva statului irlandez nou format. 
Incepând de atunci, IRA, cu sprijinul aripii ei politice, Sinn Fein, s-a 
concentrat asupra alungării din nord a „britanicilor”, termen prin 
care se refereau la guvernul britanic, la oficialii lui, la poliţie şi 
armată - această campanie teroristă sporadică a IRA 
desfăşurându-se şi astăzi în nord şi în Marea Britanie. 

Aceasta este o istorie sumară, dar este necesară şi o 
prezentare succintă a tulburărilor, pentru a putea vedea în 
context campania militară ce se desfăşoară începând cu anul 
1969. In anii '60, IRA s-a schimbat. Mulţi dintre membrii ei au 
îmbrăţişat o ideologie marxist-socialistă, având drept scop 
alungarea britanicilor din Irlanda şi apoi, pe baza popularității 
politice câştigate prin acea victorie, formarea unui stat marxist în 
întreaga insulă a Irlandei. În 1970, la scurt timp după începerea 
noii runde a tulburărilor, diviziunile politice au produs o despărţire 
în rândurile IRA. IRA oficială şi Sinn Fein oficial optau pentru o 
rezolvare politică menită să conducă la o Irlandă socialistă, iar IRA 
provizorie - PIRA - a luat-o pe drumul terorismului. De aceea, 
acest capitol se concentrează în special asupra luptei dintre PIRA 
şi acele unităţi SF şi SOF aflate în Nord. 

Tulburarea care a izbucnit în 1968-1969 în Irlanda de Nord a 
avut o bază perfect legitimă: drepturile civile. Prin trucarea 
alegerilor protestanților - majoritatea lor membri ai Ordinului 
Orange (o organizaţie a susținătorilor protestanți ai uniunii cu 
Marea Britanie) - au fost scoşi de la guvernare politicienii catolici, 
bărbaţii şi femeile catolice şi-au pierdut slujbele, copiilor catolici 
le-a fost refuzată o educaţie adecvată, familiile catolice au fost 
lipsite de locuinţe decente. 

Această situaţie neplăcută a fost permisă pentru că guvernul 
britanic de la Westminster a lăsat guvernarea Irlandei de Nord în 
mâinile Parlamentului local ales, Stormont, iar guvernul Stormont 
era format în totalitate din protestanți. În 1968 şi 1969, refuzând 
să mai suporte această discriminare, catolicii din Belfast, 
Londonderry şi alte oraşe din nord au ieşit în stradă. Protestele în 
masă au fost zdrobite cu o forţă brutală şi exagerată de poliţia 
regală Ulster şi, mai ales, de rezerva de poliţie protestantă, 


Unităţile Speciale B. 

Cu toate acestea, poliţia şi protestanții au uitat un element, în 
acea rundă de represiune - presa. Reporteri de ziar şi echipe de 
televiziune s-au repezit să relateze revoltele din Irlanda de Nord şi 
în scurt timp, în Marea Britanie, publicul, presa şi Parlamentul au 
început să pună întrebări despre cauzele acestor revolte. 
Răspunsurile smulse cu forţa de la politicienii Irlandei de Nord au 
dezgustat poporul englez, la fel ca şi probele vizibile ale tacticilor 
folosite de Unităţile Speciale B împotriva protestatarilor pentru 
drepturi civile, ducând la o condamnare pe scară largă a acestora. 

Categoric, catolicii din Irlanda de Nord suferiseră o mare 
nedreptate, şi aceste nedreptăţi trebuiau îndreptate, iar 
discriminarea trebuia să înceteze. De-a lungul anilor, începând cu 
1969, au fost multe încercări pentru a nu se ajunge la acest final: 
abolirea Parlamentului Stormont şi introducerea unor legi care să- 
i protejeze pe catolici de discriminări. Legile acestea nu au reuşit 
însă să pună capăt urii care dăinuia de secole, între comunităţile 
catolică şi protestantă. Ură care este exacerbată astăzi de 
acţiunile IRA şi ale altor grupări teroriste create de protestanti, 
pentru care crimele sectare reprezintă o caracteristică principală. 
Faptul că o astfel de ură tribală poate exista într-o ţară europeană 
occidentală civilizată şi democratică, la sfârşitul secolului XX, pare 
atât de puţin probabil, încât mulţi oameni, în special din Statele 
Unite şi Australia, au respins această cauză fundamentală a 
tulburărilor şi au dat vina în exclusivitate pe englezi care, spun ei, 
au invadat Irlanda şi ţin populaţia din nord sub controlul armatei 
britanice, împotriva căreia „luptătorii pentru libertate” ai IRA duc 
o „luptă armată” legitimă. 

Runda actuală a tulburărilor din Irlanda este, de fapt, o 
afacere extrem de complicată, cu rădăcini adânci şi mulţi jucători 
foarte devotați. Integrarea cu Republica Irlanda se poate efectua 
atunci când majoritatea locuitorilor din nord şi-ar exprima prin vot 
democratic această dorinţă, dar cum protestanții din Ulster sunt 
de două ori mai mulţi decât catolicii şi nu manifestă nici un semn 
că ar dori integrarea cu sudul, soluţia nu se întrevede 
deocamdată. Campania IRA din Ulster s-a răspândit deseori pe 
teritoriul Marii Britanii şi în Europa continentală. A costat peste 
trei mii două sute de vieţi din 1969 până în prezent şi a avut ca 


rezultat distrugerea de bunuri în valoare de miliarde de lire, fără 
nici un motiv valabil sau avantaj perceptibil. 

Campania IRA are scopul de a copleşi guvernul britanic şi 
populaţia engleză cu un şir nesfârşit de morţi, răniţi şi violenţe, 
pentru ca aceştia să-i abandoneze pe protestanții din nord şi să se 
retragă. Faptul că ar putea izbucni imediat un război civil în 
Irlanda nu este problema IRA. Ei vorun război civil în Irlanda şi au 
intenţia să iasă victorioşi din el şi să-şi formeze statul lor cu 
orientare marxistă. 

Astfel, neîntrevăzându-se nici o soluţie politică, lupta continuă. 
Printre forţele armate britanice regulate implicate se află unităţi 
SOF, cum ar fi trupele de comando ale Infanteriei Marinei Regale 
şi Regimentul de Paraşutişti, care execută tururi regulate de câte 
şase luni în Irlanda de Nord. Munca lor în provincie este descrisă 
de infanteristul marin Andrew Tubb, din Compania 45 Comando: 
„Fusesem antrenați foarte bine, într-o tabără specială în Marea 
Britanie, unde puteam repeta toate exerciţiile, de la patrulare, la 
controlul mulțimilor şi stăpânirea revoltelor. Existau chiar şi Wren! 
îmbrăcate ca gospodine, care strigau «viol» şi aruncau cu 
cărămizi. Ajunşi acolo, am mers la Turf Lodge, o zonă catolică. 
Primeam tot felul de sarcini, una după cealaltă, şi nu dormeam 
prea mult, săptămâni întregi. Mai târziu am preluat rondul de la 
un batalion de armată, la Fort White Rock, unde drumul de acces 
trecea printr-un tunel îngust şi, într-o zi, în timp ce ieşeam, s-a 
tras asupra noastră cu o armă automată, una semi-automată şi 
câteva foc cu foc. «Cărămida» - asta înseamnă patru infanterişti 
marini - a ţâşnit din tunel direct spre ei şi am tras cu precizie 
asupra locului un minut şi jumătate. Nu voi uita niciodată asta, 
focurile şi goana fără ezitare, direct spre ei.” 

Nu a existat niciodată ceva care să semene cu o soluţie 
militară pentru problema din Ulster, dar armata britanică era în 
Provincie, acţionând ca ajutor al „puterii civile” încă din 1969, la 
câteva luni după ce primele marşuri pentru drepturi civile 
fuseseră înăbuşite cu brutalitate de către unităţile Speciale B ale 
poliţiei regale din Ulster. Acestea au fost prompt desfiinţate, dar 
această mişcare necesară a avut un efect colateral nedorit. Când 
mulțimile de catolici şi protestanți au ieşit în stradă şi au început 


l Wren = membră a Serviciului naval feminin. 


„curățirea etnică”, catolicii arzând casele protestanților şi 
protestanții atacând orice catolic ce locuia în zonele lor, forţa 
regulată de poliţie, RUC !, nu a reuşit să facă faţă şi a fost 
necesară desfăşurarea pe străzi a soldaţilor britanici. Astfel, 
armata britanică a intrat în Irlanda de Nord. 

Acei soldaţi care au fost în Belfast sau în alte oraşe ale Irlandei 
de Nord în 1969 îşi amintesc că au fost primiţi cu braţele deschise 
de populaţia locală, catolici şi protestanți, au fost invitaţi în casele 
acestora şi au fost serviţi cu sandviciuri şi ceşti cu ceai. 
Locotenentul lan Uzzell, din 41 Comando, îşi aminteşte acea 
perioadă de început: „Am fost trimişi să oprim bandele 
protestante să mai atace casele catolicilor, şi catolicii au fost 
foarte fericiţi să ne vadă. Stațiile noastre radio nu mergeau prea 
bine pe străzile înguste şi între clădiri, aşa că cel mai bun mod de 
a afla ce se întâmpla era să baţi la o uşă şi să urmăreşti ştirile 
televizate, care relatau revoltele în fiecare noapte. Totodată, era 
oarecum deconcertant să pândeşti pe o stradă, ferindu-te de 
cărămizi şi focurile lunetiştilor, în timp ce o mână, ieşind pe o uşă 
şi îţi oferea o ceaşcă cu ceai sau o prăjitură... Nu a durat mult, dar 
a fost frumos, atât cât a fost”. 

Un motiv al faptului că această prietenie nu a durat a fost 
renaşterea IRA. La prima izbucnire a tulburărilor, acei terorişti IRA 
care îşi aveau bazele în Belfast sau Derry au zburat rapid în 
Republica Irlanda. Inscripţia de pe un perete din zona catolică 
interpreta IRA ca însemnând „| Ran Away” 1. Dar, nu după mult 
timp, reechipaţi cu arme de către prietenii lor din republică, IRA s- 
au întors, declarând că vor să apere zonele catolice de atacurile 
protestante, dar de fapt ca să folosească încălcarea drepturilor 
civile în interesul lor. Una dintre primele lor reguli era să nu existe 
nici un contact prietenesc cu britanicii, şi oricine era prins 
zâmbind unui soldat britanic era marcat imediat şi intra în atenţia 
IRA. 

„Era destul de neplăcut”, spune generalul de brigadă Joe 
Starling, ofiţer din Regimentul de Paraşutişti. „Băieţii cunoşteau 
perfect noţiunea de «suflete şi minţi» şi făceau mari eforturi să fie 
prietenoşi cu comunitatea catolică şi să arate că eram total 


U RUC = Royal Ulster Constabulary = Poliţia Regală din Ulster. 
U / Ran Away = Am fugit. 


imparţiali în această situaţie, dar nu mergea. Îmi amintesc când 
am stabilit o tabără de canoe pe River Bann, pentru copiii dintr-un 
cartier catolic din apropiere. Pugştii nu se mai distraseră niciodată 
atât de bine şi le-a plăcut, la fel şi soldaţilor. Apoi a venit un ordin 
de la «naşul» IRA şi puştii au rupt şi au dat foc canoelor şi au 
aruncat cu cărămizi în soldaţi. Ordinul de la PIRA era: «Urâţi-i pe 
britanici şi arătaţi asta». Aşa că, noi ce puteam face? Puştii erau 
inoculaţi cu această ură, aşa încât războiul continuă, generaţie 
după generaţie”. 


În anii 1968-1969 au existat revolte şi lupte sectare, catolicii şi 
protestanții luptându-se pe străzi, aşa încât soldaţii au intervenit 
şi au fost prompt atacați de mulţimea din ambele tabere. Apoi IRA 
s-a mutat în zonele de locuinţe catolice şi a stabilit propriile ei 
reguli de violenţă şi intimidare, bătând, lovind, mânjind cu catran 
şi fulgi, torturând şi ucigând pe toţi cei din aceste cartiere care 
îndrăzneau să protesteze împotriva campaniei lor. Şi astfel a 
început conflictul din Irlanda de Nord, un conflict lung, sângeros 
şi, acum, atât de familiar. De obicei, există cam cincisprezece mii 
de soldaţi britanici cantonaţi în Ulster şi între ei sunt şi membri ai 
Regimentului 2 al Serviciului Special Aerian (SAS). 

Escadronul D al regimentului a sosit în Irlanda de Nord în 
august 1986, purtând uniformă, iar baza lui a fost stabilită, în 
Bessbrook Camp, din South Armagh. Una dintre primele lui acţiuni 
a fost o paradă oficială, cu depunere de coroane la mormântul 
unui conducător al SAS-ului din timpul războiului, locotenent- 
colonelul Blair „Paddy” Mayne, care murise într-un accident de 
maşină, după război, şi fusese înmormântat la Newtonarads. Pe 
lângă asta, escadronul a luat parte la acţiuni de patrulare şi 
blocaje de străzi, tot în uniformă. Generalul-maior Julian 
Thompson, care a fost în Irlanda de Nord în acea perioadă, la 
comanda lui 40 Comando, îşi aminteşte de sosirea celor din SAS. 
„Când au sosit, purtau beretele lor de culoarea nisipului, dar în 
scurt timp au trecut la beretele noastre verzi, iar atunci când a 
sosit un batalion de paraşutişti, au preferat beretele roşii... Cred 
că la sosirea unui batalion de scoțieni, ar fi trecut la bonete, dar în 
rest a fost o desfăşurare de forţe normală, foarte deschisă”. 


Situaţia din Irlanda de Nord era relativ paşnică - o stare la 
care politicienii urmau să se refere ca având „un nivel acceptabil 
de violenţă” -, aşa că escadronul SAS a fost retras în cele din 
urmă. SAS-ul s-a întors în Irlanda de Nord în 1976, şi de atunci a 
rămas acolo, în afară de scurtele deplasări în Arabia, în timpul 
războiului din Golf. Dar rolul lor în provincie a devenit din ce în ce 
mai obscur. SAS-ul s-a întors la muncă o dată cu batalionul rămas 
la Bessbrook Camp, dar totodată a început să acţioneze sub 
acoperire. Nu după mult timp, soldaţii au început să opereze în 
haine civile, patrulând în maşini particulare şi chiar trecând 
graniţa din sud. 

Serviciul militar în haine civile nu este ceva neobişnuit în 
Irlanda de Nord. Era - şi este - extrem de periculos pentru un 
soldat britanic să meargă singur şi încă şi mai periculos să fie 
singur şi în uniformă. Cei mai mulţi dintre soldaţii aflaţi în 
provincie nu-şi părăseau niciodată cazarma în timpul serviciului 
de patru sau şase luni efectuat, decât în patrule, căci era 
periculos chiar şi să meargă să bea ceva în cârciuma de peste 
drum. Mai multe unităţi se ocupau de patrularea districtelor 
dominate de IRA, cum era South Armagh, în haine civile, echipând 
uneori exteriorul maşinilor lor cu mine claymore anti-personal. 
Acestea puteau fi detonate, împrăştiind o ploaie de schije, dacă 
soldaţii intrau într-unul din VCP-urile (Puncte de control şi 
verificare a vehiculelor) pe care IRA începuse să le plaseze pe 
drumurile din South Armagh, zonă ce avea să devină cunoscută 
sub numele de „ţinutul bandiţilor”. 

Ca şi în alte părţi, prima cerinţă pentru a avea succes în lupta 
împotriva teroriştilor era obţinerea de informaţii relevante despre 
bandele IRA sau ASU - Unităţi de Serviciu Activ !, formate din 
patru oameni - termen folosit de poliţie pentru echipele ucigaşe. 
Principala sursă pentru astfel de informaţii ar fi trebuit să fie 
ramura specială a Poliţiei Regale Ulster, dar membrii RUC-ului 
erau atât de nepopulari în rândurile comunităţii catolice şi atât de 
bine cunoscuţi în cartierele catolice, încât ei aduceau prea puţine 
informaţii pe care să se poată pune bază. În consecinţă, era 
necesar să se ia totul de la capăt şi să se creeze o reţea bună de 
strângere a informaţiilor militare, bazată pe recunoaştere şi 

observare, două specialităţi ale SAS-ului. 

În joc au intervenit şi alte agenţii de informaţii. MI6 - Serviciul 
Secret de Informaţii britanic, care operează în străinătate, - a 
început să urmărească personalul IRA din republică, din Europa 
continentală, precum şi misiunile de finanţare şi strângere de 
arme din Statele Unite şi Libia. MI5 - Serviciul de Securitate, care 
operează în interiorul Marii Britanii - a început să se infiltreze în 
grupurile irlandeze naţionaliste din Marea Britanie, furnizând 
multe informaţii de contact referitoare la activitatea IRA în Londra 
şi în alte oraşe cu populaţie irlandeză numeroasă. 

Unităţile de informaţii ale armatei au reuşit de asemenea să 
găsească şi să folosească o serie de informatori - numiţi 
„iscoade” de comandanții IRA - cei mai mulţi dintre ei fiind foşti 
sau actuali membri ai IRA, care fie pentru bani, fie din repulsie 
faţă de activităţile criminale ale IRA, erau dispuşi să lucreze 
împotriva foştilor lor camarazi. Denumit Forţa de Recunoaştere 
Militară, acest ultim grup era cunoscut în general sub numele de 
„Fred”. Orice „iscoadă” sau „Fred” capturat de PIRA înfrunta 
certitudinea unei torturi lungi şi brutale, culminând cu un glonţ în 
cap. Deşi operaţiunile iscoadelor sunt secrete, în mod necesar, se 
pare că există destul de mulţi voluntari. Membrii IRA, oricât de 
lăudate ar fi acţiunile lor în Statele Unite, sunt extrem de 
nepopulari în rândul oamenilor obişnuiţi din Irlanda. 

Riscurile rămân mari. Oamenii bănuiţi numai a fi „iscoade” pot 
avea parte de o soartă similară, suferind torturi şi fiind ucişi, în 
timp ce populaţia catolică este ţinută de-o parte, fie din 
convingere şi credinţă în cauza republicii, fie din cauză că orice 
manifestare făţişă de opoziţie faţă de IRA poate avea drept efect 
perforarea genunchiului cu un burghiu Black and Decker, sau, 
pentru o femeie, smulgerea părului, înainte să fie bătută, 
dezbrăcată la piele, legată de un felinar de pe stradă şi acoperită 
cu catran. 

Astfel de metode de constrângere au redus cantitatea de 
informaţii strânse de armată şi acţiunile antiteroriste normale - 
procedeele de oprire şi percheziţionare sau de încercuire şi 
căutare, atât de des folosite în campaniile coloniale - provocau 
revolte, aruncări de pietre şi rapoarte nefericite pe canalele de 
televiziune, pe lângă înstrăinarea populaţiei locale. Informaţiile 


utile ofereau posibilitatea concentrării activităţii contrateroriste 
împotriva celor implicaţi direct în campania IRA şi reducerea 
confruntărilor cu activiştii atât de uşor de provocat din districtele 
catolice. 

RUC-ul şi-a întărit ramura specială şi a introdus unităţi 
înarmate ale Grupului Special de Patrulare, care se învârtea pe 
străzile lăturalnice şi pe maidanele provinciei în maşini, căutând 
tulburări. Un element foarte util - dar foarte secret - al Forţelor 
Speciale în această încâlceală a fost Compania 14 de Informaţii, 
un grup de voluntari din poliţie şi armată, care lucrau în haine 
civile. Ei au fost formaţi în 1974 de locotenent-colonelul Frank 
Kitson, un expert recunoscut în războiul sub acoperire, de 
intensitate redusă, cu experienţă în acţiunile din Kenya şi 
Malaiezia. 

Nu se cunosc prea multe despre Compania 14 de Informaţii, 
decât faptul că era - şi probabil este şi acum - compusă din ofiţeri 
şi subofiţeri ai armatei, inclusiv femei, care operează în haine 
civile şi îşi asumă riscuri considerabile. Compania are cam o sută 
de oameni şi acţionează ca ramură operaţională a lui MI6 şi M15. 
Antrenamentul pentru Compania 14 este intensiv şi durează şase 
luni, timp în care membrii se implică total în viaţa provinciei. Ei 
evită unităţile militare, nu au grade, nu-şi folosesc niciodată 
numele reale, îşi cumpără hainele uzate din magazine la preţ 
redus şi, în general, acţionează la nivel de celulă, cunoscând 
numai strictul necesar unii despre ceilalţi. Conduc maşini 
nemarcate, echipate cu dispozitive de urmărire şi alarme, sunt 
dotați cu gaze paralizante şi grenade fumigene, pentru cazul în 
care sunt prinşi sau riscă să fie depistaţi. 

Toate acestea sunt obligatorii. Orice membru al Companiei 14 
depistat şi prins de IRA poate fi interogat brutal şi torturat ca să 
spună tot ce ştie despre companie şi despre cei care mai servesc 
în ea. Natura vicioasă a campaniei IRA a fost subliniată în mai 
1977, când un ASU IRA, acţionând pentru republică, a intrat în 
Armagh şi a răpit un ofiţer al gărzii, căpitanul Robert Nairac. 
Căpitanul Nairac servea în Compania 14 de Informaţii şi se 
întâlnea cu un om de contact într-un bar din South Armagh, singur 
şi în haine civile. El a fost atacat în parcarea din faţa localului, a 
fost copleşit numeric şi dus peste graniţă în Republică, unde a 


fost torturat ca să divulge informaţii, după care a fost ucis. Corpul 
lui nu a fost găsit niciodată. 

Cam o treime din membrii companiei sunt femei: acestea s-au 
dovedit experte în pătrunderea în celule IRA. Compania a furnizat 
informaţii care au condus la capturarea unui număr mare de 
membri ai IRA din provincie şi de pe continent, la găsirea multor 
ascunzători de arme şi explozive, inclusiv la localizarea a cinci 
tone de explozibili în Londra, în septembrie 1996 - un depozit ce 
urma să fie folosit într-o serie devastatoare de atacuri în oraşele 
britanice. Pentru a obţine astfel de informaţii, personalul 
companiei trăieşte în zone dominate de IRA şi execută 
supravegheri în baruri şi centre comunitare favorabile IRA. IRA 
ştie că ei se află acolo şi ar face orice ca să pună mâna pe ei. 

Iniţial, această expansiune a organizaţiilor de informaţii nu a 
mărit prea mult cantitatea sau calitatea informaţiilor furnizate 
forţelor de securitate, iar operaţiunea de securitate a scăzut în 
intensitate. Nimeni nu era prea mulţumit de nivelul informaţiilor 
strânse, dar în loc să îmbunătăţească ramura specială a RUC-ului, 
fiecare instituţie specializată din Irlanda de Nord - poliţie, armată 
şi serviciu secret - şi-a format propriile reţele de strângere de 
informaţii, ceea ce a condus la o competiţie nesănătoasă şi la 
slăbirea efortului. Obţinerea de informaţii este totodată unul 
dintre rolurile principale ale SAS-ului, care strânge date prin 
supraveghere şi nu prin folosirea informatorilor, iar priceperea lor 
avea să intre în curând în joc. SAS-ul a stabilit posturi de 
observare la punctele de trecere de la graniţă şi a început să 
supravegheze discret casele „jucătorilor cunoscuţi”, precum şi 
drumurile şi cărările din jurul lui Crossmaglen şi a altor fortărețe 
ale IRA. Regimentul executa de ceva timp aceste sarcini, înainte 
ca guvernul britanic să anunţe oficial, în ianuarie 1976, că 
elemente ale SAS-ului fuseseră desfăşurate în provincie. 

Această desfăşurare de forţe din 1976 a fost diferită de 
implicarea făţişă a întregului escadron, în 1969. La început au fost 
implicaţi numai doisprezece soldaţi SAS şi ei au lucrat în cadrul 
batalioanelor regulate, executând rolul de recunoaştere. Totuşi, la 
începutul primăverii lui 1976, la Camp Bessbrook se afla un 
escadron întreg, trimițând în teren obişnuitele patrule de patru 
oameni ale SAS-ului, care trebuiau să se răspândească în South 


Armagh. Ele erau însărcinate nu numai cu observarea inamicului, 
dar şi cu riposta împotriva acestuia. După o săptămână, această 
nouă strategie dădea deja rezultate. 

În noaptea de 12 martie 1976, o patrulă a armatei susţine că 
a ridicat un irlandez beat, care se învârtea fără rost, exact la nord 
de graniţa Ulsterului. Soldaţii l-au dus la poliţie, unde i s-au 
introdus semnalmentele în computer. Au descoperit că prinseseră 
un „jucător” important al IRA, Sean McKenna. McKenna a fost 
extrem de nefericit din cauza arestării lui şi avea o poveste foarte 
ciudată despre modul în care se produsese aceasta. După spusele 
lui, se afla în casa proprietate personală, la sud de graniţă, când 
au intrat trei oameni mascaţi în cameră, l-au dus sub ameninţare 
cu pistolul în South Armagh şi l-au predat soldaţilor. McKenna a 
fost judecat în Belfast şi a fost trimis în închisoare pentru douăzeci 
şi cinci de ani, iar capturarea lui a fost atribuită tacit SAS-ului. 
Guvernul irlandez a fost deranjat de faptul că soldaţii britanici 
traversaseră graniţa republicii, dar faptul că un terorist cunoscut 
locuia nederanjat în republică însemna că la vremea respectivă 
nu se putea face nici o plângere oficială. De fapt, majoritatea 
oamenilor, la nord şi la sud de graniţă, erau extrem de amuzaţi. 

O lună mai târziu, în aprilie 1976, SAS-ul a ucis pentru prima 
dată un om din IRA, pe Patrick Cleary, un alt „jucător cunoscut”, 
care traversase graniţa din Republică, ca să-şi vadă prietena din 
nord. SAS-ul pregătise o ambuscadă la casa fetei şi când Cleary a 
sosit, l-au arestat cu promptitudine, pentru ca apoi să-l împuște, 
atunci când a încercat să evadeze. Sinn Fein şi IRA au susţinut 
imediat că Cleary fusese ucis cu sânge rece. 

Totul mergea bine, dar, o lună mai târziu, activitatea 
antiteroristă a SAS-ului a suferit un eşec. În seara de 5 mai 1976, 
Gardai - poliţia irlandeză - a oprit o maşină la câteva sute de 
metri la sud de graniţă. Oamenii dinăuntru erau înarmaţi şi, în 
timp ce soseau mai mulţi poliţişti, alte două maşini au traversat 
graniţa, dinspre nord. Şoferii şi pasagerii acestor maşini erau de 
asemenea înarmaţi, dar nu au opus nici o rezistenţă, atunci când 
au fost arestaţi de Gardai. Situaţia a devenit stânjenitoare atunci 
când a „transpirat” ştirea că Gardai ridicase opt soldaţi SAS, care 
aveau evident intenţia să opereze la sud de graniţă. 

Publicitatea rezultată a fost considerabilă şi net defavorabilă 


armatei britanice. Guvernul irlandez nu putea tolera incursiuni 
armate peste graniţă, dar problema a fost rezolvată cu tact. 
Oamenii din SAS au fost scoşi pe cauţiune şi eliberaţi, dar s-au 
întors mai târziu pentru a fi judecaţi în Dublin - au fost amendaţi 
cu câte o sută de lire fiecare. Chiar şi aşa, IRA şi Sinn Fein, aripa 
politică a IRA şi adevăraţi adepţi ai publicităţii, au fost încântați de 
acea dovadă a „aroganţei” britanice şi au profitat din plin de 
incident. 

Soldaţii britanici trebuiau să evite să traverseze frontiera în 
republică, dar exista un resentiment considerabil produs de faptul 
că, deşi guvernul irlandez condamna campania IRA din nord, IRA 
se bucura totuşi de un refugiu sigur în republică, unde armata 
britanică nu putea să-i urmărească. Posibilitatea de a-i urmări pe 
terorişti în chiar ascunzătorile lor este esenţială pentru un succes 
în războiul de gherilă, dar cererea să se permită o astfel de 
„urmărire fierbinte” a fost şi este refuzată britanicilor, care nu se 
bucură de un sprijin adecvat antiterorist din partea autorităţilor 
irlandeze. Gardai - ai cărei ofiţeri erau ucişi de IRA - urmărea de 
obicei contactele furnizate de RUC, dar reacţiona foarte încet, 
după un atac terorist în nord. De obicei, până ca ea să ajungă la 
graniţă, gangsterii IRA dispăreau. Singurul mod real în care se 
putea da o lovitură puternică IRA era să se plaseze ambuscade în 
toate ţintele posibile şi să se aştepte un atac. Această metodă a 
răbdării a provocat moartea unui om. 

În ianuarie 1977, o patrulă SAS a reperat o maşină parcată pe 
un drum, aproape de graniţă, lângă oraşul Crossmaglen, un punct 
terorist fierbinte din South Armagh. Maşina se afla încă acolo şi a 
doua zi, aşa încât a fost organizată o operaţiune de supraveghere. 
Trei nopţi mai târziu, un om înarmat a fost văzut apropiindu-se de 
maşină. Când a fost somat de oamenii din SAS ascunşi, el a ridicat 
arma şi a fost doborât imediat. Era clar că fusese trimis în 
recunoaştere, pentru că, atunci când SAS-ul a tras, alţi membri ai 
IRA au ripostat de pe drum şi a urmat un schimb puternic de 
focuri, înainte ca teroriştii supraviețuitori să fugă înapoi peste 
graniţă. 

Lucrurile mergeau bine, dar activitatea SAS a produs alte 
două incidente care ilustrează pericolele ce apar în folosirea unor 
trupe din Forţele Speciale într-un război de gherilă urban, 


nedeclarat. Aceste incidente au pus sub semnul întrebării 
implicarea SAS-ului în activitatea antiteroristă. Primul dintre ele a 
avut loc în iunie 1978, când trei membri ai IRA au fost prinşi într-o 
ambuscadă şi ucişi de SAS, în timp ce încercau să plaseze o 
bombă într-un oficiu poştal, la Ballyskillen. Un al patrulea terorist 
a fugit şi a scăpat, dar urmărindu-l, SAS-ul - sau grupul special de 
patrulare al RUC-ului, care a fost şi el implicat - l-a ucis pe William 
Hanna, care nu avea nici o legătură cu IRA şi pur şi simplu ieşise 
dintr-o cârciumă şi se îndrepta spre casă. 

Biroul de Presă al Armatei a dat o declaraţie, spunând că cei 
din IRA trăseseră primii şi că Hanna fusese ucis în timpul 
schimbului de focuri. Această declaraţie nu era adevărată. 
Ancheta a relevat faptul că cei trei membri ai IRA, deşi era clar că 
erau într-o misiune teroristă şi transportau o bombă, în rest nu 
erau înarmaţi, aşa că nu se putea vorbi de un „schimb de focuri”. 
S-a zvonit că Hanna fusese ucis pur şi simplu din greşeală. 
Soldaţii experimentați şi maturi ai SAS-ului nu ar trebui să facă 
greşeli care să conducă la moartea unui trecător nevinovat. 
Pagubele provocate reputației profesionale a SAS-ului şi a armatei 
britanice au fost exacerbate de încercarea de muşamalizare. 

Ceea ce a urmat a fost şi mai rău. În iulie 1977, John Boyle, un 
puşti de şaisprezece ani, a găsit o ascunzătoare cu arme a IRA, în 
apropierea fermei familiei lui, la Dunloy, în districtul Antrim. 
Poliţia a fost informată şi o patrulă de patru membri ai SAS-ului a 
ocupat poziţia, gata să-i prindă în ambuscadă pe cei care veneau 
să ridice armele. Nimeni nu s-a gândit să informeze familia Boyle 
de acea ambuscadă şi să le spună să stea departe de acel loc. A 
doua zi, tânărul John Boyle s-a dus să vadă dacă armele erau încă 
acolo. Erau în ascunzătoare şi, conform probelor rezultate în 
anchetă, în momentul în care a ridicat una dintre arme ca să o 
vadă mai bine, doi dintre trăgătorii SAS l-au împuşcat mortal. 
Tatăl şi fratele lui, care au venit în fugă, au fost forţaţi să se culce 
la pământ, au fost arestaţi şi au fost duşi cu un elicopter la secţia 
de poliţie. 

Abia atunci a fost descoperită adevărata proporţie a tragediei, 
dar armata a încercat din nou să evite acuzaţiile de neglijenţă, 
făcând mai multe afirmaţii false. Prima a fost aceea că John Boyle 
îndreptase o armă încărcată spre patrulă. Asta este improbabil. 


John Boyle nu ştia unde se afla patrula şi nu se pricepea la arme 
de foc. Următoarea variantă a fost că fiind somat, a ignorat 
avertismentul. Şi această afirmaţie a fost dezminţită curând. In 
cele din urmă, RUC-ul a răspuns la îngrijorarea publică crescândă 
arestându-i pe cei doi soldaţi SAS care trăseseră. Ei au fost 
ulterior judecaţi, învinuiți de crimă, dar au fost achitaţi, pentru că 
acuzarea nu a reuşit să stabilească intenţia criminală, iar dovada 
intenţiei este crucială pentru o acuzaţie de crimă. 


Aceste incidente pun SAS-ul într-o lumină proastă. Soldaţii 
britanici care servesc în Irlanda de Nord se supun unui set de 
instrucţiuni: regulile de luptă. În situaţia delicată din Irlanda de 
Nord, aceste reguli sunt scrise clar pe o hârtie galbenă, pe care 
fiecare soldat trebuie să o poarte, să o ştie pe de rost şi să o 
aplice. Cei din SAS sunt soldaţi ai armatei britanice şi în 
consecinţă se supun regulilor „foii galbene”. Esenţa acestor reguli 
este insistența asupra folosirii minimului de forţă. Soldaţii nu 
trebuie să deschidă focul decât dacă se trage asupra lor sau dacă 
consideră că viaţa lor este în pericol. De asemenea, trebuie 
strigat un avertisment, înaintea deschiderii focului. Nu se poate 
spune că respectarea regulilor este uşoară. Dacă ar fi aplicate 
cuvânt cu cuvânt, ele ar face imposibilă misiunea soldaţilor, însă 
aceste reguli au rolul de a proteja viaţa cetăţenilor nevinovaţi 
împotriva împuşcăturilor iresponsabile şi, deci, sunt absolut 
necesare. De asemenea, ele reflectă faptul că această campanie 
IRA nu este un „război”, cel puţin din punctul de vedere al 
britanicilor, iar soldaţii trimişi în Irlanda de Nord pot fi arestaţi şi 
judecaţi sub incidenţa legii civile, dacă sunt suspectaţi de vreo 
crimă. 

Autorităţile civile trebuie şi ele să interpreteze regulile în mod 
raţional, căci unele, ce par clare şi uşor de respectat într-o sală de 
judecată, capătă o complexitate total diferită pentru un tânăr 
soldat obosit, atunci când o maşină se apropie în viteză printr-o 
poziţie de ambuscadă, în mijlocul nopţii, sau când un om apare 
din întuneric, cărând ceva ce seamănă cu o armă. Cel care ezită 
într-un astfel de moment poate fi foarte uşor ucis sau să-şi vadă 
camarazii ucişi. Regulile trebuie aplicate ţinându-se cont de 
situaţie, iar atunci când apare o eroare, trebuie aplicat acelaşi 


criteriu în orice anchetă ulterioară. Dar au existat temeiuri pentru 
nelinişti serioase în legătură cu împuşcarea lui John Boyle. SAS-ul 
fusese desfăşurat ca să se ocupe efectiv de IRA, reducându-se 
impactul operaţiunilor de securitate asupra populaţiei civile. In 
acest caz, doi oameni neînarmaţi, total nevinovaţi, au fost ucişi şi 
alţi trei, departe de a fi inocenți, dar tot neînarmaţi, membri ai 
IRA, au fost de asemenea ucişi, se pare că fără nici o somaţie. 

Aceste incidente tragice în care a fost implicat SAS-ul aveau 
să continue. In septembrie 1977, James Taylor a fost împuşcat şi 
ucis de o patrulă SAS, când a ieşit cu o puşcă, plecând la 
vânătoare. Taylor nu avea nici o legătură cu vreun grup 
paramilitar. De data aceasta, armata a spus adevărul şi şi-a cerut 
scuze. Nu acelaşi lucru s-a întâmplat însă în noiembrie 1977, când 
a avut loc un alt incident, implicând un „jucător cunoscut”, Patrick 
Duffy. O altă ascunzătoare de arme a IRA fusese localizată într-o 
casă din Derry, fiind supravegheată de o echipă a SAS-ului 
formată din patru oameni. Patrick Duffy a intrat în casă şi s-a dus 
la ascunzătoare, unde a fost somat şi împuşcat de soldaţi. Duffy 
nu era înarmat şi, deşi s-a pus întrebarea de ce cei patru soldaţi 
din casă nu l-au arestat pur şi simplu, nu a fost făcută nici o 
investigaţie în privinţa uciderii lui. 

Totuşi, după această întâmplare, SAS-ul a fost retras de la 
pregătirile de ambuscade şi s-a întors la rolul mai convenţional de 
supraveghere. In mai 1980, regimentul a suferit prima lui pierdere 
în Irlanda de Nord, când căpitanul Herbert Westcott, din 
Escadronul G, a fost împuşcat şi omorât, în timp ce comanda un 
grup ce înconjurase o casă din Belfast. Mai târziu, în acelaşi an, 
SAS-ul a prins patru membri ai IRA, printre care şi un „jucător” 
foarte cunoscut, Seamus McElwaine. Cei patru au fost încercuiți şi 
somaţi, şi au hotărât să se predea. 

În timpul primăverii şi al începutului verii lui 1982, SAS-ul a 
fost angajat în războiul din Falkland, dar ei s-au întors în provincie 
la sfârşitul anului şi, în decembrie 1982, au ucis doi membri ai IRA 
înarmaţi, după supravegherea unei ascunzători de arme de lângă 
Coalisland. In iulie 1983, două echipe au repurtat un succes 
important, după ce au primit un „pont” despre un atac al IRA în 
County Tyrone, unde teroriştii intenționau să arunce în aer o 
fabrică. Auzind de acest plan, SAS-ul a pregătit o ambuscadă şi a 


început să aştepte, însă nu prea mult. La scurt timp după lăsarea 
nopţii, au fost văzuţi doi oameni apropiindu-se de fabrică şi, 
atunci când aceştia au luat-o la fugă şi nu s-au oprit când au fost 
somaţi, s-a tras asupra lor. Unul dintre ei a fost rănit şi amândoi 
au fost capturați. Ca şi SAS-ul, Unitatea Serviciului Activ IRA are 
tendinţa de a opera în grupuri de câte patru şi, în urma unei 
cercetări rapide, au fost descoperiţi alţi doi luptători ai IRA în 
apropiere şi, după ce s-a tras şi asupra lor, unul a fost capturat şi 
unul ucis. 

Următoarea înfruntare SAS-IRA a avut un rezultat mai puţin 
fericit. Ambuscada de la fabrică indică faptul că SAS-ul primea 
acum informaţii bune, fie direct de la „iscoade”, fie prin 
intermediul Companiei 14. In consecinţă, ei au aflat de un atentat 
asupra unui membru al Regimentului de Apărare din Ulster, care 
ia parte activă la serviciile de securitate şi este format în 
majoritate din protestanți, mulţi dintre ei foşti membri ai unităţilor 
Speciale B. SAS-ul a pregătit o ambuscadă lângă casa omului şi la 
apariţia ucigaşilor din IRA, a deschis focul asupra lor. Din 
nefericire, singura persoană ucisă a fost un civil, Fred Jackson, 
care vizita o grădină de peste drum de locul ambuscadei, atunci 
când soldaţii au deschis focul. Un glonţ l-a lovit pe Jackson în piept 
şi l-a ucis, iar oamenii din IRA au scăpat. 

In decembrie 1984, a fost ucis un al doilea membru al SAS în 
provincie, în timpul unei încercări încununate de succes de a 
împiedica un grup ASU IRA să plaseze o bombă într-o rigolă. Patru 
membri ai IRA, aflaţi într-o furgonetă, au fost opriţi de trei soldaţi 
SAS. In timp ce alţi doi soldaţi se apropiau de furgonetă, s-a tras 
asupra lor de luptători IRA ascunşi în tufişuri, şi caporalul Alistair 
Slater din Escadronul B a fost ucis. În schimbul de focuri care a 
urmat, au murit doi membri ai IRA. Unul a fost ucis în luptă şi un 
altul s-a înecat, în timp ce încerca să traverseze înot un râu şi să 
ajungă înapoi în partea sigură a republicii. Cei doi membri IRA 
care au supravieţuit au trecut graniţa, unde au fost arestaţi de 
Gardai. 

Următorul incident a avut loc după scurt timp. Din nou, cei din 
IRA încercau să ucidă un membru al Regimentului de Apărare 
Ulster, un om ce lucra ca sanitar la spitalul Gransha din Derry. În 
ianuarie 1985, intenţia IRA a fost aflată de poliţie - probabil de la 


un „Fred” sau datorită Companiei 14 - şi o echipă de poliţie şi SAS 
s-au deplasat la spital. Cu săvârşirea crimei fuseseră însărcinaţi 
doi ucigaşi experimentați, Daniel Doherty şi William Fleming, care 
au intrat în curtea spitalului pe o motocicletă. Conform relatărilor, 
cei doi au trecut pe lângă o maşină în care se aflau oamenii din 
SAS şi pasagerul de pe locul din spate a fost văzut ţinând un 
pistol. In consecinţă, şoferul maşinii a pornit în urmărire, a izbit 
motocicleta şi cei doi au fost aruncaţi de pe ea. Fleming, 
pasagerul din spate, a fost împuşcat de doi oameni ai SAS-ului, 
fiind nimerit de şase ori şi ucis. Doherty s-a urcat din nou pe 
motocicletă şi a încercat să scape, dar şi el a fost împuşcat şi ucis. 

O lună mai târziu, în februarie 1985, un grup de cinci ucigaşi 
ai IRA se învârteau cu maşina prin Strabane, vrând să ucidă un 
protestant sau un membru al RUC-ului. S-a aflat de prezenţa lor, 
maşina a fost direcţionată spre o ambuscadă a SAS-ului şi trei 
dintre ei au fost ucişi în schimbul de focuri care a urmat. Un al 
patrulea, Declan Crossan, a fost capturat mai târziu, iar ultimul a 
fugit. După acest schimb de focuri, s-a zvonit că cei trei fuseseră 
ucişi, asta poate din cauză că în urma anchetei a reieşit că cei din 
SAS trăseseră peste o sută de cartuşe în cei trei oameni, în timpul 
ambuscadei. Localnicii au spus că s-a auzit cel puţin o voce 
cerând îndurare, înainte de ultima rafală de arme. Ancheta nu a 
reuşit să găsească nimic care să susţină acest zvon şi a dat 
verdictul de „ucidere justificată”. 

Restul anului a fost liniştit, cel puţin pentru SAS, dar în 
februarie 1986 a fost localizată o ascunzătoare de arme într-o 
fermă de lângă Londonderry, care a fost pusă sub supraveghere. 
In curte a intrat mai târziu un om numit Francis Bradley. El a fost 
somat de un soldat SAS şi a fost împuşcat, atunci când s-a răsucit, 
auzind avertismentul. Acest fapt a produs noi dispute, căci, deşi 
se presupunea că Bradley aduna armele pentru un grup terorist, 
el nu avea legături cu teroriştii, era neînarmat, a reacţionat 
normal la avertisment şi a fost ucis de la distanţă mică, cu nu mai 
puţin de opt focuri. 


Aceste relatări nu trebuie să facă pe nimeni să creadă că 
serviciul militar în Irlanda de Nord era ceva periculos şi incitant. 
Principala problemă menţionată de soldaţi era plictiseala. Mulţi 


soldaţi serveau tur după tur în Irlanda de Nord fără să tragă nici 
un foc de armă şi fără să audă vreo explozie. Vechea regulă, 
aceea că serviciul militar reprezintă „perioade lungi de plictiseală, 
punctate de scurte perioade de teroare intensă”, este perfect 
valabilă şi pentru Irlanda. 

Era nevoie de o intensă muncă de rutină plictisitoare pentru 
stabilirea unui contact, şi cei mai buni membri ai SAS nu reuşeau 
decât unul la două-trei luni, mult timp trecând fără absolut nici un 
fel de acţiune, deşi IRA contiua să bombardeze, să ucidă şi să 
mutileze victimele aproape zilnic, atât în Irlanda de Nord, cât şi, 
pentru a atrage publicitatea, în Marea Britanie, unde HQ-ul 
Regimentului de Paraşutişti de la Aldershot a fost bombardat în 
februarie 1972, cu acest prilej găsindu-şi moartea un preot al 
regimentului şi două femei de serviciu. Unităţile Forţelor Speciale 
atrăgeau foarte mult atenţia IRA, iar unităţile de paraşutişti şi 
comando, care erau extrem de eficiente în Irlanda de Nord şi, în 
consecinţă, foarte detestate, erau deseori ţinte ale atacurilor, mai 
ales după ce Regimentul de Paraşutişti a ucis treisprezece oameni 
la revoltele din „duminica sângeroasă”, din Belfast, în 1972. În 
turul lui din Irlanda de Nord din 1972, 40 Comando a avut trei 
infanterişti marini ucişi şi şaptesprezece răniţi de IRA, dar au 
capturat peste cincizeci de terorişti. În 1975, 40 Comando a prins 
nouăzeci şi unu de terorişti, fără nici o pierdere din partea lor, dar 
în 1976, şase infanterişti marini au fost răniţi într-un atac cu 
mortiere la Crossmaglen. Pe 27 august 1979, ziua în care vărul 
reginei, lordul Mountbatten, a fost ucis de o bombă în 
Mullaghmore Bay, County Sligo, în timp ce se afla în vacanţă cu 
familia lui, optsprezece soldaţi din 2 Para au fost ucişi de o 
maşină capcană, la Warrenpoint, în County Down. Comandantul 
general al infanteriştilor Marinei Regale, generalul-locotenent Sir 
Steuart Pringle, a pierdut un picior din cauza unei maşini-capcană, 
în faţa casei lui, în Londra, în 1981. Şi astfel, luptele şi crimele au 
continuat. 

Totuşi, în mai 1987, IRA a suferit o înfrângere importantă, 
când un grup mare ASU a fost prins în ambuscadă de SAS în satul 
Loughgall din North Armagh, unde intenţiona să bombardeze 
secţia de poliţie, folosind o bombă masivă montată în cuva unui 
excavator. Importanţa informaţiilor corecte a fost deseori 


subliniată în această carte, şi exact o informaţie bună - probabil 
furnizată de Compania 14 - a fost cea care a avertizat RUC-ul de 
atacul ce se pregătea. Această informaţie a fost transmisă SAS- 
ului, care a ajuns în poziţie în jurul secţiei de poliţie înainte ca IRA 
să apară, la ora 19:15, în seara de vineri, 8 mai. IRA furase o 
furgonetă Toyota care a pătruns în sat, cu cinci terorişti înăuntru. 
Excavatorul de tip JCB venea în urma ei, cu doi terorişti IRA 
înarmaţi şi un al treilea la volan. Din furgonetă au sărit trei 
oameni, care au deschis focul asupra secţiei de poliţie, în timp ce 
JCB-ul asalta gardul înconjurător, iar cei doi oameni au coborât ca 
să aprindă fitilul bombei. 

Echipa IRA a fost întâmpinată de o rafală de foc trasă de 
membrii SAS-ului ascunşi, care i-au ucis pe cei trei oameni de pe 
JCB şi pe şoferul furgonetei. Apoi, o explozie puternică aproape că 
a demolat secţia de poliţie şi JCB-ul. Alţi doi oameni au fost găsiţi 
morţi în interiorul furgonetei perforate de gloanţe şi un altul a fost 
ucis în timp ce încerca să se adăpostească sub ea. Astfel, IRA a 
pierdut câţiva „jucători” cheie, iar SAS-ul a repurtat o victorie 
remarcabilă. Apoi, totul a început să meargă prost. 

Pentru a se menţine securitatea, sătenii nu fuseseră avertizaţi 
în nici un fel şi, chiar înaintea atacului, doi fraţi, Oliver şi Anthony 
Hughes, amândoi mecanici auto, au intrat cu maşina în sat. Cei 
doi bărbaţi purtau salopete albastre, similare cu cele ale 
teroriştilor, iar atunci când a început schimbul de focuri, fraţii au 
hotărât să treacă în viteză şi să se îndepărteze de pericol. Soldaţii 
au deschis focul asupra camionului lor, omorându-l pe Anthony şi 
provocându-i răni multiple lui Oliver. Nu fusese strigată nici o 
somaţie, pentru că acţiunea începuse deja. Sinn Fein a adus 
obişnuitele acuzaţii de neglijenţă a forţelor de securitate, dar 
împuşcarea fraţilor Hughes a fost un simplu accident. 

Nu acelaşi lucru poate fi spus şi despre atacul irațional şi 
brutal al IRA din centrul oraşului Enniskillen, în timpul 
comemorării Zilei Amintirii, din noiembrie 1987, când o bombă 
ascunsă în Memorialul de Război a ucis unsprezece oameni şi a 
rănit mult mai mulţi. Aceste crime au continuat până la sfârşitul 
lui 1994, când PIRA a anunţat o încetare a focului, în aşteptarea 
unor discuţii despre viitorul Irlandei de Nord, dar acest armistițiu, 
şi discuţiile din timpul procesului de pace care au urmat, nu i-au 


oprit pe cei din IRA să continue să bată şi să omoare în Irlanda de 
Nord, cum a fost cazul uciderii unui ofiţer Gardai în republică sau 
al bombelor de la Manchester şi Canary Wharf, în Londra, în 1996. 

In ceea ce priveşte armata, şi în special SAS-ul, situaţia din 
Irlanda de Nord a fost o binecuvântare. Patrularea cu „un glonţ pe 
țeavă” şi învăţarea soldaţilor că viaţa le este în pericol, oricât de 
îndepărtat ar putea fi el, este un mod bun de a conferi unei 
armate acel mic „tăiş” suplimentar, dar acţiunile în „sprijinul 
puterii civile” ar trebui întreprinse numai atunci când alte 
alternative sunt epuizate. Ele vor prezenta întotdeauna riscul ca 
soldaţii să fie implicaţi în acţiuni pentru care antrenamentul şi 
temperamentul lor nu sunt corespunzătoare. 

Majoritatea soldaţilor, chiar şi cei din unităţile SF şi SOF, sunt 
destul de tineri şi mici în grad, căci războaiele cu teroriştii sunt 
„războaie corporale”. Aceşti tineri soldaţi trebuie să execute 
sarcini care sunt, sau ar trebui să fie, responsabilitatea poliţiei. O 
concluzie care poate fi trasă din experienţa Irlandei de Nord este 
aceea că soldaţii trebuie angrenaţi în sarcini contrateroriste într- 
un mediu urban numai în anumite circumstanţe, şi în ultimă 
instanţă - o concluzie subliniată de ceea ce s-a întâmplat atunci 
când o unitate SAS a intrat în acţiune pe stânca Gibraltar, în 
martie 1988. 


Povestea „morţii de pe stâncă”, aşa cum a fost ea numită, o 
acţiune care a dus la moartea a trei terorişti IRA - Sean Savage, 
Daniel McCann şi o femeie, Maraid Farrell - este complicată şi 
controversată, dar toate faptele sunt importante şi trebuie luate 
în considerare. In toamna anului 1987, serviciile de informaţii 
britanice - probabil MI6 - au localizat doi „jucători cunoscuţi”, pe 
Savage şi McCann, plimbându-se pe Costa del Sol, în sudul 
Spaniei. Cei doi au stat în Costa del Sol sau au făcut vizite 
frecvente în zonă, pe tot timpul iernii 1987-1988 şi, cum se părea 
că cea mai probabilă ţintă militară era garnizoana britanică din 
Gibraltar, o echipă de supraveghere a MI5 a zburat la faţa locului 
la începutul lui 1988 şi a întocmit o listă a posibilelor lovituri ale 
IRA. 

Cel mai evident era un eveniment săptămânal regulat, 
ceremonia de schimbare a gărzii la palatul guvernatorului de 


către batalionul britanic rezident. În timpul acestei parade, o 
orchestră militară şi soldaţii defilau pe străzi spre Palat, urmăriţi 
de o mulţime mare de turişti şi spectatori. Ceremonialul armatei 
oferise IRA câteva ocazii sângeroase în ultimii ani, de exemplu 
atacul de la Household Cavalry, în Hyde Park, în 1982, şi existau 
toate semnele că se plănuia ceva asemănător pentru Gibraltar. 

Se ştia că IRA crease un dispozitiv de acţionare cu 
telecomandă, manual, care putea detona bomba dintr-o maşină, 
de la o distanţă sigură. O astfel de maşină-capcană părea cea mai 
probabilă formă de atac. Pe 4 martie 1988, Maraid Farrell a sosit 
la Malaga şi s-a alăturat lui Savage şi McCann, aşa că se părea că 
atacul urma să aibă loc în curând. Poliţia spaniolă era dispusă să 
colaboreze în căutarea maşinii-capcană, şi o echipă de 
şaisprezece oameni ai SAS-ului a fost adusă în Gibraltar pe 3 
martie, în haine civile, ca să lucreze cu poliţia. Aceasta era deja o 
operaţiune de securitate extinsă şi a primit numele de cod 
Operaţiunea Flavius. Comandantul lui Flavius era şeful Poliţiei din 
Gibraltar, Joseph Canepa. El a ordonat ca teroriştii să fie arestaţi, 
iar armele şi bombele lor să fie duse în siguranţă. 

Tiparul atacului probabil era destul de familiar, după douăzeci 
de ani de bombe plasate în maşini în Irlanda de Nord şi Londra. 
IRA avea să folosească două maşini. Una urma să intre în 
Gibraltar şi să parcheze undeva pe drumul spre palat, folosit de 
orchestră şi soldaţi. Această maşină nu avea să conţină 
explozibili, căci rolul ei era să ocupe un spaţiu pe traseu, aşa încât 
„maşina-bombă”, care sosea mai târziu, să aibă unde să 
parcheze. Cel mai probabil loc de plasare a bombei era în plaza, 
unde orchestra şi soldaţii se aşezau în formaţie pentru 
schimbarea gărzii, aşa că s-a organizat o supraveghere atentă a 
maşinilor de acolo. 

Între timp, poliţia spaniolă cerceta hotelurile şi parcările din 
Costa del Sol în căutarea teroriştilor IRA şi a maşinii-bombă, dar, 
în ciuda acestei căutări şi a supravegherii atente a strâmtorii 
Gibraltar, maşina nu a fost găsită. IRA a reuşit să parcheze un 
Renault 5 alb în plaza din Gibraltar şi să plece fără să fie 
detectaţi. 

În după-amiaza zilei de duminică, 5 martie, tensiunea celor de 
pe stâncă atinsese punctul culminant. Soldaţii SAS, în haine civile, 


dar înarmaţi cu pistoale automate Browning de 9 mm, lucrau în 
schimburi de opt ore, în echipe de câte patru, şi pe la ora 14:00, 
poliţia a raportat la HQ-ul lui Flavius că Savage fusese reperat 
lângă o maşină din plaza, „meşterind ceva în interiorul 
autoturismului”. S-a presupus că el adusese maşina-bombă şi că 
amorsa o încărcătură explozivă, pregătită pentru detonare prin 
semnal radio. Câteva minute mai târziu, un alt mesaj a ajuns la 
HQ-ul lui Flavius, spunând că Farrell şi McCann fuseseră reperaţi 
trecând frontiera şi intrând în oraş. Operaţiunea se declanşase şi 
SAS-ul a intrat în acţiune. 

Un expert în explozive a aruncat o privire atentă maşinii şi a 
raportat că aceasta conţinea, probabil, o bombă. Asta a fost 
suficient pentru şeful poliţiei Joseph Canepa, care a semnat un 
ordin prin care preda operaţiunea în mâinile celor din SAS. Ordinul 
a fost semnat la ora 15:40 şi SAS-ul a pornit acţiunea împotriva 
celor trei terorişti, care se aflau sub supraveghere şi se 
întorseseră din nou spre graniţă. 

În apropierea aeroportului din Gibraltar, care traversează 
drumul spre graniţă, Savage s-a despărţit de ceilalţi doi şi s-a 
îndreptat din nou spre oraş. În acest moment, patru membri ai 
SAS-ului se aflau la câţiva metri de terorişti. Doi dintre ei, numiţi 
la anchetă soldatul A şi soldatul B, au mers în continuare cu 
McCann şi Farrell. Ceilalţi doi, soldaţii C şi D, l-au urmărit pe Sean 
Savage în oraş. Câteva minute mai târziu, soldaţii au deschis 
focul. 

Se pare că deschiderea focului a fost declanşată de o sirenă 
de poliţie, venind de la un vehicul prins în traficul intens al după- 
amiezii, în timp ce încerca să ajungă în locul în care SAS-ul urma 
să-i aresteze pe terorişti. Şoferul poliţiei a declanşat sirena în 
încercarea de a elibera drumul, iar McCann, privind brusc în jur la 
auzul sirenei, a stabilit „un contact vizual direct” cu soldatul A, 
aflat la zece metri în spatele lui. Se pare că McCann a realizat că 
poliţia sau forţele de securitate erau pe urmele lui. Soldatul A şi-a 
dat seama că fusese reperat. Ceea ce s-a întâmplat după aceea 
este greu de judecat, dar, conform mărturiei depuse de oamenii 
din SAS la anchetă, McCann a introdus mâna în jachetă, ca pentru 
a scoate un pistol sau a declanşa dispozitivul de detonare al 
maşinii-bombă din plaza. Neasumându-şi riscuri, soldatul A a scos 


pistolul şi a tras un foc în McCann. Apoi - din nou conform 
mărturiilor de la anchetă - văzând că Maraid Farrell băgase mâna 
în geantă, soldatul A a tras un glonţ în ea. Apoi a mai tras încă un 
foc în McCann. Între timp, soldatul B a scos şi el pistolul şi a tras 
un foc în Farrell şi un altul în McCann. 

Focurile de armă au fost auzite de al treilea terorist IRA, Sean 
Savage, care, din nou conform mărturiei depuse la anchetă, a 
băgat mâna în buzunar. Urmăritorii lui, soldaţii C şi D, au deschis 
focul şi l-au ucis. La ora 16:06, la numai douăzeci şi şase de 
minute după ce primiseră permisiunea să acţioneze, SAS-ul a 
predat controlul incidentului şefului poliţiei, Joseph Canepa. O 
mare tragedie fusese prevenită şi, din punctul de vedere al SAS- 
ului, problema era închisă. 

Presa şi publicul britanic au fost la început încântate de 
rezolvarea problemei din Gibraltar. Publicul a văzut cum o nouă 
atrocitate a IRA fusese împiedicată şi trei terorişti, care aveau 
intenţia să comită o crimă în masă, primiseră ceea ce meritau. În 
Marea Britanie au fost vărsate prea puţine lacrimi pentru Farrell, 
McCann şi Savage, şi primele comentarii au fost pozitive. 
Problemele au apărut în ziua următoare, când secretarul de la 
Externe s-a ridicat în Camera Comunelor, luni după-amiază, şi, în 
cursul declaraţiei despre incidentul din Gibraltar, a dezvăluit că 
nici unul dintre terorişti nu fusese înarmat şi nu avusese nici un 
dispozitiv de declanşare, iar maşina din p/aza nu conţinea nici o 
bombă. 

Această declaraţie contrazicea altele anterioare, începând cu 
cea emisă la ora 16:45, duminică după-amiază, la mai puţin de o 
oră după împuşcături, prin care se spunea: „O bombă a fost 
găsită în Gibraltar şi trei suspecți au fost ucişi de poliţia civilă”. La 
ora 21:00, o altă declaraţie admitea că „forţele de securitate” 
fuseseră implicate într-un schimb de focuri şi „avuseseră de-a 
face cu o bombă”. În plus, în dimineaţa zilei de luni, 7 martie, 
ministrul Forţelor Armate din Londra spusese la un program radio 
că „o bombă mare” fusese găsită şi dezamorsată în Gibraltar. 
Această declaraţie nu era corectă. Maşina-bombă - plină de 
Semtex - nu a fost găsită decât a doua zi, miercuri, 8 martie, 
ascunsă într-o parcare din Marbella, la capătul îndepărtat al 
litoralului Costa del Sol. Efectul acestor declaraţii contradictorii a 


fost extrem de nefericit. 

Presa, care la început aclamase împuşcăturile din Gibraltar ca 
pe un triumf, şi-a schimbat acum complet tonul. SAS-ul şi 
guvernul au primit o mulţime de critici, primul pentru folosirea 
excesivă a forţei, iar cel de-al doilea pentru încercarea de 
acoperire a faptelor. Eforturile guvernului de a opri sau a 
discredita programul TV, Moarte pe stâncă, care a fost transmis 
pe 8 aprilie şi care prezenta detaliat incidentul din Gibraltar, nu au 
făcut decât să crească neliniştea publică. Afacerea a generat 
discuţii luni întregi în mijlocul populaţiei, care avea păreri 
împărţite în legătură cu necesitatea sau justificarea 
împuşcăturilor. 

Faptul că nu exista explozibil în maşină nu este relevant. 
Maşina-bombă exista, în Marbella, plină de Semtex şi gata să fie 
dusă în poziţie, în Gibraltar, într-un moment ulterior. Nu poate 
exista nici o îndoială că IRA avea intenţia să declanşeze o bombă 
pe străzile aglomerate ale Gibraltarului şi teroriştii trebuiau 
categoric opriţi. Miezul dezbaterilor era dacă ei trebuiau ucişi sau 
nu. 

Cei trei terorişti IRA aveau cu toţii dosare penale şi erau 
ucigaşi fără scrupule. Dacă planul lor ar fi reuşit, mulţi oameni ar 
fi fost ucişi sau mutilaţi, centrul distrus al Gibraltarului ar fi fost 
plin de cadavre şi mânjit cu sângele unor victime nevinovate, o 
scenă familiară multor oraşe britanice după un atac al IRA, şi toţi 
cei care au deplâns moartea lui Savage, Farrell şi McCann s-ar fi 
bucurat. 

Problema principală a argumentului „dă-le ceea ce merită” 
este aceea că guvernul britanic şi soldaţii lui trebuie să acţioneze 
numai cu deplina aprobare a legii. Dar nu există nici o dovadă că 
guvernul britanic ar fi aprobat o politică „trage ca să ucizi”, nici în 
Gibraltar, nici în altă parte, iar această acuzaţie poate fi respinsă. 
Rămâne numai problema circumstanțelor efective ale focurilor 
trase de SAS în timpul Operațiunii Flavius. 

Versiunea oficială, cea acceptată de ancheta din Gibraltar din 
septembrie 1988, este cea prezentată mai sus şi a avut ca 
rezultat verdictul „ucidere justificată”. Acest verdict ar fi putut 
pune capăt speculațiilor despre ceea ce se întâmplase cu 
adevărat, dar încercările anumitor segmente ale presei şi ale 


guvernului de a denigra mărturia unor martori au ajutat la 
întreţinerea lor. Guvernul a încercat să oprească difuzarea 
emisiunii „Moartea pe stâncă”, iar unele ziare au exagerat în 
ponegrirea unui martor, doamna Carmen Proetta, care locuia într- 
un apartament cu vedere spre locul unde fuseseră împuşcaţi 
McCann şi Farrell şi care văzuse tot ceea ce se întâmplase. 

În mărturia ei, doamna Proetta a spus că stătea la fereastră, 
când atenţia i-a fost atrasă de întâmplările de pe partea cealaltă a 
drumului, în momentul în care a văzut doi oameni ridicând mâinile 
în sus. „Aceşti oameni întorseseră capetele ca să vadă ce se 
întâmpla şi, când i-au văzut pe bărbaţii aceia cu pistoalele în 
mână, au ridicat mâinile în sus. Se părea că bărbatul o proteja pe 
fată, pentru că stătea în faţa ei, dar nu au avut nici o şansă”. 
Conform mărturiei ei, „soldaţii au sărit cu armele în mână şi i-au 
împuşcat pe oamenii aceia. Asta e tot”. Un alt martor susţine că 
„Farrell şi McCann au fost împuşcaţi din nou, după ce zăceau la 
pământ”. 

Această depoziţie o contrazice pe cea a soldaţilor SAS, care 
susţin că cei trei terorişti au băgat mâna în buzunar sau, în cazul 
lui Farrell, în poşetă. Gândindu-se că îşi căutau armele sau 
declanşatorul bombei, soldaţii au deschis focul. De ce ar fi făcut 
toţi trei asta este discutabil, din moment ce nici unul nu avea 
arme sau vreun declanşator, şi deci nu aveau ce să caute. 

O reacţie mai naturală într-un astfel de moment de surpriză ar 
fi fost să ridice mâinile în sus şi, conform spuselor doamnei 
Proetta, exact asta au făcut Farrell şi McCann. Categoric, 
imaginea a doi oameni ridicând brusc mâinile în sus este mai 
susceptibilă să atragă atenţia unei doamne care privea 
indiferentă trecătorii, într-o după-amiază de duminică, de la 
fereastra ei, decât imaginea unei mâini căutând într-o poşetă sau 
în buzunar. Merită adăugat că acele ziare britanice care au 
încercat să discrediteze mărturia doamnei Proetta, prin atacuri 
asupra reputației ei personale, au fost obligate ulterior să 
plătească sume mari de bani drept despăgubire. 


Acest incident a generat multe nemulțumiri în legătură cu 
folosirea SAS-ului în haine civile, în scop antiterorist, spunându-se 
că astfel de incidente şi arestări era mai bine să fie făcute de 


poliţie. Străzile oraşului Gibraltar nu sunt precum maidanele din 
South Armagh, junglele din Borneo sau dealurile din Oman, locuri 
în care ambuscada este o tactică acceptabilă. Statele democratice 
fac acum paşi importanţi în contracararea activităţii teroriste pe 
străzile oraşelor sau în aeroporturile lor, dar rolul eliminării unor 
astfel de grupuri este de obicei încredinţat unor unităţi de poliţie 
special antrenate. 

Fiecare forţă de poliţie americană conţine o echipă SWAT, iar 
poliţia germană şi jandarmeria franceză au lichidat cu succes 
bande teroriste. Recent, de Crăciunul anului 1994, GIGN-ul 
francez a pus capăt cu succes deturnării unui avion pe aeroportul 
din Marsilia. În aceeaşi perioadă a Crăciunului lui 1994, unităţi de 
„reacţie armată” ale poliţiei britanice au împuşcat şi ucis doi 
indivizi care purtau arme de foc pe străzile Marii Britanii. De ce 
echipa CRW a regimentului SAS ar trebui folosită pe străzi este 
mai puţin uşor de înţeles, şi prea mulţi oameni neînarmaţi sau 
total nevinovaţi au murit în disputa SAS-IRA, pentru ca această 
chestiune să rămână fără răspuns. 

Este clar că antiterorismul este un rol pe care SAS-ul vrea să-l 
păstreze şi să-l dezvolte, dar acest rol trebuie să fie controlat cu 
atenţie, întrucât duce armata mult prea aproape de domeniul 
politic şi al informaţiilor, la limita legii. Unităţile Forţelor Speciale 
americane au căzut în această capcană în Vietnam. Marea 
Britanie nu are nevoie de echipe de ucidere, dar acesta este 
abisul care a înghiţit unităţi SF în alte state şi trebuie să se 
păzească de el. 

Campania IRA din Irlanda de Nord şi din alte părţi pune un 
număr de întrebări în legătură cu folosirea trupelor SF. E clar că 
există un rol pentru astfel de trupe, fie de reducere a impactului 
operaţiunilor de încercuire şi percheziţie asupra populaţiei civile 
neimplicate, fie de supraveghere, strângere de informaţii şi 
organizare de ambuscade, situaţii pentru care unităţile SF sunt 
antrenate şi în care au experienţă. Totuşi, o dată trecut acest 
punct, utilizarea lor este discutabilă. Există un pericol clar ca 
unităţile SF să uzurpe rolul poliţiei şi să folosească forţa excesivă, 
într-o manieră prin care asigură victorii de propagandă inamicului 
şi reduce efectul acţiunilor „suflete şi minţi”. Victoria democraţiei 
în războiul contraterorist din Irlanda de Nord poate veni numai 


după găsirea unei soluţii politice, pe care comunităţile locale să o 
accepte şi să o sprijine, abandonând ura lor seculară şi predându-i 
pe terorişti. Orice acţiune care duce la erodarea progresului spre 
acest obiectiv, oricât de încet, este antiproductiv. 

Până atunci, o combinaţie tactică de succes este strângerea şi 
analiza informațiilor generale şi a celor provenite din 
supraveghere, de la toate sursele disponibile şi - dacă poliţia se 
simte incapabilă să anihileze teroriştii fără sprijin - folosirea unor 
echipe mixte poliţie-armată, pentru prinderea în ambuscadă a 
inamicului şi lichidarea sau arestarea lui. Există o diferenţă mare 
între un război de gherilă contraterorist în curs de desfăşurare, de 
genul celor purtate în Malaiezia, Vietnam sau America Centrală, şi 
o campanie sporadică, de gherilă urbană, purtată pe străzile din 
oraşele europene, iar această diferenţă nu trebuie neglijată, 
numai pentru a oferi unităţilor SF noi câmpuri de acţiune. 


CAPITOLUL 5 


Războiul din insulele Falkland, 1982 


Aproape întotdeauna poţi forţa o invazie, dar 
nu întotdeauna poţi să o faci să dureze. 


Omar N. Bradley, general de armată 


Războiul din insulele Falkland, campania Atlanticului de Sud 
din aprilie, mai şi iunie 1982, a fost cea mai mare operaţiune 
militară pe care a organizat-o Marea Britanie după debarcările din 
Suez din 1956. Acesta a fost un război în care pregătirea şi 
capacităţile de luptă ale unităţilor de comando şi paraşutişti 
britanice le-au făcut să fie un adversar mai mult decât redutabil în 
faţa invadatorilor argentinieni, care le depăşeau cu mult numeric, 
dar nu au putut concura cu standardele lor profesionale în teren. 


Invazia insulelor Falkland de către Argentina a venit ca o 
surpriză totală pentru guvernul britanic. Totuşi, viteza şi 
mobilitatea forţelor armate britanice, şi în special a Brigăzii 3 
Comando, din Infanteria Marinei Regale, au fost demonstrate de 
faptul că primele elemente ale forţei de atac au pornit din 
Portsmouth la numai trei zile după aceea, iar forţele argentiniene 
au fost învinse total şi alungate din Falkland până pe 14 iunie, la 
numai zece săptămâni după ce unitatea de Forțe Speciale 
argentiniană, Buzo Tactico, atacase cazarmele Infanteriei Marinei 
Regale de la Moody Brook. 

In acest interval a fost strânsă o forţă de atac britanică de 
şaizeci şi cinci de nave de război şi transportoare, care au navigat 
douăzeci de mii de kilometri până în portul San Carlos, a debarcat 
două unităţi de atac de infanterie SOF, Brigada 3 Comando şi 
Brigada 5 Aeropurtată, a respins atacuri aeriene constante de pe 
continent, din Argentina, a mărşăluit optzeci de kilometri prin 
terenul mlăştinos, umed şi bătut de vânt al lui East Falkland, a 
purtat cinci bătălii şi a învins în mod repetat forţele argentiniene, 
care le erau superioare numeric într-un raport de cel puţin doi la 
unu, în fiecare dintre încleştări. A fost o mare epopee armată, 
după orice standard militar. 

Meritul câştigării războiului din insulele Falkland revine în 
mare măsură oamenilor din forţele SF şi SOF care au participat la 
el: trupele de comando ale Infanteriei Marinei Regale, Regimentul 
de Paraşutişti, Serviciul Special Aerian (SAS) şi Serviciul Special de 
Ambarcaţiuni (SBS), cu o recunoaştere a meritelor Gărzilor 
Scoţiene care au cucerit Muntele Tumbledown şi oamenilor din 
unitatea de carabinieri 1/7 Gurkha, a căror simplă prezenţă în 
insulele Falkland a adus întunericul în inimile soldaţilor 
argentinieni. Sufletul acestei forţe a fost Brigada 3 Comando a 
Infanteriei Marinei Regale, unica unitate din forţele armate 
britanice cu un antrenament total în războiul cu amfibii. 

„Brigada este întotdeauna gata de plecare în cel mult şapte 
zile de la declanşarea alarmei”, spune generalul-maior Julian 
Thompson, care a comandat Brigada 3 Comando în 1982, „iar 
când zvonurile despre acţiunile argentinienilor din Atlanticul de 
Sud au crescut, am redus această perioadă la şaptezeci şi două 
de ore, apoi ne-am pus efectiv în mişcare, încărcând patru mii 


cinci sute de tone de muniţie de linia întâi”. În 1982, Brigada 3 
Comando se schimbase mult de la acea forţă de infanterie slab 
înarmată care debarcase la Port Said şi luptase în Munţii Radfan şi 
în junglele din Borneo. Brigada era acum o mică armată de 
amfibii, o replică redusă a verişoarei ei mai mari, Corpul de 
Infanterie Marină al Statelor Unite. Pe lângă trei unităţi de 
comando, 40, 42 şi 45, fiecare având cam o mie de oameni, mai 
cuprindea Regimentul 29 Comando, artilerie regală, Escadronul 
59 Comando, genişti regali, o trupă de apărare aeriană echipată 
cu rachete Blowpipe şi o escadrilă aeriană cu elicoptere Gazelle. 
Deasupra tuturor se afla Regimentul de Servicii Comando, 
„Loggies”!. 

„Nu-i uitaţi pe «Loggies»”, spunea Julian Thompson, „pentru 
că fără ei războiul nu ar fi fost câştigat. După război, unii au spus 
că ar fi trebuit să pornim în viteză de pe plajă şi să înaintăm spre 
Stanley în primele două zile. Era o tâmpenie. Acesta era un război 
real, implicând artilerie, putere aeriană, nave, submarine, 
rachete, nu genul de război care poate fi câştigat de oameni 
echipați cu cincizeci de cartuşe şi un rucsac cu raţii. Trebuia să 
ajungem la țărm, să cucerim un cap de pod şi să-l menţinem, să 
ne aprovizionăm, să executăm recunoaşteri ale terenului şi să 
epuizăm inamicul. Acesta a fost modul în care am câştigat 
războiul, şi fără sprijinul celor de la servicii, care au trimis cinci 
batalioane în teren, la douăzeci de mii de kilometri de casă, cu tot 
ce aveau nevoie ca să lupte şi să învingă, pur şi simplu nu am fi 
reuşit”. 

În 1982, când forţele argentiniene au atacat insulele Falkland, 
acestea erau colonie britanică de aproape o sută cincizeci de ani 
şi conţineau o populaţie britanică de aproximativ o mie opt sute 
de oameni, cei mai mulţi fermieri crescători de oi. Toţi vroiau să 
rămână britanici. Argentinienii pretinseseră insulele - cunoscute 
în Argentina drept Las Malvinas - încă din 1811, după prăbuşirea 
Imperiului Hispano-American, dar pretenţiile britanicilor erau 
anterioare celor ale spaniolilor. Insulele au fost revendicate pentru 
prima dată pentru Marea Britanie în 1690, de un căpitan de 
marină, John Strong din Plymouth, Devon, care le-a pus numele 
după cel al lui Viscount Falkland, secretarul Marinei Regale. 


U Logistics = tehnica transportului şi aprovizionării, servicii. 


Marinarii francezi din Bretania au sosit acolo în 1698 şi, 
necunoscând revendicarea britanicilor, le-au numit după portul lor 
de origine, Saint Malo. Numele „Malvine” este derivat din bretonul 
„Malouins”. 

În timpul celor o sută cincizeci de ani de ocupaţie britanică, 
argentinienii au emis în mod constant pretenţii asupra 
suveranităţii şi au existat câteva încercări de negociere a unei 
înţelegeri. Toate aceste încercări au eşuat pentru că argentinienii 
nu vroiau să accepte decât o finalizare în favoarea lor. Negocierile 
au fost îngreunate şi de insistenţele Naţiunilor Unite referitoare la 
dreptul poporului colonial la autodeterminare. 

„Autodeterminarea” a fost înscrisă în Carta Naţiunilor Unite 
pentru a permite oricărei naţiuni să scape de jugul colonial. Nu s-a 
prevăzut niciodată că o naţiune îşi va exercita dreptul la 
autodeterminare alegând să rămână colonie. Aşa că disputa a 
continuat decenii întregi, până când, în toamna lui 1982, 
considerând că britanicii nu erau interesaţi de apărarea insulelor 
şi având nevoie de o victorie militară ca să-şi întărească 
popularitatea în scădere, junta militară - acel grup de generali 
care conducea, prost, Argentina - fără nici un avertisment sau 
declaraţie de război, a trimis o forţă de atac să cucerească 
insulele şi să-i alunge pe britanici. 

Apărarea insulelor Falkland se baza pe Grupul Naval 8901, trei 
ofiţeri şi un pluton de treizeci şi trei de infanterişti ai Marinei 
Regale, care reprezentau garnizoana permanentă. Aceste grupuri 
făceau un tur de un an, dar, în aprilie 1982, fuseseră schimbate 
două detaşamente, aşa că în insule erau peste şaizeci de 
infanterişti marini, când au sosit veştile despre invazia iminentă. 
Această forţă mică, înarmată doar cu carabine cu auto-încărcare 
de 7,6 mm, câteva mitraliere şi rachete de 66 mm, a fost sprijinită 
de unsprezece oameni de pe nava de supraveghere a Marinei 
Regale din Antarctica, HMS Endurance, şi de douăzeci şi trei de 
membri ai forţei de apărare locale. Un ajutor plin de entuziasm a 
fost cel al lui Jim Fairfield, un fost infanterist marin care se 
căsătorise cu o localnică şi se stabilise în insule. Declarând că „nu 
există foşti infanterişti marini”, Jim s-a prezentat la cazarma din 
Moody Brook, unde a primit o carabină şi a fost trimis să se 
alăture celor care apărau sediul guvernului. 


La război au participat mai multe unităţi SF şi SOF britanice, 
dar în momentul invaziei erau în acţiune Forţele Speciale 
argentiniene. Acestea sunt organizate în companii de comando 
sub conducerea lui Halcon 8, care acţionează drept cadru pentru 
toate Forţele Speciale argentiniene, inclusiv Buzo Tactico, o 
companie de asalt antrenată în tehnici de comando a Marinei 
argentiniene. Toate serviciile argentiniene, armata, marina, 
forţele aeriene şi paza de coastă, conţin unităţi SF, multe create 
în anii '60 şi '70, care se ocupă de activitatea antiteroristă din 
interiorul Argentinei, cu instructori asiguraţi de unităţile SF din 
SUA şi Israel. Calitatea lor variază, dar Buzo Tactico şi companiile 
de comando ale armatei reprezintă elita lor. Compania 601 
Comando, staționată în mod normal în Buenos Aires, a fost dusă 
cu avioanele în insule pe 27 aprilie, iar Compania 602 Comando, 
formată special pentru această acţiune, a sosit la sfârşitul lui mai, 
la timp ca să ia parte la ultima bătălie din jurul oraşului Stanley. 

Argetinienii au trimis o forţă mare ca să atace insulele 
Falkland, din valul de asalt făcând parte peste şase sute de 
infanterişti marini, Regimiento de Infanteria nr. 25 şi Buzo Tactico. 
Aceştia au venit la sol noaptea, în apropiere de Stanley, în tancuri 
amfibii Amtrac, şi au fost întâmpinați de o rezistenţă dârză din 
partea garnizoanei. Primul atac a avut loc la ora 06:15, pe 2 
aprilie, când Buzo Tactico a atacat cazarma infanteriştilor Marinei 
Regale cu foc de mitralieră şi grenade. Din fericire, infanteriştii 
marini erau deja desfăşuraţi în Stanley, capitala insulei, şi atunci 
când argentinienii au trimis o „echipă de şoc” ca să-l atace pe 
guvernator la sediul guvernului, au fost întâmpinați de santinelele 
alertate din grădină, unde trei soldaţi argentinieni au fost ucişi în 
primul schimb de focuri. 

Focuri de armă şi explozii de grenadă au început să se audă 
peste tot în Stanley. Amtrac-urile care aduceau soldaţi 
argentinieni de pe plaje au fost atacate cu rachete de 66 mm, ca 
şi ambarcaţiunile argentiniene care intrau în port. Cu toate 
acestea, raportul de forţe era de zece la unu şi creştea în mod 
constant, iar infanteriştii marini erau forţaţi să se retragă. La ora 
08:30, comandantul infanteriştilor Marinei Regale, maiorul 
Norman, i-a spus guvernatorului că poziţiile lui erau atacate pe 
flancuri şi că vroia să se retragă în interiorul insulei şi să continue 


lupta de pe dealuri. Au început negocierile cu argentinienii, iar 
guvernatorul a ordonat infanteriştilor marini să înceteze focul la 
09:25. 

Între timp, detaşamentul de comando al Infanteriei Marinei 
Regale de la Grytviken, din South Georgia, un grup mic de insule 
de la marginea Antarcticii, format din douăzeci şi doi de 
infanterişti marini sub comanda locotenentului Keith Mills, fusese 
şi el atacat. O fregată argentiniană, Guericco, a intrat în portul 
Grytviken şi le-a ordonat să se predea. Locotenentul Mills a 
respins acest ordin şi oamenii lui au deschis focul asupra navei cu 
carabine, mitraliere uşoare şi rachete de 66 mm, la care Guerrico 
s-a retras în afara razei lor de foc şi a început să trimită obuze 
asupra poziţiilor infanteriştilor marini, cu tunul ei de 100 mm. 

Infanteriştii Marinei Regale au continuat să reziste chiar şi 
după ce nava de debarcare Bahiai Paraiso a apărut lângă țărm, 
plină de soldaţi argentinieni de infanterie, iar atunci când un 
elicopter argentinian Puma a trecut pe deasupra poziţiilor lor, 
infanteriştii marini englezi l-au doborât. Şi aici, ca şi pe insulele 
principale, rezistenţa împotriva unei forţe mult superioare nu 
putea fi menţinută mult şi, după ce îi făcuseră pe argentinieni să 
simtă gustul forţei cu care se confruntau, locotenentul Mills s-a 
predat. Toţi soldaţii britanici din insulele Falkland şi South Georgia 
au fost trimişi cu avionul în Uruguay în următoarele două zile şi au 
fost repatriați în Marea Britanie, unde s-au alăturat imediat forţei 
de atac britanice. 

Forţa de debarcare iniţială, însărcinată cu cucerirea unui cap 
de pod, a fost comandată de generalul de brigadă Julian 
Thompson, din Brigada 3 Comando. Generalul Thompson avea 
nevoie de mai mulţi oameni, astfel că la forţa de debarcare au 
fost adăugate două batalioane din Regimentul de Paraşutişti, 
Batalionul 3 Para şi apoi 2 Para. În plus, generalul de brigadă 
Thompson avea sub comanda lui oameni din Serviciul Special de 
Ambarcaţiuni al Infanteriei Marinei Regale şi din cadrul de război 
arctic şi montan al Infanteriei Marinei Regale, o unitate 
specializată în războiul pe zăpadă şi în atacul vârfurilor muntoase. 

„Acţiunile acesteia au fost oarecum trecute cu vederea, dar ea 
s-a comportat extraordinar în Falkland”, spune generalul-maior 
Thompson. „După cum ştiţi, pe timp de pace ea pregăteşte 


specialişti pentru asaltul vârfurilor muntoase şi război pe zăpadă 
pentru brigadă, dar în luptă a devenit plutonul de recunoaştere 
personal al comandantului brigăzii. Pe lângă un raid foarte util 
asupra poziţiei argentiniene avansate de la Top Malo House, ea a 
acţionat ca forţă de recunoaştere şi acoperire pe flancul stâng al 
brigăzii, în timp ce înaintam spre Stanley. Nu i-a scăpat nimic, 
nimeni nu a trecut prin liniile ei. Când erau acolo, flancul meu era 
sigur şi nu trebuia să-mi fac griji... A făcut o treabă splendidă”. 

Alte unităţi, inclusiv de blindate şi artilerie, au venit să se 
alăture forţei de atac, iar mai târziu li s-a alăturat şi Brigada 5 
Aeropurtată, formată din 1/7 Gurkha, gărzile scoțiene şi gărzile 
velşe. După sosirea Brigăzii 5, întreaga forţă de debarcare avea 
să fie comandată de generalul-maior Jeremy Moore, un alt ofiţer 
cu multă experienţă al Infanteriei Marinei Regale, care participase 
la acţiuni din Malaiezia şi Borneo şi fusese decorat pentru 
comportamentul lui în ambele campanii. 

O altă unitate care s-a alăturat infanteriştilor Marinei Regale a 
fost Regimentul 22 SAS, dornic să prindă ceva acţiune în 
Atlanticul de Sud. Locotenent-colonelul Michael Rose, CO L-ul lui 
22 SAS, a auzit de debarcările argentinienilor din insulele Falkland 
de pe 2 aprilie 1982 şi a trecut imediat regimentul în stare de 
alertă. Apoi a telefonat generalului de brigadă Thompson la 
garnizoana Stonehouse din Plymouth, ştiind că, dacă britanicii 
vroiau să recâştige insulele, atunci Brigada de Comando, singura 
unitate antrenată total în războiul amfibiu, avea să conducă 
asaltul. 

Era evident că războiul din Falkland era un „spectaco!” al 
Infanteriei Marinei Regale, dar unităţile SAS intenționau să fie 
acolo. Cum era clar că unele dintre sarcini se potriveau perfect 
pregătirii lor, generalul de brigadă Thompson a acceptat să le ia 
cu el. Soldaţii SAS au fost rechemaţi urgent din toate colţurile 
lumii, din Orientul Mijlociu, din patrulele din „ţinutul bandiţilor” din 
sudul Armagh-ului, din operaţiuni de securitate la ambasade în 
capitale străine, toţi fiind nerăbdători să ia parte la un război 
adevărat, unul care să ofere un cadru pentru priceperea lor în 
recunoaştere şi raiduri. 

Operațiunile de recucerire a insulelor Falkland au început în 


1 CO = Commanding Officer = Ofiţerul comandant. 


noaptea de 21 aprilie, la mai puţin de trei săptămâni după invazia 
argentiniană, cu Operaţiunea Paraquat,  recapturarea lui 
Grytvikyen, portul din South Georgia, operaţiune executată de 
Escadronul D, Regimentul 22 SAS, un detaşament de infanterişti 
marini de pe distrugătorul HMS Antrim, o parte a Companiei M, 42 
Comando, Infanteria Marinei Regale şi Secţiunea 2, SBS, Infanteria 
Marinei Regale, însumând o forţă totală de aproximativ şaptezeci 
şi cinci de luptători. Această forţă era comandată de un ofiţer din 
Infanteria Marinei Regale, maiorul Guy Sheridan, în timp ce 
Escadronul 22 SAS era comandat de un alt maior, Cedric Delves. 


Elicopterele aveau să se dovedească cheia operaţiunilor 
reuşite din insulele Falkland. Operaţiunea Paraquat a demarat cu 
un start foarte prost, atunci când SAS-ul a luat un elicopter şi a 
transportat o trupă proprie pe ghețarul Fortuna, în nişte condiţii 
îngrozitoare. După o noapte pe ghețar, comandantul SAS a 
hotărât să-şi retragă oamenii şi a trimis trei dintre preţioasele 
elicoptere Wessey ca să-i ia de acolo. Două s-au zdrobit de 
ghețar, iar când al treilea, încărcat la maximum, a reuşit să se 
întoarcă pe Antrim, s-a zdrobit de punte, la aterizare. Pierderea 
acestor trei elicoptere nu l-a împiedicat pe maiorul Guy Sheridan 
să-şi ducă restul oamenilor la țărm, garnizoana argentiniană de la 
Grytviken s-a predat fără să se tragă nici un foc de armă. 

Recapturarea rapidă a insulei South Georgia a ridicat moralul 
publicului din Marea Britanie şi luptătorilor din flota ce se îndrepta 
acum spre insulele Falkland. SAS-ul nu avusese un start bun, dar 
ei şi-au revenit când, cu câteva zile înaintea debarcării flotei 
principale în portul San Carlos, au executat un raid asupra 
aerodromului argentinian din insula Pebble. Lipsa unei acoperiri 
aeriene adecvate reprezenta o problemă constantă pentru 
comandanții britanici din Atlanticul de Sud, care nu aveau decât 
optsprezece avioane de vânătoare Harrier ca să protejeze flota şi 
forţa de debarcare, împotriva întregii forţe aeriene argentiniene, 
care era bine echipată, cu avioane de vânătoare-bombardiere 
Mirage şi Dagger şi avioane de atac la sol Pucara. Cu cât 
distrugeau la sol mai multe avioane argentiniene, cu atât era mai 
bine, iar fiecare pagubă ce putea fi produsă aerodromurilor din 
insulele Falkland reprezenta un ajutor important pentru forţa de 


atac. 

Pebble, cu aerodromuri la Goose Green şi Stanley pe East 
Falkland, conţinea cea mai mare parte a avioanelor argentiniene 
ce aveau baza pe insule. De asemenea, se credea că insula 
Pebble avea un radar de cercetarere a mării, care putea detecta 
apropierea forţei de atac. Amiralul Sandy Woodward, care 
comanda grupul de transport de pe nava lui amiral HMS! Hermes, 
pe care era acum îmbarcat şi Escadronul D, a aprobat raidul 
acestuia, o operaţiune SAS clasică, ce a fost executată în noaptea 
de 11 mai. 

Insula Pebble se întinde lângă coasta West Falkland, a doua ca 
mărime din grupul Falkland. Garnizoana era formată dintr-o forţă 
mică, reprezentată de un regiment de infanterie argentinian, care 
proteja o trupă de mecanici ce pregăteau o pistă aeriană, pentru 
avioanele de vânătoare de atac la sol Pucara argentiniene, şi 
construiau staţia radar. Recunoaşterea pentru raid a fost 
executată de trupa de ambarcaţiuni şi de trupa montană ale 
Escadronului D, care au început prin introducerea unui grup pe 
West Falkland în noaptea de 11 mai. Patru oameni au executat 
recunoaşterea în insula Pebble şi au raportat că pe aerodrom se 
aflau unsprezece avioane şi o cantitate mare de bombe, muniţie 
şi provizii, precum şi că aerodromul putea fi atacat. 

Planul iniţial prevedea transportul cu elicopterul de pe HMS 
Hermes până pe un promontoriu îndepărtat, Mare's Rock, de pe 
West Falkland. De acolo urmau să ocolească peninsula în canoe şi 
să vâslească la adăpostul întunericului, debarcând în final pe 
insula Pebble. De la țărm erau vreo şaisprezece kilometri până la 
aerodrom. Această distanţă trebuia parcursă pe jos. 

Inevitabil, au apărut unele probleme. În primul rând, valurile 
mari făceau imposibilă lansarea canoelor Klepper. In consecinţă, 
trupa de ambarcaţiuni a rechemat elicopterul şi a zburat spre 
punctul lor de observare de pe West Falkland, unde au stabilit un 
OP Œ cu vedere spre insula Pebble. Când s-a întunecat, şi-au 
lansat canoele şi au vâslit la adăpostul întunericului, debarcând 
pe insula Pebble. Aici, una dintre patrule a stabilit un cap de pod 
cu legătură radio cu HMS Hermes, în timp ce a doua patrulă de 


U HMS = Her Majesty Ship = Nava Maiestăţii Sale. 
II OP = Observation Point = Punct de observare. 


patru oameni a pornit spre obiectiv, unde au stat ascunşi până la 
ivirea zorilor. Erau multe santinele, dar patrula de recunoaştere a 
reuşit să vadă tot ce avea nevoie să ştie. Oamenii şi-au 
abandonat rucsacurile şi s-au târât înapoi în ascuzătoare, unde au 
stat ascunşi restul zilei, iar la căderea nopţii au mărşăluit rapid 
înapoi la capul de pod, ca să transmită informaţiile prin radio 
către Hermes. 


Planul maiorului Delves prevedea ca SAS-ul să lichideze 
întreaga garnizoană şi să distrugă toate avioanele, dar nu era 
suficient timp şi nu aveau o forţă suficientă ca să realizeze asta, 
deoarece, cu fiecare oră care trecea, creştea pericolul ca grupul 
de recunoaştere să fie descoperit. Avioanele erau prima prioritate, 
aşa că atacul a fost regândit şi grupului de recunoaştere i s-a 
alăturat în acea noapte de 14 mai restul escadronului, adus cu 
trei elicoptere, de pe Hermes. Transportul trupelor la țărm cu 
elicopterul a fost executat fără lumini, într-un teritoriu inamic şi la 
înălţimea valurilor. Din fericire, luna a apărut şi a luminat scena 
după debarcarea atacatorilor, încât marşul spre aerodrom a fost 
realizat rapid. Chiar înainte de răsăritul soarelui, la ora 07:00, 
atacatorii erau pe poziţii. 

Atacul a început cu o etalare impresionantă de foc cu arme 
mici şi rachete, care a distrus câteva avioane argentiniene. 
Confuzia rezultată a fost sporită de tunurile lui HMS G/amorgan, 
care s-a apropiat de țărm şi a început să trimită obuze asupra 
aerodromului şi poziţiilor de infanterie argentiniene. În timp ce 
inamicii „îşi ţineau capul jos”, soldaţii SAS au pătruns pe pista 
aeriană şi au început să arunce în aer avioanele care nu fuseseră 
distruse de obuze, precum şi muniţia, benzina şi depozitele pe 
care au reuşit să le găsească. Un om a fost rănit de schije, dar la 
ora 07:15 aerodromul era în flăcări şi soldaţii au început să se 
retragă. La ora 09:30, exact la timp, elicopterele Marinei au trecut 
şi i-au recuperat pe membrii SAS. Acest raid de pe insula Pebble a 
fost o operaţiune ca la carte - dar dezastrul a venit după aceea. 

În noaptea de 19 mai, oamenii din Escadronul D erau mutaţi 
de pe nava Hermes pe nava de asalt HMS /ntreprid, ca pregătire 
pentru o nouă operaţiune. Elicopterul lor Sea King zbura la vreo o 
sută douăzeci de metri deasupra mării, când un pescăruş a fost 


tras în motorul principal. Motorul s-a oprit şi elicopterul a căzut 
brusc în mare. A început imediat căutarea, dar nimeni nu poate 
supravieţui prea mult în apele îngheţate ale Atlanticului de Sud, 
iar regimentul SAS şi diverşii lui specialişti au pierdut douăzeci de 
oameni în acest unic incident, cea mai mare pierdere după 
încheierea celui de-al doilea război mondial. 

Înlocuitorii erau la îndemână, căci Escadronul B aştepta pe 
insula Ascension, punctul de plănuire al campaniei din Atlanticul 
de Sud. Ordinul primit de ei ca să se alăture forţei de atac şi să 
completeze Escadronul D i-a salvat de o operaţiune care putea fi 
numită, în cel mai bun caz, nebunească. Un individ „deştept”, 
probabil din HQ-ul tactic al CO-ului, propusese îmbarcarea 
Escadronului B în două avioane Hercules şi trimiterea acestora 
direct pe aerodromul Stanley. Ajunşi acolo, oamenii din 
Escadronul B, toţi şaizeci şi patru, urmau să sară ca grecii din 
calul troian şi să câştige războiul. Ce făcea inamicul în acel 
moment se pare că nu fusese luat în considerare, dar, din fericire 
pentru toţi cei implicați, această „operaţiune” a fost 
contramandată. 

Între timp, forţa de atac ce cuprindea Brigada de Comando şi 
batalioanele de paraşutişti de sprijin se apropia de insule. Pe 21 
mai, la răsăritul soarelui, primele nave au intrat în locul de 
ancorare San Carlos şi trupele au coborât pe țărm, după ce 
poziţiile argentiniene de la Fanning Head, la intrarea în port, 
fuseseră eliminate de o patrulă a SBS-ului. 

Forţele Speciale argentiniene erau şi ele active în această 
perioadă, executând patrulări de recunoaştere pentru debarcare 
şi plasând ambuscade pentru oamenii SBS-ului şi SAS-ului, 
întrucât era posibil ca aceştia să execute misiuni de recunoaştere 
înaintea debarcării principale. După debarcare, Compania 601 
Comando a intrat în acţiune, luptând cu patrulele britanice din 
apropierea Muntelui Sussey, şi a atacat elicopterele britanice şi 
avioanele Harrier de atac la sol cu rachete Blowpipe. Ei au primit 
apoi sarcina de a ocupa Muntele Kent, o poziţie importantă pe 
drumul spre Stanley, dar când au pornit spre acesta au fost prinşi 
prompt în ambuscadă de SAS şi patrulele de infanterişti marini, 
care se aflau deja în acea poziţie, deşi compania argentiniană a 
reuşit să se retragă doar cu preţul a trei morţi şi doi răniţi. 


Alte pierderi au fost suportate de Compania 602 Comando, 
când nouăsprezece oameni din Cadrul de război arctic şi montan 
al Infanteriei Marinei Regale (M&AW), conduşi de căpitanul Rod 
Boswell, au atacat poziţia unei companii de comando de la Top 
Malo House. Infanteriştii marini au zburat de la San Carlos cu 
elicopterul şi au aterizat la o oarecare distanţă de clădire, de unde 
au putut să înainteze şi să deschidă focul înainte ca soldaţii de 
comando argentinieni să-şi dea măcar seama că inamicii se aflau 
în zonă. Argentinienii au ripostat cu foc puternic, dar au fost 
învinşi într-o luptă despre care au afirmat ulterior că a durat 
treizeci de minute, soldată cu doi oameni ucişi, şase răniţi şi mulţi 
prizonieri. Cadrul M&AW a avut doi răniţi. 

Alegerea lui San Carlos a fost dictată de necesitatea de a găsi 
un loc în care navele să poată ancora şi descărca tot ceea ce era 
necesar şi unde trupele să poată cuceri un cap de pod bun pentru 
adunarea lor, după debarcare. Problema era că San Carlos se afla 
la vreo optzeci de kilometri de Stanley şi acum nu mai existau 
prea multe elicoptere, atât de necesare pentru oameni şi provizii 
în războiul modern. Neavând suficiente elicoptere, forţele 
britanice şi comandantul lor, generalul de brigadă Julian 
Thompson, aveau o serioasă problemă de transport şi 
aprovizionare. 

Patru elicoptere fuseseră pierdute, aşa cum am descris deja, 
în operaţiunile SAS-ului anterioare debarcării principale, şi multe 
altele, inclusiv trei Chinook gigantice, fuseseră pierdute atunci 
când nava de aprovizionare Atlantic Conveyor a fost lovită şi 
scufundată de o rachetă Exocet argentiniană. Generalul de 
brigadă Julian Thompson a chemat Grupul O (Ordine) al 
comandanților lui de batalion ca să le explice situaţia înaintării 
spre Stanley, întrunire care a fost descrisă sumar de unul dintre 
ofiţerii care au ieşit din Grupul O, printr-o remarcă îmbufnată: 
„Presupun că asta înseamnă că va trebui să mergem pe jos, la 
naiba”. 

Generalul de brigadă Thompson avea şi alte probleme. 
Politicienii de la Londra vroiau o acţiune rapidă la sol. Exista o 
mare probabilitate ca Naţiunile Unite să încerce să impună o 
încetare a focului între părţile aflate în conflict, ceea ce i-ar fi 
găsit pe argentinieni într-o poziţie puternică la negocieri, căci ei 


aveau pentru moment controlul asupra celei mai mari părţi a 
insulelor şi asupra capitalei, Stanley. Dacă se vărsa sânge şi 
trupele erau angajate în luptă, acest apel de încetare a focului ar 
fi venit prea târziu, aşa că era considerată imperativă o acţiune 
militară decisivă. Generalul de brigadă Thompson era conştient de 
asta, dar, spre deosebire de majoritatea celor care-l grăbeau de la 
Londra, el înţelegea regulile debarcării forţei de asalt şi ale 
războiului amfibiu. 

Prima lui sarcină era să cucerească un cap de pod - ceea ce 
făcuse deja. Apoi trebuia să-şi concentreze proviziile şi forţele - 
ceea ce era în curs de realizare. Abia apoi putea mărşălui spre 
punctul crucial al zonei de luptă - Stanley, capitala insulei - şi să 
câştige războiul. La căderea oraşului Stanley, războiul avea să se 
încheie şi orice diversiune de la atacul capitalei era un efort inutil. 

Totuşi, capitala Stanley se afla la mare depărtare, dincolo de 
un teren neospitalier, şi era apărată de douăsprezece mii de 
soldaţi argentinieni, care îşi săpaseră sisteme defensive în spatele 
câmpurilor minate şi erau sprijiniți de o forţă aeriană activă şi 
agresivă, care ataca deja şi scufunda navele din portul San Carlos 
- iar lui Thompson îi lipseau elicopterele, fără de care era 
imposibilă o înaintare rapidă. Cei mai mulţi dintre cei de la Londra 
şi o parte dintre oamenii din capul de pod, fie nu înțelegeau 
aceste fapte, fie preferau să le ignore. Generalul de brigadă 
Thompson nu-şi putea permite acest lux, căci el cunoştea întregul 
tablou şi purta responsabilitatea comandantului din teren. 

De la Londra se cerea acţiune şi ochii strategilor căzuseră 
asupra garnizoanei argentiniene de pe aerodromul de la Goose 
Green, aflat la douăzeci şi cinci de kilometri de San Carlos. 
Generalul Thompson a fost convocat printr-o legătură radio şi i s-a 
cerut să atace Goose Green. Thompson a refuzat. „Am făcut deja 
o recunoaştere acolo înainte de debarcare. Goose Green avea un 
aerodrom, ca şi insula Pebble, şi aveam intenţia să-l atacăm, un 
simplu raid, ca să le distrugem instalaţiile, după care să ne 
retragem. Puteţi înţelege motivul dacă vă uitaţi pe o hartă. Goose 
Green nu se afla pe drumul spre Stanley şi garnizoana de acolo 
putea fi uşor ocolită sau reţinută printr-un atac pe flanc, în timp 
ce înaintam spre Stanley. Goose Green se afla pe un istm îngust, 
o adevărată fundătură, aşa că un simplu raid asupra aerodromului 


era suficient. Nu m-aş fi opus atacării lui, dacă am fi putut asigura 
un sprijin corespunzător. 

Dar noi am pierdut o mulţime de elicoptere, deci nu puteam 
transporta tunurile sau muniţia ca să sprijinim batalionul de atac, 
aşa că am anulat raidul. Apoi, HQ-ul Northwood a luat legătura 
radio cu mine şi mi s-a spus să atac, altfel..., adăugând că 
batalionul de atac «nu avea nevoie de sprijin». Am fost al naibii 
de furios, dar ei au insistat să facem cum spun ei. Îmi amintesc 
că, atunci când mă întorceam de la telefon, îmi spuneam: «Ar 
trebui să câştig bătălia asta pentru ei, după care să plec»”. 


Batalionul ales pentru atacarea poziţiilor argentiniene de la 
Goose Green a fost Batalionul 2 Paraşutişti, comandat de 
locotenent-colonelul „H” Jones. Sprijinul era asigurat de o fregată 
şi două dintre mortierele de 81 mm ale batalionului, dar acest 
sprijin nu era suficient, şi batalionul avea nevoie de mult mai 
multă asistenţă, lucru confirmat de maiorul Philip Neame, care 
comanda Compania D a batalionului 2 Para: „Am primit mult 
sprijin la Wireless Ridge, mai târziu, în aceeaşi campanie, şi ne-a 
fost de mare ajutor. Dacă am fi avut ceva similar şi la Goose 
Green, am fi mers. Aşa însă... Ei bine...”. 

Goose Green se află la capătul unui istm îngust, cu spaţiu 
suficient pentru desfăşurarea unui singur batalion. La mijlocul 
istmului se află o culme lungă şi joasă, Darwin Hill, pe care se 
aflau principalele poziţii argentiniene din faţa zonei Goose Green, 
care, fiind un aerodrom, era foarte plat. Garnizoana argentiniană 
principală de la Goose Green venea din Regimentul 25 Infanterie, 
care luase parte la invazie, şi din Regimentul 12 Infanterie, care 
sosise mai târziu, numărul total de apărători ridicându-se la 
aproximativ şase sute de oameni. Mai erau şi mulţi membri ai 
personalului forţelor aeriene, dar aceştia participau puţin sau 
chiar deloc la luptă. Ţinând cont de terenul plat, colonelul Jones a 
hotărât să atace noaptea, în şase faze, câte una pe oră, atac în 
urma căruia spera să cucerească poziţiile argentiniene şi să 
ajungă cu batalionul lui la adăpost. Un atac în timpul zilei pe acel 
teren deschis, împotriva unor poziţii de tranşee, ar fi fost 
sinucigaş, dar atacul nocturn a dat greş rapid. 

Din nou maiorul Philip Neame: „Am înaintat de la San Carlos 


spre zona acoperită de la Camilla Creak. În timp ce ne aflam 
acolo, aşteptând să atacăm, am auzit o emisie a BBC-ului care 
spunea lumii că un batalion paraşutat - noi - urma să atace Goose 
Green... ceea ce i-a înfuriat pe mulţi dintre noi, inclusiv pe «H». 
Din linia de start urca o cărare spre Darwin Hill şi am avansat în 
acea noapte cu companiile A şi C pe stânga, B pe dreapta, D-ul 
meu în spate, ca rezervă, şi «H» în centru. În scurt timp a început 
să se tragă asupra noastră din dreapta, din zona Companiei B, şi 
eu m-am trezit în faţa HQ-ului Tactic al lui «H», ceea ce nu i-a 
plăcut deloc acestuia. A pornit în viteză pe cărare şi secţiunile 
mele au început să lupte cu inamicul. 

La o oră de la începutul atacului, se poate spune că domnea 
haosul. Era foarte întuneric, se trăgea mult şi secţiunile erau trase 
în toate direcţiile, atacând tranşeele inamice. Ne descurcam bine, 
dar dura mult, şi în curând a devenit clar că planul lui «H», o 
înaintare în şase faze în şase ore, înainte de răsăritul soarelui, nu 
se putea realiza”. 

Batalionul 2 Para a izbit poziţiile argentiniene de pe Darwin 
Hill chiar înainte de răsărit şi, în scurt timp, au început să aibă 
probleme pe flancul stâng. Tunul fregatei de sprijin se blocase, 
aşa că din acea direcţie nu venea nici un fel de ajutor, iar echipele 
de mortiere ale batalionului îşi trăseseră toate proiectilele. Acum 
era o luptă de infanterie, cele două companii de pe flancul stâng, 
A şi C, fiind întâmpinate cu o rezistenţă puternică, iar înaintarea 
lor era întârziată. Colonelul Jones s-a dus să examineze situaţia şi 
a ordonat comandantului Companiei A să execute un atac frontal 
asupra poziţiilor argentiniene. 

Maiorul Dair Farrar-Hockley, care comanda Compania A, 
încercase deja câteva atacuri frontale şi pierduse oameni în 
fiecare dintre acestea, fără să obţină vreun succes. În timp ce 
erau dezbătute avantajele unui nou atac, maiorul Neame din 
Compania D a luat legătura prin reţeaua radio a batalionului şi i-a 
spus colonelului Jones că el se afla acum în spatele lui Darwin Hill 
şi că putea vedea cum apărătorii argentinieni de pe dreapta îşi 
abandonau poziţiile şi fugeau pe țărm. Acolo unde se duceau ei, îi 
putea urma şi el, depăşindu-i astfel pe apărătorii încăpăţânaţi de 
pe Darwin Hill. „Această informaţie nu a fost primită bine, spune 
maiorul Neame. «H» mi-a spus - mai mult sau mai puţin - să-mi 


ţin gura şi să întrerup transmisia, căci el are de dus o bătălie. Mi- 
am dat seama că avea să fie o zi foarte lungă, aşa că le-am spus 
băieţilor mei să-şi încălzească şi să mănânce ceva. Porridge-ul 
meu tocmai începuse să fiarbă când am primit vestea că «H» 
fusese ucis”. 

Colonelul Jones a fost ucis atunci când, urmat de bodyguard-ul 
lui, sergentul Barry Norman, a vrut să ocolească poziţia 
argentiniană şi a fost nimerit de un glonţ inamic. Mai târziu el a 
primit o VC! post-mortem, una din cele două acordate în timpul 
campaniei din Falkland, ambele fiind câştigate de Regimentul de 
Paraşutişti. Evenimentele de la Darwin Hill sunt discutabile, dar 
era clar că ceva mergea prost. Două companii erau angajate în 
nişte atacuri infructuoase, în timp ce o altă companie, aflată la 
numai câteva sute de metri depărtare şi care nu avea nimic în 
faţă şi putea ataca inamicul din flanc, îşi servea micul dejun. 

Al doilea om la comanda batalionului, maiorul Chris Keeble, a 
preluat conducerea şi a ordonat maiorului Neame să execute 
înaintarea propusă, iar Compania D a început să avanseze spre 
aerodromul Goose Green. Aici au pierit câţiva oameni, când o 
aparentă predare a inamicului a condus la secerarea câtorva 
paraşutişti, dar poziţia argeniniană din clădirea şcolii a cedat după 
două rachete de 66 mm trase în ea. Nişte avioane argentiniene au 
atacat apoi batalionul cu bombe şi napalm, dar unul dintre ele a 
fost doborât de Compania D, după care batalionul a ocupat 
poziţiile din jurul aerodromului, gata să reînceapă atacul asupra 
ceea ce mai rămăsese din garnizoana inamicului. Aceasta 
suportase deja destul şi în noaptea aceea, la douăzeci şi patru de 
ore după începerea atacului, garnizoana de la Goose Green s-a 
predat în faţa Batalionului 2 al Regimentului de Paraşutişti. 

Din punct de vedere strict militar, Goose Green a fost o bătălie 
inutilă, iar batalionul nu a fost condus aşa cum trebuia. Totuşi, şi- 
a atins scopul politic prin faptul că nu s-a mai vorbit de o încetare 
a focului până la înfrângerea argentinienilor. Mai mult, efectul 
bătăliei de la Goose Green asupra opiniei publice britanice şi 
asupra trupelor de pe teren nu poate fi trecut cu vederea. „Goose 
Green a stabilit tonul întregului război”, a spus căpitanul lan 
Gardiner din 45 Comando. „Batalionul 2 Para a arătat 


I yC = Victoria Cross = Crucea Victoriei. 


argentinienilor - şi nouă - că îi putem învinge oricând, indiferent 
de raportul de forţe. Batalionul 2 Para a înscris primul gol şi după 
aceea noi nu am mai privit niciodată înapoi”. 


După ocuparea lui Goose Green şi liniştirea politicienilor, 
războiul putea continua cu o înaintare masivă spre Stanley. Al 
doilea contingent principal, Brigada 5, şosise acum la țărm la San 
Carlos, însoţit de generalul-maior Jeremy Moore, care a preluat 
comanda operaţiunilor de la sol şi a ordonat generalului de 
brigadă Julian Thompson să continue cu planul lui iniţial, 
înaintarea spre Stanley. Primul pas era cucerirea Muntelui Kent, 
aflat la mijlocul drumului spre capitală. 

Forţele din Falkland păreau să conţină mai multe „armate 
particulare”, şi locotenent-colonelul Nick Vaux, aflat la comanda 
lui 42 Comando, fusese deja oarecum surprins când, după Grupul 
O al generalului de brigadă Thompson de la 25 mai, locotenent- 
colonelul Rose din SAS l-a luat de-o parte şi i-a sugerat ca 42 
Comando să atace Muntele Kent, pe care patrulele SAS se aflau în 
recunoaştere în acel moment. 

Această problemă trebuia hotărâtă de generalul de brigadă 
Julian Thompson, care comanda de fapt operaţiunile de la sol în 
acel moment, dar el a fost de acord că 42 Comando trebuia să 
cucerească muntele. Unitatea 42 Comando a pornit în noaptea de 
29 mai şi a găsit poziţia liberă, fără trupe argentiniene. Cucerirea 
Muntelui Kent a oferit  generalului-maior Jeremy Moore, 
comandantul nou-sosit al forţei, o bază sigură pentru atacul 
capitalei, căci Muntele Kent se înălța la numai treizeci de kilometri 
de Stanley. Acum a început să sosească restul forţei de 
debarcare, cu elicopterul sau în marş - yomping, cum spun 
infanteriştii marini, sau tabbing, în versiunea paraşutiştilor - şi 
bătălia finală pentru Stanley putea acum să pornească. 

Yomping este un cuvânt care a intrat în vocabularul englez 
după războiul din Falkland. Inseamnă să mergi la război în modul 
cel mai greu, cărând tot echipamentul şi muniţia necesare pentru 
bătălie, să dormi în condiţii grele, să suporţi tot ceea ce îţi poate 
oferi vremea şi inamicul. Din fericire, soldaţii de comando erau 
obişnuiţi cu asta şi, în scurt timp, au ajuns pe liniile de start de pe 
pantele dealurilor din jurul oraşului Stanley. Deşi mărşăluirea spre 


o bătălie este o treabă dificilă, trupele au fost scutite de pierderile 
suferite de Brigada 5 a Gărzilor velşe, care înaintau cu nava şi 
aşteptau să debarce în portul de la Fitzroy, când un avion 
argentinian a bombardat vasul lor, provocând pierderi mari în 
rândurile companiei de sprijin. Asta a ţinut batalionul gărzilor 
velşe departe de bătăliile care au urmat, deşi o parte dintre 
companiile lor de trăgători au fost deplasate ca să sprijine 
înaintarea Brigăzii 3 Comando. 

Argentinienii apărau Stanley-ul cu opt-nouă mii de oameni. 
Aceşti apărători nu erau bine conduşi şi nici bine antrenați, dar nu 
le lipsea curajul, avuseseră săptămâni întregi la dispoziţie în care 
să sape tranşee, întinseseră o mulţime de câmpuri minate şi erau 
bine dotați cu artilerie şi armament greu, inclusiv cu mitraliere de 
calibru mare. Argentinienii foloseau echipament american, o mare 
parte a lui fiind superior celui britanic. Principalul avantaj al 
englezilor era calitatea luptătorilor lor, şi acest factor avea să se 
dovedească decisiv. 

Planul generalului Moore pentru bătălia finală se baza pe o 
eliminare în trei sau patru faze a fortăreţelor inamice, acţiune ce 
urma să se întindă pe trei sau patru nopţi. Împotriva fiecărei 
poziţii principale argentiniene urma să fie desfăşurat câte un 
batalion, şi sistemele defensive inamice aveau să cadă ca nişte 
dominouri, pe măsură ce sistemele lor de sprijin mutual erau 
doborâte. În prima noapte, de 11 spre 12 iunie, urmau să fie 
ocupate trei poziţii, Muntele Harriet, Muntele Longdon şi Two 
Sisters, de către 42 Comando, 3 Para şi respectiv 45 Comando. În 
noaptea următoare, Muntele Tumbledown urma să fie atacat de 
Gărzile scoțiene. Tumbledown avea vedere spre Wireless Ridge. 
Numai după ce cădea, 2 Para putea fi rechemat la luptă şi trimis 
împotriva poziţiei Wireless Ridge. Capturarea lui Wireless Ridge 
avea să-i ducă pe englezi până la periferiile Stanley-ului, iar dacă 
argentinienii continuau să reziste, atunci Gurkha aveau să-şi 
scoată din teacă kukril-urile şi să cucerească Muntele William, iar 
45 Comando să avanseze pe Sapper Hill. Era un plan raţional şi 
metodic, şi a funcţionat. 

Locotenent-colonelul Nick Vaux din 42 Comando făcuse 
recunoaşteri pe Muntele Harriet timp de câteva zile şi, 


U Kukri = cuţit lung, curbat. 


descoperind că poziţiile argentiniene aveau în faţă câmpuri 
minate, hotărâse să le ocolească şi să înainteze din partea sudică 
a muntelui. Asta însemna o noapte de marş prin zona Brigăzii 5. 
Compania K a condus apoi atacul asupra poziţiei argentiniene. 
„42 Comando a dus o luptă minunată”, spune generalul-maior 
Thompson. „Era un atac îndemânatic şi abil de comando, care l-a 
luat pe inamic total prin surprindere şi l-a dat peste cap, soldaţii 
noştri infiltrându-se în poziţiile lui şi luând mulţi prizonieri... De-a 
dreptul strălucit.” 

Compania K pătrunsese mult în poziţiile argentiniene de pe 
Harriet înainte să fie descoperiţi şi, cu restul unităţii de comando 
venind în spatele lor, au năvălit asupra tranşeelor inamicului cu 
grenade, foc de carabină şi baionete. Poziţiile lui se aflau de o 
parte şi de alta a culmii muntelui. Compania K traversase culmea 
şi acum ataca poziţiile de pe versantul îndepărtat, când au 
început să întâmpine o rezistenţă serioasă, cu focuri de mitralieră 
şi lunetişti folosind dispozitive de vedere nocturnă. Compania L 
din 42 Comando a întâmpinat o rezistenţă similară pe versantul 
estic al muntelui, dar, după ce un lunetist insistent a fost 
spulberat cu o rachetă de 66 mm, poziţia argentiniană s-a 
prăbuşit. 42 Comando a ocupat poziţia cu preţul vieţii unui singur 
om şi a douăzeci de răniţi, ucigând douăzeci şi cinci de soldaţi 
argentinieni şi capturând peste trei sute. 

Para 3 s-a descurcat la fel de bine pe Muntele Longdon, unde 
sergentul lan McKay a câştigat a doua Cruce Victoria postumă a 
Regimentului de Paraşutişti, atacând o poziţie inamică. Para 3 a 
ocupat muntele, suferind pierderi ce reprezentau optsprezece 
oameni ucişi sau răniţi, în timp ce în ultima bătălie din acea 
noapte, 45 Comando, comandată de locotenent-colonelul Andrew 
Whitehead, a năvălit peste Two Sisters, după ce una dintre 
companiile de asalt fusese serios întârziată în marşul de 
apropiere. Această unitate, Compania X, era comandată de 
căpitanul lan Gardiner. „Făcusem multe recunoaşteri şi fusesem 
pe Muntele Kent, ca să văd Two Sisters şi să studiez terenul. Este 
la numai vreo trei sute de metri deasupra zonei înconjurătoare, cu 
două culmi separate în vârf printr-o şa, dar terenul este abrupt şi 
dificil, o îngrămădeală de stânci şi bolovani mari. Sarcina noastră 
era să atacăm din flanc vârful sudic, în timp ce restul unităţii îl 


ataca pe cel nordic. Am hotărât un atac în trei faze, trimițând 
trupele - o trupă de comando este echivalentul unui pluton de 
armată - una după cealaltă, cu plutonul de mortiere din 40 
Comando ca sprijin. 

Problema a fost că aveam foarte mult echipament de cărat, 
cel puţin patruzeci de kilograme fiecare, şi mai erau şi 
mortierele... Ne-am rătăcit. În cele din urmă, am reuşit să-i spun 
colonelului ce se întâmplase. El stătea întins în faţa liniilor 
argentiniene, cu restul unităţii sale, şi era foarte calm, minunat de 
calm. Mi-a spus să mergem în poziţie, să ne pregătim şi să-l 
anunţăm când eram gata. Exact asta am făcut şi cei din 45 
Comando au atacat toţi o dată”. 

45 Comando a năvălit pe dealul Two Sisters, fiecare trupă 
ocupându-se de obiectivul ei şi consolidându-şi poziţia, în timp ce 
trupa umătoare trecea pe lângă, ca să ocupe poziţia următoare, 
iar companiile de trăgători de comando avansau în salturi în sus, 
pe pantă. Colonelul Whitehead, conducând de pe front, ca de 
obicei, era sus, alături de trupele din faţă: „Să vă spun, în primul 
rând, că lan a dovedit o mare tărie de caracter, spărgând tăcerea 
radio în acel moment. Eram foarte îngrijorat - dar rămâne între 
noi - şi m-am bucurat al naibii de tare să-l aud. Atacul ar fi trebuit 
să fie «tăcut», şi de aceea echipele noastre de mortiere şi de 
artilerie urmau un plan de foc, modificând distanţa de tragere şi 
aşteptând, fără să apese pe buton până când nu le comunicam 
eu, şi anume în momentul în care argentinienii îşi dădeau seama 
unde ne aflam. Era o chestie foarte stresantă şi la 03:50 deja nu 
mai puteam suporta, aşa că i-am spus lui Gerry Ackhurst, FCOL-ul 
(ofiţerul de control al focului) nostru, să «comute pe zgomot» şi să 
le dea ordinul de tragere. 

S-a dovedit a fi momentul perfect. Cele două companii de 
trăgători din faţa mea au deschis focul, trăgând în sus cu tot ce 
aveau, exact când lan şi oamenii lui au năvălit asupra inamicului 
din flanc, şi deci toată compania a acţionat simultan. Am ocupat 
poziţia cu pierderea a patru oameni şi zece răniţi, ucigând 
douăzeci de argentinieni şi capturând vreo două sute. Imi 
amintesc de 45 Comando în Atlanticul de Sud ca de «Comando 
poate-tot», o grupă de fraţi”. 


0 FCO = Fire Control Officer = ofiţerul de control al focului. 


45 Comando a rămas pe Two Sisters până când Garda 
Scoţiană a ocupat Tumbledown şi, odată cucerit acesta, putea 
începe următoarea fază a bătăliei generalului Moore - capturarea 
lui Wireless Ridge de către 2 Para. Din nou, maiorul Philip Neame: 
„Eram singura unitate din forţa de atac care urma să poarte două 
bătălii şi nu pot spune că eram prea încântați de idee. Orice 
sentiment de nelinişte dispăruse de mult. Simţeam că ne făcusem 
datoria faţă de Anglia la Goose Green şi că ar fi trebuit să meargă 
alţi fraieri acum. Totuşi, ordinele sunt ordine... 

Am urcat pe Longdon şi am aruncat o privire spre Wireless 
Ridge, înainte ca gărzile să cucerească Tumbledown. De data 
aceasta, aveam un sprijin puternic, de la tunurile navale ale 
fregatei Ambuscade, până la artileria şi tancurile uşoare Scorpion. 
Totodată, aveam un nou CO, pe locotenent-colonelul David 
Chandler. Planul prevedea un atac nocturn, cu cea mai mare 
parte a batalionului cucerind prima jumătate a poziţiilor inamice, 
un deal mic din faţa înălţimii principale, şi acoperind Compania D, 
în timp ce noi măturam culmea Wireless Ridge. Culmea era destul 
de îngustă, insuficient de lată ca să se desfăşoare mai mult de o 
companie, iar atacul a început la ora 03:00. 

La început, totul a mers bine. Am ocupat poziţia din faţă fără 
probleme şi după scurt timp am urcat pe culmea principală. Era o 
noapte rece, foarte senină. Atunci când am ajuns cam la 
jumătatea drumului pe culme, i-am spus FOO !-lui (ofiţer de 
observare avansată) nostru - în acest caz un sergent de la 
semnalizare - să comande focul asupra poziţiei inamice din faţa 
noastră. El a luat legătura prin radio şi a cerut să fie trase treizeci 
de obuze, chiar asupra noastră. 

Acest foc a ucis un tip şi a rănit un altul, în timp ce în jurul 
nostru cădea o ploaie de obuze. Unul dintre tunuri era dereglat şi 
a tras asupra Companiei B, aşa că haosul era total. In acelaşi 
timp, CO-ul mă striga prin staţie, întrebând de ce nu-i 
transmiteam un raport al situaţiei, ca să-i spun ce se întâmpla. In 
cele din urmă, am ordonat ca patru tunuri să tragă asupra 
inamicului. Trebuie să adaug că tancurile Scorpion erau 
magnifice, inundând culmea cu foc. Ne-ar fi prins bine şi la Goose 
Green. 


0 FOO = Forward Observation Officer = ofiţer de observare avansată. 


Oricum, inamicul ştia că suntem acolo. Apoi, cineva a lansat o 
rachetă de semnalizare care ne-a trădat cu adevărat poziţia şi o 
rafală de trasoare s-a îndreptat spre noi. Ne pierdusem controlul, 
băieţii s-au aruncat la pământ, iar eu, sincer să fiu, făcusem pe 
mine de frică. Singurul lucru pe care-l poţi face într-un astfel de 
moment este să o iei la goană şi să urli cât poţi de tare, şi exact 
asta am făcut. Am început să urlu la oamenii mei să se ridice în 
picioare şi să înainteze... iar ei s-au ridicat şi au început să 
avanseze din nou. Am ocupat poziţia inamică şi, o dată ce i-am 
pus pe argentinieni pe fugă, am reuşit să-i facem să continue să 
fugă, până când am ajuns la un şir de stâlpi de telefon, la capătul 
culmii. 

Mi se spusese să nu trec mai departe, căci SAS-ul dădea o 
petrecere privată pe plaja de lângă Stanley, aşa că am rămas 
acolo şi am respins câteva contraatacuri. La răsărit, am putut să 
văd sute de argentinieni coborând muntele şi îndreptându-se spre 
Stanley. Apoi, Chandler şi Thompson au urcat şi ei, întrebând 
despre luptă şi de ce nu trăgeam în Sapper Hill, dar eu le-am 
arătat scena. Era evident că argentinienii fugeau şi războiul se 
încheiase”. 

În timp ce Compania D ataca Wireless Ridge, SAS-ul dădea 
ultimul atac al războiului, un raid pornit de pe mare asupra 
tancurilor petroliere din portul Stanley. Forţa de atac era 
reprezentată de un grup format din trupe SAS şi SBS, transportate 
în patru ambarcaţiuni de asalt Rigid Raider, ale Escadronului de 
Raiduri al Infanteriei Marinei Regale. Scopul acestui atac, conform 
spuselor comandantului, maiorul Cedric Delves, vestit de la 
Grytviken, era distragerea atenţiei inamicului, în timp ce 
paraşutiştii atacau Wireless Ridge. Acest ajutor nu era cunoscut 
de maiorul Philip Neame, comandantul Companiei D din 2 Para de 
pe Wireless Ridge, care ştia doar că înaintarea sa trebuia să se 
încheie la capătul lui Wireless Ridge. 

De ce s-a considerat necesară atacarea tancurilor petroliere 
din Stanley, de care insularii şi soldaţii britanici urmau să aibă 
nevoie chiar ei peste cel mult o zi, nu este încă clar, dar raidul a 
eşuat. Când ambarcaţiunile Rigid Raider au intrat în port, au 
întâlnit nava-spital argentiniană, care a iluminat bărcile cu 
reflectorul ei şi apoi, conform unor relatări, a deschis focul asupra 


lor cu o mitralieră. Mitralierele de pe țărm au deschis şi ele focul. 
Era clar că SAS-ul avea probleme serioase. „Nu erau sub comanda 
mea, spune Julian Thompson, şi prima dată când am aflat de 
problemele lor a fost când am primit un mesaj radio prin care ni 
se spunea ce se întâmpla şi mi se cerea să iau Para 2 de la atacul 
asupra lui Wireless Ridge şi să trimit un batalion în ajutorul SAS- 
ului. Mi-e teamă că au primit un răspuns usturător... Ceva de 
genul că, dacă erau destul de mari ca să intre în necaz, atunci 
erau destul de mari şi ca să iasă din el”. 

Para 2 avusese destul de furcă pe Wireless Ridge, dar până la 
urmă unitatea SAS a scăpat cu bine şi s-a întors la bază. Toate 
Rigid Raider-ele au fost deteriorate şi doi oameni au fost răniți. In 
rest nu s-a produs nici un rău nici uneia dintre părţi. Cu această 
ultimă aventură, războiul s-a încheiat. În dimineaţa următoare, 
cum britanicii ocupaseră toate înălțimile din jurul capitalei, 
comandantul argentinian, generalul Menendez, a cerut încetarea 
focului. 

Campania Atlanticului de Sud - Operaţiunea Corporate -, 
războiul din insulele Falkland din 1982, s-a încheiat pe 14 iunie, la 
exact zece săptămâni după invazia argentiniană. Argentina a 
pierdut peste şapte sute de oameni, înregistrând mii de răniţi şi 
peste o sută de avioane au fost doborâte. Englezii au pierdut două 
sute douăzeci şi cinci de oameni şi au avut peste şapte sute de 
răniţi şi un număr mare de nave pierdute şi avioane distruse. 
Cauza politică a războiului, pretenţia Argentinei asupra insulelor, 
încă nu fusese rezolvată, dar Marea Britanie şi Argentina pot 
măcar discuta. Junta generalilor care a ordonat acest atac asupra 
unei ţări prietene a fost alungată de la putere la scurt timp după 
încheierea războiului. 

In anii care s-au scurs de la război până în prezent au apărut 
mai multe cărţi discutabile asupra campaniei, criticându-se 
diverse aspecte ale modului în care fusese purtată. A fost în 
esenţă o campanie a trupelor SOF, cea mai mare parte a luptelor 
căzând în seama unităţilor de comando ale Infanteriei Marinei 
Regale şi Regimentului de Paraşutişti, şi toate aceste unităţi s-au 
descurcat extrem de bine. Unii ofiţeri de armată s-au plâns că 
ofiţerii din Infanteria Marină care au comandat Operaţiunea 
Corporate au fost prea lenți în înaintarea de la San Carlos, după 


debarcare. Marina Regală şi Infanteria Marinei Regale au subliniat 
că ignoranţa în materie de executare şi întreţinere a unui asalt cu 
amfibii - sau lipsa de dorinţă de a accepta disciplina unui astfel de 
război au generat probleme inutile şi au contribuit în mare 
măsură la dezastrul suferit de Garda velşă la Fitzroy. 

Puţine plângeri s-au auzit din partea oamenilor care au luptat 
în războiul din Falkland. Războiul a fost câştigat, fără prea mulţi 
morţi, iar dacă se iau în considerare toţi factorii de risc, chiar şi 
acesta este un mic miracol. Contribuţia principală a SOF-ului sau 
SF-ului la războiul din Falkland a fost asigurarea unor soldaţi de 
primă clasă, bine antrenați, care pot lupta şi învinge în 
inferioritate numerică pe un teren neospitalier, la capătul unui 
parcurs logistic lung. Fără astfel de trupe şi o adevărată 
cunoaştere a capacităţilor lor, recuperarea insulelor Falkland ar fi 
fost imposibilă şi nici măcar nu ar fi putut fi luată în serios. 

Războiul fusese o aventură riscantă, dar victoria finală a fost 
de partea celor care au avut cei mai buni luptători. Mareşalul lord 
Bramall a subliniat acest aspect într-un interviu acordat autorului, 
în 1995: „Am trimis acolo o echipă de mâna întâi, trupele de 
comando ale Infanteriei Marinei Regale, Regimentul de 
Paraşutişti, gărzile, trupele Gurkha, SAS-ul... dar asta şi trebuia 
făcut, bineînţeles. Dacă i-am fi lăsat în pace pe argentinieni, 
acesta ar fi fost un mesaj greşit pentru tot felul de oameni şi 
guvernul din acele zile ar fi căzut. Trebuie doar să fim 
recunoscători că am avut oamenii potriviţi pentru treaba asta, şi 
că ei s-au comportat ireproşabil”. 


CAPITOLUL 6 


Golful Persic, 1958-1991 


Cei care cunosc războiul nu se clatină când 
merg şi nu obosesc când se caţără. Atunci 


când te cunoşti pe tine şi îţi cunoşti oamenii, 
victoria nu poate fi pusă la îndoială. 


Sun Tzu, Arta războiului, Secolul |, e.n. 


De la sfârşitul celui de-al doilea război mondial şi până în 
prezent, puterile occidentale au fost afectate de problemele din 
Orientul Mijlociu. Ca urmare, unităţi ale Forţelor Speciale au fost 
în mod constant implicate în zonă, sprijinind conducători pro- 
occidentali, antrenând forţele indigene, oprind invazii şi asigurând 
sprijin pentru armatele locale. Este o zonă foarte sensibilă, unde 
prezenţa militară occidentală oficială este rar binevenită, o zonă 
în care folosirea sub acoperire a acestor forţe poate juca un rol 
util. Conducătorii occidentali ar prefera poate să stea departe de 
Orientul Mijlociu, dar există un factor care cere ca englezii şi 
americanii să-şi păstreze forţe în zonă şi să joace un rol activ în 
afacerile arabe. Acest factor copleşitor este petrolul. 

O mare parte din dificila sarcină de a apăra interesele Vestului 
în regiune a fost lăsată în seama Forţelor Speciale şi Forţelor de 
Operaţiuni Speciale, care au reuşit să protejeze interesele 
Occidentului şi să sprijine aliaţii acestuia, fără să deranjeze 
sensibilităţile locale fragile sau să ofere muniţie celor care îi 
criticau pe conducătorii arabi că susțineau interesele 
Occidentului. Acest sprijin a mers de la asigurarea unor mici 
echipe de instructori sau a ajutorului militar pentru prevenirea 
loviturilor de stat, cum a fost în lordania în 1958, până la războiul 
total cu lrakul, pentru eliberarea Kuweitului, în 1990-1991. Tot 
acest efort, ce s-a întins pe mai multe decenii, nu a asigurat 
liniştea în regiune şi nu a împiedicat ridicarea unor noi regimuri 
autoritare, antioccidentale. 

Bătălia din Suez din noiembrie 1956, care a marcat sfârşitul 
pretențiilor imperiale ale Marii Britanii şi a fost privită ca un triumf 
al colonelului Nasser, a încurajat alte grupuri sau state arabe din 
Orientul Mijlociu să-şi încerce norocul împotriva Marii Britanii şi 
aliaţilor ei. În 1958, colonelul Nasser a format o Republică Arabă 
Unită (UAR), care a avut o viaţă scurtă şi era formată din Egipt, 
Siria şi Yemen. UAR era sprijinită de Uniunea Sovietică, care 
asigura cantităţi mari de arme, plus echipe de instructori pentru 


sprijin tehnic „în teren”. Aceasta a dus în cele din urmă la noi 
ameninţări împotriva Israelului, dar primii care au dus greul 
activităţii subversive a UAR au fost conducătorii pro-occidentali 
din Irak, lordania şi Liban. 

În iulie 1958, armata irakiană a organizat o lovitură de stat 
împotriva familiei regale irakiene, care a fost ucisă în întregime, 
împreună cu primul lor ministru pro-occidental, Nuri-es-Said. 
Membrii ambasadei britanice au fost alungaţi din Bagdad, iar 
demonstrațiile inspirate de UAR în celelalte state arabe arătau că 
aveau să urmeze probleme şi mai mari. 

Statele Unite, deşi se opuseseră cu vehemenţă operaţiunii 
anglo-franceze din Suez, cu doi ani înainte, au realizat acum 
adevărul despre Nasser şi au dejucat următoarea lovitură de stat 
din Liban, debarcând o forţă puternică de infanterişti marini 
americani în Beirut, în 1958, şi începând prin aceasta o lungă 
implicare a SUA în acea ţară nefericită. In lordania, unde regele 
Hussein îl alungase pe Glubb Paşa, comandantul britanic al 
Legiunii Arabe, s-a răspuns apelului la ajutor prin trimiterea rapidă 
din Cipru a Brigăzii Independente nr.16, de paraşutişti, care a 
ocupat poziţii în jurul Ammanului şi a reuşit să intimideze forţele 
pro-Nasser. John Grebby, din 2 Para, a fost unul dintre cei trimişi 
în lordania: „Deplasarea rapidă aeriană a Brigăzii Independente 
nr. 16 în Cipru în 1956, în lordania în 1958 şi a forţelor britanice în 
Kuweit în 1961, inclusiv a batalionului nostru, reprezentau 
«manifestări de forţă», care să aducă o stabilitate imediată 
militară şi politică în acele zone. Şi ele au reuşit, categoric, în 
ultimile două cazuri. Astăzi, multe dintre ţările din lumea a treia 
au forţe armate moderne şi o viitoare intervenţie a englezilor 
trebuie să se facă în coaliţie cu alte forţe aliate, aşa cum a fost în 
războiul din Golf, dar în anii '50, Marea Britanie avea încă o voinţă 
politică şi o ascendență militară. 

În timpul petrecut de noi în lordania, avioanele de vânătoare 
Hunter ale Escadrilei RAF 208 decolau practic în fiecare zi de pe 
aeroport, câte patru o dată. Brigada era staționată în jurul 
aeroportului, în apropierea oraşului Amman. Spectacolul acestor 
avioane Hunter, care decolau cu viteze aproape supersonice de la 
capătul pistei, era impresionant. Chiar şi arabii îl admirau. In 
astfel de momente te simţeai mândru să faci parte din forţele 


britanice din străinătate. 

lordania avea o climă foarte fierbinte, mult praf şi nisip. Nu 
toată lumea dispunea de spaţiu de campare şi o mare parte a 
batalionului era formată din patrule în jurul capitalei sau la sud, în 
unicul port, Aqaba. Eu am fost nevoit să dorm într-o ladă. 
Necesităţile de astăzi, cum ar fi loţiunea de plajă sau chiar 
ochelarii de soare, reprezentau un lux, imposibil de obţinut, în 
acele zile. În lordania nu ploua luni întregi. După câteva 
săptămâni, acolo, mâncarea s-a îmbunătăţit şi primeam cel puţin 
o masă formată din două feluri pe zi, constând în legume şi carne. 
Sunt sigur că QM-ul ! nostru trimitea plutonul MT prin pieţele 
arabe din Amman ca să ia produse proaspete, ca să nu mâncăm 
tot timpul din raţii. 

La întoarcerea noastră din lordania, în octombrie/noiembrie 
1958, unităţile Brigăzii Independente nr.16 de paraşutişti au 
început reechiparea. Toate trebuiau să fie pregătite pentru 
operaţiuni în junglă sau deşert. Din acest motiv cred că armata 
britanică de astăzi este mai adaptabilă şi cere standarde mai 
înalte decât în acele zile de după război. Pe atunci, ofiţerii de 
recrutare ai armatei puneau mâna pe tine dacă aveai numai 
câţiva ani de gimnaziu. Acum au de unde alege”. 

Implicarea britanică în Orientul Mijlociu şi în Golf avea să 
continue până la sfârşitul anilor '60, perioadă în care o forţă de 
comando a Infanteriei Marinei Regale a fost păstrată pe mare în 
Golf sau undeva în Oceanul Indian, îmbarcată pe două nave 
transportoare de comando echipate cu elicoptere - portavioane 
ale flotei transformate în acest scop. 


Totuşi, Nasser nu a fost singurul care a creat probleme în 
Orientul Mijlociu. In iulie 1958, în timp ce brigada se stabilea în 
jurul Ammanului, prinții Arabiei Saudite, aflaţi deja în dispută cu 
Marea Britanie în privinţa oazelor Burami bogate în petrol, au 
hotărât să provoace o rebeliune în Oman. Când forţele locale nu 
au reuşit să oprească această rebeliune, sultanul Muscatului şi 
Omanului a cerut ajutor britanic şi a primit veterani din Malaiezia 
ai Regimentului SAS. In 1958, Sultanatul Muscatului şi Omanului 
era un adevărat regat medieval, condus de sultanul Sa'id, un 

conducător despotic, care îşi ţinea ţara cu o mână de fier, 
opunându-se oricărei mişcări spre democraţie şi introducerii altor 
invenţii vestice, cu excepţia armelor. Fiul lui, Qaboos, a fost în 
cele din urmă trimis la Academia militară britanică de la 
Sandhurst, de unde s-a întors acasă cu unele noţiuni democratice 
ce au dus, în final, la detronarea tatălui său şi la reorganizarea 
Muscatului şi Omanului ca un stat cât de cât modern. Dar toate 
acestea s-au întâmplat după 1958. 

Marea Britanie trebuia să-şi protejeze proviziile de petrol din 
Golf, şi această necesitate o obliga să-l spijine pe sultanul Sa'id. 
Prin urmare, în noiembrie 1958, Escadronul D din 22 SAS a sosit 
din Malaiezia şi s-a implicat într-o campanie dură împotriva 
principalului disident, Ghalib bin Ali - „Lordul Muntelui Verde” - 
care se stabilise pe un platou înalt, Jebel Akhdar. Forţa de apărare 
locală - Cercetaşii truciali Oman, conduşi de ofiţeri britanici - 
încercase deja să cucerească Jebel Akhdar, care se afla în vârful 
unor versanţi abrupți ce se înălţau la două mii de metri deasupra 
câmpiei înconjurătoare. Acest atac a eşuat. Chiar şi un atac 
executat de un batalion ar fi fost respins cu pierderi mari, căci nu 
exista suficient loc pentru desfăşurarea unor forţe largi, pe 
cărările înguste ce duceau spre vârf. Estimând că pe Jebel se aflau 
cel puţin şase sute de disidenţi înarmaţi, comandantul local, 
colonelul David Smiley, fost ofiţer SOE, a cerut ajutorul trupelor 
britanice, specificând că vroia soldaţi profesionişti bine pregătiţi şi 
că avea nevoie de „un batalion de comando al Infanteriei Marinei 
Regale sau de unul de paraşutişti”. 

Aceste unităţi nu erau disponibile şi desfăşurarea lor ar fi 
putut fi privită ca o provocare de guvernul saudit, aşa încât, la 
sugestia maiorului Frank Kitson, care servea pe vremea aceea la 
Biroul de Război din Londra, lui Smiley i-a fost trimis un escadron 
SAS din Malaiezia, sub comanda maiorului Anthony Deane 
Drummond, care primise instrucţiuni să cucerească Jebel Akhdar 
cu maximă eficienţă, minimum de agitaţie publică şi fără pierderi. 
Dificultatea cuceririi acelei poziţii formidabile a devenit clară SAS- 
ului imediat după sosire, când unul dintre caporali, care cerceta 
drumurile spre culme, a fost ucis cu o singură împuşcătură de un 
lunetist de pe vârfurile de deasupra. 

Ţinând cont de experienţa rebelilor în folosirea armelor, s-a 


hotărât ca SAS-ul să atace platoul Jebel numai noaptea. În 
decembrie, căpitanul Red Rory Walker a condus o trupă SAS pe 
culme, folosind o trecătoare veche şi îngustă, cunoscută sub 
numele de „treptele persane”, trecând astfel de sangarele libere 
ale rebelilor - construcţii mici de piatră - şi stabilindu-şi o poziţie 
defensivă în vârful muntelui. Nu se vedea nici un inamic, aşa încât 
în următoarele zile restul escadronului a urcat şi a început să 
trimită patrule pe platou. Aceasta reprezenta deja o realizare 
deosebită, căci Jebel Akhdar era privit ca o poziţie inexpugnabilă, 
lucru ce ar fi fost adevărat, dacă inamicul ar fi fost în stare de 
alertă. 

Activitatea de patrulare a continuat şi, în cele din urmă, baza 
principală a rebelilor a fost localizată în partea de sud a platoului 
şi a fost atacată de două trupe SAS, una condusă de căpitanul 
Peter de la Billisre, cel care avea să conducă mai târziu forţele 
britanice în 1991, în războiul din Golf. Atacul celor două trupe a 
fost întâmpinat cu rafale de foc din direcţia sangarelor şi a 
adăposturilor. Se părea că poziţia era prea puternică pentru a fi 
cucerită şi că SAS-ul era nevoit să se retragă. Retragerea a fost 
sprijinită de atacuri cu rachete ale avioanelor de vânătoare 
britanice Venom, un singur om pierzându-şi viaţa. 

Rebelii ştiau acum că SAS-ul se afla pe platou şi luptele s-au 
intensificat, poziţiile britanicilor fiind supuse unui foc continuu al 
lunetiştilor şi atacurilor cu mortiere. Cu toate acestea, ei au 
menţinut presiunea asupra inamicului şi, acţionând cu 
agresivitate, au reuşit să-şi păstreze poziţia din vârful „treptelor 
persane”, patruzeci de oameni din SAS făcând faţă unui număr de 
şase sute de rebeli. 

Pe coastă a fost adus armament greu, inclusiv mortiere de trei 
toli, şi a fost lansat un atac împotriva punctului Akhbat al 
inamicului, o mulţime de peşteri şi sangare de stâncă care 
pătrundeau până în poziţia SAS-ului şi blocau drumul spre centrul 
platoului. Acest atac a fost lansat în noaptea Ajunului de Crăciun 
din 1958, soldaţii SAS fiind trimişi la atac de cimpoaiele lui Red 
Rory Walker. Până în zori, poziţia Akhbat fusese cucerită şi 
dizidenţii se retrăseseră. 

Escadronul D avea acum un avanpost ferm pe Jebel şi nu era 
în pericol să fie respins, dar mai era nevoie de soldaţi, ca să 


curețe întregul platou. În consecinţă, a fost trimis din Malaiezia 
Escadronul A, o forţă comandată de unul dintre ofiţerii SAS care 
luptaseră în deşert în timpul celui de-al doilea război mondial, 
maiorul John Cooper, care servise ca subofițer sub comanda lui 
David Stirling. Escadronul A a sosit în ianuarie 1959 şi a înlocuit 
Escadronul D pe Jebel. Escadronul D, care luptase timp de şase 
săptămâni, a fost retras pentru o scurtă odihnă, înainte să se 
alăture escadronului A pe culme, pentru atacul final. 

Jebel Akhdar era un munte cu două vârfuri, cărora SAS-ul le 
dăduse numele de cod Sabrina, după cel al unei soliste britanice 
în vogă în acea perioadă. Aceste vârfuri dominau căile de acces 
spre ultima redută a rebelilor. Escadronul A a primit misiunea să 
le cucerească. Era o diversiune, dar trebuia să fie foarte 
convingătoare, ca să mascheze atacul principal al SAS-ului asupra 
poziţiei rebele din satul Saiq, care avea să fie declanşat din 
câmpie. Atacul lui Cooper a fost executat pe terenul muntos 
extrem de dificil pe data de 26 ianuarie şi a necesitat sprijinul 
luptătorilor cu aruncătoare de rachete şi bombardamentele 
avioanelor Shackleton ale RAF-ului, înainte ca poziţia Sabrina să 
fie cucerită. 

Apoi, oamenii lui Cooper au pornit repede la vale, ca să se 
unească cu Escadronul A. Toţi oamenii din SAS s-au îngrămădit 
după aceea în camioane, au ocolit rapid baza de pe Jebel şi au 
început o ascensiune nocturnă spre vârful coastei, aflat la două 
mii patru sute de metri mai sus. Au ajuns în vârf la răsărit, 
aproape de baza din Saiq a rebelilor, şi au trecut imediat la atac. 
Poziţiile exterioare ale rebelilor au fost cucerite, cu preţul a doi 
morţi şi a unui rănit, iar apariţia surprinzătoare a unei forţe 
puternice de soldaţi SAS - de fapt nu mai mult de o sută de 
oameni - în inima fortăreței lui a fost prea mult pentru „Lordul 
Muntelui Verde”. El şi-a abandonat poziţia şi a fugit peste 
frontieră în Arabia Saudită, iar SAS-ul a putut intra mărşăluind în 
Saiq, fără să mai întâmpine altă rezistenţă. 

Prima aventură din Oman a fost o campanie mică şi frumoasă, 
un exemplu clasic a capacităţilor Forţele Speciale. Forţa SAS nu a 
numărat niciodată mai mult de o sută de oameni, cu arme puţine, 
în timp ce opoziţia era numeroasă, bine înarmată, aflându-se în 
poziţii bine pregătite, în vârful unei fortărețe naturale, şi 


cunoscând terenul. Cu toate acestea, SAS-ul a reuşit, în mai puţin 
de opt săptămâni, să doboare şi să împrăştie o forţă care anterior 
învinsese atacuri executate de un batalion întreg şi păstrase Jebel 
Akhdar ani de zile. Pe frontul politic, asta a demonstrat că 
britanicii, chiar şi după Suez, aveau mijloacele şi voinţa de a-şi 
sprijini prietenii din Orientul Mijlociu şi de a le proteja interesele 
vitale. 

Această hotărâre a fost testată după aceea în iunie 1961, 
când generalul Kassim, noul conducător al Irakului, şi-a anunţat 
intenţia de a anexa statul Kuweit, bogat în petrol. Kuweitul fusese 
protectorat britanic începând cu 1899, dar britanicii renunţaseră 
la protectorat pe 19 iunie, doar cu şase zile înainte ca generalul 
Kassim să hotărască să-l anexeze. Emirul Kuweitului a apelat 
imediat la o revenire a ajutorului britanic. În câteva zile, au sosit 
două unităţi britanice, companiile 42 şi 45 Comando, Infanteria 
Marinei Regale, care au fost desfăşurate în deşert, în lungul 
frontierei irakiene, cu sprijin de tancuri şi artilerie. Apoi au sosit şi 
alte trupe, inclusiv un batalion de paraşutişti. Deşi forţa totală 
adusă nu era mai mare de cinci mii de oameni, a fost suficientă ca 
să-i împiedice pe irakieni să traverseze graniţa. 


Apoi, 45 Comando a preluat o sarcină care avea să o ţină 
ocupată cea mai mare parte a anilor '60, şi anume încercarea de 
a opri o izbucnire a terorismului în colonia coroanei din Aden, 
unde revolta ce necesita priceperea şi pregătirea trupelor Forţele 
Speciale începuse deja. 

Aden era o colonie britanică la Marea Roşie, un loc fierbinte şi 
umed, dotat cu un aeroport mare şi un port natural splendid. 
După ce britanicii au părăsit Zona Canalului, Aden a devenit una 
dintre principalele linii de alimentare cu petrol a Marii Britanii şi o 
bază din care puteau fi desfăşurate forţe pentru protejarea 
intereselor britanice în Golf sau în Oceanul Indian. Oraşul Aden 
era înconjurat de colonia Aden, iar aceasta, la rândul ei, de 
Protectoratul Aden, un grup de şeicate ocupând o regiune 
montană de o sută de mii de mile pătrate, mărginită la nord de 
Yemen şi Arabia Saudită. 

Viaţa cotidiană în protectorat nu era diferită de cea de la 
frontiera nord-vestică a Indiei, în zilele guvernării britanice - un 


amestec de raiduri şi acte de banditism între membrii triburilor, 
care îşi asigurau traiul zilnic prin colectarea de taxe de la 
caravanele ce veneau în Aden pe drumul Dhala. Britanicii din 
colonie mențineau un control slab al activităţii şeicatelor din 
protectorat, controlându-i atunci când era necesar cu o forţă de 
apărare locală, Recruţii Protectoratului Aden, o unitate compusă 
din soldaţi arabi conduşi de ofiţeri ai Regimentului RAF. 

Tensiunile ce afectau restul Arabiei aveau un efect inevitabil 
în Aden, dar principala sursă a problemelor era Yemenul. Yemenul 
pretindea de mult teritoriul Aden şi, în 1962, o lovitură de stat 
susţinută de Nasser l-a izgonit de la putere pe conducătorul 
Yemenului, Al Badr. Al Badr nu a fost ucis în atacul asupra 
palatului lui şi, scăpând în munţi, el a organizat o rezistenţă 
împotriva rebelilor, care erau conduşi de un fost comandant al 
armatei yemenite, generalul Sallal. Ambele părţi au căpătat 
întăriri, generalul Sallal primind două divizii ale armatei egiptene. 
Al Badr l-a primit pe maiorul John Cooper, acum retras din SAS, şi 
trei „voluntari neoficiali”, în permisie fără plată, din Regimentul 
SAS din Hereford. 

Maiorul Cooper şi oamenii lui au început în curând să 
transforme serviciul militar în Yemen într-o experienţă foarte 
solicitantă pentru soldaţii neexperimentați ai armatei egiptene. 
Este încă un mister cum de s-a implicat maiorul Cooper în această 
acţiune. Primul contact a fost făcut de David Stirling şi maiorul a 
primit permisiunea tacită a guvernului britanic. Armele şi banii 
veneau de la prinții saudiţi, cărora nu le plăcea să vadă încălcate 
legile ereditare atât de aproape de graniţele lor. 

Cooper şi oamenii lui au început cu o recunoaştere atentă a 
garnizoanei egiptene şi a mişcărilor de trupe, organizând în 
acelaşi timp luptătorii yemeniţi în grupuri de cinci sau şapte 
oameni, desemnate drept „secţiuni de trăgători” sau „grupuri de 
ucidere”. După aceea, Cooper a organizat prima lui operaţiune, o 
ambuscadă în Wadi Thoul, o vale la est de Sana'a, capitala 
Yemenului. Această ambuscadă neaşteptată i-a năucit total pe 
egipteni. Tancurile lor au început să tragă în toate direcţiile, mai 
mult în rândurile propriei infanterii, rămasă în formaţie, ca să fie 
secerată de focurile de mitralieră de pe dealuri. La sfârşitul zilei, 
când egiptenii au fugit înapoi spre Sana'a, au lăsat în urmă 


optzeci şi cinci de morţi şi o mare cantitate de arme şi 
echipament, care au fost adunate rapid, cu bucurie, de soldaţi din 
trupele yemenite neregulate. 

Următoarea aventură a lui Cooper a fost un atac la fel de 
reuşit cu mortiere asupra unei poziţii egiptene întărite. Satisfăcut 
după aceste mişcări de deschidere, maiorul şi-a trimis cei trei 
oameni din SAS, împotriva voinţei lor, înapoi la Brecon. Apoi, a 
ordonat neregulaţilor yemeniţi să continue să hărţuiască inamicul, 
iar el s-a întors în Yemen, unde a rămas să antreneze alţi soldaţi, 
să trateze bolnavii cu metoda aprobată „suflete şi minţi” a SAS- 
ului, supraviețuind în tot acest timp diverselor atentate din partea 
egiptenilor, care aveau cunoştinţă de existenţa lui şi au folosit 
chiar şi arme chimice în încercarea de a-l elimina. 

Apoi, lui Cooper i s-au alăturat sergentul Cyril Weavers, din 21 
SAS, unitatea teritorială, şi locotenentul David Bailey, un entuziast 
pentru cauza yemeniţilor. Cei trei au rămas în Yemen încă trei ani, 
luptând cu neregulaţii regalişti până când, în 1965, s-a făcut o 
înţelegere de încetare a focului şi Al Badr a acceptat să plece în 
exil în Arabia Saudită. În tot acest timp şi câţiva ani după aceea, 
armata britanică şi în special Regimentul de Paraşutişti şi 
Compania 45 Comando a Infanteriei Marinei Regale duceau un 
mic război în Aden. 

Fundalul politic al tulburărilor din Aden poate fi explicat pe 
scurt. La început, britanicii au vrut să oprească colonia, ca mijloc 
de protejare a intereselor lor petroliere din Golf şi ca bază de 
acţiune în Oceanul Indian. Şeicii din protectorat se bazau pe 
protecţia britanică şi au fost alarmaţi de rebeliunea revoluţionară, 
pro-egipteană, din Yemen. In acest amestec, au pătruns două 
partide locale independente din Aden. Primul, de stânga şi de 
inspiraţie comunistă - Frontul Naţional de Eliberare (NLF!) - avea 
intenţia de a prelua colonia şi protectoratul, alungându-i atât pe 
britanici, cât şi pe şeici şi formând în Yemen un stat procomunist. 
Al doilea era Partidul Socialist al Poporului (PSP 1), cu baza în 
Aden, care a început ca front de uniune controlat de yemeniţi şi 
s-a dezvoltat ca organizaţie teroristă. 

Amândouă partidele luptau pentru sprijin egiptean şi yemen şi 

au format pentru scurt timp un front popular, FLOSY II, Frontul de 
Eliberare a Yemenului de Sud Ocupat - Yemenul de Sud fiind 
numele dat de ei coloniei şi protectoratului. Apoi, NLF-ul s-a 
desprins. FLOSY şi NLF-ul au început să lupte între ele, în timpul 
în care nu erau angajate în campania teroristă împotriva 
britanicilor. Runda de deschidere a acestei campanii a avut loc în 
decembrie 1963, când a fost aruncată o grenadă asupra 
înaltulului comisar britanic, pe aerodromul Khormaksar, ucigând o 
indiancă şi pe aghiotantul comisarului şi rănind totodată alţi 
treizeci de oameni. În aceeaşi zi s-a declarat stare de urgenţă şi a 
început conflictul din Aden. 

Micul război din Aden poate fi împărţit în două faze principale, 
campania Radfan pe drumul Dhala, în 1963-1964, şi campania 
teroristă din colonia Aden - pe vremea aceea statul Aden şi en 
route spre independenţă - care s-a încheiat cu retragerea 
britanică din noiembrie 1967. Bob Strickland din Artileria 
Paraşutată a sosit în Aden la sfârşitul lui 1956, când tulburările 
tocmai începuseră. El ne oferă o descriere a războiului de la 
frontieră într-o colonie britanică, la sfârşitul imperiului: „Un 
batalion de infanterie, Cameron Highlanders, era deja în acţiune 
la graniţa Yemenului şi suferise câteva pierderi. Fusese cerut un 
batalion de artilerie şi trupa mea (Trupa C din Bateria de Câmp 
Paraşutişti nr. 97) fusese aleasă ca să le ofere sprijin. Singura 
problemă era că tunurile pe care urma să le folosim în Aden erau 
mortiere de 75 mm, iar noi eram antrenati pe tunuri de câmp de 
25 de livre. Mortiera de 75 mm este un tun bun, ideal ca să fie 
desfăcut şi urcat pe cămile pentru transportul prin munţii din 
Aden. Antrenamentul nostru a fost intensiv, cu o mulţime de 
exerciţii de tragere, şi nu după mult timp eram eficienţi sută la 
sută şi pregătiţi de acţiune. 

O sută de oameni din Trupa C, sub comanda căpitanului 
Steptow, au zburat spre Aden pe 14 februarie 1957. Călătoria în 
avionul Hastings a fost un zbor foarte lung, durând vreo douăzeci 
şi nouă de ore. Pe vremea aceea nu existau avioane de linie 
pentru trupe. Zborul ne-a dus din Lyneham, Wiltshire, pe un 
aerodrom din Tunisia (oprire pentru noapte), apoi la El Adam, în 

Libia (oprire pentru noapte), spre nord, peste Turcia şi prin Irak, 
până la Habbaniya, lângă Bagdad (oprire pentru noapte), apoi 
spre Bahrain, în lungul Golfului Persic şi în jurul Peninsulei 
Arabice, până în portul Aden. 

După sosirea în Aden ne-am stabilit repede tabăra pe 
aerodromul Khormaksar. În primele câteva zile am făcut exerciţii 
de tragere cu tunurile. Trupa noastră s-a împărţit în două secţiuni. 
O secţiune a fost trimisă în estul ţării, iar secţiunea noastră a 
pornit în maşini Land Rover, remorcând tunurile pe traseele foarte 
accidentate spre munţi, către drumul Dhala, spre graniţa 
Yemenului, unde am făcut tabără împreună cu Cameron 
Highlanders. 

Am făcut multe ieşiri cu scoţienii şi APL-ul!, executând acţiuni 
împotriva yemeniţilor, dar aveam deseori probleme cu APL-ul, 
pentru că se întâmpla ca membri ai unor familii arabe să lupte în 
ambele tabere. Se ajungea ca un frate să lupte în APL, iar celălalt 
în armata britanică - sau în forţele pe care Yemernul le trimitea 
peste graniţă ca să atace drumul Dhala (drumul Dhala a fost 
câmpul de luptă, până când am părăsit Radfanul definitiv). În 
astfel de ocazii, părinţi, fii, veri din diverse triburi yemenite şi 
adene. Aşa că se ajungea ca un soldat din APL să spună că nu 
putea lupta într-o zi, pentru că cineva din familia lui lupta în 
unitatea militară pe care urma să o atacăm, dar era oricând gata 
să intre în acţiune în altă zonă, unde trăia un alt trib, în care nu 
era implicat nimeni din familia lui. 

Multe dintre carabinele folosite de yemeniţi erau rudimentare, 
dar erau foarte precise la distanţe mari. Odată, eram în luptă şi un 
yemenit a tras cu puşca lui într-un avion de vânătoare Venom, 
lovindu-i rezervorul de combustibil. Din nefericire, avionul s-a 
prăbuşit şi pilotul a murit. RAF-ul a pierdut câteva avioane în 
munţii din Aden. Avioanele coborau în picaj şi trăgeau în ţinte 
yemenite, după care urcau brusc, încercând să treacă peste 
vârfurile munţilor. Dar unii munţi erau prea abrupți şi piloţii nu 
reuşeau să o facă. 

Pe disidenţii din Aden îi numeam «oamenii albaştri». «Lupii 
roşii din Radfan» a fost o denumire adoptată mai târziu. Stâncile 
munţilor din Aden sunt foarte închise la culoare, înunecate. 


U APL = Aden Protectorate Levies = Recruţii Protectoratului Aden. 


Localnicii îşi vopseau toate hainele şi chiar şi pielea cu o culoare 
albastră, asemănătoare stâncilor. Puteau să fie la numai câţiva 
paşi şi să nu poţi să-i vezi, pentru că se contopeau perfect cu 
mediul înconjurător. Aerodromul din Dhala era un loc în care se 
ateriza foarte greu, pentru că nu te puteai apropia decât dintr-o 
direcţie, printre munţi, iar localnicii minaseră acea zonă. Avionul 
care ne aducea cea mai mare parte a proviziilor era un aparat 
vechi, cu două motoare Beverly. Era un avion foarte mare, care 
trebuia să tureze invers motorul la aterizare, ca să se oprească. O 
dată, pilotul a turat prea puternic, şi avionul a aterizat cu aproape 
cinci centimetri mai scurt decât atunci când decolase. Toate 
plăcile de pe fuzelaj s-au încovoiat. Air Force a trebuit să trimită 
alte trei avioane ca să-l demonteze pe cel stricat şi să-l ducă 
înapoi la aerodromul Khormaksar. 

Colonia Aden era un loc foarte deprimant. Deşi în Radfan aerul 
era foarte fierbinte, nu simţeam cu adevărat arşiţa, pentru că nu 
exista umiditate. De asemenea, exista un loc unde puteam să 
bem zdravăn, altfel ne-am fi deshidratat rapid. Toată apa noastră 
era scoasă din puțuri. Carnea proaspătă trebuia gătită şi mâncată 
imediat. Furtunile de nisip erau foarte dese. Acestea se produceau 
întotdeauna când ne aşezam la masă, aşa că mâncarea avea 
mereu o peliculă de nisip pe ea. Trebuia, de asemenea, să fii 
atent la şoimi, care se repezeau din înaltul cerului şi îţi înşfăcau 
bucatele din farfurie. O delicatesă pentru arabi erau lăcustele. 
Lăcustele veneau în zbor, în stoluri uriaşe, de undeva din Africa, şi 
devorau tot ce vedeau, dar arabii le prindeau din aer, când 
treceau pe deasupra lor, le rupeau aripile şi le mâncau de vii. 

Am plecat din Aden pe 18 noiembrie 1957, pe nava de trupe 
Oswestry. Drumul spre casă era Canalul Suez. În timpul trecerii 
prin canal ni s-a spus să nu purtăm beretele roşii, în 
eventualitatea că oamenii de pe țărm puteau deveni duşmănoşi, 
amintindu-şi debarcările din Port Said, din anul precedent. Totuşi, 
noi am purtat beretele şi nu am avut nici o problemă cu localnicii 
- de fapt, chiar ne-au aclamat. Am observat un lucru când 
treceam pe lângă El Cap, locul în care ne plasasem tunurile în 
timpul operaţiunii din Suez, şi anume acela că plasele de camuflaj 
încă acopereau gropile. Am mai remarcat şi că statuia lui Lesseps 
de la capătul canalului fusese îndepărtată şi înlocuită cu statuia 


unui soldat egiptean, ţinând un paraşutist francez şi unul britanic 
de «paraşutele» lor”. 

Drumul Dhala porneşte din Yemen, traversează protectoratul 
şi pătrunde în colonie. Era folosit de NFL ca rută de aprovizionare 
cu arme şi explozibili. Ca să opreşti acest trafic, trebuia să trimiţi 
o forţă mare la Dhala, iar sosirea armatei britanice, reprezentată 
de 45 Comando şi mai târziu de Batalionul 3, Regimentul de 
Paraşutişti, a fost văzută de localnici ca o scuză bună pentru 
folosirea lor ca ţinte de tir. Oamenii din triburile locale - „lupii 
roşii” - au început în curând să mineze drumul Dhala şi să ţină 
garnizoana britanică de acolo sub un foc sporadic de carabină. 

In ianuarie 1964, generalul de brigadă James Lunt, care 
comanda foştii Recruţi ai Protectoratului Aden - forţă ce a devenit 
acum armata nou-formatei Federaţii Arabe de Sud -, a organizat 
Operaţiunea Nutcracker împotriva triburilor din Radfan, folosind 
trei batalioane SAA (Armata Arabiei de Sud), sprijinite de tancuri 
uşoare şi elicoptere de pe HMS Centauri. Această operaţiune a 
durat o lună şi i-a alungat pe „lupii roşii” de pe drumul Dhala, dar 
efortul nu a putut fi susţinut în faţa agitaţiilor crescânde din statul 
Aden, aşa încât atunci când forţele generalului de brigadă Lunt au 
fost retrase, „lupii roşii” s-au întors. Singura soluţie era invadarea 
fortăreței lor din bazinul Danaba. Această sarcină a fost primită de 
trei unităţi britanice: 45 Comando, 3 Para şi o trupă de oameni din 
SAS, comandată de căpitanul Robin Edwards. 

Planul cerea ca 45 Comando să înainteze noaptea în bazinul 
Danaba dinspre Thumier, pe drumul Dhala, mişcare precedată de 
o lansare cu paraşuta a Companiei B, 3 Para, pe o poziţie din Wadi 
Taym, unde urmau să aterizeze pe un DZ cucerit de SAS. 
Operaţiunea a demarat în noaptea de 30 aprilie 1964 şi lucrurile 
au început să meargă prost aproape imediat. Patrula de zece 
oameni a căpitanului Edwards s-a infiltrat fără probleme spre 
Wadi Taym, dar la răsărit au fost detectaţi de membrii unui trib, 
care au ieşit grămadă din satele lor. În scurt timp, SAS-ul a fost 
țintuit la pământ într-un set de sangare ridicate în grabă, sub un 
foc masiv şi foarte precis. Edwards şi operatorul radio au fost 
ucişi, iar patrula a fost salvată de la distrugere de o formaţie de 
avioane de vânătoare Hunter ale RAF-ului, care au atacat poziţiile 
arabilor. 


Cum DZ-ul fusese compromis, saltul cu paraşuta a fost anulat 
şi întreaga greutate a atacului a fost plasată pe umerii 
infanteriştilor marini din 45 Comando, care mărşăluiau acum în 
viteză spre Danaba. CO-ul lor, locotenent-colonelul Paddy 
Stevens, ne relatează: „Radfanul este un ţinut criminal, dar, cum 
se află la peste o mie cinci sute de metri înălţime, cel puţin clima 
este mai plăcută, după umiditatea înăbugşitoare din Aden. După 
Nutcracker, era evident că bazinul Danaba nu putea fi cucerit 
decât pe jos, de trupe foarte bine pregătite fizic, aşa că prima 
sarcină a fost să aducem unitatea într-o formă cu adevărat bună. 
Cum în Aden puteai face cam orice, în afară de sport, asta nu a 
fost prea greu, dar în spatele rafinăriei de la Little Aden era o 
culme joasă, care putea fi folosită ca traseu de rezistenţă. Mi-am 
pus echipamentul şi am mers acolo, ca să stabilesc un timp ce 
trebuia depăşit de toţi cei din unitate. Ne aruncam cu toţii peste 
culme, cu echipament complet, de două-trei ori pe zi şi, în scurt 
timp, infanteriştii marini mai bine pregătiţi scoteau nişte timpi 
uimitori. Toate aceste eforturi au fost răsplătite când am pornit în 
marş spre Danaba”. 

Ca rezultat al antrenamentului lor şi în ciuda faptului că 
majoritatea cărau patruzeci de kilograme - sau mai multe - de 
echipament şi muniţie, cei din 45 Comando au ajuns în Radfan în 
acea noapte, auzind pe drum că saltul cu paraşuta fusese anulat 
şi că Compania B, 3 Para, venise la Thumier şi pornise după ei. 
Operaţiunea era compromisă, şi lui Paddy Stevens i s-a spus să se 
stabilească cu oamenii lui pe două înălţimi, numite Coca Cola şi 
Sandfly, şi să aştepte acolo paraşutiştii şi ordine ulterioare. Coca 
Cola era un munte înalt şi abrupt, escaladat în cele din urmă cu 
ajutorul frânghiilor cărate în vârf de maiorul Mike Banks şi de alţi 
câţiva foşti membri ai aripii de Comando de asalt al vârfurilor. 

In zorii zilei de 1 mai, 45 Comando se afla pe acele dealuri şi 
avea vedere asupra bazinului Danaba, unde triburile locale 
trăgeau încă în rămăşiţele patrulei lui Edwards. Acea patrulă a 
fost până la urmă extrasă, dar a trebuit să lase în urmă cadavrul 
căpitanului Edwards şi al operatorului radio. Arabii au decapitat 
cele două cadavre şi capetele lor au fost expuse mai târziu în 
piaţa din Sana'a. 

In următoarele două săptămâni, 45 Comando a rămas în 


Radfan, primind în permanenţă întăriri. Când a început faza 
următoare, forţele britanice din zonă erau formate din toată 
Compania 45, tot Batalionul 3 al Regimentului de Paraşutişti şi 
două batalioane de infanterie convenţională, Grănicerii Scoţieni ai 
Regelui şi Batalionul 1 Scoţieni Regal, sprijinite de tancuri uşoare 
şi maşini blindate, precum şi de elicoptere şi de avioanele de atac 
la sol, nepreţuitele Hunter. Toate acestea abia dacă ajungeau 
pentru cucerirea poziţiilor ocupate de triburi. A fost nevoie de o 
luptă de patru zile pentru eliberarea culmii Bakri, care a fost 
cucerită de 3 Para şi Compania X a lui 45, după care forţa de atac 
a pornit împotriva unei alte fortărețe a rebelilor, în Wadi Dhubsan. 
La începutul lui iunie, regimentul Angliei de Est şi un batalion al 
armatei federale au cucerit Wadi Misra. Triburile Radfan au fost, în 
sfârşit, zdrobite printr-o bătălie în plină zi, în satul Shaab Sarah. 


Din acel moment, nu au mai existat încleştări majore în 
Radfan, deşi minările şi tragerile lunetiştilor au continuat până 
când armata britanică s-a retras din Radfan, în iunie 1967. Centrul 
atenţiei s-a mutat din nou asupra statului Aden, fosta colonie 
Aden, unde revoltele, atacurile cu grenade şi sabotajele 
deveniseră zilnice. Ultimii ani în Aden sunt o poveste tristă, căci 
britanicii au decis să părăsească complet teatrul de la est de Suez 
şi acum nu mai aveau nevoie de baza din Aden. Astfel, şeicatele 
protectoratului au rămas neprotejate împotriva forţelor yemenite 
şi egiptene, care presau dinspre nord, precum şi a inamicilor NLF 
şi FLOSY, din interiorul statului Aden. Anii finali au fost epuizanţi 
pentru britanici, inclusiv pentru 45 Comando şi 1 Para, care 
înlocuise 3 Para după campania Radfan. 

1 Para, comandat de locotenent-colonelul Mike Walsh, avea 
baza în tabăra Radfan, la periferia oraşului Aden. Sergentul Tom 
Godwin povesteşte ce s-a întâmplat aici: „Tabăra Radfan era 
lângă aerodromul Khomaksar, şi de acolo trimiteam patrule şi 
eram atacați cu grenade, de lunetişti sau mulţimi revoltate. Am 
fost astfel «însângeraţi» în ziua de 6 iunie 1967, aniversarea Zilei 
Z, când o mulţime de localnici au executat un atac coordonat 
asupra taberei noastre. A fost o prostie din partea lor, căci una e 
să tragi din depărtare, şi alta să lupţi efectiv, iar la asta noi ne 
pricepeam destul de bine. Am omorât opt inamici şi am rănit mult 


mai mulţi, şi singurul nostru rănit a fost sergentul-major al unei 
companii de trăgători, care s-a ales cu aşchii de piatră în fund, 
când negrii au tras o rachetă printr-un zid”. 

Lupta de la Aden atrăsese acum atenţia întrunirii politice 
anticolonialiste de la Naţiunile Unite, care a trimis trei 
reprezentanţi în Aden în aprilie 1967, unul din Mali, unul din 
Venezuela şi unul din Afghanistan. Ei au rămas cinci zile, închişi 
într-un hotel din centru, în timp ce străzile erau agitate de 
revoltele din ce în ce mai susţinute din oraş, majoritatea 
organizate chiar pentru privirile lor. Când reprezentanţii ONU au 
plecat, opt rebeli fuseseră împuşcaţi mortal şi optsprezece soldaţi 
britanici fuseseră răniţi. În iunie 1967, NLF-ul a declarat districtul 
Şeicatului Othman zonă interzisă, care a fost zdrobită de 1 Para. 
După o zi în care şase terorişti au fost ucişi şi douăzeci răniţi, 1 
Para a deschis din nou districtul pentru poliţie şi patrulele 
armatei. 

Câteva zile mai târziu, a avut loc faimosul incident „Crater”. 
Retragerea apropiată a englezilor, programată pentru noiembrie, 
avea un efect demoralizant asupra poliţiei locale şi a unităţilor 
armatei federale. Pe 20 iunie, a avut loc o mică rebeliune la 
tabăra SAA de lângă Khormaksar. Când rebelii au văzut un camion 
plin cu soldaţi britanici trecând pe lângă tabăra lor, au tras asupra 
lor, ucigând şi rănind şaisprezece oameni care, de fapt, se 
întorceau la cazarmă, după exerciţiile de instruire, şi nu aveau 
nici o intenţie agresivă faţă de armata federală. 

Apoi, rebelii au deschis focul asupra Regimentului Lancashire, 
care îşi avea baza în tabăra Dhala, chiar vizavi de ei. In timp ce 
cei din Lancashire ripostau şi înăbuşeau revolta, poliţia armată din 
Crater, o parte a oraşului Aden, alarmată de focurile de armă şi 
auzind zvonuri că britanicii atacaseră o tabără a SAA, au tras în 
două jeep-uri Land Rover în care se aflau oameni din Puşcaşii 
Regali Northumberland şi scoţienii din Argyll şi Sutherland. 
Amândouă vehiculele au luat foc şi au fost ucişi alţi şapte soldaţi 
britanici. O patrulă condusă de locotenentul Davis de la Puşcaşi, 
care s-a dus în Crater să vadă ce se întâmplase, a fost de 
asemenea atacată şi învinsă. Locotenentul Davis şi oamenii lui nu 
au mai fost văzuţi niciodată şi probabil că au fost ucişi când au 
rămas fără muniţie. 


Comandantul garnizoanei a decis să lase Craterul să se 
calmeze, o decizie care nu i-a convenit locotenent-colonelului 
Colin Mitchell, ofiţerul comandant al scoţienilor din Argyll şi 
Sutherland. Pe 3 iulie, acoperiţi de pe dealurile din jurul Craterului 
de oameni din 45 Comando şi conduşi de cimpoierii batalionului 
lor, scoţienii au intrat din nou în Crater şi i-au nimicit pe toţi 
membrii populaţiei locale care continuau lupta. Acest fapt, 
recucerirea Craterului, a fost un succes minor în această poveste 
tristă. 

La începutul lui septembrie, NFL-ul a pretins că va prelua 
controlul la plecarea englezilor şi, în noiembrie, guvernul britanic 
a acceptat acest „ultimatum”. Această declaraţie a NFL-ului din 
septembrie a fost urmată de o bătălie acerbă în Şeicatul Othman, 
între NFL şi FLOSY, o bătălie purtată sub privirile uimite ale 
soldaţilor din 1 Para care primiseră ordin să nu intervină. NFL-ul a 
câştigat şi a petrecut următoarele câteva săptămâni adunându-i 
pe sprijinitorii FLOSY - din nou sub ochii trupelor britanice - şi 
ducându-i în deşert în camioane împrumutate de la armata 
federală pentru a-i ucide cu rafale de mitralieră. Colonelul Joe 
Starling, din Regimentul de Paraşutişti, îşi aminteşte aceste 
evenimente: „Era îngrozitor, şi oamenilor noştri nu le plăcea asta, 
absolut deloc. O patrulă din 1 Para a găsit un mormânt colectiv la 
Dar el Saif, plin cu cadavre, din care se hrăneau hienele şi vulturii. 
Noi fusesem retraşi pe o linie defensivă, Linia Scrubber, şi 
camioane pline cu oameni ai FLOSY treceau în fiecare zi şi 
dispăreau din vedere, deşi puteam auzi rafale lungi de mitralieră, 
când erau ucişi. Am protestat la superiorii noştri, dar ni s-a 
răspuns prin ordinul: «Nu mai este treaba noastră, nu interveniţi». 
Uneori, respectarea ordinelor nu este uşoară”. 

Englezii s-au retras din Aden în noiembrie 1967, ultimul om 
care a plecat de acolo fiind locotenent-colonelul Dai Morgan, din 4 
Comando, Infanteria Marinei Regale. Aden este o poveste în care 
succesul militar nu a dus la nimic, din cauza eşecului voinţei 
politice. O lecţie ce trebuie învățată de aici este aceea că, dacă nu 
există voinţă politică, singura soluţie posibilă este retragerea, şi 
tot ce implică aceasta, inclusiv umilirea publică şi abandonarea 
aliaţilor - în acest caz, şeicii protectoratului, care se bazaseră pe 
promisiunea de protecţie a britanicilor şi se lăsaseră pur şi simplu 


în voia sorții. Unii dintre ei au fost ucişi, alături de întreaga lor 
familie, alţii au avut suficient noroc să fugă în exil în Arabia 
Saudită. Adenul a devenit o parte a Republicii Populare a 
Yemenului de Sud, un stat marxist sălbatic, pe scurt, o bază arabă 
a flotei sovietice şi un loc prins, de la începutul anilor '70, într-un 
război civil intermitent. La scurt timp după ce englezii au plecat 
din Aden, alte probleme din Golf au adus trupele SAS înapoi în 
Oman. 


În Oman se schimbaseră foarte puţine de la campania Jebel 
Akhdar din anii '60, deşi prezenţa britanică în ţară se extinsese, în 
zonă aflându-se mai multe unităţi militare, echipe de instruire şi 
„consilieri”, comandând micile garnizoane de mercenari baluchi 
din forturile de la frontieră. Cea mai mare parte a acestor 
„consilieri” erau subofiţeri din trupele de comando ale Infanteriei 
Marinei Regale, pregătiţi în armament greu, detaşaţi din Brigada 3 
Comando. 

Sultanul Sa'id era încă la putere, ţara rămăsese într-un 
anacronism medieval, iar acei omanezi care erau destul de bogaţi 
ca să fugă peste graniţă, spre ţări mai liberale, se implicau în 
mişcările de eliberare. În consecinţă, în Oman mocnea rebeliunea, 
mai ales în provincia montană sudică Dhofar, care se află la 
graniţa cu republica controlată de comunişti a Yemenului de Sud. 
Locuitorii provinciei Dhofar erau musulmani înfocaţi, chiar 
fanatici, care dispreţuiau Occidentul „decadent” şi se opuneau 
oricărei încercări de occidentalizare a ţării lor. 

Sultanul Sa'id, care e posibil să fi împărtăşit aceleaşi 
convingeri, a fost înlăturat până la urmă, cu ajutorul Vestului, în 
iulie 1970, şi înlocuit cu fiul lui, Qaboos, care a transformat 
Muscatul şi Omanul într-unul dintre cele mai progresiste state 
arabe. Qaboos a preluat această moştenire periculoasă, cu 
revolta mocnind pretutindeni, mai ales în Dhofar, unde nou- 
formatul Front de Eliberare Dhofar aduna oameni şi arme. Qaboos 
a cerut ajutorul SAS-ului, care a început imediat o campanie ce 
îmbina o versiune a operaţiunilor lor malaieziene, „minţi şi 
suflete”, cu antrenamentul militar pentru forţele neregulate ale 
sultanului, majoritatea din Dhofar, forţe care se adunaseră în 
bande mici numite firgats. Opoziția din Dhofar se numea ado. 


Prima unitate care a pătruns în Dhofar a fost Escadronul A din 
22 SAS, comandat de maiorul Tony Jeapes. În ianuarie 1971, el a 
organizat un raid cu amfibii împotriva oraşului Sudh, aflat în 
mâinile rebelilor. Forţa a fost debarcată pe plajă şi a cucerit oraşul 
într-o oră, fără să tragă nici un foc de armă. Această operaţiune a 
fost urmată câteva săptămâni mai târziu de un atac cu elicopterul 
pe dealurile din Dhofar, în care a existat ceva mai multă acţiune, 
când trei adoo înarmaţi au fost prinşi într-o ambuscadă şi ucişi. 
Apoi, rebelii au adus o mortieră de 81 mm şi au fost trase câteva 
focuri răzlețe de mortieră şi contra-mortieră, în urma cărora au 
murit alţi şase adoo, înainte ca SAS-ul şi luptătorii firgats să se 
retragă. Operațiunile au continuat, crescând în mărime şi număr 
de oameni. În curând a devenit clar că această campanie avea să 
dureze mult mai mult decât cea din Jebel Akhdar. După o altă 
înfruntare de trei zile în Jebel Aram, care a escaladat până la 
implicarea un batalion întreg din armata sultanului, adoo au fost 
înfrânți răsunător şi s-au retras. Apoi, Escadronul A s-a întors în 
Marea Britanie şi a fost înlocuit de Escadronul B, căruia după scurt 
timp i s-a alăturat şi Escadronul G. 

Strategia Escadronului B a fost să stabilească şi să întărească 
o bază în Munţii Dhofari. În octombrie 1971, el a pătruns pe 
dealuri cu o forţă mare, cuprinzând în jur de o mie de oameni, 
inclusiv cinci firgats şi Batalionul Omani. Această forţă şi-a fixat în 
cele din urmă baza la Jibjat, pe platoul Dhofari, o tabără care a 
devenit cunoscută ca White City şi de unde patrulele din SAS şi 
firgats au început să atace caravanele yemenite de cămile care îi 
aprovizionau pe adoo, trecând graniţa cu Yemen-ul. Această 
acţiune a continuat tot restul anului cu activitate intensă de 
patrulare, şi ar fi durat şi mai mult, dacă adoo nu ar fi hotărât o 
intervenţie majoră de forţă împotriva SAS-ului, atacându-le baza 
de la Mirbat, un oraş mic de pe coasta Omanului, nu departe de 
Salalah, capitala Dhofarului. 

În iulie 1972, grupul de opt soldaţi SAS din Escadronul B 
comandaţi de locotenentul Mike Kealey, care formau Echipa de 
Instruire a Armatei Britanice (sau BATT) în Mirbat, s-au pregătit să 
plece spre Anglia. Ei petrecuseră trei luni în Mirbat, într-un mic 
cantonament umed, format dintr-un grup de case cu acoperiş plat 
şi două forturi cu pereţi din pământ. Mirbatul era înconjurat pe 


două părţi de mare şi, deşi oficial era o tabără de antrenament, se 
afla totuşi în linia întâi - atât cât se poate vorbi despre aşa ceva în 
Dhofar. Grupul BATT al SAS-ului văzuse puţină acţiune în Mirbat, 
cu excepţia loviturilor periodice ale proiectilelor de mortieră sau a 
sosirii bruşte a vreunei rachete antitanc. În ultima săptămână, din 
mai şi până în prima săptămână din iunie, în Mirbat au căzut 
douăsprezece bombe de mortieră, urmate într-una din ocazii de 
trei obuze de 74 mm. Deci, viaţa în Mirbat era tipică oricărei baze 
a Forţelor Speciale în timpul unui conflict, uneori plină de 
evenimente, alteori plictisitoare, rareori periculoasă. În Mirbat, în 
afară de echipa BATT mai era un grup al poliţiei armate locale, 
jandarmeria, care stătea într-unul dintre forturi. Pe lângă armele 
lor mici, garnizoana din Mirbat putea folosi un tun de câmp 
britanic, o mortieră de 81 mm şi o mitralieră Browning de 0,5. 

SAS-ul îşi petrecea timpul antrenându-i pe firgats locali şi, în 
general, întreţinând buna înţelegere în rândurile localnicilor din 
Dhofar. În apropiere, deseori ascunsă în „ceața arşiţei”, se înălța 
silueta lungă a Munţilor Dhofari. La mijlocul lui iulie, un grup mare 
de adoo din Frontul de Eliberare Dhofar s-a adunat acolo pentru o 
scurtă coup de main împotriva consilierilor britanici din Mirbat. 
Rebelii adunaseră peste două sute cincizeci din cei mai buni 
oameni ai lor pentru acest atac, toţi fiind bine înarmaţi, cu 
carabine automate Kalaşnikov AK47, grenade, mitraliere, mortiere 
şi lansatoare de rachete suedeze Carl Gustav. 

O dată coborâţi de pe munte, adoo s-au împărţit în grupuri 
mai mici, de zece oameni, şi s-au răspândit într-un cerc larg în 
jurul oraşului. Unii au coborât spre mare, după care s-au răspândit 
pe plajă, plănuind să atace de acolo oraşul. Erau bine înarmaţi şi, 
evident, bine pregătiţi. Aveau un plan bun de atac şi, înainte de 
răsărit, garnizoana, care nu bănuia nimic era înconjurată. 

Garnizoana principală din Mirbat era formată din treizeci de 
membri ai jandarmeriei - poliţia armată askaris - din nordul 
Omanului, înarmaţi cu carabine britanice de 0,303 toli. Ei ocupau 
o clădire aflată în apropiere de plajă şi numită Fortul Wali. În 
interiorul oraşului, erau vreo patruzeci de firgats locali, care 
fuseseră antrenați de SAS şi erau înarmaţi cu carabine automate 
FN762 şi mitraliere uşoare Bren. Mai exista o unitate de vreo 
douăzeci şi cinci de oameni a Jandarmeriei Dhofar, de asemenea 


înarmaţi cu carabine FN şi cu o singură mitralieră uşoară, în al 
doilea fort, chiar lângă enclava ocupată de micul grup de 
instructori SAS. Tunul de 25 de livre britanic, din al doilea război 
mondial, era poziţionat în faţa acestui fort, acoperind oraşul şi 
micul aerodrom. 

Pe aerodrom erau de santinelă opt jandarmi. Poziţia lor este 
cea care a fost atacată prima de către rebeli. Adoo s-au strecurat 
lângă acest avanpost înainte de răsărit, dar au fost observați de 
jandarmi şi somaţi. Jandarmii au reuşit să tragă un singur foc, 
înainte ca linia de atac a rebelilor să pătrundă înăuntru, dar, în 
lupta care a urmat, patru dintre jandarmi au fost ucişi. Ceilalţi au 
reuşit să scape şi să se întoarcă în cantonament, de unde au dat 
alarma şi i-au sculat pe cei din SAS şi pe firgqats. 

Întrucât pierduseră elementul surpriză esenţial, rebelii şi-au 
început atacul principal printr-un foc rapid de mortiere asupra 
fortului şi oraşului. SAS-ul a ripostat cu mortieră de 81 mm, 
formând un zid de fum alb de fosfor, care să ascundă poziţia lor 
de inamic. Un soldat SAS a deschis focul cu revolverul lui 
Browning 0,5, ca să acopere zona dintre cele două forturi, în timp 
ce alţi luptători trăgeau în diversele grupuri de rebeli care 
avansau şi îi adunau pe firgats. Deşi apărătorii au trecut la 
acţiune rapid, ei erau răspândiţi şi inferiori numeric cu un raport 
de cel puţin cinci la unu. Locotenentul Kealey a trimis un mesaj 
urgent către cartierul general al provinciei de la Salalah, cerând 
întăriri, şi a stabilit contactul radio cu echipa de la cea mai grea 
armă a lui, tunul de 25 de livre din faţa fortului, care era deja în 
acţiune. Când soarele s-a înălţat, toate armele trăgeau şi bătălia 
pentru Mirbat era în toi. 

Trupele rebele avansaseră acum în oraş şi pe străzi se auzeau 
rafale de mitralieră. Bombele mortierelor se prăbuşeau în jurul 
forturilor şi gloanţele izbeau pereţii din spate, unde înaintau 
rebelii dinspre mare. Garnizoana era complet încercuită şi forţată 
să respingă atacuri din toate direcţiile. Echipa de mortiere a SAS- 
ului introducea bombe pe ţeavă cât de repede putea, izbind orice 
grup suficient de mare, în timp ce tunul de 25 de livre, manevrat 
de un localnic, Walid Khamis, şi doi fijieni din SAS care ţâşniseră 
din fort spre tun la începutul atacului, trăgea acum asupra 
grupurilor de adoo pe care le vedeau. 


Rebelii sufereau pierderi grele, dar continuau să atace. 
Treptat, ei câştigau teren, numărul spunându-şi cuvântul. În cele 
din urmă, au ajuns la numai câţiva metri de gardul perimetrului 
interior, de unde au deschis focul asupra fortului, cu rachetele lor 
sovietice RPG-7 şi cu lansatorul de grenade Carl Gustav. 
Rachetele au avut curând un efect zguduitor asupra fortului şi 
turnul principal s-a prăbuşit, o grămadă de moloz căzând peste 
oamenii din SAS care trăgeau cu mortiera, cu Browning-ul 0,5 şi 
cu mitralierele uşoare. Aceste mitraliere şi-au întors focul asupra 
rebelilor, care se aflau acum exact la sârma perimetrului şi erau 
gata să se repeadă spre fort. Rebelii au pătruns prin gardul de 
sârmă, dar focul puternic al apărătorilor i-a împiedicat să se 
apropie. Locotenentul Kealey, îngrijorat de lipsa focului de ripostă 
al jandarmeriei de la celălalt fort şi al tunului, a hotărât să se ducă 
acolo şi să arunce o privire. Asta însemna o alergare de trei sute 
de metri pe un teren deschis, expus focului puternic inamic. Alţi 
oameni din BATT s-au oferit voluntari să meargă cu el, dar 
locotenentul l-a luat numai pe sanitar, soldatul Tobin. 

Kealey şi Tobin au reuşit să ajungă la poziţia tunului de 25 de 
livre, unde l-au găsit pe tunar întins peste armă, rănit serios. Cei 
doi fijieni din SAS continuau să lupte, deşi unul sângera rău dintr- 
o rană de la cap, în timp ce celălalt încerca să-şi oprească sângele 
care-i curgea din rana de pe faţă. Amândoi continuaseră să 
încarce şi să tragă cu tunul de 25 de livre, care era acum lăsat în 
jos la maximum. Kealey a transmis un mesaj radio la Salalah, 
chemând ajutor aerian imediat. Exact în momentul când 
transmitea, unul dintre fijienii care manevrau tunul a fost ucis, iar 
partea inferioară a feţei lui Tobin a fost retezată de un foc de 
puşcă. Grupurile adoo se aflau la mai puţin de treizeci de metri, 
iar poziţia vitală a tunului de câmp era acum deservită numai de 
locotenentul Kealey şi un soldat fijian rănit, amândoi aflându-se 
sub un foc inamic intens. Kealey a împuşcat doi rebeli care atacau 
poziţia lor cu grenade, iar fijianul rănit a reuşit să se ridice într-un 
cot şi să tragă în rebelii ce se repezeau din partea stângă. O 
mitralieră uşoară a început să trimită gloanţe pe deasupra 
capetelor lor. A urmat o ploaie de grenade, care au explodat 
aproape, dar şi-au ratat ţinta. Una se rostogolise în groapa 
tunului, dar nu detonase. 


Exact când poziţia lor părea pierdută, două avioane de 
vânătoare Strikemaster au apărut deasupra lor, aproape la nivelul 
terenului, şi bombe de două sute cincizeci de kilograme au 
început să curgă ca o ploaie peste rebelii care se adunau pentru 
ultimul atac decisiv. Această bătălie în jurul fortului şi a poziţiei 
tunului dura de o oră şi jumătate la sosirea avioanelor. Unul a 
început să tragă asupra mitralierelor rebele de pe versanţii lui 
Jebel Ali, care aveau vedere spre oraş, în timp ce celălalt i-a 
atacat pe rebelii din apropierea perimetrului fortului. 

Atacul aerian a oferit o pauză de respiraţie utilă, dar era 
evident că era nevoie de întăriri puternice la sol, pentru 
respingerea lui. Din fericire, acest gen de ajutor era în apropiere. 
Echipa de înlocuire din Escadronul G, 22 SAS, sosise cu o zi 
înainte la Salalah, iar oamenii din Escadronul G îşi reglau armele 
la poligonul de foc local, când au aflat vestea despre atacul de la 
Mirbat. Aceşti soldaţi SAS au fost urcați imediat într-un elicopter şi 
au aterizat pe plaja Mirbat, sub acoperirea celui de-al doilea atac 
aerian. 

Primul elicopter a dus optsprezece luptători SAS în interior, în 
două grupuri, şi a neutralizat o poziţie de mitraliere şi mortiere a 
rebelilor, de pe o culme de deasupra oraşului. Acest grup SAS a 
fost în curând observat de rebelii de lângă fort, care au deschis 
focul asupra lui cu mitraliere şi grenade, dar între timp al doilea 
transport cu elicopterul aducea noi soldaţi SAS pe plajă. Ei au 
atacat imediat poziţiile rebelilor de pe partea sudică şi dinspre 
mare a oraşului, înaintând spre cantonament. Nu după mult timp, 
rebelii au început să se retragă, respinşi spre munte de către 
firgats. 

Pierderile totale ale apărătorilor s-au dovedit a fi mici: patru 
morţi şi trei răniţi - soldatul fijian SAS rănit a insistat să se 
deplaseze la elicoptere - în timp ce rebelii au avut treizeci de 
morţi şi mult mai mulţi răniţi. Acest atac asupra Mirbatului a fost 
cel mai mare asalt organizat de rebelii Dhofar. Ei nu şi-au revenit 
niciodată după înfrângere şi nu au mai încercat nici un atac 
similar. Locotenentul Kealey a fost decorat cu DSO pentru 
apărarea lui eroică, iar sanitarul Tobin, care a murit în urma 
rănilor, a primit DCM postum. Din nefericire, câţiva ani mai târziu, 
în 1979, Kealey, pe atunci maior, a murit, în condiţii climaterice 


vitrege, în timpul unui exerciţiu al SAS-ului în Brecon Beacons. 

În timp ce englezii îi ajutau pe prietenii din Golf ai 
Occidentului, trupele americane sufereau alte pierderi în Orientul 
Mijlociu. Implicarea americană în războiul civil din Liban a produs 
noi traume, deoarece, în aprilie 1983, şaptesprezece diplomaţi 
americani au fost ucişi de un atac cu bombe asupra ambasadei 
americane din Beirut. Apoi, în octombrie, a urmat un atac 
sinucigaş cu bombe asupra cazarmei infanteriştilor marini din 
Beirut, când un islamist fanatic a condus un camion încărcat cu 
explozibil în complexul infanteriştilor marini şi l-a detonat, 
omorând două sute patruzeci şi trei de infanterişti. El însuşi şi-a 
pierdut viaţa. Un alt atac a ucis patruzeci şi opt de soldaţi 
francezi, majoritatea din Legiunea Străină. 

Beirutul a continuat să fie scena atacurilor asupra cetăţenilor 
americani. În iunie 1985, un avion TWA, zborul 847, a fost 
deturnat spre Beirut şi, în timp ce era la sol, răpitorii arabi au 
identificat şi omorât în bătaie un membru SEAL al Marinei SUA, 
Robert Stethem, care era unul dintre pasageri. In cele din urmă, 
armata siriană a preluat controlul în Liban, a învins milițiile 
războinice şi a impus pacea, dar această ţară, instabilă, este încă 
folosită pentru atacuri asupra Israelului, organizate de grupuri 
musulmane fundamentaliste. 

Aceste „alarme şi execuţii” din Arabia şi Golf aveau să 
continue pe tot parcursul anilor '80. A existat un oarecare 
sentiment de uşurare când cei implicaţi în astfel de operaţiuni 
semiclandestine s-au întors împotriva unui inamic mai vizibil, 
atunci când dictatorul Irakului, Saddam Hussein, a invadat Kuweit- 
ul şi a precipitat ultimul sau cel mai recent dintre războaiele 
Forţele Speciale, războiul din Golf - Operaţiunea Furtuna 
Deşertului - din 1990-1991. 


CAPITOLUL 7 


Furtuna Deşertului, 1990-1991 


Două tipuri de conducători militari au fost 
lăudaţi. Primul este acela care reuşeşte 
isprăvi mari cu o armată deja organizată. Al 
doilea este acela care trebuie, mai întâi, să 
formeze o armată bună şi disciplinată. 


Fabrizo Collona, condotier general 
al Republicii Florentine, 1516 


Războiul din Golf din 1990-1991 - nume de cod Operaţiunea 
Furtuna Deşertului - a început pe 2 august 1990, când dictatorul 
Irakului, Saddam Hussein, a invadat micuțul şeicat al Kuweitului. 
Nu era prima dată când irakienii încercau să se impună asupra 
Kuweitului prin forţa armelor, întrucât, aşa cum am relatat mai 
înainte, în iunie 1961, după ce pretinseseră că acesta fusese 
odată parte a provinciei otomane Basra, irakienii ameninţaseră cu 
invadarea lui. Atunci fuseseră respinşi de o forţă mică de trupe de 
comando şi paraşutişti britanici, desfăşurate rapid în lungul culmii 
Mutlah, la nord de Kuweit City. În august 1990, irakienii au atacat 
fără nici un avertisment şi au cucerit şeicatul mic, dar bogat în 
petrol, în câteva ore. Şi, din nou, Forţele Speciale din SUA şi 
Marea Britanie erau pregătite să-i alunge. 

Când Saddam Hussein a ignorat ordinele ONU de retragere, 
Statele Unite, conducând o coaliţie mare de forţe sub egida 
Naţiunilor Unite, a preluat sarcina de alungare a irakienilor. 
Adunarea forţelor înaintea bătăliei a durat câteva luni. Când, în 
sfârşit, acest lucru a fost realizat, generalul american aflat la 
comanda Furtunii Deşertului, Norman Schwarzkopf, avea peste o 
jumătate de milion de oameni sub comandă, soldaţi din Marea 
Britanie, Franţa, Egipt, şi multe alte state arabe, inclusiv din 
Kuweit şi Egipt, precum şi un contingent deosebit de mare de 
trupe din Arabia Saudită, ţară din care a fost lansată operaţiunea. 
Succesul lui Schwarzkopf de a îmbina o armată atât de disparată 
într-una viabilă, protejând în acelaşi timp sensibilităţile gazdelor şi 
aliaţilor arabi, a fost una dintre cele mai mari realizări ale 
războiului. 

Motivul oficial al acestui răspuns copleşitor a fost împiedicarea 
altor dictatori de a întreprinde acte similare şi introducerea unei 


„noi ordini mondiale” democratice, în urma prăbuşirii URSS-ului şi 
a realităţilor cunoscute ale războiului rece. Motivul real a fost 
hotărârea puterilor occidentale de a proteja vastele rezerve 
petroliere ale Arabiei Saudite şi recucerirea celor din Kuweit care, 
împreună, asigurau aproximativ patruzeci la sută din consumul de 
petrol al Occidentului. Dacă Kuweitul ar fi produs castraveti, 
Saddam Hussein ar fi domnit şi astăzi acolo. 

În cadrul armatei lui Schwarzkopf exista un larg contingent de 
Forțe Speciale, Beretele Verzi americane şi SEAL-ul Marinei, SAS- 
ul şi SBS-ul britanice şi un număr de unităţi SOF americane, 
printre care Diviziile de Infanterie Marină 1 şi 2 ale SUA şi Divizia 
de Asalt Aerian 101 (Vulturii Urlători). Spre dezamăgirea lor, 
unităţile SOF britanice, trupele de comando ale Infanteriei Marinei 
Regale şi Regimentul de Paraşutişti, au fost lăsate afară din 
ordinul de luptă al coaliţiei. Această omisiune a produs o oarecare 
vâlvă printre contingentele SOF britanice de la Aldershot şi 
Plymouth, unde batalioanele Regimentului de Paraşutişti şi 
Brigada 3 Comando a Infanteriei Marinei Regale aşteptau 
nerăbdătoare, dornice să fie chemate. Un ofiţer superior al 
Infanteriei Marinei Regale remarca atunci că „americanii au nişte 
maniere foarte proaste dacă duc un război fără să-i invite pe 
infanteriştii marini ai Maiestăţii Sale”. 

Este remarcabil faptul că generalul Schwarzkopf a permis 
desfăşurarea unui număr atât de mare de unităţi ale Forţele 
Speciale, întrucât el le văzuse la lucru în Vietnam şi nu era prea 
convins de utilitatea lor: „Nişte ciudaţi mâncători de şerpi, care 
trebuiau să fie salvaţi de infanteriştii trupelor regulate, atunci 
când stratagemele lor aiurite dădeau greş”, era una din 
descrierile care, se spune, îi aparţineau. Era clar, de asemenea, 
că distrugerea armatei lui Saddam Hussein era de fapt o sarcină 
pentru nişte forţe convenţionale numeroase, în special aeriene şi 
de blindate, un război în care activitatea SF-ului nu putea fi decât 
cel mult periferică. 

Armata irakiană era foarte numeroasă şi călită în bătălii, în 
urma războiului îndelungat cu lranul. Dar generalul Schwarzkopf 
nu s-a îndoit nici o clipă că oamenii lui pot învinge forţele lui 
Saddam, deşi preţul în vieţi omeneşti putea fi ridicat, dacă 
irakienii hotărau să lupte. Totodată, Schwarzkopf era conştient că 


publicul american nu ar fi suportat pierderi masive. Până la urmă, 
tehnologia şi forţa de foc americane, desfăşurate acum pentru 
prima dată într-un război modern, aveau să  micşoreze 
capacitatea lui Saddam de a duce războiul într-un mod atât de 
dramatic, încât Furtuna Deşertului s-a încheiat la trei zile după 
primul atac la sol. 

Efortul Forţele Speciale în războiul din Golf a fost coordonat de 
SOCCENT © (Comandamentul Special de Operaţiuni, 
Comandamentul Central), comandat de un colonel american, 
Jesse Johnson. Acesta era împărţit în forţa de Atac, Operaţiuni 
Speciale ale Armatei (ARSOFT ™), un Grup de Atac Special al 
Marinei (NSWTG 1) şi Comandamentul de Operaţiuni Speciale al 
Forţelor Aeriene (AFSOCCENT Ul). Aceste diverse cartiere 
generale aveau sub comandă şapte mii de soldaţi, incluzând o 
sută cincizeci de membri ai SAS-ului şi SBS-ului britanice, Grupul 
5 al Forţelor Speciale americane, diverse batalioane de sprijin 
ale Forţelor Speciale, Echipele 1 şi 2 SEAL, plus Forțe Speciale 
franceze, probabil din REP 2 al Legiunii Străine franceze şi 
unităţi de Forțe Speciale ale unor naţiuni arabe, inclusiv din 
Kuweit. 

Desfăşurarea forţelor a început în Arabia Saudită la câteva zile 
după invazia Kuweitului, iar strângerea trupelor coaliţiei a 
continuat, în timp ce ONU şi SUA încercau toate mijloacele 
diplomatice prin care să-i scoată pe irakieni din Kuweit fără luptă. 
Aceste mişcări diplomatice au fost total lipsite de succes. În 
săptămânile şi lunile care au urmat invaziei, Saddam Hussein a 
minţit şi a tras de timp, ţesându-şi cu îndemânare plasa în jurul 
conducătorilor coaliţiei occidentale. A devenit curând evident că 
era necesară folosirea forţei, şi războiul din Golf a început în cele 
din urmă în ziua de joi, 17 ianuarie 1991. Însă, lupta la sol, atât de 
lăudata şi mult promisa „mamă a tuturor bătăliilor” a lui Saddam 


0 SOCCENT = Special Operations Command, Central Command = 
Comandamentul Special de Operaţiuni, Comandamentul Central. 

O ARSOFT = Army Apecial Operations Task Group = Forţa de Atac, 
Operaţiuni Speciale ale Armatei. 

UI NSWTG = Navy Special Warfare Task Group = Grup de Atac Special al 
Marinei. 

II! AFSOCCENT = Air Force Special Operations Command = 
Comandamentul de Operaţiuni Speciale al Forţelor Aeriene. 


Hussein, a început abia duminică, 24 februarie, la ora 04:00, după 
săptămâni întregi de interdicţie aeriană, care a zguduit 
infrastructura şi capacitatea de război irakiene. 

Prima fază a războiului aerian a constat în atacuri masive cu 
avioane şi rachete Cruise asupra țintelor militare din Bagdad şi 
asupra poziţiilor şi aerodromurilor din prima linie irakiană, în 
încercarea de a obosi inamicul şi a-i reduce forţele. Aceste atacuri 
aeriene au continuat câteva săptămâni, distrugând reţeaua de 
comandă militară a lui Saddam şi lovind poziţiile irakiene din 
deşert, în timp ce navele aliate se învârteau pe lângă coastă, 
scufundând ambarcaţiunile inamice, curăţind câmpurile minate şi 
lansând proiectile Cruise asupra țintelor de pe țărm. Războiul de 
la sol a început abia după ce forţele aeriene irakiene au fost 
distruse sau forţate să fugă în Iran. 

Războiul aerian a avut un succes deplin, dar poate nu ar fi 
mers atât de bine şi cu pierderi atât de mici, dacă unitatea de 
comando a Forţelor Aeriene americane, Escadrila 1 de Operaţiuni 
Speciale, nu ar fi reuşit să distrugă o mare parte din sistemul 
radar de apărare antiaeriană al lui Saddam. Statele Unite 
urmăreau sistemele de apărare irakiene de luni de zile, din sateliți 
şi avion, şi nu reuşiseră să găsească un mod sigur de a penetra 
acel scut de apărare aeriană, până când colonelul George Grey, 
comandantul Escadrilei 1 de Operaţiuni Speciale, i-a spus lui 
Schwarzkopf că oamenii lui îl pot distruge deplin. Schwarzkopf a 
acceptat oferta, cu condiţia ca Grey să-i garanteze un succes 
total. Acesta era un ordin greu pentru orice operaţiune, dar Grey 
a acceptat provocarea. 

Ideea era să atace sediile de rachete sol-aer şi punctele lor de 
control radar din jurul Bagdadului, zburând noaptea, la altitudine 
mică, la cincisprezece metri deasupra deşertului, în elicoptere 
Pave Low şi Apache. Elicopterul Pave Low e o versiune a 
aparatului de zbor „Jolly Green Giant” Sikorsky, dotat cu 
echipament electronic şi folosit pentru detectarea instalaţiilor 
radar, pe care elicopterele Apache urmau apoi să le distrugă. Cu 
această misiune a fost însărcinat escadronul de elicoptere „Green 
Hornet” al maiorului Bob Leoni - forţa de Atac Normandia - şi 
atacul lor a început în noaptea de 17 ianuarie. Forţa de Atac 
Normandia era formată din două echipe de câte şase elicoptere, 


două Pave Low care să ghideze forţa şi şase Apache, care să 
execute loviturile efective. 

Aceste atacuri, au avut un succes deplin, instalaţiile radar şi 
lansatoarele de rachete fiind reperate de sistemele de 
monitorizare sofisticate ale elicopterelor Pave Low şi distruse de 
focul cu rachete şi tun ale celor Apache. Astfel fusese creată o 
breşă în scutul lui Saddam din jurul Bagdadului şi forţele aeriene 
ale coaliţiei au început în scurt timp să pătrundă prin ea. Patruzeci 
şi unu de avioane irakiene au fost distruse în Furtuna Degşertului, 
dar cea mai mare parte a piloților irakieni a refuzat să lupte. Au 
fost doborâte treizeci şi opt de avioane ale coaliţiei, datorită 
focului cu rachete şi de la sol şi, în ciuda eforturilor intense ale 
escadroanelor de căutare şi salvare americane, numai trei din cei 
şaizeci şi patru de piloţi supraviețuitori au fost recuperati înainte 
să fie capturați de irakieni. 

La declanşarea războiului de la sol, Escadrila de Operaţiuni 
Speciale 8 a Forţelor Aeriene americane a dat o mână de ajutor 
infanteriştilor Marinei SUA. Principalul obstacol al înaintării USMC- 
ului erau câmpurile minate de la graniţa cu Kuweitul, şi Forţele 
Aeriene s-au oferit să creeze o trecere prin acestea, folosind 
bombele de şapte mii cinci sute de kilograme, cunoscute în USAF 
drept „Daisy Cutter”. Aceste bombe fuseseră folosite în Vietnam 
pentru nivelarea solului pentru aerodromuri şi, cum efectele lor 
erau deosebite, echipele americane au hotărât să spună 
infanteriei irakiene ce-i aştepta. Mii de „fluturaşi” au fost aruncaţi 
în poziţiile irakiene, în care se spunea că, dacă nu se predau, 
aveau să fie atacați cu „cea mai mare bombă din lume”. Bomba a 
fost aruncată în dimineaţa de 7 februarie şi efectul ei l-a făcut pe 
un soldat britanic din SAS, aflat departe, în deşert, să transmită 
prin radio un raport către bază: „Yankeii tocmai au aruncat o 
bombă nucleară în Kuweit”. Soldaţii irakieni nu au mai aşteptat 
alte demonstraţii. Mulţi dintre ei au dezertat în liniile Naţiunilor 
Unite. Printre lucrurile lor a fost găsită o hartă care arăta toate 
câmpurile minate irakiene de la graniţa kuweitiană, o informaţie 
foarte utilă pentru infanteriştii marini americani care pregăteau 
atacul. 

Asaltul la sol s-a desfăşurat prin trei atacuri masive peste 
graniţa irakiană. În est, cele două divizii ale Corpului Infanteriei 


Marine a SUA, căruia nu i se permisese o debarcare cu amfibii, au 
lovit spre nord, cu toată forţa, în interiorul Kuweitului, şi au 
început să înainteze spre Kuweit City. 

Faza următoare, Operaţiunea Cobra, a fost o înaintare de 
optzeci de kilometri în Irak, executată de Divizia de Asalt Aerian 
101, care a zburat peste graniţă în peste trei sute de elicoptere 
de asalt şi de transport. Prima fază a acestui atac a avut loc pe 24 
februarie la ora 07:25, când Brigada 1 din Divizia 101 a zburat o 
sută patruzeci de kilometri în interiorul Irakului şi a debarcat două 
mii de soldaţi din trupele aeropurtate, care au stabilit o bază de 
operaţiuni avansată, FOB Cobra. Brigada a găsit un batalion de 
infanterie irakian în acea poziţie, încât primele câteva ore a fost 
ocupată cu eliminarea lui, prin utilizarea atacului cu elicoptere şi 
artilerie. 

Această divizie, care făcea parte din Corpul Aeropurtat XVIII 
american, a intrat în Irak din vest şi a primit sarcina să blocheze 
Autostrada 8, principalul drum de legătură dintre Bagdad şi Basra, 
cele două oraşe principale ale ţării. Sprijinită de forţa aeriană 
masivă a coaliţiei, ea a dat o lovitură teribilă irakienilor, 
Autostrada 8 fiind blocată pe 25 februarie. Douăsprezece ore mai 
târziu, Schwarzkopf trimitea al doilea val, Corpul VII. Frontul 
irakian s-a prăbuşit, şi o zi mai târziu, pe 26 februarie, războiul din 
Golf s-a încheiat. Bătălia la sol durase aproximativ nouăzeci de 
ore. 


Victoria în războiul convenţional nu a fost niciodată pusă la 
îndoială, deşi mulţi analişti occidentali preziseseră pierderi masive 
în rândurile forţelor de la sol ale coaliţiei, mai ales când unităţile 
acestora au întâlnit membri ai Gărzii Republicane „de elită” a lui 
Saddam Hussein - cuvântul „elită” nu era niciodată omis din titlul 
lor de către corespondenţii din Vest. În cele din urmă, trupele 
Gărzii Republicane - mult temute acasă din cauza folosirii lor în 
înăbuşirea revoltelor din interiorul Irakului - au fugit de lupta cu 
forţele occidentale cât de repede le puteau duce transportoarele 
lor. Succesul Furtunii Deşertului a fost periclitat mult mai mult de 
atacurile asupra Israelului cu rachetele Scud irakiene. Contribuţia 
majoră la victoria ONU adusă de Forţele Speciale din Marea 
Britanie şi SUA a fost tocmai descoperirea şi distrugerea acestor 


lansatoare de rachete Scud, folosite de irakieni pentru lovirea 
Israelului. 

Racheta Scud este un proiectil tactic cu rază medie de 
acţiune, produs în Uniunea Sovietică şi capabil să care exploziv, 
chimico-biologic sau nuclear. Din fericire, cele folosite de Irak 
împotriva Arabiei Saudite şi Israelului erau convenţionale. 
Rachetele Scud pot fi lansate din poziţii fixe sau de pe 
transportoare mobile şi au o distanţă de acţiune cuprinsă între o 
sută şaizeci şi două sute optzeci de kilometri. Aceasta era o 
informaţie importantă pentru Forţele Speciale însărcinate cu 
distrugerea lor, căci însemna că, pentru a atinge ţintele din Israel, 
rachetele Scud trebuiau să fie lansate din puncte aflate în nord- 
vestul Irakului şi nu puteau fi ascunse în buncăre fixe din întreaga 
tară. 

În noaptea când a început atacul aerian, Saddam a lansat 
rachete Scud împotriva Israelului. Două au lovit Haifa şi patru au 
aterizat în Tel Aviv, producând distrugeri considerabile şi peste o 
sută de răniţi civili. În numai câteva minute, avioanele de război 
ale formidabilei forţe aeriene israeliene s-au ridicat în aer şi s-au 
îndreptat spre Bagdad, pentru a se întoarce din drum numai după 
ce preşedintele SUA, George Bush, a promis să desfăşoare 
sisteme antirachetă Patriot în Israel şi să trimită trupe care să 
găsească şi să distrugă lansatoarele de proiectile Scud. Israelul se 
menţinuse departe de război până atunci, dar nu avea nici o 
intenţie să lase rachetele irakiene să-i distrugă oraşele, iar asta 
punea o problemă politică gravă pentru conducătorii Furtunii 
Deşertului, atât cei politici, cât şi cei militari. 

Una dintre principalele probleme cu care s-a confruntat 
Occidentul în timpul Furtunii Deşertului a fost să împiedice alte 
naţiuni arabe să-l sprijine pe Hussein. Saddam Hussein este o 
brută criminală şi şeful unui regim represiv, extrem de nepopular 
în lumea arabă, dar în timpul celor şase luni de criză ale războiului 
din Golf, comunităţi arabe şi musulmane din întreaga lume - 
inclusiv cele din Marea Britanie - l-au sprijinit pe scară largă. Ei 
vedeau în Saddam un erou al Islamului, conducătorul lor în lupta 
împotriva decadenţei şi lipsei de credinţă a Occidentului şi, în 
special, împotriva acelor state vestice care sprijineau Israelul. 
Indiferent ce credeau conducătorii şi politicienii lor, mulţi arabi de 


rând îl priveau pe Hussein ca pe un erou. Sprijinul de care s-ar fi 
bucurat Saddam în rândul naţiunilor arabe ar fi fost de zece ori 
mai mare dacă el şi-ar fi prezentat războiul ca parte a luptei 
împotriva inamicului comun şi dacă l-ar fi purtat pe teritoriul 
israelian. 

Acesta este unul dintre motivele pentru care puterile coaliţiei 
occidentale au hotărât să lupte fără ajutorul israelienilor. Dar, 
după atacurile rachetelor Scud, israelienii au anunţat clar că, dacă 
Vestul nu reuşea să le pună capăt, urmau să o facă ei înşişi. Dacă 
Israelul intra în război, majoritatea naţiunilor arabe - inclusiv 
Arabia Saudită şi lordania - s-ar fi simţit obligate fie să-l sprijine 
pe Saddam, fie cel puţin să se retragă din lupta împotriva lui, 
altfel ar fi riscat o revoltă a propriului popor. In consecinţă, 
Saddam avea toate motivele să provoace Israelul, şi rachetele 
Scud erau mijlocul pe care-l alesese pentru asta. Rachetele Scud 
trebuiau găsite şi eliminate cât mai curând posibil. Cei aleşi să o 
facă au fost Forţele Speciale, în particular SAS-ul britanic şi 
Beretele Verzi americane. 

Rolul SAS-ului în războiul din Golf a rămas înconjurat de un 
oarecare mister, cu excepţia evenimentelor descrise atât de viu 
de Andy McNab în best-seller-ul lui, Bravo Two Zero şi în relatările 
publicate după 1991 de alţi membri ai SAS-ului. Ceea ce se poate 
spune este că SAS-ul a avut parte de mai multă acţiune, pe o 
perioadă lungă de timp, decât majoritatea celorlalte forţe de la sol 
implicate, şi că ei se aflau departe în deşert, în spatele liniilor 
irakiene, încă înainte de începerea războiului aerian. 

SAS-ul a pornit în Golf cu însărcinarea de a găsi mijloace de 
salvare a ostaticilor occidentali ţinuţi în interiorul Irakului. Mulţi 
dintre cetăţenii englezi care lucrau în Kuweit în momentul invaziei 
irakiene fuseseră duşi în Irak şi erau folosiţi ca „scuturi umane” - 
bărbaţi, femei şi copii ţinuţi în ţintele potenţiale, staţii de putere, 
centre de comandă şi baze ale armatei, pentru a împiedica 
loviturile avioanelor coaliţiei. Această sarcină de salvare a 
ostaticilor a fost în cele din urmă abandonată, căci ostaticii erau 
prea dispersaţi ca acţiunea să fie viabilă. In final, Saddam a 
hotărât că utilizarea ostaticilor ca „scuturi umane” era 
contraproductivă şi i-a lăsat pe mulţi dintre ei să plece, înainte de 
începerea războiului aerian. 


Prima acţiune din război a Forţelor Speciale a fost un mic raid 
executat de infanteriştii Marinei Regale din Serviciul Special de 
Ambarcaţiuni (SBS). Pe 23 ianuarie, trupele SBS au fost duse 
adânc în interiorul Irakului cu două elicoptere Chinook şi au 
aterizat într-un punct din apropiere de Autostrada 8, unde au 
săpat şi au tăiat o secţiune mare din cablul de comunicaţii dintre 
buncărul folosit de Saddam ca HQ, în Bagdad, şi poziţiile din linia 
întâi irakiană. Apoi, trupele SBS au revenit la elicoptere şi s-au 
întors fără probleme în Arabia Saudită, aducând cu ele o porţiune 
din cablul de comunicaţii al lui Saddam, care a fost prezentat 
generalului Schwarzkopf, „cu complimentele infanteriştilor Marinei 
Regale” - acţiune care a adus un zâmbet rece pe faţa generalului 
şi e posibil să-i fi schimbat puţin atitudinea. 

Comandantul britanic în Arabia Saudită era generalul Sir Peter 
de la Billierre, un fost ofiţer SAS care servise în cadrul 
regimentului în Malaiezia şi Oman. De la Billierre declarase că 
SAS-ul va fi folosit numai dacă misiunea corespundea pregătirii 
lui. Ea nu putea fi executată prin alte mijloace, dacă soldaţii SAS- 
ului, în eventualitatea în care erau trimişi în spatele liniilor 
irakiene, puteau fi recuperaţi după îndeplinirea misiunii. Această 
ultimă asigurare le-a fost dată de Forţele Aeriene americane şi, la 
mijlocul lui ianuarie, SAS-ul se afla deja în deşertul irakian, fiind 
însărcinat cu atacarea transportoarelor rutiere şi liniilor de 
comunicaţii şi cu crearea unui adevărat haos, imediat ce începea 
războiul. Războiul aerian a început pe 17 ianuarie 1991, iar SAS-ul 
a intrat în acţiune trei zile mai târziu. 

La şase zile după aceea, SAS-ul a suferit o pierdere serioasă, 
atunci când una dintre patrulele lor a fost reperată şi atacată de 
irakieni şi opt oameni au fost daţi dispăruţi. Dar înainte să se 
întâmple asta, SAS-ul se implicase în căutarea rachetelor Scud. 
Amplasamentele fixe ale acestora puteau fi găsite prin radar şi 
atacate de avioanele coaliţiei, care se învârteau acum în voie 
deasupra Irakului. O sarcină mult mai dificilă era localizarea şi 
distrugerea lansatoarelor mobile de rachete Scud, şi această 
sarcină a fost dată SAS-ului şi colegilor lor din Forţele Speciale ale 
SUA. 

Aria în care se credea că se învârteau lansatoarele mobile era 
cunoscută sub numele de „Scud Box”, astfel că SAS-ul şi Beretele 


Verzi au împărţit „cutia” în două zone. Britanicii s-au concentrat 
asupra lui „Scud Alley”, la sud de drumul Bagdad-Amman, iar 
americanii s-au ocupat de „Scud Boulevard”, puţin mai mare, aflat 
la nord de acest drum. Lansatoarele grele călătoreau de obicei pe 
rute principale, şi nu în deşertul liber, iar sarcinile de blocare a 
acestor rute şi cea de găsire a rachetelor mergeau deseori mână 
în mână. 

Învârtindu-se prin deşert în vehicule, echipele Forţelor 
Speciale au început să găsească lansatoarele de rachete. Odată 
găsite, acestea erau fie atacate imediat de echipele SAS-ului sau 
Beretelor Verzi, fie, dacă erau prea bine păzite, prin lovituri 
aeriene. Transmiterea coordonatelor necesare de pe hartă şi 
chemarea ajutorului aerian durau deseori destul de mult, iar cum 
lansatoarele mobile de rachete se deplasau rapid, aceste lovituri 
aeriene nu aveau un succes atât de mare pe cât s-ar fi aşteptat. 
In consecinţă, SAS-ul prefera să atace lansatoarele de rachete cu 
mitraliere grele sau rachete Milan antitanc, acţionând la fel şi în 
cazul instalaţiilor de comunicaţii şi radar ce controlau operaţiunile 
cu rachete Scud. Aceste atacuri s-au dovedit extrem de eficiente, 
dar au confirmat ceea ce irakienii începuseră deja să bănuiască: şi 
anume că echipe ale SAS-ului şi Forţelor Speciale americane se 
aflau în spatele liniilor lor şi trebuiau depistate. In consecinţă, 
irakienii au trimis patrule mobile puternice în deşert şi au început 
să urmărească patrulele SF şi SAS. 

Intre timp, soldaţii din SF şi SAS aveau probleme mari cu 
vremea. Deşerturile din Arabia nu sunt întotdeauna nişte regiuni 
calde, scăldate în soare. Acum era mijlocul iernii în nordul Irakului. 
Echipele erau lovite de o succesiune de vijelii şi temperaturi 
foarte scăzute, amestecate cu furtuni de nisip şi ceaţă. Această 
situaţie era extrem de solicitantă, chiar şi fără presiunea 
provocată de necesitatea de a evita patrulele motorizate irakiene. 
Multe dintre echipele SAS fuseseră aduse cu elicopterul, dar acum 
trebuiau să opereze pe jos. Aceste echipe pedestre, ce se 
deplasau încet, au devenit foarte vulnerabile în faţa patrulelor 
motorizate inamice. 

Soldaţii SAS erau mai uşor de găsit în Irak decât fuseseră în 
Deşertul vestic în al doilea război mondial, întrucât, pentru a-şi 
putea găsi ţintele, ei trebuiau să rămână în apropierea rutelor 


principale de aprovizionare irakiene - drumuri metalizate, care 
puteau suporta trecerea transportoarelor grele de rachete Scud. 
Atacarea acestora s-a dovedit riscantă, dar foarte eficientă, şi 
irakienii nu au mai reuşit să execute nici un atac cu rachete 
împotriva israelienilor, după 24 ianuarie. Acest fapt indică 
succesul Forţelor Speciale, deşi detalii precise referitoare la 
raidurile şi atacurile executate împotriva rachetelor Scud este 
posibil să rămână necunoscute încă mult timp. 

Principalele relatări ale activităţii SAS-ului în Furtuna 
Deşertului vin din partea acelor soldaţi care au fost depistaţi în 
timpul acestor atacuri şi fie au reuşit să ajungă într-un teritoriu 
prieten, fie au fost prinşi de oamenii lui Saddam şi trecuţi prin 
nişte chinuri groaznice. Povestea completă a ceea ce li s-a 
întâmplat lui Andy McNab şi echipei lui de opt oameni este 
relatată de acesta în Bravo Two Zero. Pe scurt, patrula lui 
pedestră a fost observată de un copil irakian şi apoi localizată de 
o patrulă blindată irakiană. Încercările de a chema un elicopter 
care să-i recupereze nu au reuşit, şi echipa a fost obligată să se 
împrăştie. Trei dintre soldaţi au fost ucişi, iar cei capturați, 
inclusiv McNab, au fost bătuţi şi supuşi unor interogatorii brutale, 
înainte să fie predaţi Crucii Roşii, pe 5 martie. Un alt soldat SAS 
din echipa lui a mers aproape trei sute de kilometri prin deşertul 
patrulat de inamic şi a ajuns în Siria, unde a fost ridicat şi predat 
ambasadei britanice din Damasc. 

O soartă similară a fost evitată cu greu de o echipă de Berete 
Verzi condusă de sergentul-major Jeffery Sims. Beretele Verzi 
primiseră misiunea de supraveghere a deşertului din faţa rutelor 
alese pentru asaltul american cu blindate, luând probe de nisip şi 
aducându-le înapoi la bază pentru analiză, ca să vadă dacă 
terenul suporta desfăşurarea lor. După ce a reuşit acest lucru, 
Beretele Verzi au trimis echipe de recunoaştere ca să observe 
dispunerea irakienilor, una dintre acestea fiind cea comandată de 
sergentul-major Sims. El şi doi dintre camarazii lui au fost 
introduşi în spatele liniilor irakiene şi stăteau ascunşi într-o groapă 
de camuflaj, când au fost observați de o fetiţă. Ea a alergat să-l 
aducă pe tatăl ei, şi acesta a fugit să cheme nişte soldaţi irakieni. 
După scurt timp, Sims şi echipa lui erau înconjurați de peste o 
sută de soldaţi, pe care i-au ţinut la distanţă cu focuri de carabină, 


cerând totodată sprijin aerian urgent. 

La sosirea acestuia, - două avioane de vânătoare Falcon F16 
şi un elicopter Blackhawk - Sims şi oamenii lui erau gata să fie 
copleşiţi. Avioanele au măturat zona cu focuri de tun, iar pilotul 
Blackhawk-ului, James Crisafulli, a aterizat cu grijă între Beretele 
Verzi şi irakienii care avansau. Şeful de echipaj, Randy Stephens, 
a deschis focul asupra irakienilor cu mitraliera elicopterului, în 
timp ce Beretele Verzi au ţâşnit din ascunzătoare şi s-au aruncat 
la bord. Elicopterul, deşi fusese lovit, s-a îndepărtat de locul 
luptei, lăsând în urmă nouă irakieni morţi. 

Beretele Verzi au fost permanent activi pe întreaga 
desfăşurare a Furtunii Deşertului, atacând sau detectând 
lansatoare de rachete Scud şi tăind liniile de telefon sau cablurile 
de comunicaţii. O echipa A de opt oameni, prinsă mult în spatele 
liniilor, a rezistat în faţa unei companii de o sută cincizeci de 
irakieni timp de şase ore, înainte să fie scoasă de acolo, iar pe 27 
februarie, în timp ce irakienii se pregăteau să se predea, o patrulă 
a Beretelor Verzi a detectat o forţă de nu mai puţin de douăzeci şi 
şase de lansatoare de grenade, care era pregătită pentru o ultimă 
lovitură împotriva Israelului. Poziția  lansatoarelor a fost 
comunicată la bază şi grupul de rachete a fost atacat şi distrus de 
un avion al coaliției. După încetarea bătăliei, Schwarzkopf a 
transmis acestei echipe A felicitări, mulţumindu-i că păstrase 
Israelul în afara războiului. Trei Berete Verzi, toate din Delta 
Force, au fost ucise în misiunile de vânătoare de rachete, 
singurele pierderi suferite de Beretele Verzi în războiul din Golf. 

Trupele SEAL ale Marinei SUA au executat singura operaţiune 
cu amfibii din războiul din Golf pe 23 februarie, cu o zi înainte să 
înceapă războiul la sol, când o forţă mică, de numai şase oameni, 
conduşi de locotenentul de marină Tom Dietz, a efectuat un raid 
de diversiune pe plajele din Kuweit. lrakienii anticipau o 
debarcare cu amfibii a diviziilor Infanteriei Marine a SUA, şi Dietz 
şi oamenii lui aveau rolul să-i convingă că o astfel de debarcare 
urma, într-adevăr, să aibă loc. Oamenii din SEAL înotaseră de mai 
multe ori în ultimele săptămâni în apropierea plajelor din Kuweit şi 
descoperiseră că acestea erau puternic minate şi apărate de 
infanterie. Acest plan de diversiune nu era lipsit de riscuri. Echipa 
SEAL s-a apropiat de țărm în bărci Zodiac şi a început prin 


plasarea de balize lângă plaje, sperând să-i convingă pe irakieni 
că marcau rute sigure pentru ambarcaţiunile de debarcare. 

Apoi, au înotat la țărm, au plasat încărcături explozive pe linia 
apei şi au fixat cronometrele acestora. După aceea, au înotat 
înapoi la bărcile Zodiac şi au început să navigheze în lungul 
țărmului, trăgând cu trasoare împotriva sistemelor de apărare 
irakiene. Încărcăturile plasate pe plaje şi lângă balizele din 
apropierea țărmului au început să explodeze. Echipa SEAL a 
aprins astfel kilometri întregi de plajă kuweitiană, până când 
apărătorii s-au trezit cu toţii şi au început să tragă spre mare, 
cerând întăriri. Când echipa SEAL, obosită, s-a întors la bază, 
echipamentele de monitorizare radio le-au comunicat că două 
divizii irakiene se retrăseseră de la graniţă şi se îndreptau spre 
plajă, ca să respingă anticipata debarcare a infanteriştilor Marinei 
SUA. 

Războiul efectiv din Golf nu a durat mult, iar rolul Forţele 
Speciale a fost redus. Munca lor a fost totuşi extrem de utilă, mai 
ales cea de detectare şi distrugere a rachetelor Scud. Dacă 
atacurile lor ar fi continuat nestingherite, este sigur că Israelul ar 
fi atacat lrakul, iar războiul ar fi escaladat la cine ştie ce 
dimensiuni. Cât despre soldaţii SOF, priceperea şi îndemânarea 
lor, cu totul speciale, nu au fost solicitate, întrucât războiul s-a 
încheiat înainte să fie considerat necesar vreun asalt în spatele 
liniilor, pe plajă, sau executat de către forţe paraşutate. 
Infanteriştii Marinei Statelor Unite s-au aflat totuşi în avanscena 
bătăliei şi au demonstrat, nu pentru prima dată, că forţele SOF, 
indiferent de calităţile lor particulare, pot juca un rol decisiv într- 
un război convenţional. 

Poate că ar fi fost mai bine dacă forţele coaliţiei ar fi făcut 
presiuni asupra Bagdadului şi l-ar fi răsturnat pe Saddam şi 
regimul lui, o dată pentru totdeauna. Totuşi, scopul era alungarea 
lui din Kuweit, şi acest obiectiv a fost atins, printr-o utilizare 
deosebită a tehnologiei militare, cu pierderi minime de vieţi 
omeneşti. Totodată, războiul a demonstrat că un număr mic de 
oameni buni - dacă sunt folosiţi raţional - poate modifica 
dimensiunile strategice ale bătăliei. 


CAPITOLUL 8 


Forţele Speciale în secolul XXI 


Totul s-a schimbat, o dată cu sfârşitul 
războiului rece. Până în acel moment, ştiam 
ce aveam de făcut şi cine era inamicul 
potenţial, şi ne puteam antrena şi pregăti în 
consecinţă. Acum, totul e o ghicitoare. 


Generalul Sir Peter Inge, 
Șeful Statului-Major al Apărării, 1996 


Această carte a urmărit dezvoltarea Forţelor Speciale, 
concentrându-se în mod deosebit asupra activităţii lor în perioada 
modernă. S-a explicat, de asemenea, care este rolul Forţelor 
Speciale şi unde pot fi ele folosite cu eficienţă maximă. Aceste 
pagini au relevat că folosirea Forţelor Speciale depăşeşte cu mult 
concepţia populară referitoare la rolul SF, dar totodată au 
subliniat că şi aceste forţe au limitele lor. 

Cam atât despre trecut. Cum rămâne cu viitorul Forţelor 
Speciale, acum, când războiul rece s-a încheiat şi posibilitatea 
unui conflict la scară mondială pare redusă? Perspectiva istorică 
este utilă, căci, deşi s-au schimbat multe în ultimii cincizeci de 
ani, un număr surprinzător de mare de lucruri au rămas 
constante. Categoric, cel mai important rol al acestor soldaţi cu 
antrenament superior al Forţelor Speciale este cel de 
recunoaştere a câmpului de luptă, de strângere de informaţii prin 
patrulări pe distanţă mare, atacurile şi raidurile la scară mică şi 
folosirea şi sprijinirea operaţiunilor de gherilă, deseori în spatele 
liniilor inamice. 

Acestea au fost sarcinile rangerilor lui Rogers în Războaiele 
franco-indiene din secolul al XVIII-lea şi ele rămân principalele 
sarcini ale soldaţilor din Forţele Speciale şi în ziua de azi. 
Tehnologia - în special folosirea sateliților - a făcut să crească 
mult cantitatea de informaţii aflate la dispoziţia comandanților de 
pe câmpul de luptă, dar nici o informaţie nu este la fel de utilă ca 


cea obţinută prin metoda tradiţională, un om de nădejde, cu un 
binoclu de câmp. „Nimic nu este mai util sau mai de încredere 
decât informaţia strânsă de patrulele de recunoaştere”, spunea 
locotenent-colonelul Andrew Whitehead, care a comandat 45 
Comando în bătălia de la Two Sisters, în războiul din Falkland, în 
1982. „Cel mai bun instrument pe care-l poate folosi un 
comandant înaintea unui atac este Mark | Eyeball... aşa că am 
trimis multe patrule de recunoaştere pe Two Sisters, înainte să 
atacăm, şi ele ne-au spus tot ce vroiam să ştim: unde erau 
plasate câmpurile minate, unde se afla inamicul... Cunoscând 
toate acestea, am putut face planurile de atac”. 

Unul dintre scopurile acestei cărţi a fost să explice cum este 
cu adevărat un soldat SF - şi ce înseamnă serviciul militar în SF. 
Este probabil corect să spunem că adevărata imagine a serviciului 
militar în SF, cea prezentată în aceste pagini chiar de către 
soldaţi, este foarte diferită de impresia de dur, de macho, „val de 
distrugere umană”, imprimată în conştiinţa publicului de mass 
media şi de anumiţi foşti membri ai unor unităţi SF, în memoriile 
lor. Soldaţii din Forţele Speciale sunt mult mai mult de atât, dar ei 
rămân soldaţi de linia întâi, o rasă deosebită de luptători. 
Întrebarea este dacă lumea poate, în sfârşit, să găsească nişte 
mijloace paşnice de rezolvare a disputelor: mai există un rol 
pentru astfel de luptători, sau ei vor deveni la fel de demodaţi ca 
hopliţii greci sau legionarii romani? 

Forţele Speciale au supravieţuit şi s-au extins în ultimii 
cincizeci de ani, în special de la sfârşitul anilor '50, fie din cauză 
că era nevoie ca ele să umple un gol în capacitatea de luptă 
convenţională, fie pentru că şefii Forţelor Speciale au reuşit să 
găsească roluri noi, care să fie îndeplinite de aceste unităţi. Pare 
probabil ca acest proces să continue, pentru că, orice s-ar putea 
spune despre lume, la sfârşitul secolului XX, în nici un caz nu se 
poate afirma că ea a devenit mai paşnică. În timp ce sunt scrise 
aceste cuvinte, se desfăşoară peste treizeci de războaie în diferite 
părţi ale lumii, de la fosta Uniune Sovietică până în Afghanistan 
sau Africa, şi există o mulţime de potenţiale conflicte în Balcani, în 
Africa şi în Orientul Mijlociu. Astfel de conflicte dau naştere la 
nesiguranţă, şi conducătorii înţelepţi nu îşi vor diminua garda şi 
nu vor demobiliza forţele vitale pentru securitatea naţională - sau 


cel puţin aşa sperăm. 

Pe lângă asta, calităţile Forţelor Speciale pot fi folosite cu 
succes şi în alte domenii. Comandanții Forţelor Speciale au 
sugerat că noile cerinţe de combatere a cartelurilor drogurilor, a 
grupurilor teroriste, a statelor tâlhare, a pirateriei şi 
protagoniştilor fundamentalismului islamic, pot solicita atenţia lor, 
în viitorul previzibil. In consecinţă, trebuie să se aibă grijă ca 
atunci când vor apărea provocări - de orice gen ar fi ele - puterile 
occidentale şi unităţile lor de Forțe Speciale să fie gata să le 
întâmpine. Una dintre cele mai presante probleme pentru Vest o 
reprezintă drogurile - cocaina şi heroina - cele mai multe 
furnizate de  carteluri sud-americane, şi Forţele Speciale 
acţionează deja împotriva acestui inamic. 

Infanteriştii marini din Force Recon şi unităţi ale Forţelor 
Speciale americane asistă forţele armate columbiene şi boliviene 
în operaţiunile împotriva cartelurilor drogurilor de ani de zile, atât 
prin asigurarea de echipe de antrenament militar (MTT) pentru 
poliţia sud-americană şi unităţile armatei, cât şi prin participarea 
la operaţiuni împotriva producătorilor de droguri, a proprietarilor 
terenurilor şi centrelor de rafinare ale acestora. Această activitate 
este foarte delicată din punct de vedere politic şi nu a fost făcută 
publică pe scară largă, dar se desfăşoară în mod sigur, de când 
preşedintele Reagan a declarat războiul internaţional al 
drogurilor, în 1988. Acţiunile SUA împotriva producătorilor de 
droguri au crescut în intensitate în anii '90, în special în Columbia, 
unde activitatea şi puterea cartelurilor drogurilor Cali şi Medellin 
reprezintă o ameninţare clară la adresa integrităţii statului 
columbian. 

Cartelurile drogurilor columbiene au demonstrat disprețul lor 
faţă de autorităţile alese printr-o serie de atacuri cu maşini- 
capcană, în 1992-1993. Aceste atacuri au ucis sute de oameni şi 
au fost organizate numai pentru a demonstra neputinţa statului, 
în comparaţie cu puterea de care dispun ele. O maşină-bombă de 
două sute cincizeci de kilograme a explodat într-o zonă de 
magazine de lângă Bogota şi a ucis, în aprilie 1993, cincisprezece 
oameni şi a rănit alţi trei sute. Opt maşini-capcană au explodat în 
centrul Bogotei în primele patru luni ale anului 1993, ucigând 
şaizeci de oameni şi rănind peste cinci sute, şi lista continuă. 


Responsabilitatea pentru aceste atacuri a fost revendicată de 
cartelul Medellin al lui Pablo Escobar. Guvernul columbian a cerut, 
în cele din urmă, ajutorul Statelor Unite. 

Force Recon USMC a trimis în Columbia o echipă de instruire - 
sau „misiune” - în fiecare an, începând cu 1990. Cea mai mare 
dintre aceste misiuni a fost cea din 1992, când corpul columbian 
de Infanterie Marină a primit asistenţă tehnică pentru crearea 
unei Forțe de Patrulare Riverană, folosind ambarcaţiuni Piranha, 
de viteză mare. Această misiune a fost urmată de o MTT de 
infanterie care a predat tactici contrainsurgenţă şi tehnici de 
manevrare a armelor avansate, agenţilor Poliţiei Naţionale 
columbiene. Dacă această asistenţă pare exagerată, trebuie să ne 
amintim un aspect foarte important: cartelurile drogurilor au un 
număr mare de oameni foarte puternic înarmaţi. Armamentul lor 
include mitraliere grele, aruncătoare de grenade şi rachete sol- 
aer, pe care le pot folosi împotriva elicopterelor. Mulţi dintre 
gangsterii cartelurilor erau antrenați în mânuirea armamentului 
de forţele armate cubaneze. 

Aceste forţe antidrog columbiene special antrenate au obţinut 
un succes major în 1993, când unul dintre narco-trafficantes 
conducători, Pablo Escobar, a fost urmărit şi ucis pe acoperişul 
apartamentului lui din Medellin de o echipă a poliţiei columbiene. 
Escobar cheltuise o avere pe echipament de securitate, iar 
paznicii lui - care, pentru siguranţă erau recrutaţi din Cuba - 
fuseseră antrenați şi echipați de foşti membri ai Forţelor Speciale 
israeliene. 

Se crede că unul dintre aceşti oameni s-a întors la Tel Aviv şi a 
transmis detalii asupra aranjamentelor de securitate ale lui 
Escobar Mossadului, care apoi le-a trimis la Washington, devenind 
cunoscute apoi în Columbia. La mijlocul anului 1993, Escobar 
făcuse planuri să se mute din Columbia şi să-şi continue 
operaţiunile în Santiago, Cuba, de unde cartelul Medellin avea 
intenţia să inunde SUA cu droguri prin intermediul comunităţii 
cubaneze din Florida, folosind submarine mici furnizate de 
Uniunea Sovietică pentru a transporta marfa pe continentul 
american. Acest plan era într-o fază destul de avansată, căci un 
astfel de submarin miniatural a fost vândut cartelului Cali şi 
capturat apoi de Marina columbiană, în septembrie 1994, când 


era încărcat cu trei tone de cocaină rafinată. În consecinţă, era 
necesar ca SUA şi columbienii să-l prindă pe Escobar înainte ca 
acesta să fugă în Cuba, de unde urma să-şi continue operaţiunea 
de contrabandă. 

La sfârşitul lui 1992, unul dintre acoliţii lui, Brance Mosquera, 
a fost împuşcat şi ucis de agenţi de poliţie din brigada antidrog, 
pe străzile din Medellin. În buzunarul lui, poliţia a găsit o listă de 
numere de telefon şi de coduri de computer care, cu asistenţa 
SUA, s-au dovedit a fi cheia reţelei mondiale de droguri a 
cartelului. Un alt set de coduri a fost găsit la un alt om împuşcat 
de brigada antidrog, Alfonso Munoz. Alţi acoliţi ai lui Escobar au 
fost ucişi sau arestaţi în 1992-1993 şi mulţi dintre ei au vorbit, 
dând informaţii vitale pentru forţele de securitate. De asemenea, 
au fost stabilite contacte la nivel înalt între SUA şi Fidel Castro, 
conducătorul comunist al Cubei, încât planul Medellin-ului de a se 
muta în Cuba a trebuit să fie abandonat. 

Faptul că Forţele Speciale americane îi ajutau în mod activ pe 
columbieni să suprime cartelurile era acum un secret cunoscut, 
precum şi faptul că americanii şi columbienii vroiau moartea lui 
Escobar. Mulţi dintre „baronii” mai mici ai drogurilor au preferat 
să se predea, în schimbul amnistiei, dar lui Escobar nu i-a fost 
oferită această posibilitate. Pe 2 decembrie 1993, el a făcut 
greşeala de a folosi o linie telefonică cunoscută de poliţie ca să 
aranjeze o întâlnire cu familia lui. Apelul a fost urmărit până la un 
apartament din Medellin, după care poliţia şi elemente din Forţele 
Speciale au înconjurat clădirea şi, după un schimb violent de 
focuri, Escobar a fost nimerit de trei ori în cap şi ucis. 

Moartea lui Escobar a trimis un avertisment clar celor implicaţi 
că vechile lor zile de glorie se încheiaseră. Însă problema 
drogurilor este prea mare şi sunt în joc sume prea mari de bani ca 
să permită o astfel de soluţie rapidă. Economiile unor state 
întregi, ca Afghanistanul sau Bolivia, sau ale unor regiuni de genul 
Triunghiului de Aur din Asia de Sud-Est, sunt dependente aproape 
în întregime de producţia de droguri. Ele trebuie înlocuite de o 
altă recoltă valoroasă, înainte ca populaţia locală să renunţe la 
producerea frunzelor de cocaină pură sau a marijuanei. Mai este 
apoi problema corupţiei. In 1994, şase şefi importanţi ai poliţiei şi 
armatei columbiene au fost demişi din funcţie în urma acuzaţiei 


că primiseră mită de la carteluri ale drogurilor. Tot ce se poate 
face în acest moment este distrugerea centrelor de producţie şi 
blocarea rutelor de aprovizionare, iar aceste sarcini se potrivesc 
perfect desfăşurării Forţelor Speciale. 

Se pare că USMC a preluat conducerea în crearea forţelor 
antidrog în armata americană, iar Comandamentul de Dezvoltare 
şi Luptă al Corpului de Infanterie Marină de la Quantico, Virginia, a 
acordat deja o mare prioritate războiului drogurilor. Combaterea 
traficului de droguri este acum una dintre sarcinile ramurii de 
Operaţiuni Speciale şi Război la Scară Redusă a Centrului de 
Război de Mică Intensitate al USMC. Cum cea mai mare parte a 
Columbiei este la fel de periculoasă că orice zonă de război, 
această implicare este raţională, dar traficanţii drogurilor lucrează 
în strânsă colaborare cu forţe de gherilă locale, ca Elan Liberation 
National şi FARC, Forţele Armate Revoluţionare din Columbia, 
două grupuri ale aripii de stânga, care au drept obiectiv 
dărâmarea actualului regim columbian. Colaborarea cu forţele 
locale împotriva acestor grupuri poate aduce armata SUA în arena 
politică columbiană şi poate crea o situaţie mult mai încordată. 

Lupta antidrog şi antiteroristă poate părea o funcţie a poliţiei 
sau a securităţii, dar dacă armata intervine în aceste zone, 
indiferent de motiv, rolul şi liniile lor de comandă şi 
responsabilitate vor trebui reevaluate. Acest lucru va fi necesar 
dacă Forţele Speciale ale unor state democratice sunt folosite 
pentru sprijinirea sau antrenamentul forţelor de contrainsurgenţă 
din state prietene, dar în esenţă nedemocratice. Caracterul 
instabil al guvernelor din America Latină şi din alte părţi ale lumii 
tentează unele guverne occidentale să intervină, aşa cum s-a 
întâmplat în Caraibe în 1983, când forţe ale SUA, în majoritate 
provenite din unităţi SOF sau SF, au invadat insula Grenada. 

Această intervenţie din Grenada a fost descrisă ulterior ca o 
acţiune de creştere a încrederii guvernului SUA, după războiul din 
Vietnam, în faţa publicului american, dorind să demonstreze că 
operaţiunile militare nu produc în mod obligatoriu un număr mare 
de saci cu cadavre. Pierderea încrederii care cuprinsese Statele 
Unite după războiul din Vietnam nu se datora lipsei de 
combativitate a soldaţilor americani. Ci fricii Washingtonului că 
opinia publică nu va mai suporta alte conflicte care să ducă la 


pierderea de vieţi omeneşti. Era nevoie de o operaţiune mică, 
încununată de succes, care să restabilească încrederea publicului 
în armata americană, şi această şansă a spărut în octombrie 
1983, când Statele Unite au invadat Grenada. 

Fundalul operaţiunii din Grenada este următorul. Pe 12 
octombrie 1983, guvernul ales al Grenadei, o juntă de aripă 
stângă condusă de Maurice Bishop, a fost răsturnat printr-o 
lovitură de stat de mişcarea New Jewel, o organizaţie şi mai de 
stânga, condusă de generalul Hudson Austin şi de adjunctul 
primului-ministru, Coard. O săptămână mai târziu, Maurice Bishop 
şi câţiva miniştri ai lui au fost scoşi din celulele lor şi ucişi. Deşi 
guvernul american nu avea o simpatie deosebită faţă de Bishop, 
care fusese un puternic susţinător al lui Fidel Castro, conducătorul 
comunist al Cubei, această atrocitate nu putea fi tolerată într-o 
ţară din zona de influenţă a Americii. Preşedintele Reagan a 
ordonat forţelor sale să invadeze Grenada şi să-i aresteze pe 
Austin şi pe Coard. Pe 25 octombrie forţele armate americane au 
debarcat. 

Grenada este o insulă foarte mică, de doar douăzeci şi cinci de 
kilometri lungime şi şaisprezece kilometri lăţime. „Armata” 
naţională era formată din Forţa de Apărare Grenadiană, o „miliţie” 
de trei sute de oameni înarmaţi cu carabine, pistoale şi pistoale- 
mitralieră, sprijiniți de vreo şapte sute de cubanezi, care erau 
descrişi drept „muncitori în construcţii”, dar care păreau să 
meargă la muncă purtând puşti Kalaşnikov, în loc de târnăcoape 
şi lopeţi. Împotriva acestei forţe, SUA au trimis Unitatea de Amfibii 
nr.22 a Infanteriei Marine, o echipă SEAL a Marinei, elemente ale 
Diviziei 82 Aeropurtate, o mică flotă de nave de război şi de 
transport, o aripă tactică de avioane de vânătoare şi prima aripă 
aeriană de Operaţiuni Speciale, de la baza aeriană Elgin, din 
Florida. Americanii au debarcat fără nici o dificultate, dar lupta 
pentru insulă a durat o săptămână, până când vreo sută de 
apărători grenadieni şi cubanezi au fost ucişi şi peste trei sute 
răniţi. Pierderile americane au fost de optsprezece morţi şi 
cincizeci şi şapte de răniţi. 

După invazia Grenadei, o sută de echipe ale Forţelor Speciale, 
fiecare echipă fiind formată din opt Berete Verzi, au fost 
cantonate în Grenada şi în insulele înconjurătoare - St Kitts, Nevis, 


St Lucia, Barbuda - pentru antrenarea poliţiei şi forţelor de 
apărare locale în războiul contraterorist. 

Operaţiunea din Grenada a avut un rol important în refacerea 
încrederii americanilor după trauma din Vietnam şi, dacă guvernul 
SUA a simţit cu adevărat că era posibil ca Grenada să devină o 
altă Cuba, ea poate fi înţeleasă ca o măsură preventivă. 
Operațiunile din America Centrală au o justificare similară, dar au 
mers mult mai departe, în special în Nicaragua şi Salvador, două 
ţări aflate în război civil în anii '80. Intervenţia SUA în Salvador, 
între facțiunile de stânga şi de dreapta, a fost dezvăluită în 1985, 
când o grenadă aruncată într-o cafenea a ucis patru infanterişti 
marini americani, dar Forţele Speciale erau în Salvador de cel 
puţin şase ani. Ce căutau infanteriştii marini americani în Salvador 
a devenit evident o lună mai târziu, când Casa Albă a anunţat că 
unii „consilieri” americani din USMC şi Forţele Speciale erau 
operaţionali în Salvador, „în sprijinul guvernului”. In acea 
perioadă, guvernul din Salvador era o juntă militară de dreapta, 
detestabilă, spre deosebire de cea care tocmai fusese alungată de 
la putere în Argentina, juntă care folosea echipe ale morţii pentru 
eliminarea - adică uciderea - oponenților politici şi a tuturor 
elementelor liberale din rândurile populaţiei. 

Situaţia din Nicaragua era diferită, dar implicarea SUA a fost 
similară. Aici, SUA au încercat să destabilizeze guvernul sandinist 
de stânga ales, prin sprijinirea activităţii de gherilă organizată de 
„Contras” de dreapta, în munţi. Activitatea SUA a inclus minarea 
porturilor nicaraguane în asemenea măsură, încât a reprezentat 
un adevărat război nedeclarat cu un stat mic, pentru simplul 
motiv că executivul american nu era de acord cu orientarea 
politică a acelui guvern. SUA au sprijinit astfel nişte regimuri 
brutale şi nedemocratice - descrise de obicei ca „autoritare” -, 
subminând şi atacând regimuri nedemocratice de aripă stângă 
descrise de obicei drept „totalitare”. Poporul care a îndurat 
conducerea acestor regimuri nu făcea, de obicei, nici o diferenţă 
între ele. 


Echipe ale Beretelor Verzi au mai fost folosite în Honduras, 
Costa Rica şi Guatemala, şi această implicare în antrenarea 
forţelor „contrateroriste” sau participarea directă la acţiuni pentru 


protejarea intereselor SUA în „Curtea Americii” nu au încetat în 
anii următori. Şi nu a încetat nici implicarea unora dintre aceste 
forţe  „antiteroriste” în acţiuni  antidemocratice împotriva 
elementelor liberale ale populaţiei civile, oameni care nu iubeau 
comunismul sau regimurile de „orientare stângă”, dar care 
doreau doar o distribuţie egală a resurselor lor naţionale pentru 
interesul comun. Astfel de oameni sunt deseori ţinte pentru 
echipele morţii în multe state din America Latină. Sprijinul SUA 
faţă de regimurile antiliberale şi antrenamentul oferit de Forţele 
Speciale americane unor astfel de forţe „antiteroriste” - un 
eufemism pentru echipele morţii - sunt activităţi care ar trebui cel 
puţin revăzute, şi, probabil, întrerupte. 

Forţele Speciale sunt implicate în multe dintre aceste 
activităţi, dacă nu chiar în toate, şi aici există o potenţială 
problemă. Forţele Speciale desfăşoară activităţi cu un caracter din 
ce în ce mai secret şi mai misterios. Acest caracter secret, se 
spune, reprezintă o parte a „misticismului” lor, una dintre 
explicaţiile eficacităţii lor, iar acest secret militar este folosit 
pentru justificarea ascunderii acţiunilor şi activităţilor lor. Există 
tendinţa de a separa Forţele Speciale de controlul militar şi de 
privirile publicului, mutându-le într-o zonă umbroasă, la limita cea 
mai îndepărtată a comunităţii informaţiilor şi de o parte mai puţin 
curată a diplomaţiei. 

Din fericire, mulţi soldaţi ai Forţelor Speciale sunt conştienţi 
de acest pericol şi au grijă să adauge instrucţiuni legate de 
drepturile omului - sau „minţi şi suflete” - în antrenamentul pe 
care-l fac unităţilor din lumea a treia, unde astfel de concepte 
sunt mult prea des necunoscute. Grupul 7 din Forţele Speciale 
americane este grupul Comandantului din sud, ofiţerul care apără 
interesele SUA la sud de Rio Grande. Acest rol a adus grupul în 
contact cu problemele din San Salvador, unde colonelul J.S. Roach 
a fost trimis ca membru al unei echipe operaţionale de planificare 
şi antrenament, între anii 1984 şi 1986. El spune: „Drepturile 
omului nu puteau fi reprezentate separat, timp de o oră, la 
începutul zilei. Trebuia să găseşti un mod de a le include în 
antrenament, în aşa fel încât să nu fie doar o prelegere 
moralizatoare. Militarii salvadorieni înțelegeau că ei nu trebuiau 
să violeze drepturile omului, dar considerau că erau obligaţi să 


facă asta, în circumstanţe extreme. Atunci când reuşeai să-i 
convingi, într-un context operaţional, de ce erau raţionale 
drepturile omului, le captai atenţia. Când salvadorienii înțelegeau 
ei înşişi că, «dacă nu-i împuşcăm pe civili, vom obţine sprijinul lor 
şi, în consecinţă, îi putem depista pe luptătorii de gherilă», atunci 
ei apreciau drepturile omului dintr-o perspectivă pragmatică”. 

Ofițerii şi subofiţerii din Grupul 7 al Forţelor Speciale ce au 
servit în Salvador au alocat mult timp inoculării noţiunii de 
„suflete şi minţi” celor pe care-i antrenau, şi este posibil ca 
aceasta să fi fost cea mai importantă parte a muncii lor. Cu toate 
acestea, ambasadorul american din Salvador, în momentul 
culminant al tulburărilor, Robert White, a considerat că guvernul 
salvadorian nu avea nevoie de sprijin extern. Totodată, el nu a 
recunoscut existenţa unei intervenţii externe importante în 
Salvador din partea blocului comunist sau a Cubei, de care se 
temea guvernul SUA. În consecinţă, el nu a văzut necesitatea 
„consilierilor” din Forţele Speciale şi a refuzat să permită intrarea 
grupului comandantului din sud în ţară. 

În cele din urmă, soldaţii din Forţele Speciale au fost ataşaţi la 
o echipă de instruire MTT normală, după ce comandantul general 
din sud a considerat că, în timp ce armata salvadoriană putea 
stânjeni progresul guvernului de orientare dreapta spre 
democraţie, un pericol mult mai mare pentru democraţie în 
Salvador venea din partea disidenţilor cu vederi de stânga. De ce 
un general american s-a simţit calificat să ia astfel de decizii şi să 
întreprindă acţiuni care au afectat procesul politic al unei ţări 
străine, în contradicţie cu părerea ambasadorului rezident, omul 
care reprezenta guvernul ales al SUA, asta este o altă problemă. 


Cele mai multe naţiuni vor menţine dreptul de intervenţie în 
orice ţară unde legea şi ordinea au fost încălcate şi viaţa 
conaţionalilor lor este pusă în pericol. Şi, dacă o astfel de acţiune 
este permisă şi există un prilej prielnic, ea trebuie sprijinită. 
Francezii şi-au menţinut întotdeauna această poziţie şi nu au 
ezitat să-şi desfăşoare trupele de intervenţie, mai ales în Africa 
francofonă. Trupele cel mai des folosite în acest scop sunt cele ale 
Legiunii Străine, mai ales cele din Regimentul Străin de 
Paraşutişti, faimosul REP 2, echivalentul în Legiune al SAS-ului, 


care a executat operaţiunea clasică de salvare din Zair, în mai 
1978, după ce o forţă de douăsprezece mii de rebeli congolezi a 
traversat graniţa din Angola şi a atacat oraşul Kolwezi din 
provincia Shaba, fostă Katanga. 

Kolwezi e un oraş minier şi, în 1978, avea în jur de două mii 
cinci sute de tehnicieni albi, cu soțiile şi familiile lor. Aceştia au 
fost încercuiți de rebeli, care apoi au trecut la represalii, violând şi 
ucigând, dând foc clădirilor şi amenințând cu distrugerea oraşului. 
Când armata zaireză a preşedintelui Mobutu s-a dovedit 
incapabilă să intervină, Franţa a hotărât să se ocupe ea însăşi de 
problemă. Sarcina a fost încredinţată locotenent-colonelului Erulin 
din REP 2, căruia i s-a spus să zboare la Kolwezi, să-i alunge pe 
rebeli şi să-i scoată pe oameni de acolo. Acest ordin a ajuns la 
Erulin în dimineaţa zilei de 17 mai. Două zile mai târziu, REP 2, 
folosind paraşute şi avioane americane împrumutate, a pătruns în 
Kolwezi, la trei mii de kilometri sud de baza lor din Corsica. 

Nu erau disponibile suficiente aparate pentru transportarea 
întregului efectiv de şapte sute de oameni într-un singur avion, 
aşa că numai patru sute cincizeci de legionari au zburat cu primul 
val. Ei au cucerit periferia oraşului şi aeroportul, respingând 
atacuri puternice întreaga zi, înainte ca restul regimentului să fie 
adus ca să li se alăture. A fost nevoie de încă două zile pentru 
respingerea rebelilor peste frontiera cu Angola, astfel că, pe 4 
iunie REP-ul s-a întors în Corsica. Această acţiune s-a soldat cu 
cinci morţi şi douăzeci şi cinci de răniți pentru REP 2, dar ei au 
salvat vieţile a peste două mii de oameni şi au ucis peste două 
sute cincizeci de rebeli. Şi, în primul rând, ei au demonstrat 
hotărârea guvernului şi naţiunii franceze de a folosi forţa lor 
militară în situaţii de acest gen. Este foarte probabil ca astfel de 
situaţii să mai apară în anii următori, şi intervenţiile de acest gen 
să rămână în sarcina Forţelor Speciale. 


Un segment tradiţional al activităţii criminale, care a reapărut 
în ultimele decenii, este pirateria. In 1994, catalogul Lloyds 
raporta nouăzeci de atacuri asupra navelor, în diverse părţi ale 
lumii. Până în 1996, acest număr a crescut la două sute douăzeci 
şi şase, dar surse oficiale cred că totalul efectiv e posibil să fie de 
două ori mai mare. Nu toate atacurile sunt raportate, pentru că 


unele nave au dispărut pur şi simplu. Piraţii sunt activi acum în 
multe părţi ale lumii, de la Caraibe la Marea Chinei de Sud şi 
Mediterană, şi se pare că devin tot mai îndrăzneţi şi brutali. 
Acţiunile lor merg de la abordarea şi jefuirea navelor, până la 
atacarea vaselor şi uciderea echipajului, înainte ca nava să fie 
dusă într-un port „prieten” şi toată încărcătura să fie furată. Multe 
iahturi au fost atacate lângă coasta insulei Corfu şi în jurul coastei 
Africii de Est şi a insulelor Caraibe, unde piraţii fie i-au ucis pe 
pasageri şi membrii echipajului, fie i-au forţat să sară peste bord, 
în apele pline de rechini, pentru a vinde mai târziu vasul unui 
cumpărător care nu bănuia nimic. 

Aceste atacuri nu au loc numai în largul mării. Au fost atacate 
nave în portul din Singapore şi în jurul insulelor Indoneziei, pe 
care mulţi dintre ofiţerii Marinei Comerciale le privesc acum ca pe 
cele mai periculoase zone din lume. Abordarea unei nave înalte şi 
rapide, noaptea, necesită oameni antrenați şi ambarcaţiuni tot 
atât de rapide. Aceste calităţi pot fi găsite în forţele armate 
indoneziene, deşi răspunsul oficial la astfel de acuzaţii este 
susţinerea existenţei unei bande renegate de pirați, condusă şi 
antrenată de foşti membri ai Forţele Speciale britanice. 

Unele dintre aceste atacuri - poate majoritatea - este evident 
că sunt executate cu cooperarea autorităţilor de la țărm. În martie 
1997, un vas de marfă cipriot, Samir, a dispărut de lângă coasta 
Libiei şi, deşi după aceea a fost reperat prin satelit într-un port 
libian, autorităţile neagă că el se află acolo. De asemenea, nu se 
ştie nimic despre echipaj. Patru alte vase din diferite ţări au 
dispărut de lângă coasta libiană, din 1995 până în prezent. 

Pirateria trebuie combătută, şi Forţele Speciale, în special cele 
antrenate în munca cu amfibii, au echipamentul - cum ar fi 
ambarcaţiunile rapide de patrulare şi elicopterele - şi experienţa 
necesară. Trupa Commanchio, Infanteria Marinei Regale, este 
deja însărcinată cu protejarea şi apărarea platformelor petroliere 
din Marea Nordului, iar trupele de comando ale Infanteriei Marinei 
Regale, îmbarcate pe fregate, au coborât în rapel din elicoptere la 
bordul navelor bănuite că încălcau embargoul asupra armelor al 
ONU faţă de fosta lugoslavie. Aceste tehnici pot fi uşor dezvoltate 
pentru recucerirea vaselor atacate de pirați, iar folosirea 
patrulelor în elicoptere poate asigura protecţia vaselor ancorate în 


porturi periculoase sau în canale neprotejate. Până când se va 
aborda această problemă a pirateriei, ea va continua să ia 
amploare. 

Folosirea Forţelor Speciale pentru combaterea pirateriei nu 
este o acţiune absurdă, căci unele unităţi ale acestora au stabilit 
deja sarcini principale, în afara unui rol absolut militar. Astfel, 
funcţia principală a unităţii de două mii cinci sute de oameni Delta 
Force americană este salvarea ostaticilor. Ea se antrenează fără 
încetare la baza lor din Fort Bragg, unde este folosită constant 
toată gama de facilităţi stil SAS - platforme de elicopter, fuzelaje 
de avioane civile şi „camere de ucidere” CQB!. 

Unităţile Forţelor Speciale nu se limitează la armate, la forţele 
paramilitare poliţieneşti sau agenţii clandestini de informaţii ai 
puterilor occidentale. Chiar dacă cele mai active unităţi se găsesc 
în forţele armate ale SUA şi Marii Britanii, multe naţiuni au acum 
unităţi ale Forţelor Speciale şi le folosesc oriunde sunt solicitate 
de interesele lor naţionale. De exemplu, unităţile ruseşti Spetznaz 
au fost implicate în războaiele interne brutale, care au afectat 
noile naţiuni din cadrul fostei Uniuni Sovietice. În unele state, în 
special, din lumea a treia, în America Latină şi în statele arabe, 
unităţile SF sunt un simbol al cutezanţei în uniformă, de la 
aeroporturile internaţionale, până la avioanele de linie purtătoare 
ale drapelului, organizate mai mult pentru impresie, decât pentru 
efect. 

Astăzi, naţiunile creează şi întreţin unităţi ale Forţelor Speciale 
aşa cum creaseră şi întreţinuseră înainte regimente de gardă, ca 
„vârf de lance” al armatelor lor şi ca forţă de elită. Există acum 
atât de multe unităţi de Forțe Speciale, încât acestea chiar 
organizează competiţii internaţionale, pentru a-şi testa calităţile şi 
a face schimb de idei. In 1993, Delta Force a ocupat locul întâi la 
o competiţie internaţională de antiterorism - un concept bizar în 
sine - eveniment care a atras treizeci şi nouă de echipe din 
treisprezece state. 

Forţele Speciale nu reprezintă soluţia universală pentru orice 
dificultate militară. Această carte a ilustrat, de multe ori, că prima 
regulă pentru orice luptă, şi în special pentru acţiunile Forţelor 
Speciale, este să aibă un obiectiv clar, realizabil. Nu aşa a fost 


1 CQB = Close Quarter Battle = Luptă corp la corp. 


cazul în acţiunea numită ironic Operaţiunea Restore Hope, din 
decembrie 1992, o încercare a forţelor americane de a reîntări şi 
proteja misiunile de ajutor umanitar din Somalia răvăşită de 
război. Această intervenţie a fost cerută prin Rezoluţia 751 a 
Consiliului de Securitate al ONU, care îl autoriza pe secretarul 
general al Naţiunilor Unite să folosească o forţă de securitate în 
Somalia, unde tiranii locali terorizau cetăţenii şi făceau imposibilă 
distribuirea ajutoarelor. 

Primele contingente au venit din Italia - fosta putere colonială 
din Somalia - şi Pakistan. În scurt timp, douăzeci şi şase de 
naţiuni trimiseseră trupe în zonă, cu efective variind ca număr de 
la optzeci, în cazul Irlandei, la două mii şase sute, în cazul Italiei. 
Principalul tiran somalez, „generalul” Aidid, a acceptat la început 
desfăşurarea trupelor ONU. Apoi, s-a răzgândit şi a început să le 
atace, iar situaţia s-a deteriorat rapid, când forţele americane, 
Divizia 1 a Infanteriei Marine şi Divizia 10 Montană, au venit la 
țărm, în strălucirea luminilor carelor de televiziune, pe 9 
decembrie 1992, după ce zona de debarcare fusese verificată de 
echipe SEAL ale Marinei. Forţele americane din Somalia au ajuns 
în final la douăzeci şi patru de mii de bărbaţi şi femei, iar sprijinul 
lor militar şi logistic era cel mai bun pe care-l puteau asigura SUA, 
dar numărul şi echipamentul nu erau totul în acea situaţie. 

Prima problemă a apărut în legătură cu sarcina pe care 
trebuiau să o îndeplinească trupele americane. Ele primiseră ordin 
să apere capitala somaleză, Mogadiscio, şi principalul oraş din 
provincie, Baidoa, să păzească aeroporturile şi porturile prin care 
soseau ajutoarele cu hrană pentru populaţia flămândă şi să 
construiască câteva facilităţi logistice. Totodată, ei trebuiau să 
supravegheze diversele echipe de ajutorare şi să le ţină departe 
de bandele somaleze, care le percepeau taxe mari ca să le 
permită să funcţioneze şi furau cea mai mare parte din provizii 
pentru hrănirea propriilor oameni. După ce realizau toate acestea 
şi după ce clanurile locale erau supuse, soldaţii SUA trebuiau să 
predea totul trupelor proaspete ale Naţiunilor Unite şi să se 
retragă. 

Secretarul general al ONU, Boutros Ghali, avea însă alte idei. 
El vroia ca trupele americane şi alte trupe ale Naţiunilor Unite să 
dezarmeze clanurile războinice şi să restabilească ordinea în acea 


ţară răvăşită. Pentru a realiza asta, ONU vroia să cucerească 
Somalia şi să o reconstruiască din temelii. Tiranii conducători, şi în 
special generalul Aidid, care o duceau foarte bine şantajând 
echipele de ajutor şi cumpărând arme cu banii astfel obţinuţi, nu 
aveau nici o intenţie să permită aşa ceva. Mai exista un factor de 
care nimeni dintre cei de la ONU sau din SUA nu a ţinut cont, 
înainte de venirea trupelor: milițiile de clan din Somalia erau 
puternic înarmate, antrenate în războiul de gherilă şi, mai mult 
decât orice, dornice să lupte. 

In consecinţă, trupele americane, însărcinate cu o misiune 
umanitară, s-au trezit în curând atacate. Aerodromul de la Beli 
Dougle a fost capturat abia după o luptă în care a fost implicat şi 
un elicopter Cobra al Infanteriei Marine. Deşi infanteriştii marini 
americani şi  paraşutiştii francezi au alungat milițiile din 
Mogadiscio, lupta s-a întins în interiorul ţării. Portul Kismayu a fost 
cucerit după un atac amfibiu al USMC-ului şi al trupelor de 
paracomando belgiene, dar situaţia a devenit extrem de 
tensionată pe 11 ianuarie 1993, când Aidid a refuzat să predea 
sub controlul ONU armamentul greu şi camioanele echipate cu 
mitraliere - cunoscute sub numele de „tehnice”. 

Primul infanterist marin american a fost ucis de somalezi pe 
12, iar după aceea, luptele, focurile lunetiştilor şi amplasarea de 
mine au escaladat tot mai mult, cu fiecare zi care trecea. Pe 25 
ianuarie a avut loc o bătălie importantă în Mogadiscio, între 
trupele de paracomando belgiene, susţinute de nave ale Marinei 
SUA şi „tehnicele” unui alt tiran local, „generalul” Morgan. Între 
timp, situaţia în capitală se deteriorase şi ea, bandele de somalezi 
aţâţate de Aidid atacând ambasadele americană, egipteană şi 
franceză. Acei soldaţi ONU care credeau că fuseseră trimişi în 
Somalia să ajute la hrănirea populaţiei înfometate, au început să 
se întrebe ce se întâmpla acolo, căci se părea că se aflau în plin 
război. 

Răspunsul, pe scurt, era că Somalia nu mai era o naţiune, în 
sensul care este dat acestui termen. Nu mai existau lege, justiţie, 
administraţie publică. Şcolile, spitalele şi forţele poliţiei încetaseră 
să mai funcţioneze. Teritoriul cunoscut sub numele de „Somalia” 
era un câmp de luptă între diverse clanuri rivale, şi oricine stătea 
în calea războaielor lor particulare era atacat din toate părţile. Era 


grav şi înainte de intervenţia ONU, dar acum era şi mai grav. În 
iunie, forţele lui Aidid au prins în ambuscadă un contingent 
pakistanez, ucigând douăzeci şi opt de soldaţi şi rănind alţi 
cincizeci. O indicație asupra intensității luptei din Somalia este 
oferită de faptul că a fost nevoie de o coloană de tancuri şi 
infanterie italiene pentru ca supraviețuitorii să poată fi scoşi de 
acolo. 

Pe 20 iunie, pakistanezii au deschis focul asupra unei mulţimi 
revoltate, ucigând douăzeci de somalezi, iar patru zile mai târziu, 
când SUA au trimis trupe care să-l aresteze pe Aidid, încercarea a 
condus la o altă luptă generală, în care au fost ucişi somalezi 
civili, precum şi şase soldaţi marocani ce serveau în trupele ONU. 
Pe 12 iulie, un elicopter american a atacat una din poziţiile din 
Mogadiscio ale miliției lui Aidid, şi în revolta care a urmat, patru 
jurnalişti occidentali au fost ucişi în bătaie de mulţime. Pe 8 
august, patru soldaţi americani au fost ucişi de o mină. După 
aceea, cum această stare de fapt era prezentată în fiecare noapte 
de televiziunea americană, preşedintele Bill Clinton i-a convocat 
pe rangers şi - se spune - pe Delta Force, însărcinându-i cu 
uciderea sau capturarea lui Aidid, omul identificat ca principala 
sursă a problemelor. 

Ranger-ii americani au intrat rapid în acţiune, dar fără un 
succes notabil. Pe 30 august, ei au atacat o clădire în care se 
credea că se află cartierul general al lui Aidid, dar au descoperit 
că acolo se găseau numai muncitori ai ONU. Un alt raid, pe 7 
septembrie, a fost la fel de infructuos. Între timp, Aidid şi unul sau 
mai mulţi dintre rivalii lui atacau soldaţi ONU şi îi omorau pe 
capete. O ambuscadă a trupelor pakistaneze pe 9 septembrie a 
dus la alte pierderi, printre care o sută de somalezi, ucişi când 
trupele SUA au atacat câţiva membri ai miliției lui Aidid, care se 
ascundeau în spatele unei mulţimi. 

Apoi a urmat un eşec major şi tragic. Pe 5 septembrie, un 
elicopter Blackhawk american a fost doborât în Mogadiscio de 
focul de la sol, iar aviatorii supraviețuitori au fost atacați şi ucişi 
de mulţimea somaleză dornică de răzbunare. Imagini ale 
soldaţilor americani arşi şi mutilaţi, târâţi pe străzi în spatele unui 
„tehnic”, au fost arătate de televiziunea americană şi, inevitabil, 
au dus la cererea ca trupele care nu reuşeau nimic util să fie 


retrase. În loc de asta, administraţia americană a ordonat ranger 
ilor să facă o nouă încercare de capturare a lui Aidid. 

Rangerii au hotărât să execute un raid asupra cartierului 
general al lui Aidid şi să-l copleşească cu oameni şi putere de foc, 
aducând un număr mare de trupe cu elicopterul şi lichidând toţi 
membrii miliției care puteau fi găsiţi. Trupele care executau raidul 
au pătruns şi au fost întâmpinate de un foc puternic de mitraliere 
şi grenade, propulsate din poziţiile somaleze, care au doborât 
două elicoptere Blackhawk. Unul dintre membrii echipajelor, 
ofiţerul Michael Durant, a fost capturat şi ţinut prizonier timp de 
aproape două săptămâni. Oamenii din Delta şi rangerii erau 
ţintuiţi la pământ de focul somalez. Doisprezece dintre ei au fost 
ucişi şi optzeci răniţi, înainte de pătrunderea unei forţe de salvare, 
alcătuită din tancuri şi maşini blindate. Doi dintre soldaţii din 
Delta, amândoi trăgători de elită, Gary |. Gordon şi Randall D. 
Shugart, au fost ulterior decoraţi post-mortem cu Medalii de 
Onoare, pentru încercările lor de a-l salva pe Durant şi restul 
echipajului. 

Cei doi au ajuns la locul prăbuşirii elicopterului, în mijlocul 
oraşului Mogadiscio, într-un alt Blackhawk, şi văzând mişcare în 
interiorul aparatului, s-au oferit voluntari să sară jos şi să vadă ce 
puteau face. Era o acţiune riscantă, căci ambele elicoptere erau 
sub foc inamic, iar oamenii vedeau somalezi înarmaţi pe 
acoperişuri şi alergând pe străzi spre locul prăbuşirii. Soldaţii din 
Delta au sărit la vreo sută de metri de locul accidentului şi au fost 
nevoiţi să lupte ca să poată înainta pe străzi şi să ajungă la 
elicopter. Acolo i-au găsit pe toţi membrii echipajului răniţi grav, 
dar au reuşit să-i scoată din epavă şi să stabilească un perimetru 
defensiv înainte de sosirea mulţimii. Au început să tragă în toţi cei 
care se apropiau, dar numărul mare al acestora a fost hotărâtor. 
Nu după mult timp, poziţia lor a fost atacată cu focuri de armă de 
pe acoperişuri şi alei. Între timp, elicopterul lor fusese şi el lovit de 
un proiectil de RPG şi forţat să se retragă din acţiune şi să se 
întoarcă la bază. Rămăseseră singuri şi fără muniţie. 

Shugart a fost ucis primul. Gordon a continuat lupta, folosind 
armele recuperate din elicopter, chiar şi pistolul Beretta, în timp 
ce mulţimea se repezea asupra epavei, copleşindu-l în cele din 
urmă. Dintre cei şase americani implicaţi, patru membri ai 


echipajului elicopterului şi cei doi rangeri, numai Durant a 
supravieţuit, a fost târât de la locul luptei şi forţat să meargă pe 
străzile oraşului de către mulţimea care urla. Când forţa de 
salvare a rangerilor a ajuns în sfârşit la locul luptei, toate 
cadavrele dispăruseră. Rămăsese numai o grămadă de cămăşi de 
cartuşe goale, care mărturiseau ceea ce se întâmplase. 

Patru tancuri pakistaneze au fost distruse în bătălia care a 
urmat, patru Blackhawk au fost doborâte, zeci de oameni ucişi şi 
mulţi răniţi - şi toate acestea în timpul unei misiuni presupus 
umanitare. Luptele au continuat, dar Naţiunile Unite, şi încă şi mai 
repede naţiunile care asigurau forţe militare pentru ONU, au 
realizat că nu exista nici o speranţă în stabilirea păcii în Somalia 
înainte ca populaţia locală să o dorească, sau înainte ca forţele 
ONU să fie pregătite să pătrundă şi să lichideze milițiile până la 
ultimul om. 

Cum aceasta nu era o opţiune acceptabilă, forţele ONU au 
început să se retragă şi ultimul soldat american a plecat pe 8 
martie 1993. Luptele între clanuri, care nu încetaseră nici o clipă, 
s-au intensificat şi continuă şi azi. 

Restore Hope nu a fost un eşec militar. Trupele ar fi putut 
lichida milițiile şi aduce ţara la o ordine relativă, dar nu exista 
voinţa politică să se facă aşa ceva. Mai mult, nu exista o 
adevărată înţelegere a poporului somalez, a dorințelor şi 
aspirațiilor lui. Poate că el voia pacea, dar nu una impusă de 
străinii creştini din Vest. Singurul rezultat al operaţiunii ONU a fost 
că a unit poporul somalez împotriva acelor soldaţi care veniseră 
să-l ajute, iar rezultatul pe termen lung ar putea fi formarea unui 
stat fundamentalist musulman, sprijinit de Iran, în Horn-ul Africii. 

Cea mai clară lecţie oferită de Restore Hope este că în astfel 
de situaţii politice neclare, sarcina soldaţilor este imposibilă. 
Aceasta este o experienţă din care secolul actual poate extrage o 
altă învăţătură: fără obiective clare este inutilă. Este posibil ca 
astfel de operaţiuni să mai fie propuse în viitor, poate în Africa 
sau în Balcani, dar dacă liniile de comandă şi regulile bine definite 
ale înfruntării nu sunt prezentate trupelor angajate în luptă, 
succesul nu poate fi garantat, nici chiar prin trimiterea unui 
număr mare de soldaţi ai Forţelor Speciale. ONU nu este 
mandatată să reconstruiască ţări distruse de războaie civile sau 


de lupte tribale. Astfel de state apar tot mai mult în atenţia 
publicului, mai ales în Africa, unde numai lupta din Ruanda a dus 
la pierderea a milioane de vieţi omeneşti. 


Implicarea trupelor fără deciderea unui scop posibil de atins 
este o eroare capitală. La fel este şi crearea unor Forțe Speciale 
fără o funcţie legitimă, care poate fi identificată, sau folosirea 
unora fără un obiectiv definit, admis legal. Această idee a mai fost 
subliniată, dar merită să fie repetată. În multe ţări, în special din 
America Latină şi din lumea a treia, unităţi ale Forţelor Speciale 
au fost antrenate şi folosite nu pentru apărarea teritoriului 
naţional împotriva subversiunii sau a agresiunilor externe, ci 
pentru suprimarea disidenţilor politici legitimi. 

Chiar şi Beretele Verzi americane au fost implicate în 
operaţiuni „umede”, un eufemism pentru asasinate. În 1991, au 
fost prezentate în ziare cazuri ale Beretelor Verzi asistând soldaţi 
kuweitieni la lovirea şi uciderea palestinienilor din Kuweit City, 
după ce aceştia fuseseră recapturaţi din mâinile irakienilor, la 
sfârşitul războiului din Golf. Beretele Verzi americane au antrenat 
o serie de unităţi de Forțe Speciale pentru mai multe ţări din 
America Latină, unităţi care la întoarcerea acasă au ajuns vestite 
pentru brutalitate, tortură, crime. Unele dintre acţiunile trupelor 
SAS britanice - crimele din Gibraltar, de exemplu - nu au scăpat 
nici ele criticilor. 

Există unii care aprobă ca anumite unităţi militare să fie 
folosite în scopuri gen „ucide fără să pui întrebări”, dar o 
întrebare care trebuie totuşi pusă şi la care trebuie să se 
răspundă este următoarea: unde se opreşte o astfel de conduită 
şi unde duce ea? Ţările care acţionează pe principii deschise, 
democratice şi folosesc armata cu acoperirea legii sunt în 
minoritate în prezent în lume, dar chiar şi acolo unităţi clandestine 
ale Forţelor Speciale, operând în afara domeniului public, există, 
înfloresc, şi se autodeclară „secrete”. Această tendinţă trebuie 
schimbată şi se poate face asta fără să fie afectată în nici un fel 
capacitatea operaţională. Doar dacă schimbarea ei nu prezintă un 
pericol pentru existenţa unităţilor de Forțe Speciale în anii care 
urmează. 

Soldaţii din statele democrate sunt cei dintâi şi cei mai 


importanţi cetăţeni ai ţării şi ei trebuie să se supună aceloraşi legi 
ca oricare alt cetăţean. Acesta este un fapt ce pare să fie uitat 
uneori, deşi a fost stabilit clar pentru armata britanică de către 
Parlament, cu mult timp în urmă, în 1963, când Earl-ul 
Regimentului Argyll masacrase clanul MacDonalds din Glencoe: 
„Deşi un ofiţer are comanda absolută, totuşi nu este permisă nici 
o acţiune împotriva legilor naturii. Un soldat, făcându-şi datoria, 
trebuie să refuze să comită orice barbarism, căci, dacă unui soldat 
i se ordonă să împuşte un om care trece nevinovat pe stradă, 
acest ordin nu-l va scăpa de pedeapsa pentru crimă”. 

Există oameni care consideră că obiecțiile morale împotriva 
folosirii tacticilor antiteroriste sunt pentru cei slabi de înger. Astfel 
de oameni pot fi convinşi de faptul că ameninţarea populaţiei 
civile, lovirea sau uciderea prizonierilor, trimiterea unor echipe 
criminale sau acţionarea în ilegalitate nu dau rezultate. Folosirea 
unor astfel de tactici va avea ca finalitate erodarea bazelor 
întregii campanii şi a autorităţii guvernului aflat la putere. 
Generalul de brigadă Robert Thompson, expert în antiterorism, a 
subliniat următoarele în timpul războiului din Vietnam: „In lupta 
împotriva terorismului, forţele guvernamentale sunt tentate să 
acţioneze în afara legii, scuza fiind că procesul normal al legii este 
prea restrictiv, că prevederile legii nu se pot aplica într-o situaţie 
de insurgență şi că teroriştii merită oricum să fie trataţi ca nişte 
nelegiuiţi. Nu numai că această atitudine este total greşită din 
punct de vedere moral, dar ea va crea, după un timp, mai multe 
dificultăţi practice decât rezolvă, şi va distruge legitimitatea 
campaniei guvernului respectiv”. 

Un expert american în antiterorism, Robert Kupperman, este 
în mare de aceeaşi părere: „Caracterul secret poate deschide uşa 
unui comportament inacceptabil - amintiţi-vă recenta lecţie a 
asasinatului din America Centrală sau minarea porturilor 
nicaraguane. Este clar că ne subminăm poziţia împotriva 
terorismului internaţional, dacă putem fi acuzaţi chiar noi - pe 
bună dreptate - de utilizarea unor tactici de teroare. Ideea că 
terorismul lor este automat imoral, iar antiterorismul nostru este 
automat moral, nu rezistă unei analize raţionale”. 

Aceasta nu este o acuzaţie voalată împotriva soldaţilor din 
Forţele Speciale, în general, sau a anumitor unităţi în particular, 


dar ea va fi înţeleasă acolo unde trebuie şi reprezintă un 
avertisment că, pe măsură ce unităţile SF devin mai secrete, mai 
implicate în comunitatea spionajului şi mai puţin răspunzătoare în 
faţa publicului, cresc riscurile ca ele să fie folosite pentru scopuri 
care nu sunt nici aprobate oficial sau care - mai la obiect - nu au 
aprobarea opiniei publice. Ilmbrăcarea soldaţilor în echipament 
negru, pentru ca vreun dictator îndepărtat să nu ştie cum arată, 
este ceva burlesc, dar refuzul - şi acordarea permisiunii să refuze 
- să-şi dezvăluie identitatea când sunt aduşi în faţa unei curţi de 
judecată nu este acceptabilă şi nu ar trebui aprobată în nici o 
societate democratică. 

Liniile de comandă ale SF-ului sunt tot mai neclare şi în unele 
cazuri - cum ar fi Delta Force şi Compania 14 de Informaţii 
britanică - chiar existenţa lor este negată. Această tactică poate fi 
acceptată pentru cele două unităţi, dar caracterul secret se 
întinde şi asupra altor unităţi ale Forţelor Speciale. Acest fapt este 
potenţial periculos, lucru de care îşi dau seama foarte bine cei 
care au luat parte la antrenarea unităţilor SF pentru misiuni în 
lumea a treia şi în America Latină. Pasul de la negarea existenţei 
unor astfel de unităţi la neasumarea responsabilităţii pentru 
acţiunile lor este foarte mic. Susținerea vagă a ideii că „asta nu se 
poate întâmpla aici” nu este suficientă. Toate unităţile militare, 
chiar şi cele de SF, trebuie să acţioneze în cadrul legii, iar 
susţinerea faptului că personalul lor ar fi pus în pericol dacă 
numele şi acţiunile lor sunt cunoscute ar trebui justificată, şi nu 
acceptată pur şi simplu. 

Pe măsură ce sunt folosite tot mai mult în acţiuni clandestine, 
în afara contextului unui război declarat, SF-urile devin disponibile 
- ca să o spun delicat - pentru utilizarea lor în scopuri care nu 
sunt acceptabile în societăţile democratice. Poate că asta nu s-a 
întâmplat încă, dar pericolul există. În noiembrie 1995, John 
Deutch, Directorul CIA, şi-a început discursul despre „Viitorul lumii 
informaţiilor” prin descrierea celor două provocări cu care se 
confruntă comunitatea informaţiilor. Prima este folosirea unor 
resurse considerabile în faţa amenințărilor la adresa securităţii în 
era de după războiul rece. A doua este următoarea: „Trebuie să 
ne executăm operaţiunile de informaţii într-o manieră eficientă şi 
responsabilă. Trebuie să menţinem un serviciu eficient... Trebuie 


să ne îndeplinim îndatoririle cu integritate”. Apoi Deutch a 
enumerat problemele pe care le vede CIA în lumea de după 
războiul rece: 


1. Proliferarea armelor chimice, biologice şi nucleare de 
distrugere în masă. 

2. Activităţile unor ţări ca Libia, Coreea de Nord, Irak şi Iran. 

3. Amenințarea crescândă a crimei, a terorismului şi traficului 
de narcotice la scară internaţională. 


Aceste trei provocări au fost de asemenea identificate de 
diverse unităţi ale Forţelor Speciale. Astfel de unităţi s-au extins 
masiv în ultimii ani. Ca să dăm un exemplu, organizaţia Forţelor 
Speciale a Statelor Unite, care în imaginaţia publicului înseamnă 
câteva echipe A ale Beretelor Verzi şi câteva echipe SEAL, este, 
de fapt, o organizaţie vastă, inter-departamentală, cuprinzând 
zeci de mii de bărbaţi şi femei, utilizând un buget fantastic şi 
extinzându-se în toate cele trei servicii. 

Comandamentul de Operaţiuni al Forţelor Aeriene Speciale ale 
SUA, cu baza la Hulburt Field din Florida, are un efectiv de 
douăsprezece mii o sută optzeci şi şapte de oameni, însărcinaţi cu 
„războiul neconvențional, asigurarea unei puteri de luptă în 
operaţiuni speciale «oricând, oriunde»; recunoaşteri speciale, 
antiterorism, antidrog şi sprijin în apărarea internă străină”, iar 
aceasta este o unitate a Forţelor Aeriene, nu o forţă de comando. 
Armata SUA are un grup şi mai mare de Forțe Speciale, cu baza la 
Fort Bragg, în Carolina de Nord. Acesta numără nu mai puţin de 
treizeci de mii de oameni, bărbaţi şi femei, şi include Beretele 
Verzi, rangerii, o unitate de elicoptere de atac sub acoperire şi 
experţi în război psihologic (propagandă) şi în afaceri civile. 
Marina are echipele ei SEAL cu baza la Coronado, California, o 
unitate care acum acoperă şi funcţiile fostelor unităţi UDT. 
Această forţă este estimată la aproximativ patru mii de oameni, 
constând în SEAL, SBS şi echipe de livrare SEAL, cele din urmă 
operând în submarine şi avioane mici. Există şi o forţă a serviciilor 
reunite, care este specializată în antiterorism şi conţine Echipa 6 
SEAL a Marinei şi Delta Force. Se crede că Delta Force are cam o 
mie trei sute de soldaţi. Totalul ajunge la aproximativ patruzeci şi 


cinci de mii de soldaţi, echivalentul a trei divizii de infanterie, 
valoare extrem de îndepărtată de efectivul redus al unităţilor de 
comando britanice din al doilea război mondial, cele care au creat 
conceptul de Forțe Speciale. 

Totuşi, aşa cum ne arată istoria, Forţele Speciale au avut o 
evoluţie ciclică. Ele încep, de obicei, aşa cum au început trupele 
de comando britanice în 1940, ca nişte unităţi mici de soldaţi bine 
pregătiţi fizic şi antrenați superior, însărcinaţi cu un rol specific. 
Apoi, treptat, ele cresc, devin batalioane, brigăzi, chiar divizii sau 
comandamente întregi. Devin necesare echipamentul greu, 
artileria, mecanicii, elementele de servicii, o susţinere logistică, 
până când unitatea de Forțe Speciale nu mai diferă de forţa 
convenţională. În acest moment este considerată necesară şi este 
creată o Forţă Specială mai mică, nu cu mult diferită de conceptul 
original, care se desprinde deseori din formaţia actuală. Şi, astfel, 
întregul proces o ia de la capăt. 

Pe măsură ce se apropie mileniul următor, viitorul pare 
luminos pentru Forţele Speciale, cu condiţia ca pericolele amintite 
mai sus să fie evitate. Toate ţările, indiferent de mărime, au o 
unitate de Forțe Speciale şi, fără îndoială, vor mai apărea şi altele. 
Forţele Speciale antiteroriste, model SAS-Delta-Beretele Verzi, 
trebuie să continue să existe, chiar dacă nu sunt folosite în mod 
curent. Aceasta poate fi o problemă, căci mărimea şi 
antrenamentul lor nu le pregătesc pentru o utilizare mai generală: 
SAS-ul nu poate fi utilizat ca să înfrunte o mulţime revoltată în 
Belfast, de exemplu, sau să captureze o poziţie fortificată, ca cea 
de la Goose Green. Forţele Speciale nu pot fi strânse la un loc în 
ultimul moment şi însărcinate să ducă la îndeplinire orice misiune 
apare. Echipamentul lor şi mijloacele de transport trebuie să fie 
întotdeauna disponibile şi pregătite pentru utilizare imediată, şi 
acest lucru este scump, dar alternativa ar fi predarea iniţiativei 
inamicului - terorişti, luptători de gherilă urbană ş.a. Sarcina 
internă principală pentru astfel de unităţi va fi ca rolul lor să 
rămână definit foarte clar şi ca ele să stea departe de orice 
încercare de a fi folosite în scop polițienesc sau paramilitar, sau 
ca „vârf de lance” al serviciilor de spionaj. 

Forţele de Operaţiuni Speciale s-au extins şi ele în ultimii ani şi 
acum mai există doar puţine state care să nu aibă unităţile lor de 


comando şi brigăzi de paraşutişti. Ele sunt forţe convenţionale 
însărcinate cu o misiune specială: un batalion de paraşutişti este 
în esenţă un batalion de infanterie, care pleacă la luptă cu 
paraşuta. O dată ce ajunge la sol şi îşi scoate harnaşamentul, 
paraşutistul îşi asumă rolul normal de infanterist, şi se comportă 
extrem de bine în acest rol. 

Specializarea acestor oameni constă în faptul că ei pot fi 
separați, în spatele liniilor, sau însărcinaţi să apere un capăt de 
pod zile întregi, înainte ca forţele convenţionale să poată ajunge 
la ele, deci astfel de oameni sunt soldaţi hotărâți şi excepţional de 
bine pregătiţi. Acelaşi lucru este valabil şi pentru unităţile de 
Infanterie Marină a SUA sau pentru unităţile de comando ale 
Infanteriei Marinei Regale. Toate aceste unităţi oferă avantajul că 
pot lupta foarte bine într-un război convenţional, dar şi să-şi 
îndeplinească sarcina lor operaţională specifică. O unitate de 
comando a Infanteriei Marinei Regale sau un batalion al 
Regimentului de Paraşutişti poate opri o revoltă pe străzile 
Belfastului şi poate realiza o acţiune pe scară largă asupra lui Two 
Sisters, dar şi să reprezinte avangarda unui asalt. Aceşti soldaţi şi 
infanterişti marini sunt eficienţi din punct de vedere al costului, 
căci ei pot îndeplini o gamă largă de sarcini şi sunt potriviţi în 
special pentru rolul de reacţie rapidă, un rol care poate deveni din 
ce în ce mai important, dacă instabilitatea care afectează în 
prezent multe părţi ale lumii se întinde şi se intensifică. 

Există un dicton militar, care spune: „O companie la locul 
potrivit, astăzi, poate rezolva o situaţie pe care nu ar putea să o 
rezolve o brigadă întreagă, mâine”. Există un mare adevăr în 
această afirmaţie. O comparaţie între amenințările irakiene 
asupra Kuweitului în 1961 şi în 1990 este revelatoare pentru 
acest fapt. In 1961, britanicii au reuşit să ducă rapid câteva 
unităţi SOF în zonă, în câteva zile, şi irakienii au fost ţinuţi pe loc. 
În 1990, Saddam Hussein şi-a trimis tancurile fără nici un 
avertisment şi a fost nevoie de jumătate de milion de oameni şi 
de un război total ca să fie alungat din Kuweit. Să ajungi cu un 
număr adecvat de oameni în teren, rapid, va fi un factor din ce în 
ce mai important. Acesta este motivul creării unor forţe de reacţie 
rapidă, mai ales în Marea Britanie, Franţa şi Statele Unite, care 
are una încă din martie 1980, când preşedintele Carter a ordonat 


infanteriştilor marini să formeze o forţă de desfăşurare rapidă. 
Prima s-a stabilit în baza Forţelor Aeriene MacGill, în Florida, sub 
comanda unui general USMC, P.X. Kelley. 

In Marea Britanie, forţa de reacţie rapidă formată în 1996 va fi 
o divizie uşoară formată din două brigăzi, Brigada 3 Comando, 
Infanteria Marinei Regale, şi 5 Aeropurtată, cu un comandament şi 
un cartier general comun la Northwood, lângă Londra. Au fost 
comandate noi nave de asalt pentru infanteriştii marini, un număr 
adecvat de avioane de transport au fost alocate trupelor de 
paraşutişti, iar alocarea de elicoptere de susţinere a fost 
intensificată. In Franţa, forţa de reacţie rapidă există deja, 
formată în jurul lui 2 REP şi unităţii de cavalerie (uşoară blindată) 
a Legiunii Străine franceze. 

Întreţinerea acestor forţe va fi scumpă şi ele vor fi eficiente 
numai dacă vor avea direcţii clare şi vor fi susţinute de informaţii 
bune. Trupele de comando ale Infanteriei Marinei Regale şi cele 
de paraşutişti au reacţionat rapid în cazul invaziei argentiniene în 
insulele Falkland. Dar dacă informaţiile britanice ar fi fost 
adecvate, invazia iniţială argentiniană ar fi putut fi anticipată şi 
prevenită, sau întâmpinată pe plajă cu o forţă superioară. În viitor, 
nu va fi suficient să se reacționeze, va fi necesar să se anticipeze. 

Este probabil ca extinderea rolului forţelor SOF să umple 
spaţiul gol dintre introducerea echipelor Forţelor Speciale şi 
sosirea unităților convenţionale mari, de exemplu între 
recunoaşterea efectuată de o echipă A a Beretelor Verzi şi sosirea 
unei divizii de blindate. Acest rol fusese anticipat de armata 
americană, prin crearea Elementelor de Comandă şi Control a 
Operaţiunilor Speciale (SOCCE). Aceste elemente se bazează pe 
noţiunea că, atunci când SUA se implică în operaţiuni 
asemănătoare unui război, unităţile desfăşurate în teren şi forţele 
SOF vor trebui să lucreze în strânsă colaborare. Astfel, o SOCCE 
va fi ataşată la un cartier general convenţional de câte ori 
comanda operațională asigurată de cartierul general se 
întrepătrunde cu aria operaţională SOF - toate acestea sunt idei 
raţionale, dar sunt deseori trecute cu vederea. Acest rol a fost 
deja testat în Bosnia şi Croaţia în 1995, când echipele SEAL ale 
Marinei SUA au fost trimise în jurul oraşului Orasje, ca să evalueze 
mărimea opoziţiei potenţiale şi să verifice podurile de pe râu, 


înainte de sosirea batalioanelor de o mie cinci sute de oameni ale 
geniştilor şi ale altor forţe americane. Şi, astfel, Forţele Speciale 
îşi urmează steaua, de la un trecut glorios, spre un viitor 
imprevizibil. 


Rolul Beretelor Verzi în antrenarea forţelor CIDG din Vietnam, 
infanteriştii marini americani din plutoanele CAP, paraşutiştii 
englezi luptând pe proprietăţile particulare din Ulster sau 
aruncându-se în întuneric asupra teritoriului străbătut de trasoare 
de la Goose Green, sunt la ani-lumină depărtare de acţiunile lui 
John Rambo. Soldatul din Forţele Speciale apare ca un individ dur, 
bine pregătit, dar în primul rând o fiinţă umană, genul de soldat 
care a trecut prin istorie ca un tip deosebit, care poate fi găsit în 
orice armată, în orice moment. El este pur şi simplu un luptător, 
iar războaiele nu pot fi câştigate fără el. 

Legătura puternică dintre aceşti oameni îşi găseşte 
exprimarea în unităţile în jurul cărora gravitează până la urmă 
astfel de soldaţi. Să dăm un ultim exemplu al acestui spirit de 
unitate, prin cuvintele lui John Cooper, unul dintre primii soldaţi 
SAS: „Privind în urmă, la anii dintre 1941 şi 1960 în SAS, consider 
că era vorba mai mult de un club sau de o familie, fără accentul 
puternic asupra durității fizice, care i se atribuie atât de des 
astăzi. Noi susţinem convingerea lui David Stirling că patrulele 
mici de trei sau patru oameni pot produce daune enorme 
inamicului, folosindu-şi abilitatea ca să pătrundă în spatele liniilor, 
lucru pe care l-am dovedit în acele zile de început. Aceasta s-a 
cuplat în mod natural cu capacitatea de a schimba metodele în 
faţa unor circumstanţe noi şi în funcţie de răspunsul inamicului. 
Această flexibilitate este ceea ce ne-a susţinut în faţa lui Afrika 
Corps şi aceleaşi principii ne susţin şi de atunci încoace”. 

Curios este că, de-a lungul istoriei lor lungi şi colorate, 
adevăratul rol al Forţelor Speciale nu s-a schimbat. Ele reprezintă 
ochii armatei, sursa informaţiilor exacte, de încredere. Ele 
lucrează cu populaţia indigenă în junglele şi munţii lumii, 
învăţând-o cum să se apere singură. Ele sunt cele care atacă în 
unităţi mici, mai fericite să lucreze în echipe şi trupe, decât în 
batalioane, ele sunt cele care vin de pe mare sau din cer noaptea, 
ca să cucerească un teren şi să câştige timp. Ele sunt cele care 


demonstrează prin realizările lor în teren că, chiar şi în lumea tot 
mai tehnologizată a războiului modern, un om bun cu o carabină 
poate fi încă factorul hotărâtor. 


Fig. 1. Membri ai Companiei 42 Commando, Infanteria 
Marinei Regale, în patrulă riverană, Borneo, 1962 


Fig. 2. O patrulă în junglă în Sarawak, Borneo, 1965 


Fig. 3. „Suflete şi minţi”: Infanterişti marini împărțind haine în 
Kuching, Borneo  . : 


. Fort britanic din junglă, frontiera cu Kalimantan-ul, Borneo, 1964 


Fig. 5. Gata de recu- 
noaştere: Kenn Miller, 
trăgător cu M60, Bata- 
lionul 101 Aeropurtat 
LRRP, Vietnam 


Fig. 6. „Echipa teribilă 10”, Batalionul 101 „Acropinat LRRP, 
Vietnam, 1968 


Fig. 7. Soldat dintr-o pa- 
trulă, în pauză, Vietnam, 
1967 


.Fig. 8. Mortieră de 81 mm în acţiune, Batalionul 101 Aeropurtat, Vietnam 


Fig. 10. „Suflete şi 
minţi”: patrulă rive- 
rană, Vietnam 


Fig. 11. Post de observare de comando, apartamentele de pe Divis Street, 
Belfast, Irlanda de Nord, 1969 


Fig. 12. Fotografii informative pentru patrulele de stradă, Belfast, 1969 


Fig. 13. „Pentru stingerea infanteriştilor noştri marini în flăcări”, Belfast, 
1969 | | 


Fi ig. 14. Companie de comando Argentiniană la instrucție, Războiul din 
Falklands, 1982 z : 


Fig. 15. Regimentul 2 Paraşutişti înaintând spre Stanley, a din 
Falklands, 1982 

Un luptător al forțelor speciale este mult mai mult decât o 
mașină de ucis. În primul, și în cel mai important rând, el este un bun 
soldat, un om instruit să-și folosească mintea la fel de bine ca și 
armele. El trebuie să aibă curaj, dar cea mai distinctivă caracteristică 
a lui este un simţ, oarecum sec, al umorului, aşa cum mi-a amintit un 
Old Sweat: „Nu uita vechea regulă, Robie: «Dacă nu știi de glumă, 
nu trebuia să te înrolezi»”. Câmpul de operaţiuni al forțelor speciale 
este de obicei în spatele liniilor inamice și întotdeauna în zonele cele 
mai periculoase, și exact asta le place lor. Iar mie îmi place foarte 
mult de ei și de aceea vă înfățișez povestea lor. 


TA 


Tony Jeapes a fost un ofiter SAS, al cărui stil de conducere 
inspirat din timpul războiului din Oman a contribuit decisiv la 
victoria finală. În cele din urmă, a devenit el însuşi comandant al 
Regimentului 22 SAS. 

